
FØRSTE  KAPITEL. 


STORKANSLEREN. 


GREV  KONRAD  REVENTLOW  var  for  sin  Tid  en  af 
de  rigeste  og  mægtigste  Mænd  i  Danmark. 
Han  havde  tjent  under  tre  Konger  og  stod  i  Yn- 
dest hos  dem  alle.  Frederik  den  Tredie  udnævnte 
ham  til  Kammerherre,  før  han  endnu  havde  fyldt 
sit  to  og  tyvende  Aar.  Da  Christian  den  Femte  kom 
paa  Tronen,  fjernede  Griffenfeld  ham  fra  Hoffet. 
Nogle  Aar  var  han  Amtmand  i  Haderslev  og  Land- 
raad  i  Slesvig  og  Holsten,  og  mens  han  var  der, 
blev  han  udnævnt  til  Greve.  Efter  Kanslerens  Fald 
kom  han  tilbage  til  København  og  blev  efterhaanden 
Gehejmeraad,  Overjægermester,  Ridder  af  Elefanten, 

Patron  for  Universitetet  og  meget  mere  endnu,  og 
Dagen  efter  Frederik  den  Fjerdes  Tronbestigelse 
blev  han  udnævnt  til  Storkansler  og  beholdt  dette 
Landets  fornemste  Embede  indtil  sin  Død. 

Storkansleren  ejede  Klausholm  et  Par  Mil  Syd 
for  Randers  ved  Allingaaen,  hvor  han  havde  bygget 
sig  et  skønt  Slot.  Desuden  havde  han  en  Gaard  paa 
Købmagergade  i  København  og  mange  gode  Herre- 
gaarde rundt  i  Riget.  Noget  af  sit  Gods  havde  han 
arvet  fra  sin  Fader,  noget  havde  han  købt  for  Ind- 
komsterne af  sine  mange  Embeder,  Resten  havde 
han  faaet  med  sine  to  Hustruer. 

Først  var  han  gift  med  en  Datter  af  den  navn- 
kundige Kristoffer  Gabel.  Hun  fødte  ham  syv  Børn, 
hvoraf  kun  de  tre  naaede  den  voksne  Alder.  Det 
var  Kristian  Ditlev,  Kirstine  Sofie  og  Armgard  Mar- 
grethe. Anden  Gang  giftede  han  sig  med  Sofie  Amalie 
Hahn,  en  Datter  af  Christian  den  Femtes  Yndling, 
Overjægermester  Hahn.  Hun  fødte  ham  ti  Børn, 
der  døde  som  smaa  paa  tre  Døtre  nær.  Det  var 
Anna   Margrethe,  Ulrikka   Eleonora  og  Anna   Sofie. 

Kristian  Ditlev  havde  været  Kong  Frederik  den 
Fjerdes  Legekammerat  og  blev  siden  hans  gode  Ven 
bestandig,  om  end  han  aldrig  var  bange  for  at  sige 
Hans  Majestæt  sin  Mening.  Han  fulgte  Kongen  paa 
hans  Udenlandsrejse  til  Italien  og  var  med  ham  i 
Felten,   hvor  han   steg  til  General.     Han  var  i  sin 

Ungdom  trolovet  med  en  af  Christian  den  Femtes 
og  Sofie  Amalie  Moths  Døtre.  Hun  døde  som  Barn, 
og  siden  ægtede  han  Benedicte  Margrethe  Brockdorff. 

Af  Storkanslerens  Døtre  var  Kirstine  Sofie  først 
gift  med  Grev  Niels  Friis  til  Friisenborg  og  efter 
hans  'Død  med  Amtmanden  i  Flensborg,  Grev  Ulrik 
Adolf  Holstein  til  Holsteinborg.  Armgard  Margrethe 
var  gift  med  Grev  Frederik  Ahlefeldt  til  Langeland, 
hvis  første  Hustru  var  Christian  den  Femtes  og  Sofie 
Amalie  Moths  Datter,  Christiane  Gyldenløve.  Anna 
Margrethe  var  gift  med  Grev  Hans  Schack  til  Scha- 
ckenborg. 

Ulrikke  Eleonora  og  Anna  Sofie  gik  endnu  paa 
den  Tid,  da  denne  Historie  begynder,  i  deres  fæd- 
rene Hjem  og  biede  paa  de  Mænd,  der  skulde  hjem- 
føre dem. 

Storkansleren  nærede  ingen  Tvivl  om,  at  Bej- 
lerne vilde  komme,  saa  mægtig  en  Mand  han  var 
og  med  saa  store  Forbindelser.  Tilmed  var  begge 
de  to  Frøkner  saare  skønne,  og  det  var  ingenlunde 
med  deres  Faders  Villie,  at  de  blev  paa  Klausholm 
i  Stedet  for  at  komme  til  Hoffet  i  København. 

Det  skyldtes  Storkanslerinden,  som  pludselig  en 
Dag  var  draget  med  sine  to  Døtre  til  Klausholm  og 
ikke  siden  havde  været  at  formaa  til  at  tage  Ophold 
i  Hovedstaden.  Ingen  begreb,  hvoraf  det  kom  sig. 
Hun  sagde,  at  hendes  Helbred  var  nedbrudt  ved  de 

evindelige  Hoffester,  og  at  hun  vilde  vie  sine  sidste 
Aar  til  Børnenes  Opdragelse.  Storkansleren  sagde 
det  samme,  og  kun  ved  en  eneste  Lejlighed  for- 
maaede  en  kongelig  Befaling  at  faa  hende  til  at 
drage  til  København.  Det  var  dengang,  de  jordede 
Grevinde  Vieregg,  Kong  Frederiks  Mætresse.  Hen- 
des Fader,  som  var  den  prøjsiske  Gesandt,  havde 
svoret  paa,  at  Hans  Majestæt  var  hemmelig  viet  til 
hans  Datter,  men  ingen  troede  det,  ikke  heller  Stor- 
kanslerinden. 

„Saa  lad,  som  om  du  tror  det,"  sagde  Storkans- 
leren. „Mine  Fjender  ved  Hoffet  er  talrige  som 
Havets  Sand,  og  svigter  du  ved  denne  Lejlighed, 
hvor  Hans  Majestæt  udtrykkelig  har  krævet  din 
Nærværelse,  da  er  det  ude  med  mig." 

Saa  drog  hun  derover  og  tog  Ulrikke  Eleonora 
og  Anna  Sofie  med  sig  for  bestandig  at  have  dem 
under  sin  Varetægt.  Sammen  med  Overhofmester- 
inde  v.  Schindel  klædte  hun  Grevindens  Lig  og  lagde 
det  paa  Baare.  Men  under  hele  Højtideligheden  be- 
varede hun  saa  afvisende  en  Holdning  og  saa  surt 
et  Ansigt,  at  ingen  beklagede  sig,  da  hun,  saa  snart 
ske  kunde,  drog  tilbage  til  Klausholm. 

Der  sad  hun  saa  og  opdrog  sine  to  Pigebørn  i 
strengeste  Tugt  og  Ære.  Kun  faa  af  Herremændene 
fra  de  omliggende  Gaarde  gæstede  hende,  og  de,  der 
kom,  var  alene  ældre  Herrer  med  deres  Fruer.  Hun 

tog  en  fransk  Hovmester  til  Børnene,  men  var  selv 
bestandig  nærværende,  naar  han  underviste  dem.  De 
sov  i  et  lille  Kammer  ved  Siden  af  hendes,  og  hun 
var  hos  dem,  naar  de  legede  i  Haven. 

Den  eneste,  hun  betroede  dem  til,  var  Frøken 
Jytte  Vibe,  en  Datter  af  Christian  den  Femtes  Mini- 
ster og  Storkanslerens  gode  Ven  indtil  sin  Dødsdag. 

Frøken  Jytte  Vibe  var  udelukket  fra  ethvert  Haab 
om  et  standsmæssigt  Ægteskab  og  fra  al  Deltagelse 
i  Selskabslivet  ved  en  styg  Pukkel,  hun  havde  paa 
sin  Ryg.  Men  denne  Ulykke  havde  saa  langt  fra 
gjort  hende  ond  og  bitter,  at  hun  tværtimod  var  det 
muntreste  og  mildeste  Menneske  paa  Klausholm. 
Havde  nogen  en  Glæde,  da  var  han  vis  paa  at  finde 
Genlyd  hos  Frøken  Jytte.  Havde  nogen  Sorg  eller 
Nød,  da  var  hun  den  første  til  at  trøste  og  hjælpe. 
Ulrikke  Eleonora  og  Anna  Sofie  elskede  hende,  og 
Storkanslerinden  forstod,  at  hun  ikke  vilde  lede  dem 
til  noget  ondt. 

Saa  tit  Grev  Konrad  kom  til  Klausholm,  bad  og 
besvor  han  sin  Hustru  drage  med  Børnene  til  Kø- 
benhavn. 

,Vil  du  aldrig  glemme  og  tilgive,  Sofie,"  sagde  han. 

„Nej,"  sagde  hun.  „Det  vil  jeg  ikke.  Om  ogsaa 
jeg  kunde  glemme,  at  du  tog  min  Kammerpige  til 
din  Mætresse,  saa  glemmer  jeg  aldrig,  at  du  fik 
Kongen  til  at  opløfte  hendes  Unger  i  Adelsstanden. 

Revenfeld  hedder  de,  for  at  ingen  skal  glemme, 
hvorfra  de  stammer.  De  fører  adeligt  Vaaben  og 
Skjold,  saa  godt  som  dine  ægtefødte  Børn.  Ditlev 
er  Officer,  og  Konradine  har  du  giftet  med  Rostgaard, 
hvem  du  gjorde  til  Kongens  Gehejmearkivar.  Saa 
liden  Skam  var  der  i  dig,  at  du  maatte  udbasune  dit 
Boelskab  for  al  Verden." 

„Sofie,  Sofie,"  sagde  han.  „Hvor  kan  du  være 
saa  haard.  Ikke  blot  hendes  Børn  hader  du,  men 
dine  egne,  saa  sandt  du  spærrer  dem  ude  fra  Hof- 
fets Lys  og  Luft.  Pigen,  med  hvem  jeg  forbrød  mig 
mod  dig,  er  død  forlængst.  At  jeg  har  sørget  for 
vore  Børn,  var  alene  min  Pligt.  Nu  lader  vi  den 
Sag  hvile." 

„Nej,"  sagde  hun  hvast.  „Anna  Kathrine  var  den 
kæreste  af  mine  Kammerpiger,  og  hun  gik  mig  fal- 
skelig under  Øjne  i  et  Aar,  inden  hendes  Skændsel 
kom  for  Dagen.  Om  hun  lever  eller  er  død  er  mig 
et  og  det  samme.  Hendes  Unger  skal  aldrig  med 
min  gode  Villie  møde  mine  ved  Kong  Frederiks  Hof, 
hvor  det  sikkert  nok  gaar  endnu  værre  til  end  ved 
Kong  Christians." 

„Naa,"  sagde  han.  „1  gamle  Dage  tog  du  det  da 
selv,  som  det  kunde  falde  sig.  Jeg  traf  dig  og  fik 
dig  kær  hos  Grevinden  af  Samsø.  Dér  kom  din 
Fader  og  alle  hans  Venner,  endda  Gud  og  hver 
Mand  vidste,  at  hun  var  Hans  Majestæts  Mætresse. 

Hvad  skal  det  til  at  raabe  op  om  det,  som  ikke  kan 
blive  anderledes?  Hvad  Kongen  gør,  er  vel  gjort. 
Hans  Undersaatter  har  at  bøje  sig,  om  de  vil  have 
Fremgang." 

,Jeg  laster  ikke  Kongen,"  sagde  hun.  „Men  er 
du  end  Storkansler,  saa  er  du  ikke  Konge  endnu, 
ved  jeg.  Om  ikke  du  kan  gøre  som  jeg  og  leve 
stille  og  fredeligt  her  paa  Klausholm,  da  mor  dig  i 
København,  saa  meget  du  lyster.  Ulrikke  Eleonora 
og  Anna  Sofie  bliver  her  hos  mig." 

Han  prøvede  atter  paa  at  overtale  hende,  men 
uden  Held. 

„Du  trænger  selv  til  Ro,  Konrad,"  sagde  hun  og 
saa  paa  hans  rødblussende  Ansigt  og  svømmende 
Øjne.  „Du  er  ikke  længere  nogen  ung  Mand  og  har 
brugt  dig  godt.  Om  ikke  du  vil  dø  en  for  tidlig 
Død,  da  træk  dig  tilbage  i  Tide.  Du  har  sagtens 
naaet  af  Magt  og  Ære,  hvad  du  kan  naa,  og  Kristian 
Ditlev  er  Hans  Majestæts  gode  Ven.  Lad  nu  din 
Søn  varetage  Slægtens  Interesser  ved  Hove." 

Jeg  kan  ikke,"  sagde  Storkansleren  og  sukkede. 
Jeg  længes  mod  Livet  ved  Hove,  naar  jeg  har 
været  otte  Dage  paa  Klausholm.  Sig  mig  blot,  hvor- 
dan du  vil  finde  standsmæssigt  Ægteskab  til  Bør- 
nene, naar  du  murer  dig  inde  herovre  som  i  et 
Kloster. " 

Carl  Ewald  :  Anna  Sofie  Reventlow  2 

„Sig  du  mig,  om  du  vilde  synes  om,  at  Ulrikke 
Eleonora  blev   Hans  Majestæts  Frille?"   sagde   hun. 

„Hvor  falder  du  paa  det?"  spurgte  han. 

„Hvorfor  ikke?"  sagde  hun.  „Pigen  er  smuk, 
og  Grevinde  Vieregg  død,  saa  Pladsen  er  ledig.  Om 
Kong  Frederik  en  Dag  bliver  ked  af  de  smaa  galante 
Eventyr,  han  driver  med  Hofdamerne,  da  kunde  det 
vel  falde  ham  ind  paa  ny  at  knytte  en  fast  For- 
bindelse, og  saa  var  Storkanslerens  Datter  lige  saa 
nær  som  en  anden." 

„Anna  Sofie  bliver  tusindfold  skønnere  end  Ul- 
rikke Eleonora,"  sagde  Storkansleren. 

Da  rejste  Fru  Sofie  sig  i  Vrede  og  forlod  Kam- 
meret, hvor  de  sad  sammen  og  talte.  Storkansleren 
vilde  gaa  efter  hende  og  sige  hende,  at  han  intet 
havde  ment  med  sin  Bemærkning,  og  at  han  saa 
nødig  som  hun  vilde,  at  noget  saadant  skulde  ske, 
som  hun  frygtede.  Men  saa  kom  Kirstine  Sofie  med 
sin  Gemal,  Ulrik  Adolf  Holstein,  der  havde  fulgt 
ham  fra  Klausholm  til  København,  og  saa  begyndte 
de  at  tale  om  Hoffet  og  Intrigerne  derinde,  og  saa 
gik  det  ham  af  Minde. 

„Er  det  sandt,  at  Kristian  Ditlev  skal  følge  Kon- 
gen paa  hans  Udenlandsrejse?"  sagde  Holstein. 

„Det  er  sandt,"  sagde  Storkansleren.  „Kan  du 
ikke  slutte  Forlig  med  ham?  Det  skader  Slægtens 
Fremgang,  at  I  to  Svogre  er  Uvenner,  og  jeg  frygter 

for,  at  Krigen  mellem  Jer  skal  bryde  ud  i  lys  Lue, 
naar  jeg  Jiar  lukket  mine  Øjne." 

,Jeg  kan  ikke  døje  ham,"  sagde  Holstein.  „Og 
mindre  endnu  den  lede  Kvind,  han  er  gift  med." 

„Det  giver  sig  nok,"  sagde  Kirstine  Sofie.  „Men 
sig  mig  nu.  Fader  .  .  .  hvor  længe  skal  Ulrikke  Ele- 
onora og  Anna  Sofie  gaa  her  paa  Klausholm  og  æde 
Græs?  Ulrikke  er  nu  seksten  Aar  og  Anna  Sofie 
tretten.  Om  de  skal  gøre  deres  Entré  ved  Hove, 
er  det  paa  høje  Tid  at  faa  dem  til  København,  at 
de  kan  lære  mores." 

„Ja,  kan  du  faa  Moder  snakket  til  Fornuft?"  sagde 
Storkansleren  og  sukkede.  „Hver  Gang,  jeg  rider 
ind  ad  Klausholms  Port,  kaster  jeg  mig  paa  Knæ 
for  hende  og  beder  hende  tilgive  mig  den  gamle  Hi- 
storie. Men  hun  er  lige  ubønhørlig  og  vil  for  ingen 
Pris  slippe  Pigebørnene  ud  i  Hoffets  Fordærvelse, 
som  hun  kalder  det." 

„Tag  Børnene  og  før  dem  hemmelig  bort,"  sagde 
Kirstine  Sofie  og  lo.  „Det  vilde  være  en  smuk  Skan- 
dale, om  Storkansleren  ved  Nattetid  bortførte  sine 
egne  Døtre  fra  sin  egen  Gaard." 

„Som  du  snakker,  Kirstine  Sofie,"  sagde  Grev 
Konrad.  „Men  tal  med  Moder  og  se,  om  du  har 
bedre  Held  end  jeg." 

Saa  gik  Grevinde   Holstein   til  Storkanslerinden 

og  havde  ikke  bedre  Held  med  sig  end  Storkansleren. 

2* 

„Du  begriber  det  ikke,"  sagde  den  gamle  Dame. 
„Du  og  jeg  er  som  Ild  og  Vand.  Det  nytter  ikke, 
vi  blander  os  sammen.  Jeg  vil  ogsaa  vare  dig,  at 
du  betænker  dig,  hvad  du  snakker  med  Pigebørnene 
om.  Sidst,  du  havde  været  her,  mærkede  jeg,  at  de 
havde  Hovederne  fulde  af  Tant  og  Narrestreger." 

„Moder,"  sagde  Kirstine  Sofie. 

„Jeg  er  ellers  kun  din  Stedmoder,"  sagde  Stor- 
kanslerinden. 

,Ja,  men  du  vil  da  ikke  skille  mig  fra  mine 
Søstre?" 

„Det  er  da  ellers  kun  dine  Stedsøstre,"  sagde 
Storkanslerinden. 

Saa  gik  Grevinde  Holstein  fra  hende  i  stor 
Harme. 

„Der  er  intet  at  stille  op  med  hende,"  sagde  hun. 

Jeg  tror  det  ikke  heller,"  sagde  Storkansleren 
forknyt. 

Grev  Holstein  sagde  ingenting,  men  saa  fra  den 
ene  til  den  anden. 

„Forresten  tænker  jeg,  Moder  bærer  sig  taabeligt 
ad,"  sagde  Kirstine  Sofie  saa.  „Hun  naar  sagtens 
det  modsatte  af,  hvad  hun  vil.  Om  ikke  Pigebør- 
nene ser  Livet,  som  det  er,  da  vil  de  foregøgle  sig 
saa  mange  Eventyr,  at  de  nemt  engang  kommer  i 
Ulykke.     Se  paa  dem  engang,  som  de  springer  der 

i  Haven.  Ingen  af  dem  ser  min  Tro  ud,  som  om 
hun  lod  sig  sætte  i  Kloster." 

Storkansleren  saa  gennem  Ruden  ud  i  Haven, 
hvor  Ulrikke  Eleonora  og  Anna  Sofie  løb  mellem 
Blomsterne. 

„Saa  skøn  Anna  Sofie  er,"  sagde  han. 

„Ja,  hun  er  skøn,"  sagde  Grevinde  Holstein. 
„Om  tre  Aar  er  hun  den  skønneste  Pige  i  Landet. 
Var  jeg  Konge,  da  tog  jeg  hende,  om  saa  jeg  havde 
ti  Dronninger." 

„Som  du  taler,"  sagde  Storkansleren.  „Gud  be- 
vare mit  Hus  for  den  Skændsel." 

„Er  det  en  Skændsel?"  sagde  Kirstine  Sofie. 
„Hvorfor  klædte  da  Moder  den  stakkels  Grevinde 
Viereggs  Lig?" 

Jeg  bad  hende  længe  nok  om  det,  før  hun  gjorde 
det,"  sagde  Storkansleren.  „Ak,  Børn,  om  hun  hørte, 
som  vi  taler." 

Han  aabnede  Ruden  og  kaldte  paa  Pigebørnene. 
De  kom  med  et  højt  Raab  og  fløj  om  hans  Hals. 

„Ak,  Fader,  hvor  længe  bliver  du  nu  hos  os  . . . 
bliver  du  altid  paa  Klausholm  .  .  .  tager  du  os  med 
til  København,  naar  du  rejser  ..." 

Saadan  raabte  de  i  Munden  paa  hinanden.  Han 
kyssede  dem  og  saa  lykkelig  paa  deres  glade,  unge 
Ansigter.  Storkanslerinden  kaldte  paa  dem,  men  han 

raabte  tilbage,  at  de  var  hos  ham  og  blev  der  en 
Stund, 

De  sad  paa  hans  Knæ  og  spurgte  ham  ud,  og 
han  fortalte  af  et  godt  Hjerte. 

Om  Baller  og  Maskerader  og  Komedier  paa 
Slottet,  om  den  franske  Gesandts  Indtog  og  den 
store  Karussel,  der  havde  været  paa  Ridebanen,  og 
de  vilde  Dyr  i  Dyrehaven  ved  Frederiksborg,  om 
Hans  Majestæt,  der  skulde  rejse  til  Italien  og  have 
Kristian  Ditlev  i  sit  Følge  ...  om  de  to  Hundrede 
Heste  i  Kongens  Stald  ...  om  Musiken,  der  tonede 
ved  Taflet. 

„Danser  Kongen  selv  paa  Hofballerne?"  spurgte 
Ulrikke  Eleonora. 

„Visselig  danser  Hans  Majestæt  selv,"  sagde 
Storkansleren.  „Han  holder  saa  meget  af  Dans  som 
ingen  Konge  før  i  Danmark." 

„Danser  han  selv?"  sagde  Anna  Sofie  med 
runde  Øjne. 

„Om  han  danser!"  sagde  han.  „Se  til,  at  I 
lærer  de  rette  Pas,  at  I  kan  dem,  naar  I  skal  til 
Hove." 

„Ak,  om  vi  nogensinde  kommer  der,"  sagde  Ul- 
rikke Eleonora.  „Nu  er  jeg  snart  seksten  Aar,  og 
Moder  siger,  at  jeg  skal  aldrig  derind,  for  der  er 
ikke  andet  end  Synd  og  Fordærvelse." 

„Moder  er  træt  og   syg,"    sagde   Storkansleren. 

„En  Dag  giver  hun  sig  nok,  og  saa  faar  I  Lov  at 
drage  til  København." 

De  klappede  i  Hænderne,  og  han  kyssede  dem 
igen  og  s^a  glad  fra  den  ene  til  den  anden. 

„Skønt  er  det  at  leve  sit  Liv  om  igen  i  sine 
Børn,'''  sagde  han.  „En  slet  Karl  vilde  jeg  være, 
om  jeg  nægtede  Jer  den  Glæde,  jeg  selv  har  haft." 

Saa  rejste  han  sig  og  skød  dem  fra  sig,  og  de 
løb  til  Kirstine  Sofie,  der  var  næsten  lige  saa  morsom 
og  kunde  fortælle  næsten  lige  saa  mange  Ting. 

Storkanslerinden  søgte  nu  og  da  at  drage  dem 
til  sig,  men  opgav  det  igen.  Hun  tænkte,  at  dette 
varede  jo  kun  kort,  og  saa  fik  hun  sin  gamle  Magt 
tilbage.  Men  hun  saa  hadefuldt  til  sin  Husbond,  der 
lo  og  var  glad  med  Børnene. 

„Er  det  Danmarks  Riges  Storkansler?"  sagde 
hun  afsides  til  Grev  Holstein. 

„Det  er  saa,"  svarede  han  og  bukkede  høflig  for 
hende. 

Hun  kunde  ikke  se  paa  hans  Ansigt,  om  han  var 
enig  med  hende  eller  med  hendes  Husbond.  Saa  gik 
hun  ind  i  sit  Kammer  og  blev  der. 

Hun  blev  der  om  Aftenen,  da  Lysene  blev  tændte, 
og  Bordene  stod  rigt  dækkede,  mens  Gæsterne  strøm- 
mede til  Huse. 

Det  var  Storkanslerens  Vane,  naar  han  red  til 
Klausholm,  at  han  paa  Vejen  bød  til  Gæst  saa  mange, 

han  kunde  overkomme.  Han  vidste,  han  vilde  ikke 
kunde  holde  det  ud  med  sin  sure  Frue.  Det  gjaldt 
at  dække  over  Tomheden  og  Bitterheden  med  Fest 
og  Lystighed.  Det  var  ogsaa  nok  værd  at  skaffe  de 
to  Pigebørn  et  Par  glade  Dage. 

Saa  gik  det  løs  Ugen  ud,  saa  længe  Herren  til 
Klausholm  var  paa  sin  Borg. 

Der  kom  Musikanter  fra  Aarhus  og  Randers,  og 
der  blev  danset  i  Riddersalen  hver  eneste  Aften. 
Kirstine  Sofie  hjalp  sine  smaa  Søstre  med  at  pynte 
sig,  det  bedste  de  kunde.  Hun  laante  dem  af  sine 
egne  Klæder  og  Smykker.  Selv  var  hun  vidt  berømt 
for  sin  Skønhed  og  vidste  det  og  glædede  sig  der- 
over, men  anerkendte  uforbeholdent,  at  Anna  Sofie 
var  skønnere  endnu. 

„Lille  Søster,  lille  Søster,"  sagde  hun.  „Naar  du 
kommer  i  din  Herlighed,  vil  du  daare  mange  Mænd." 

Anna  Sofie  forstod  ikke,  hvad  hun  sagde,  men 
lo  og  sprang  i  Dansen  og  bad  til,  at  det  aldrig  vilde 
holde  op.  Storkansleren  traadte  selv  Dansen  med 
sine  Døtre,  endda  han  førte  sig  svært  tungt,  og 
Blodet  steg  ham  saadan  til  Hovedet,  at  han  maatte 
holde  op  midt  i  Turen.  Han  styrkede  sig  med  det 
ene  Bæger  Vin  efter  det  andet  og  fik  til  sidst  mere, 
end  han  kunde  bære. 

Paa  det  Tidspunkt  viste  Storkanslerinden  sig, 
strengt  og  ærbart  klædt.  Hun  hilste  flygtigt  paa  sine 

Gæster,  tog  Ulrikke  Eleonora  og  Anna  Sofie  ved 
Haanden  og  førte  dem  bort. 

„Se,  min  Arm  er  blaa,  saa  haardt  Moder  tog 
mig,"  sagde  Ulrikke  Eleonora,  da  de  laa  i  Sengen 
med  Armene  om  hinandens  Hals. 

Anna  Sofie  svarede  ikke.  Hun  græd  bare  af  Sorg 
over,  at  den  glade  Dans  saa  brat  var  afbrudt. 

Næste  Dag  rejste  Storkansleren,  og  der  blev  saa 
stille  paa  Klausholm,  som  der  aldrig  havde  været  før. 


ANDET  KAPITEL. 


DE  STAKKELS  KONGER. 


ULRIKKE  ELEONORA  Og  Anna  Sofic  lioldt  sig  be- 
standig sammen.  De  hviskede  i  alle  Kroge, 
lyttede  efter  de  voksnes  Samtale  og  lagde  Raad  op. 

Storkanslerinden  kom  ofte  over  dem  og  gjorde 
sig  vred,  men  alt  som  de  voksede  til,  kunde  hun 
ikke  passe  paa  dem  bestandig.  Desuden  kom  hen- 
des Husbond  sjældnere  og  sjældnere  og  overlod 
hende  helt  Godsets  Bestyrelse,  som  gav  hende  nok 
at  gøre. 

„Hvad  lister  I  om?"  sagde  hun  vredt,  en  Dag 
hun  traf  de  to  Pigebørn  i  en  Krog  af  Haven. 

De  for  fra  hinanden.     Anna  Sofie  saa  forskræmt 

ud,  men  Ulrikke  Eleonora  boldt  sig  rank  og  saa  fast 
paa  Moderen. 

„Vi  snakker  om,  hvorfor  vi  ikke  maa  komme  til 
København,"  sagde  hun.  „Kristian  Ditlev  kom  til 
Hove,  fra  han  var  Dreng,  og  Kirstine  Sofie  og  Arm- 
gard  og  Anna  Margrethe.  Bare  vi  skal  gaa  her  til 
Spot  og  Skam,  og  vi  er  dog  Storkanslerens  Døtre 
saa  godt  som  de  andre." 

Fru  Sofie  slog  hende  en  vældig  Ørefigen. 

„Du  skal  lære  kristelig  Ydmyghed,  skal  du,"  sagde 
hun.  „Dit  Blod  er  allerede  fordærvet,  og  om  du 
kunde,  vilde  du  besmitte  Anna  Sofie.  Men  til  det 
letfærdige  Hof  kommer  du  ikke,  saa  længe  jeg  lever. 
Naar  din  Fader  kommer,  skal  jeg  tale  med  ham  om 
at  finde  dig  en  Husbond,  der  kan  holde  dig  i  Ave." 

„Jeg  gifter  mig  med  hvem  som  helst,  bare  jeg 
kan  konime  fra  Klausholm,"  sagde  Ulrikke  Eleonora 
og  knejsede  trods  Slaget,  der  brændte  paa  hendes 
Kind.  „Og  naar  jeg  først  er  gift,  vil  jeg  med  min 
Gemal  til  Hove  og  bo  i  Gaarden  paa  Købmager- 
gade og  danse  med  Kongen  selv,  og  Anna  Sofie  skal 
bo  hos  mig." 

Storkanslerinden  stirrede  maalløs  paa  hende.  Saa 
langede  hun  hende  en  ud  paa  det  andet  Øre  og  bød 
hende  straks  gaa  i  Seng,  skønt  det  var  tidlig  For- 
middag. Anna  Sofie  græd  og  fik  derfor  Befaling  til 
at  gaa  med. 

Men  Fru  Sofie  maatte  den  Dag  age  til  Friisen- 
vold,  og  næppe  var  hun  ude  af  Gaarden,  før  de  to 
var  oppe,  fik  Klæderne  paa  sig  i  en  Fart  og  løb  til 
Jytte  Vibe  paa  hendes  Kammer. 

„Du  maa  ikke  forklage  os  til  Moder,  Jytte,"  sagde 
Ulrikke  Eleonora. 

„Barn,  Barn,  jeg  forklager  saa  vist  ingen,"  sagde 
Jytte.  „Men  om  hun  vender  uventet  tilbage,  da  faar 
I  jo  allandsens  Ulykke." 

„Hun  vender  ikke  tilbage,"  sagde  Ulrikke  Ele- 
onora bestemt.  „Ikke  før  i  Aften,  og  saa  er  vi  i 
Seng.  Naar  du  ingenting  siger,  er  der  ingen,  der 
siger  noget.  Ingen  kan  lide  Moder  paa  Gaarden, 
saa  sur  hun  er  og  tvær.  Pigerne  maa  ikke  danse 
og  Karlene  ikke  holde  Majfest.  Bare  hun  hører  en 
synge,  er  hun  over  ham.     Uf,  jeg  hader  Moder." 

„Saadan  maa  du  ikke  tale.  Barn,"  sagde  Jytte 
Vibe.  „Din  Moder  har  sit  Kors  at  drage,  kan  du 
tro." 

„Hvad  er  det  for  et  Kors?"  sagde  Ulrikke  Ele- 
onora. „Naar  Fader  kommer,  er  han  glad  og  ven- 
lig mod  Moder  som  mod  os  andre.  Naar  saa  han 
har  snakket  med  hende,  er  han  bedrøvet  og  rejser 
bort  igen  og  lader  os  blive  her  og  have  det  ondt. 
Hvorfor  vil  Moder  ikke  til  København?" 

„Ih,  men  det  har  1  da  tit  nok  hørt  hende  sige," 
sagde  Jytte. 

Jeg  tror  ikke,  hvad  hun  siger,"  sagde  Ulrikke 
Eleonora.  „Der  er  noget,  Jytte,  og  du  skal  sige  os 
det.  Vi  kan  mærke  det  paa  Folkene,  naar  de  snak- 
ker sammen,  og  vi  er  store  nok  til  at  faa  det  at 
vide." 

„Hvad  skulde  der  være?"  sagde  Jytte,  som  daar- 
lig  kunde  lyve. 

Hun  saa  paa  de  to  Pigebørn  og  erkendte,  at  de 
var  voksede  saadan  til,  at  de  ikke  ret  længe  lod  sig 
holde  hen  med  Snak.  Talte  ikke  hun,  saa  kom  der 
en  anden  og  fortalte  dem  det.     Men  hun  turde  ikke. 

„Vist  er  der  noget,"  sagde  hun.  „Men  det  til- 
kommer ikke  mig  at  snakke  om  det.  Gaa  til  Stor- 
kanslerinden  eller  til  Jeres  Fader,  naar  han  kommer 
hjem." 

„De  siger  ingenting,"  sagde  Ulrikke  Eleonora  for- 
trydelig.    „Du  skal  sige  det,  Jytte." 

„Saa  stiv  du  er,  Ulrikke  Eleonora,"  sagde  Jytte. 

Saa  gav  hun  sig  til  at  klappe  Anna  Sofies  Kind 
for  at  vinde  Tid,  mens  hun  tænkte  sig  om. 

„Er  du  lige  saa  paastaaelig  som  din  Søster?  sagde 
hun. 

„Hvorfor  vil  du  ikke  sige  det,  Jytte?"  sagde  Anna 
Sofie  med  sin  bløde  Stemme  og  lagde  Armen  om 
hendes  Hals. 

„Du  kan  da  i  det  mindste  fortælle  os,  hvorfor 
vi  kom  til  København  dengang  for  fire  Aar  siden," 


—  30  — 

sagde  Ulrikke  Eleonora.  „Pludselig  blev  det  be- 
stemt, at  vi  skulde  derover,  og  pludselig  rejste  vi 
hjem  igen." 

,.Ja,  det  er  saamænd  nemt  sagt,"  sagde  Jytte  let- 
tet. „Det  var  jo  dengang  den  arme  Grevinde  Vieregg 
døde  i  Barselseng." 

„Hvem  var  Grevinde  Vieregg?"  spurgte  Ulrikke 
Eleonora. 

„Det  var  saamænd  den  prøjsiske  Gesandts  Dat- 
ter," sagde  hun.  „Men  Barnet  levede  bare  et  Aar.  Selv 
døde  hun  paa  den  niende  Dag  og  pintes  saa  skræk- 
keligt, at  det  var  en  Ynk  at  se.  Ak,  Herregud,  saa 
bedrøvet  Kongen  var  over  det." 

„Hvorfor  var  Kongen  bedrøvet?"  sagde  Ulrikke 
Eleonora. 

„Jo,"  sagde  Jytte.  „Grevinden  var  hans  Gemal- 
inde." 

„Kongens  Gemalinde  hedder  Dronning  Luise," 
sagde  Anna  Sofie. 

„Ja,"  sagde  Jytte.  „Men  Grevinden  var  saadan 
hans  Gemalinde  til  venstre  Haand." 

„Har  Kongerne  to  Koner?"  spurgte  Ulrikke  Ele- 
onora. 

Hun  stirrede  paa  Jytte  med  runde  Øjne,  og  Anna 
Sofie  stirrede  med.  Det  arme  Menneske  vidste  ikke 
sine  levende  Raad,  hvordan  hun  skulde  klare  sig 
ud  af  det.     Godt    var    det   da,    at  Storkanslerinden 

ikke var  til  Huse.     Om  hun  var  kommen  over  dem 
og  havde  hørt,  hvad  de  talte  om,  da  havde  hun  vis- 
selig øjeblikkelig  jaget  hende  af  Gaarde. 

„Har  Kongerne  to  Koner,  Jytte?"  spurgte  Ul- 
rikke Eleonora  igen. 

„Ikke  allesammen,  Barnlille,"  sagde  Jytte.  „Ikke 
allesammen.  Men  Herregud  ...  de  stakkels  Konger 
...  de  bliver  jo  ikke  gift  saadan  som  en  anden  en. 
Der  rejser  en  Gesandt  ud  i  Europa  og  finder  en 
Prinsesse,  og  saa  bliver  det  bestemt,  og  saa  kommer 
Prinsessen  rejsende,  og  Brylluppet  staar,  uden  at  den 
arme  Konge  bliver  spurgt  om  sin  Mening.  Saa  skal 
han  elske  hende  til  sine  Dages  Ende,  og  det  kan 
han  jo  ikke  altid.  Saa  hænder  det  sommetider,  at 
han  finder  en,  som  hans  Hjerte  faar  kær,  og  saa 
faar  han  hende  til  sin  Gemalinde.  Til  venstre  Haand, 
forstaar  I.  For  Kongen  har  Lov  til  at  gøre,  hvad 
han  vil,  og  staar  alene  Gud  til  Regnskab." 

„Har  Gud  da  givet  Kongen  Lov  til  at  have  to 
Koner?"  spurgte  Anna  Sofie. 

„Ja,  det  har  han  rigtignok,"  sagde  Jytte.  „Det 
var  dengang,  da  Morten  Luther  og  Melanchton  gav 
Landgreven  Lov  til  at  tage  sig  en  Kone  foruden  den, 
han  havde.  Det  var  Luther  og  Melanchton,  som  er 
de  frommeste  Mænd,  der  har  levet  siden  Apostlenes 
Dage.     De  sagde  det  selv." 

„Har  ingen  andre  end  Kongerne  Lov  til  at  have 
to  Koner?"  sagde  Ulrikke  Eleonora. 

„Ih,  Gud  bevares,  nej,"  sagde  Jytte  forfærdet, 
^a,  og  saa  naturligvis  Landgreverne  og  de  andre 
Fyrster." 

„Fader  har  to  Koner,"    sagde  Ulrikke  Eleonora. 

„Gud  Fader  fri  og  bevar  os,  Barn,  hvad  er  det, 
du  siger?"   sagde  Jytte  og  slog  Hænderne  sammen. 

Jeg  ved  det,"  sagde  Ulrikke  Eleonora  og  nik- 
kede med  sammenkneben  Mund.  „Jeg  har  hørt  Per 
og  Mogens  snakke  om  det." 

„Vidste  din  Moder,  at  du  hørte  efter  Lakajernes 
Snak,  da  fik  du  rigtignok  Ris,"  sagde  Jytte. 

„Man  maa  høre  efter  dem,  der  siger  noget," 
sagde  Ulrikke  Eleonora.  „Og  nu  skal  du  fortælle 
os  rigtig,  hvordan  det  hænger  sammen." 

,Jeg  tror,  du  raser  Barn,"  sagde  Jytte.  „Det  er 
jo  ikke  andet  end  Folkenes  Snak.  Men  jeg  kan 
godt  fortælle  dig  om  dengang,  din  Moder  var  saa 
vred,  fordi  hun  skulde  klæde  Grevinde  Vieregg  og 
lægge  hende  paa  Baare." 

„Hvorfor  vilde  hun  ikke  det?"  spurgte  Anna 
Sofie. 

„Nej,"  sagde  Jytte.  „For  hun  troede  ikke  det, 
de  sagde,  at  Grevinden  var  virkelig  gift  med  Hans 
Majestæt.     Men  hun  maatte  gøre  det  alligevel,  fordi 


—  33  — 

Kongen  befalede  det,  ellers  havde  Storkansleren  mi- 
stet alle  sine  Embeder.  Men  det  var  ogsaa  en  blo- 
dig Skam  for  hende,  fordi  hun  skulde  gaa  dér  sam- 
men med  Overhofmesterinde  v.  Schindel,  som  var 
en  styg  Dame." 

„Hvad  gjorde  hun  da?"  spurgte  Ulrikke  Ele- 
onora. 

„Hun  satte  sin  Datter  ud  for  Kongen,  endnu  mens 
Grevinden  levede,"  sagde  Jytte.  „Charlotte  Helene 
hed  hun,  og  skøn  var  hun,  men  en  fræk  Tøjte.  Nu 
er  hun  ogsaa  Grevinde." 

„Er  hun  da  gift  med  Kongen?"  spurgte  Ulrikke 
Eleonora. 

„Nej  .  .  .  næ — e  ...  det  er  hun  ikke,  men  hun 
har  da  født  ham  en  Datter  i  Fjor,  og  det  er  da  ikke 
mere  end  rimeligt,  at  saadan  en  dydig  Dame  som 
Storkanslerinden  er  vred  paa  hende  og  ikke  vil  have 
med  hende  og  hendes  Moder  at  bestille.  Hun  har 
jo  set  saa  meget  af  den  Slags  i  sin  Ungdom,  da  hun 
levede  ved  Hove  i  Jomfru  Moths  Tid,  og  den  arme 
Enkedronning  græd  sine  Øjne  blinde  af  Sorg,  fordi 
Kong  Christian  aldrig  kom  til  hende,  men  gik  til 
Jomfru  Moth." 

„Blev  Jomfru  Moth  ogsaa  Grevinde?"  spurgte  Ul- 
rikke Eleonora. 

„Vel  blev  hun  Grevinde,"  sagde  Jytte.  „Grev- 
inde af  Samsø  blev  hun." 

„Var  hun  saa  gift  med  Kong  Christian?"  sagde 
Ulrikke  Eleonora. 

,Nej  .  .  .  næ — e  .  .  .  det  var  hun  ikke,"  sagde 
Jytte.  „Men  det  er  altsammen  noget,  I  ikke  for- 
staar,  og  det  er  en  stor  Skam  af  Jer  at  lokke  mig 
til  at  sige  det.* 

„Vil  du  ikke  fortælle  os  noget  om  Grevinden  af 
Samsø,  saa  ved  vi  nok  en,  der  vil,"  sagde  Ulrikke 
Eleonora. 

„Hvem  er  det?"  sagde  Jytte. 

„Det  er  Jørgen  Kusk,"  sagde  Ulrikke  Eleonora. 
„Han  ved  det,  for  han  har  set  hende.  Det  har  han 
selv  sagt.* 

„Nej,  om  din  Moder  vidste,  at  du  snakker  saa- 
dan  med  Tjenerne,*  sagde  Jytte.  „Barn,  Barn,  det 
tager  en  Ende  med  Forskrækkelse." 

Saa  vilde  hun  slet  ikke  tale  med  dem  mere  og 
var  helt  ulykkelig  over  det,  hun  allerede  havde  sagt. 
Men  Ulrikke  Eleonora  tog  sin  Søster  ved  Haanden 
og  gik  sporenstregs  ned  i  Stalden  til  Jørgen  Kusk, 
som  var  en  ensom,  gammel  Mand,  der  holdt  meget 
af  Børn  og  altid  lo  over  hele  Ansigtet,  naar  de  to 
Frøkner  kom  anstigende. 

Jo,  jo,  han  kendte  rigtignok  Grevinden  af  Samsø. 
Han  havde  fra  sin  pure  Ungdom  været  Tjener  hos 
Hr.  Holger  Parsberg  til  Eskær  i  Salling  og  fulgt 
ham   paa   alle  hans  Rejser.     Men  den  stakkels  Hr. 

Holger  rejste  bare,  fordi  han  var  saa  gruelig  for- 
elsket i  Jomfru  Moth,  som  var  Kongens  Mætresse 
og  aldrig  k^nde  tænke  paa  at  bønhøre  ham.  Mang- 
foldige Gange  havde  han  fulgt  sin  Herre,  naar  han 
gik  om  ad  Boldhusgade  og  stod  og  stirrede  paa 
Huset,  hvor  Grevinden  boede.  Somme  Tider  gik  han 
ogsaa  ind,  men  kom  altid  mere  bedrøvet  ud  og  rejste 
saa  straks  af  Landet  igen.  Til  sidst  havde  han  da 
af  bare  Desperation  giftet  sig  med  Jomfru  Moths 
Søster,  men  det  blev  ikke  til  andet  end  den  rene 
Elendighed,  for  han  havde  Jomfruens  Billede  i  sit 
Hjerte,  og  da  han  laa  paa  sit  yderste,  skreg  han 
og  kaldte  paa  hende,  saa  det  var  en  Jammer  at 
høre. 

„Var  hun  smuk?"  spurgte  Ulrikke  Eleonora. 

„Forfærdelig  smuk,"  sagde  Jørgen  Kusk.  „Al- 
drig har  jeg  set  saa  dejligt  et  Fruentimmer." 

„Det  var  da  rigtig  stygt  af  Kongen  at  tage  hende 
fra  Holger  Parsberg,"  sagde  Anna  Sofie. 

„Ih,  men  nej  da,"  sagde  Jørgen.  „Kong  Chri- 
stian tog  hende  vist  ikke  fra  ham,  for  hun  elskede 
Kongen  lige  fra  Begyndelsen.  Og  hvad  skulde  den 
stakkels  Konge  gøre,  naar  han  ikke  brød  sig  om 
Dronningen.  Det  er  jo  ikke  med  Majestæten  som 
med  en  anden  en.  Jeg  vil  nu  f.  Eks.  sige  med  mig, 
som  har  gaaet  i  tredive  Aar  og  holdt  af  Mette  og  kan 

faa  hende  engang,  naar  vi  faar  Raad  til  at  sætte  Bo." 

„Naar  jeg  bliver  gift,  skal  du  faa  Raad  til  at  faa 
Mette,"  sagde  Ulrikke  Eleonora.  „Det  lover  jeg  dig 
bestemt,  naar  bare  du  vil  sige  mig  een  Ting." 

„Hvad  kan  det  vel  være?"  sagde  Jørgen  Kusk. 

De  to  Søstre  stod  og  hviskede  lidt  sammen. 
Jørgen  skottede  lidt  til  dem,  alt  mens  han  striglede 
Storkanslerens  Ridehest,  der  aldrig  mere  blev  brugt. 

Jørgen",  sagde  saa  Ulrikke  Eleonora.  „Kan 
man  ikke  nok  sige,  at  Fader  er  en  Konge?" 

„Hej,"  sagde  Jørgen  og  holdt  inde  med  Strig- 
lingen. ,Ja — e  .  .  .  naar  ikke  just  Hans  Majestæt 
hører  det,  saa  er  Storkansleren  jo  for  saa  vidt  en 
overmaade  fornem  og  mægtig  Mand.  Han  ejer 
Krautsand  nede  i  Holsten  og  Sandbjerg  i  Sundeved, 
som  er  for  et  Grevskab  at  regne.  Saa  har  han 
ogsaa  Seekamp  og  Friisenvold  og  Løistrup  og  Klaus- 
holm og  Frydenlund  og  Gaarden  inde  paa  Køb- 
magergade, og  dér  i  Kælderen  ligger  tolv  Tønder 
fulde  af  Gulddukater,  siger  de.  Jøsses  ja,  Storkans- 
leren kan  saamænd  godt   regnes  for  en  Konge  lig." 

Jørgen",  sagde  Ulrikke  Eleonora.  „Fader  har 
saadan  en  .  .  .  saadan  en  Mætresse  ligesom  Kon- 
gerne." 

Ja,  naar  Frøken  Ulrikke  ved  det,  saa  kan  det 
jo  ikke  nytte,  jeg  siger  noget  derimod,"  sagde  Jør- 
gen Kusk.  „Det  var  jo  hende  Anna  Kathrine  Haa- 
gensen,  Datter  af  Borgmesteren   i  Aabenraa.     Hun 

var  jo  Kammerpige  hos  Storkanslerinden,  da  det 
begyndte,  og  saa  blev  hun  naturligvis  jaget  væk. 
Nu  er  hun  .død  forlængst,  men  ingen  skal  sige  andet 
end,  at  Storkansleren  opførte  sig  som  en  honnet 
Herre,  for  han  fik  Kongen  til  at  udstede  Patent  for 
Anna  Kathrines  tre  Børn,  saa  de  blev  ophøjede  i 
Adelstanden  og  fik  Navnet  Revenfeldt,  og  de  to  af 
dem  er  da  ogsaa  kommen  godt  an.  Der  er  Ditlev, 
som  er  Officer,  og  Konradine,  som  er  gift  med  en 
Minister  eller  saadan  en  inde  i  København.  Men 
Konrad  ved  jeg  ingenting  om,  hvor  han  er  ble- 
ven af." 

De  to  Pigebørn  saa  paa  hinanden  med  straalende 
Øjne.  Ulrikke  Eleonora  forsikrede  Jørgen,  at  hun 
nok  skulde  holde  sit  Løfte;  saa  trak  hun  Anna  Sofie 
ned  til  den  Krog  af  Haven,  hvor  de  havde  deres 
lønligste  Skjulested,  for  at  de  rigtig  kunde  snakke 
om  den  store  Opdagelse,  de  havde  gjort. 

Da  de  gik  over  Gaarden,  kom  de  forbi  de  to 
Lakajer,  Mogens  og  Per,  som  bøjede  sig  dybt  for 
dem  og  fik  et  naadigt  Nik  til  Svar. 

„De  er  snart  udvoksne,"  sagde  Mogens,  som  var 
den  ældste. 

„Ja,"  sagde  Per.  „Storkanslerinden  kan  ikke 
længere  holde  dem  i  Bur.  Om  ikke  hun  selv  slip- 
per dem   en   Kende   løs,    da    flagrer  de  en  Dag  af 

Reden.  Ulrikke  ser  allerede  svært  modig  ud  af 
Øjnene." 

Jeg  holder  nu  paa  Anna  Sofie,"  sagde  Mogens. 

,Ja,  om  jeg  skulde  vælge,  da  tog  jeg  ogsaa  hende," 
sagde  Per. 

Jeg  tænker  ikke,  du  kommer  i  det  Tilfælde, 
bitte  Per,"  sagde  Mogens.  „Men  om  der  hænder 
noget  paa  Klausholm,  da  kan  det  blive  svært  nok 
at  bestemme,  om  man  skal  mele  sin  Kage  hos 
Herren  eller  hos  Fruen,  for  de  to  staar  hinanden 
imod  som  Flint." 

Jeg  holder  mig  til  Herren,"  sagde  Per. 

„Storkansleren  har  ikke  langt  igen,"  sagde  Mo- 
gens. „Han  lever  for  stærkt  derinde  i  Hovedsta- 
den." 

„Og  han  har  ikke  sine  tro  Tjenere  med  til  at 
passe  paa  sit  Helbred,"  sagde  Per. 

„Nej,"  sagde  Mogens.  „Og  naar  han  er  død, 
saa  gælder  det  Fru  Sofie  paa  den  ene  Side  og  de 
to  Frøkner  paa  den  anden." 

„Saa  holder  jeg  med  Frøknerne,"  sagde  Per. 
„For  de  har  Grevinde  Holstein  med  sig,  og  hun  er 
en  farlig  klog  Dame." 

Mogens  tænkte  just  ligesaadan,  og  derfor  an- 
vendte han  al  sin  Kunst  paa  at  overtale  Per  til  at 
slaa   sig   paa  Storkanslerindens  Parti,   eftersom   han 

ikke  skøttede  om  at  dele  Kagen  med  en  anden,  hvis 
der  blev  nogen. 

Og  Per  lyttede  og  gav  ham  sluttelig  Ret. 

Nede  bag  Buskene  sad  Storkanslerens  to  Døtre 
og  lagde  de  vildeste  Planer  for  Fremtiden. 

De  var  enige  om,  at  de  vilde  drage  ud  i  Ver- 
den og  se  at  finde  de  tre  Søskende,  som  de  ikke 
kendte.  Ulrikke  Eleonora  mente,  at  hun  snart  fik 
Ditlev  og  Konradine  at  se,  naar  hun  kom  til  Køben- 
havn. Anna  Sofie  talte  mest  om  Konrad,  som  hun 
for  enhver  Pris  vilde  opsøge  og  være  god  imod. 

Allermest  talte  de  om  deres  Fader,  som  var  saa 
god  og  saa  glad,  og  som  havde  det  saa  ondt  med 
deres  Moder,  at  han  ligesom  de  stakkels  Konger 
havde  været  nødt  til  at  tage  sig  en  Gemalinde  til 
venstre  Haand. 

„Tror  du,  de  var  rigtig  gift?"  sagde  Anna  Sofie. 

Ulrikke  Eleonora  tænkte  sig  lidt  om.  Saa  ry- 
stede hun  paa  Hovedet. 

„Det  var  de,*  sagde  Anna  Sofie.  „Hun  var  viet 
til  hans  venstre  Haand." 

„Saa  meget  Konge  er  Fader  ikke,"  sagde  Ulrikke 
Eleonora.  „Hun  var  bare  hans  Mætresse.  Men 
havde  han  kunnet  gifte  sig  med  hende,  saa  havde 
han  gjort  det.  Det  ved  jeg  bestemt.  For  det  var 
hende,  han  elskede,  og  ikke  Moder.* 

De  blev  enige  om,    at   saadan  var  det,   og  gik  i 

Seng  og  bad  til  Gud  for  den  stakkels  Konge  og  for 
deres  stakkels  Fader. 

Da  Storkanslerinden  kom  hjem  og  saa  ind  i 
deres  Kammer,  sov  de  sødelig  med  røde  Kinder  og 
Armene  om  hinandens  Hals,  som  de  plejede. 


^^5- 


TREDIE   KAPITEL. 


DAGLIGT  LIV. 


FRA  den  Dag  af,  da  Ulrikke  Eleonora  og  Anna 
Sofie  fik  Rede  paa  deres  Faders  Forhold  til 
Anna  Kathrine  Haagensen,  blev  alting  anderledes 
paa  Klausholm. 

Ulrikke  Eleonora  gik  rundt  med  et  vidende  An- 
sigt og  knejsede,  som  var  hun  en  Prinsesse.  Anna 
Sofie  efterlignede  hende,  saa  godt  hun  kunde.  Jytte 
Vibe  var  dødsensangst  for,  hvordan  det  vilde  spænde 
af,  naar  Storkanslerinden  fik  noget  at  vide,  og  Tje- 
nestefolkene stak  Hovederne  sammen  og  saa  paa  de 
to  smaa  Frøkner. 

Jørgen  Kusk  havde  naturligvis  talt  med  sine  Med- 

tjenere  om  den  Samtale,  han  havde  haft  med  Bør- 
nene, og  der  gik  ikke  en  Dag,  hvor  Frøknerne  ikke 
kom  igen  til  ham  i  Stalden  og  udspurgte  ham  yder- 
ligere. Han  havde  fortalt,  hvad  han  vidste,  men 
fortalte  det  gladelig  om  igen,  og  de  kunde  aldrig 
blive  trætte  af  at  høre  paa  det. 

Jytte",  sagde  Ulrikke  Eleonora,  en  Dag  de  sad 
hos  hende  i  hendes  Kammer  og  var  sikre  paa,  at 
Fru  Sofie  ikke  vilde  overraske  dem.  „Var  du  her 
i  Huset,  dengang  Anna  Kathrine  Haagensen  var 
Moders  Kammerpige?" 

„Gud  fri  og  bevare  mig  vel.  Barn,  ved  du  ogsaa 
det?"  sagde  Jytte  og  slog  Hænderne  sammen. 

Ulrikke  Eleonora  nikkede. 

„Var  Pigen  smuk?"  spurgte  hun. 

„Ak  ja,  det  var  hun,"  sagde  Jytte  og  saa  hen  for 
sig  i  Erindringen  om  de  gamle  Dage.  „Vidunderlig 
smuk  var  hun  og  en  god  og  trofast  lille  Pige.  Det 
ses  da  ogsaa  paa  Konradine,  at  hendes  Moder  var 
skøn.  Jeg  var  henne  og  besøge  hende,  sidst  vi  var 
i  København  til  Grevinde  Viereggs  Jordefærd." 

„Jeg  vil  besøge  hende,  naar  jeg  kommer  til  Kø- 
benhavn," sagde  Ulrikke  Eleonora. 

„Derom  bliver  der  aldrig  Tale,"  sagde  Jytte  be- 
stemt. „Om  Storkanslerinden  fik  at  vide,  at  du 
havde  gjort  saadan  noget,  saa  tog  hun  sin  Død  over 
det.     Ak  ja  .  .  .  det  var  dengang.     Hvad  skulde  den 

stakkels  Pige  gøre,  da  Storkansleren  kastede  sine 
Øjne  paa  hende.  I  ved  ikke  Børn,  hvad  for  en 
stateHg  og  skøn  Mand,  Eders  Fader  var,  altid  mun- 
ter og  galant,  en  ridderlig  Herre,  som  der  ikke  fand- 
tes Mage  til  ved  Hoffet." 

Jeg  ved  det  nok,"  sagde  Ulrikke  Eleonora.  „Jeg 
er  heller  ikke  vred  paa  Konradine.  Hun  er  min 
Søster  saa  godt  som  de  andre.  Jeg  vil  besøge  hende 
og  kysse  hende." 

Jytte  rystede  paa  Hovedet,  men  sagde  ingenting. 
Hun  tænkte  paa,  dengang  det  stod  paa,  og  det  fryg- 
telige Spektakel  der  blev  i  Huset,  da  Storkansler- 
inden  opdagede  det.  Selv  havde  hun  vidst  det  fra 
den  første  Dag  omtrent.  Anna  Kathrine  havde  be- 
troet sig  til  hende,  saa  ulykkelig  hun  var,  og  Jytte 
havde  trøstet  hende  paa  det  bedste.  Hun  kunde 
ikke  skænde  paa  nogen.  Hun  forstod  altid,  hvad 
der  hændte,  om  ogsaa  der  aldrig  hændte  hende  selv 
noget. 

„Ak  ja,  ak  ja,"  sagde  hun.  „Mangen  god  Gang 
har  jeg  takket  Gud  for  min  Pukkel,  at  jeg  er  uden- 
for denne  Verdens  Lyst  og  Sorg." 

De  to  Pigebørn  saa  forundrede  paa  hende  og 
paa  hinanden. 

Jeg  vilde  gøre,  hvad  det  skulde  være,  om  der 
var  nogen,  der  elskede  mig,"  sagde  Ulrikke  Eleonora. 

„Jytte  ...  om  det  kommer  dertil  engang,  og  Moder 
gør  sig  vred  ...  vil  du  da  hjælpe  mig?" 

„Kors  bevares,  Barn,"  sagde  Jytte.  „Det  gaar 
da  nok  altsammen  i  Redelighed  og  Orden  uden  min 
Hjælp.  Og  det  varer  saamænd  ikke  længe,  inden 
din  Bejler  kommer.  Jeg  ved  vist,  at  Storkansleren 
arbejder  paa  at  finde  et  passende  Parti  for  dig,  og 
det  kan  din  Moder  da  aldrig  have  noget  imod." 

Mogens  Lakaj  mente,  det  var  lige  saa  godt,  Stor- 
kanslerinden  fik  at  vide,  at  Børnene  vidste  Besked 
med  Ungerne,  som  hun  kaldte  dem.  Selv  havde 
han  ingen  Lyst  til  at  fortælle  hende  det,  saa  snak- 
kede han  saadan  med  Per,  at  Per  troede,  han  vilde 
sladre  for  at  profitere  af  det  og  skyndte  sig  at  komme 
ham  i  Forkøbet. 

Fru  Sofie  stirrede  paa  ham,  da  han  fortalte,  hvad 
der  var  hændt.  Hendes  første  Tanke  var  at  jage 
Jørgen  Kusk  paa  Porten,  men  hun  vovede  det  ikke 
for  sin  Husbonds  Skyld.  Saa  tog  hun  en  blank 
Dukat  op  af  Skuffen  paa  sit  Chatol  og  rakte  Per  den. 

„Tag  den,  lille  Per,"  sagde  hun.  „Der  er  flere, 
hvor  den  kom  fra,  hvis  du  fremdeles  viser  dig  som 
en  tro  Tjener  og  fortæller  mig,  naar  der  ellers  sker 
noget." 

Per  viste  Mogens  Dukaten. 

Ja,  den  er  god   nok,"   sagde  Mogens.     „Det  er 

altid  lidt  Tærepenge,  naar  nu  Storkansleren  kommer 
hjem  og  jager  dig  væk,  over  det  du  har  sladret." 

Per  maabede,  og  Mogens  lo. 

Men  inde  i  Storkanslerindens  Kammer  stod  Ul- 
rikke Eleonora  og  fik  læst  og  paaskrevet. 

„Jeg  tager  dig  for  mig  alene,"  sagde  Fru  Sofie. 
„Du  er  den  største  og  stor  nok  til  at  vide,  hvad  du 
gør.  Saa  længe  det  er  muligt,  vil  jeg  se  at  skaane 
lille  Anna  Sofies  Sjæl  for  Smitten.  Gjorde  jeg  dig 
din  Ret,  fik  du  Hug,  fordi  du  har  frittet  Tjenerne 
om  den  Skam,  din  Fader  har  bragt  over  vort  Hus. 
Du  har  baaret  dig  ad  som  en  Kammertøs  og  ikke 
som  en  Adelsfrøken.  Sker  det  een  Gang  til,  sender 
jeg  dig  til  gamle  Faster  i  Holsten.  Hun  bor  i  et 
Taarn  midt  paa  den  vildene  Hede  og  ser  aldrig  et 
Menneske.  Der  kan  du  sladre  med  Himmelens 
Fugle,  om  du  har  Lyst  til  det." 

„Det  giver  Fader  aldrig  sit  Minde  til,"  sagde  Ul- 
rikke Eleonora  og  rettede  sig. 

Storkanslerinden  saa  paa  hende. 

Hun  var  nu  helt  udvoksen,  og  det  nyttede  ikke 
at  komme  til  hende  med  Hug.  Hun  var  anstukken 
af  den  Letfærdigheds  Smitte,  som  raadede  i  dette 
Land,  og  som  havde  beredt  hendes  Moder  og  hende 
selv  og  mange  andre  gode  Kvinder  saa  bitre  Tider. 
Hun  skulde  bort.  Saa  var  der  Haab  endnu,  at  hun 
kunde  redde  Anna  Sofie  til  sin  Alderdomstrøst. 

„Din  Skarns  Tøs,"  sagde  hun. 

Saa  satte  hun  sig  til  at  skrive  til  sin  Husbond  i 
København  et  af  de  bedske  Breve,  Storkansleren 
kendte  saa  godt  og  altid  lod  ligge  en  Stund  paa  sit 
Bord,  inden  han  aabnede  dem. 

„Det  er  paa  Tide,  at  du  skaffer  Ulrikke  Eleonora 
en  Mand,"  skrev  hun.  „Jeg  kan  ikke  længere  styre 
hende.  Om  hun  faar  Lov  til  at  gaa  her  paa  Klaus- 
holm, da  vil  hun  ganske  fordærve  Anna  Sofie,  der 
endnu  er  uskyldig  og  ren,  som  jeg  da  haaber  til 
Gud.  Selv  morer  du  dig  ved  Hoffet  og  lader  mig 
alene  om  at  skøtte  vore  Børn,  og  jeg  maa  takke 
Gud  endda,  at  du  gør  saa,  saa  sandt  du  aldrig  fyl- 
der Børnene  med  andet  end  Tant  og  Letfærdighed.* 

„Min  hjertenskære  Hustru,"  skrev  Storkansleren 
tilbage.  ,Jeg  har  fundet  en  Mand  til  vor  Datterlil 
og  kommer  med  ham  til  Klausholm  i  næste  Uge, 
om  Gud  vil.  Manden  er  Ferdinand  Danneskjold 
Laurvigen,  den  højsalige  Hr.  Ulrik  Frederik  Gylden- 
løves Søn  med  Grevinden  af  Altenburg.  Han  er  en 
skøn  og  ridderlig  Mand,  og  det  skulde  være  sælsomt, 
om  ikke  han  vandt  vor  lille  Ulrikkes  Hjerte.  Men 
der  vil  gaa  en  Stund  inden  Brylluppet,  eftersom  han 
først  nylig  er  bleven  Enkemand.  Saa  er  det  ogsaa 
min  Agt  at  blive  selv  en  Stund  paa  Klausholm.  Det 
værker  i  mit  Hoved  og  i  min  Mave.  Jeg  holder 
ikke    længere   Hoflivet   ud.     Saa    drager   nu    ogsaa 


—  47  — 

Hans  Majestæt  med  det  første  til  Italien  og  tager 
Kristian  Ditlev  med  sig.  Her  bliver  da  stille  en 
Stund  og  intet  for  mig  at  gøre,  saa  meget  mere  som 
alle  de  Kommissioner,  hvori  Hans  Majestæts  Naade 
har  sat  mig  som  Præsident,  har  endt  deres  Arbejde 
til  Gavn  for  Land  og  Rige.  Gud  være  evig  takket 
for  den  Naade,  Hans  Majestæt  uforandret  viser  mig. 
Saa  har  jeg  ogsaa  kunnet  udvise  større  Økonomi 
under  denne  Konge  end  under  højsalig  Kong  Chri- 
stian, hvem  jeg,  som  du  ved,  ofte  maatte  forstrække 
med  Laan,  som  jeg  kun  sjældent  fik  igen.  Det  bæ- 
res mig  for,  som  kunde  jeg  nu  snart  ende  mine 
Dage  paa  Klausholm  i  Ro  hos  mine  kære.  Om 
blot  du,  min  Hjertenselskede  vil  se  mildt  til  mig  og 
tilgive  mig,  hvad  der  ikke  mere  kan  gøres  om  og 
længst  burde  være  slettet  i  Tidens  Løb.  Om  blot 
du  viste  mig  et  venligt  Ansigt  og  ikke  altid  saa  surt, 
da  vilde  det  være  en  Fryd  for  mig  at  leve  paa  vor 
skønne  Gaard.  Men  saa  maa  du  ikke  drage  dig  til- 
bage til  dit  Kammer,  naar  der  kommer  Gæster,  og 
ikke  se  ondt,  naar  jeg  tømmer  et  uskyldigt  Bæger 
Vin,  og  ikke  bestandig  hakke  paa  de  to  arme  Pige- 
børn, som  endnu  har  Livet  til  Gode  og  maa  have 
noget  af  dets  Glæde  i  deres  Ungdom,  for  at  de  kan 
udholde  dets  Ondskab,  naar  Aarene  glider." 

Storkanslerinden  kastede  foragtelig  Brevet  paa  sit 
Bord.     Hun   tog  Jytte  Vibe  for  sig,   meldte  hende 

Storkanslerens  og  den  unge  Grev  Danneskjolds  An- 
komst og  bød  hende  efterse  Ulrikke  Eleonoras  Garde- 
robe og  forberede  hende  paa,  hvad  der  skulde  ske. 

Jeg  tænker  ikke,  at  du  behøver  at  fare  synder- 
lig med  Lempe,  Jytte,"  sagde  hun  og  smilede  haansk. 
„Tøsen  er  saa  giftelysten  som  en  Bondepige.  Var 
hende,  at  hun  fører  sig  sømmeligt  op,  at  ikke  Par- 
tiet skal  gaa  over  Styr." 

Ulrikke  Eleonora  sprang  til  Loftet,  da  hun  hørte 
Nyheden. 

Jeg  tager  ham,  om  saa  han  baade  er  skeløjet 
og  pukkelrygget,"  sagde  hun.  „Bare  jeg  kommer 
væk  herfra." 

Saa  fløj  hun  Jytte  om  Halsen  og  bad  hende 
med  grædende  Taarer  om  Forladelse.  Og  Jytte  lo 
og  græd  imellem  hinanden  og  klappede  hendes  Kind. 
Anna  Sofie  stirrede  betaget  paa  Søsteren  og  sagde 
ingenting,  men  ønskede  i  sit  stille  Sind,  at  det  var 
hende. 

Saa  kom  Storkansleren  og  var  saa  syg,  at  han 
ikke  kunde  ride,  men  kørte  i  en  stor  Karm,  der 
var  skikket  til  Skanderborg  efter  ham.  Med  ham 
var  Grev  Ferdinand,  der  viste  sig  at  være  en  over- 
maade  galant  ung  Herre.  Han  bøjede  Knæ  for  Ul- 
rikke Eleonora  og  kyssede  hendes  Haand,  og  hun 
tog  imod  hans  Hilsen  med  en  overordentlig  An- 
stand. 


—  49  — 

„I  ser  det  nok  paa  min  Datters  Miner,  at  I  ingen- 
lunde er  hendes  første  Bejler,  Grev  Ferdinand," 
sagde  Storkansleren  og  lo. 

Fru  Sofie  sendte  ham  et  hvast  Blik,  og  Ulrikke 
Eleonora  rødmede  dybt.  Men  siden  tog  Anna  Sofie 
den  unge  Greve  afsides  og  sagde  til  ham: 

„I  skal  ikke  tro,  hvad  Fader  sagde.  Det  var 
ikke  andet  end  Spøg.  Aldrig  har  Ulrikke  Eleonora 
haft  en  Bejler  før  Jer,  og  hun  rækker  Jer  hjertens- 
gerne  sin  Haand." 

„Fortryllende  Dame,"  sagde  Greven  og  skjulte 
sit  Smil  med  et  Haandkys.  „Om  Eders  skønne 
Søster  havde  haft  ti  Bejlere,  da  var  det  vel  ikke 
mere  end  rimeligt  og  kun  des  større  Ære  for  mig, 
der  skal  føre  hende  hjem  som  min  Brud.  Men  sig 
mig  nu,  om  I  ingen  Bejlere  har  haft?" 

„Nej,"  sagde  Anna  Sofie  og  saa  ham  troskyldig 
ind  i  Øjnene.     „Men  Jytte  siger,  jeg  faar  nok  en." 

„Der  sagde  Frøken  Jytte  et  sandt  Ord,"  sagde 
Greven. 

Han  blev  der  i  otte  Dage,  og  Trolovelsen  blev 
fejret  med  en  stor  Fest.  Alle  Omegnens  Herre- 
mænd blev  indbudt  og  desuden  mange  fra  Slesvig 
og  Fyen.  Salen  paa  Klausholm  straalede  i  Lys  og 
Pragt,  og  den  gode  Vin  flød  over  Bordet. 

Men  Storkansleren  var  ikke  mere  den  Mand,  han 
havde  været  før.     Det  saa  enhver,    at   hans  Haand 

rystede,  naar  han  løftede  sit  Bæger,  og  han  tømte 
det  ikke  saa  tit  som  i  gamle  Dage.  Helt  anstrengt 
lød  ogsaa  hans  Skæmt,  og  han  brød  tidlig  op  og  gik 
til  Ro. 

„Storkansleren  har  ikke  langt  igen,"  sagde  Mo- 
gens.   „Inden  Aaret  er  omme,  ligger  han  paa  Baare." 

„Tror  du?"  sagde  Per.  „Da  gælder  det  at  holde 
sig  gode  Venner  med  Fru  Sofie." 

Men  den  der  klarest  havde  set,  hvordan  det  var 
fat  med  Husets  Herre,  var  Fru  Sofie. 

Hun  saa  med  Skadefryd,  hvor  svækket  han  var, 
og  sagde  det  ubarmhjertig  til  ham  om  Aftnen,  da  de 
var  ene. 

„Er  du  beredt  til  at  dø,  Konrad?"  sagde  hun. 
„Hvis  ikke,  da  skynd  dig  at  tale  med  din  Gud  og 
din  Samvittighed." 

Storkansleren  smilede  og  saa  rolig  paa  hende. 

„Forgæves  søger  du  at  skræmme  mig,  Sofie 
Amalie,"  sagde  han.  Jeg  ved  kun  altfor  vel,  at  det 
lakker  mod  Enden.  Ikke  heller  bryder  jeg  mig  om 
dit  sorte  Syn.  Jeg  har  levet  saadan,  at  jeg  vel  kan 
dø  uden  Frygt  og  Bæven.  Sidste  Aar  lod  jeg  mig 
hugge  en  skøn  Kiste  af  Marmor,  Mage  til  den,  hvori 
min  første  Hustru  hviler  i  Slesvig  Domkirke.  Dér 
skal  I  føre  mig  hen  og  bisætte  mig  ved  hendes  Side." 

„Du  havde  hende  alle  Dage  mere  kær  end  mig," 
sagde  Fru  Sofie. 

„Nu  ja,"  sagde  Storkansleren.  „Hun  var  den 
første  og  mere  mild  end  du.  Men  hun  døde  jo. 
Kanhænde  hun  havde  set  lige  saa  surt  som  du,  om 
Gud  havde  bevaret  hende  i  Live,  og  jeg  har  an- 
ordnet det  saadan,  at  du  faar  Plads  ved  min  anden 
Side." 

Fru  Sofie  laa  en  Stund  rolig  i  Sengen  ved  hans 
Side,  og  han  tænkte,  hun  var  sovet  ind.  Selv  sov 
han  kun  lidt  for  Smerterne.  Saa  vendte  hun  plud- 
selig Hovedet  mod  ham  og  sagde: 

„Har  du  sørget  for  Kisten,  hvori  du  skal  hvile, 
saa  har  jeg  lavet  en  skøn  Indskrift,  som  skal  hugges 
paa  den.     Vil  du  høre  den,  som  den  lyder?" 

„Spar  den  hellere  til  en  anden,"  sagde  Storkans- 
leren rolig.  „Da  jeg  lod  Kisten  lave,  forfattede  jeg 
tillige  Indskriften." 

„Da  tør  jeg  tro,  at  den  er  en  bodfærdig  Mands 
ydmyge  Bøn  til  Herren,"  sagde  hun. 

Storkansleren  trak  Nathuen  ned  over  Panden  og 
smilede. 

„Saadan  lyder  den,"  sagde  han.  „Jeg  haver  levet 
saaledes  iblandt  Eder,  at  jeg  ikke  behøver  at  blues 
ved  mit  Liv." 

Fru  Sofie  sagde  ikke  mere,  men  laa  længe  vaagen 
ved  Siden  af  sin  Ægteherre.  Hun  tænkte  paa,  saa 
stiv  han  var  bleven  paa  det  sidste.  Denne  Gang 
havde  han  ikke  med  et  Ord   bedt  hende  om  Tilgi- 

velse,  som  det  ellers  var  hans  Vane.  Hun  forstod 
ikke,  at  det  var  Døden,  han  vidste  nærmede  sig. 
Saa  syntes  han  ikke,  der  var  mere  at  bede  hende 
om,  som  han  dog  skulde  forlade,  og  vendte  sine 
Tanker  andet  Steds  hen. 

Samme  Aften  sad  Ulrikke  Eleonora  paaklædt  paa 
Sengekanten  i  det  nye  Kammer,  hun  havde  faaet, 
siden  hun  var  blevet  trolovet.  Storkanslerinden  havde 
forordnet  det  saadan,  ikke  saa  meget  paa  Grund  af 
Datterens  nye  Værdighed,  som  for  at  skille  hende 
fra  Anna  Sofie.  Jytte  sad  hos  hende,  og  de  snak- 
kede ivrigt. 

Men  udenfor  paa  den  lange  Gang  kom  Anna 
Sofie  løbende  i  Natkjole.  Hun  havde  listet  sig  ud 
af  sit  Kammer  og  vilde  for  enhver  Pris  til  Søsteren. 
Angst  spejdede  hun  frem  i  den  halvmørke  Gang, 
om  hun  mødte  nogen.  Saa  løb  hun  paa  Mogens, 
hvem  alle  Mennesker  mødte  alle  Vegne,  og  som  havde 
saa  besynderlig  lydløse  Fjed. 

„Ej,  ej,"  sagde  Mogens.  „Saa  Frøken  Anna  Sofie 
er  paa  Eventyr." 

„Jeg  vil  ind  til  Ulrikke  Eleonora,"  sagde  hun. 
„Ak,  Mogens,  jeg  er  saa  angst,  at  nogen  møder  mig 
og  hindrer  mig  i  mit  Forsæt.  Kan  du  ikke  hjælpe 
mig  derned?" 

Mogens  tog  en  Kappe,  der  hang  paa  Væggen  og 
kastede  den  om  hendes  spinkle  Skikkelse. 

„Svøb  nu  den  om  Jer,  lille  Frøken,"  sagde  han. 
„Her  er  en  Hue,  I  kan  trykke  ned  i  Panden,  og 
saa  bare  fremad  med  drabelige  Skridt,  saa  alle  tror, 
det  er  en  Krigskarl,  der  kommer." 

Hun  gik  den  lange  Gang  igennem  og  op  ad  en 
Trappe  og  over  en  anden  Gang  og  stod  saa  i  Kam- 
meret hos  Ulrikke  Eleonora,  der  modtog  hende  med 
et  fornøjet  Udraab. 

„Hør,  Søster,  hør,  hvad  Jytte  fortæller,"  sagde  hun. 

Og  Jytte  fortalte  om  den  unge  Grev  Danneskjolds 
Fader,  Ulrik  Frederik  Gyldenløve,  som  var  den  rid- 
derligste og  skønneste  Herre  paa  sin  Tid.  Han  var 
Søn  af  Kong  Frederik  den  Tredie  og  Jomfru  Mar- 
grethe Pape  nede  i  det  holstenske.  Kong  Frederik 
havde  avlet  ham,  inden  han  ægtede  Dronning  Sofie 
Amalie  og  elskede  Jomfru  Margrethe  inderligt.  Man- 
gen Gang  tænkte  han  paa  hende,  naar  han  var  led 
ved  sin  hovmodige  Gemalinde.  Aldrig  glemte  han 
sin  Ungdomskærlighed,  men  sørgede  for,  at  hun  fik 
en  god  Husbond,  og  hans  Søn,  højsalig  Kong  Chri- 
stian den  Femte  udnævnte  hende  senere  til  Gehejme- 
raadinde. 

„Jytte",  sagde  Ulrikke  Eleonora  tankefuldt.  „Du 
siger  Margrethe  Pape  blev  Gehejmeraadinde  og  Vie- 
regg  og  Schindel  og  Moth  blev  Grevinder.  Om  nu 
saadan  noget  hændte  en  af  os,  hvad  skulde  der  da 
ske,  eftersom  vi  er  Grevinder  fra  Fødslen?" 

„Som  du  dog  snakker,  Barn,"  sagde  Jytte  for- 
færdet. „Og  det  just  i  Dag,  da  din  Trolovelse  med 
Greven  er  bleven  fejret." 

„Naa  ja,"  sagde  Ulrikke  Eleonora.  „Der  er  jo 
ogsaa  Anna  Sofie,  som  ingen  Fæstemand  har,  og  det 
kan  vel  ogsaa  hændes,  at  jeg  bliver  Enke." 

„Saa  koldsindig  du  tænker,"  sagde  Jytte.  „Saa- 
dan  er  Anna  Sofie  ikke." 

„Nej,"  sagde  Anna  Sofie.  „Men  hvor  kommer 
det  sig  Jytte,  at  du  siger,  at  Gyldenløves  Frue  var 
Grevinden  af  Altenburg?  Det  har  jeg  da  hørt  af 
Kirstine  Sofie,  at  Hans  høje  Excellence  var  gift  med 
Marie  Grubbe." 

„Det  var  han  ogsaa,"  sagde  Jytte.  „Og  det  var 
en  gruelig  Historie." 

„Fortæl,"  sagde  Ulrikke  Eleonora. 

„Lad  det  blive  til  en  anden  Gang,"  sagde  Jytte. 
„Det  er  sent,  og  om  Storkanslerinden  fik  at  vide,  at 
vi  sad  her  og  sladrede,  da  var  der  til  os." 

„Det  faar  hun  aldrig  at  vide,"  sagde  Anna  Sofie 
og  lagde  Armen  om  Jyttes  Hals.  „Hun  og  Fader 
skændes  i  Kammeret  ...  jeg  hørte  det  gennem  den 
tynde  Væg.  Og  alle  sover  de  paa  Gaarden  undtagen 
Kuren  og  de  fremmede  Svende,  som  drikker  i  Borge- 
stuen," 

„Fortæl,"  sagde  Ulrikke  Eleonora. 

Ja,  hvad  er  der  at  fortælle,"  sagde  Jytte.   „Marie 

Grubbe  havde  en  Søster,  som  var  gift  med  Adels- 
manden Stig  Høg.  Han  var  Gyldenløves  gode  Ven, 
men  forførte  ligefuldt  hans  Hustru.  Saa  blev  de 
skilt,  og  Marie  blev  gift  med  Palle  Dyre.  De  boede 
paa  Tjele,  og  der  gav  hun  sig  hen  til  Søren  Lade- 
foged, som  ikke  var  andet  end  en  fordrukken  Bonde- 
karl.    Saa  jog  Palle  Dyre  hende  og  Søren  bort." 

„Hvor  er  hun  nu  henne?"  spurgte  Ulrikke  Ele- 
onora. 

„'Herren  ved  det,"  sagde  Jytte.  „De  siger,  hun 
flakker  Landet  rundt  med  Søren  og  spiller  paa  Lire." 

„Fy,  for  en  led  Kvind,"  sagde  Ulrikke  Eleonora. 

,Ja,"  sagde  Jytte.     „Det  er  hun  vel  nok." 

Hun  sad  og  saa  hen  for  sig.  Ulrikke  Eleonora 
var  henfalden  i  sine  egne  Tanker,  men  Anna  Sofie 
saa  paa  Jytte. 

„Hvad  tænker  du  paa,  Jytte?"  spurgte  hun. 

Jytte  Vibe  saa  op  og  rystede  paa  Hovedet.  Hun 
havde  Taarer  i  Øjnene.  Anna  Sofie  klappede  hen- 
des Kind  og  kyssede  hende. 

„Du  skal  sige  mig,  hvad  du  tænker,  Jytte,"  sagde 
hun  saa.  „Aa  Jytte  ...  sig  det,  Jytte  ...  jeg  beder 
dig  saa  mindelig." 

Jytte  strøg  hende  over  Haaret  og  saa  sørgmodig 
paa  hende.  Hendes  Mund  skælvede,  og  hendes 
Øjne  var  blinde  af  Taarer. 

„Det  er  bare  det  med  Marie  Grubbe,  lille  Anna 

Sofie,"  sagde  hun.  „Det  er  det,  naar  de  laster  hende 
.  .  .  jeg  har  jo  hørt  det  saa  tit  .  .  .  jeg  har  aldrig  hørt 
andet  .  .  .  Men  saa  tænker  jeg  paa,  at  det  var  vel 
Elskov,  der  lokkede  hende  som  de  andre.  Det  er 
med  den  ene  som  med  den  anden,  og  gaar  det  op 
efter,  saa  siger  de  ingenting,  men  gaar  det  ned  efter, 
saa  falder  de  over  hende  og  slaar  hende  med  Døren 
paa  hendes  Bag." 

,Ja,  Jytte,"  sagde  Anna  Sofie. 

Den  gamle  Jomfru  tørrede  sine  Øjne  og  snøftede. 

,Jeg  ved  jo  ingenting,"  sagde  hun  saa.  „Over 
den  Pukkel,  jeg  har,  og  som  har  friet  mig  fra  det 
altsammen,  men  om  jeg  mødte  Fru  Marie  paa  Lande- 
vejen, vilde  jeg  tale  kærligt  og  ærbødigt  til  hende, 
som  jeg  talte  til  Grevinden  af  Samsø,  en  Dag  jeg 
var  hos  hende  i  København.  Hvad  kan  de  derfor, 
lille  Anna  Sofie  .  .  .  hvad  kan  de  derfor  .  .  ." 

»Nej,  Jytte,"  sagde  Anna  Sofie. 


FJERDE  KAPITEL. 


FADER  OG  DATTER. 


STORKANSiÆREN  bcstemte,  at  Ulrikke  Eleonora 
skulde  drage  til  Flensborg,  hvor  Grev  Holstein 
og  Kirstine  Sofie  residerede,  og  blive  der  hos  sin 
Søster,  saa  længe  til  hendes  Bryllup  skulde  staa. 

Det  havde  været  hans  Agt  selv  at  følge  hende 
derned,  men  han  maatte  opgive  det.  Hans  Helbred 
slog  ikke  til.  Det  var  synligt  for  alles  Øjne,  at  han 
faldt  af  for  hver  Dag,  der  gik.  Han  bevægede  sig 
kun  med  Besvær  uden  for  Huset,  steg  aldrig  mere 
til  Hest  og  kørte  kun  sjældent  en  Tur  i  Karmen. 
Stundom  spiste  og  drak  han,  saa  han  blev  syg, 
stundom  rørte  han  ikke  Mad  i  mange  Dage. 

Men  gik  det  saaledes  tilbage  med  Legemet,  saa 
det  ud,  som  om  hans  Sjæl  fik  større  Kraft,  alt  som 
Enden  nærmede  sig. 

Storkanslerinden  var  helt  forvirret,  saa  forandret 
hans  Væsen  var  mod  hende  og  mod  alle.  Siden 
hun  havde  opdaget  hans  Forhold  til  Kammerpigen, 
havde  hun  haft  Overtaget  over  ham,  saa  tit  hun 
vilde.  Naar  de  var  sammen,  var  han  idel  Ærbødig- 
hed overfor  hende,  bad  hende  bestandig  om  Til- 
givelse i  Ord  og  Miner.  At  han  var  anderledes,  naar 
han  ikke  var  paa  Klausholm,  vidste  hun  nok,  men 
det  angik  hende  kun  lidt.  Nu  hentydede  han  selv 
aldrig  til  den  Sag,  og  naar  hun  gjorde  det,  afviste 
han  hende  brat. 

,Lad  det  fare,  Sofie  Amalie,"  sagde  han.  „Der 
er  talt  nok  om  den  Ting.  Har  jeg  syndet  mod  dig, 
saa  har  jeg  bødet,  og  jeg  har  allenfals  ikke  syndet 
mod  nogen  anden  end  dig.  Ikke  heller  har  jeg  gjort 
andet,  end  hvad  andre  har  gjort.  Gud  forlade  mig 
min  Synd,  men  jeg  tror,  du  kunde  lettere  glemme 
den,  om  ikke  jeg  havde  lyst  de  stakkels  Børn  i  Kuld 
og  Køn  og  gjort  for  dem,  hvad  jeg  formaaede." 

„Det  er  rigtigt,"  sagde  hun.  „Anna  Kathrines 
Unger  har  taget  fra  mine  Børn,  hvad  der  tilkom 
dem." 

„Ingenting  har  de  taget,"  sagde  Storkansleren  og 
slog  i  Bordet.    „Men  de  har  givet  mig  det,  som  du 

har  hindret  dine  Børn  i  at  give  mig.  Mangen  god 
Gang,  naar  jeg  var  træt,  sad  jeg  hos  Konradine  og 
Rostgaard  i  deres  hyggelige  Rede,  mens  du  holdt 
dig  fjernt  paa  Klausholm  og  nægtede  at  komme  over 
til  mig  med  Børnene." 

„Du  kunde  jo  kommet  over  til  os,"  sagde  hun. 

„Slidder  -Sladder,"  sagde  han.  „Jeg  maatte  blive 
paa  min  Post  i  Kongens  Nærhed,  om  ikke  alt  skulde 
ramle.  Under  den  nuværende  Majestæt  gaar  det 
endda  an,  men  højsalig  Kong  Christian  var  saa  lune- 
fuld, at  min  Lykke  hver  Dag  omtrent  stod  paa  Spil. 
Om  jeg  dér  havde  svigtet,  da  havde  det  set  ilde  ud 
for  os  og  vore  Børn." 

„Gods  og  Guld  gør  det  ikke  alene,"  sagde  hun. 

„Ho,  ho,"  sagde  Storkansleren.  „Gods  og  Guld 
er  en  herlig  Ting.  Du  skal  komme  til  at  skønne 
derpaa,  naar  du  sidder  Enke  paa  det  stolte  Klaus- 
holm, og  vore  Døtre  skal  sande  det,  naar  deres 
Medgift  skaffer  dem  rige  og  anselige  Mænd." 

Saa  tog  han  sig  i  Siden,  hvor  han  havde  sine 
Smerter,  og  stønnede  højt. 

„Gaa  bort  og  lad  mig  være  i  Fred,"  sagde  han. 
„Har  du  ikke  andet  end  Klager  og  Bebrejdelser, 
saa  ti  hellere  stille,  og  hold  dig  paa  dit  Kammer  den 
lille  Tid,  jeg  har  tilbage  at  leve  i.  Gaa  bort  og  skik 
Anna  Sofie  hid." 

Storkanslerinden  vilde  gerne  nægtet  ham  Lydig- 

hed,  men  hun  vovede  det  ikke.  Og  Anna  Sofie  kom 
og  var  hos  ham  Time  efter  Time  og  gjorde  ham 
Dagen  glad. 

Hun  var  bleven  helt  anderledes,  siden  Søsteren 
var  kommen  bort.  Ulrikke  Eleonora  havde  været 
saadan,  at  hun  altid  havde  talt  og  bestemt,  hvad  de 
skulde  gøre.  Anna  Sofie  havde  blot  lyttet  til  og  fulgt 
hende  efter  i  stort  og  smaat.  Nu  maatte  hun  tænke 
og  tale  selv  og  voksede  ved  det. 

Hun  havde  mangen  hed  Skærmydsel  med  Mo- 
deren, som  Dag  for  Dag  saa  hende  glide  fra  sig. 
Hun  var  ikke  saa  haard  som  Ulrikke  Eleonora,  tav 
eller  svarede  med  blide  Ord,  men  gav  sig  ikke.  Og 
alt,  hvad  hun  saa  og  hørte  af  Faderen,  gav  hende 
Vaaben  og  Styrke  til  at  holde  ud  og  være  sig  selv. 

Storkansleren  vilde  ingenting  hellere  end  fortælle 
hende  om  Hoffet  og  Festerne  og  det  hele  brogede 
Liv  derinde  i  København.  Hun  behøvede  blot  at 
sige  et  Ord,  og  han  flød  over  med  de  vidunderligste 
Historier.  Det  var  noget  andet  end  Jytte  Vibes  for- 
skræmte Fortællinger.  Han  fortalte  med  bred  Mund 
og  lysende  Øjne,  vejede  ikke  sine  Ord,  tænkte  slet 
ikke  paa,  at  hun  ikke  var  stort  andet  end  et  Barn 
endnu,  men  genoplevede  hele  sin  Ungdom  og  Mand- 
dom i  den  Kreds,  hvor  han  mente,  der  alene  var 
værd  for  en  Adelsmand  at  leve. 

Spurgte  hun,  fik  hun  tusind  Svar  paa  hvert 
Spørgsmaal. 

„Ak,  at  jeg  er  en  gammel  Mand  og  syg,"  sagde 
han.  „Det  skulde  været  en  Lyst  at  føre  dig  ind 
ved  Hove,  mit  hjerte  Barn.  Du  ved  ikke  selv,  hvor 
skøn  du  er.  Skønnere  end  nogen  af  Hofdamerne 
for  Tiden.  .Om  du  traadte  ind  i  Salen,  vilde  alle 
Øjne  se  paa  dig,  og  Herrerne  vilde  fryde  sig,  og 
Damerne  dø  af  Misundelse." 

„Hvorfor  tog  du  mig  ikke  med  derind.  Fader?" 
spurgte  hun. 

Ja,  det  er  det,"  sagde  han  sørgmodig.  „Nu  kunde 
jeg,  og  nu  kan  jeg  ikke.     Og  dengang  .  .  •" 

„Det  var  Moder,  som  ikke  vilde,"  sagde  Anna 
Sofie.  „Men  hun  er  ikke  anderledes  nu,  end  hun 
var  dengang." 

„Nej,"  sagde  Storkansleren.  „Hun  har  det  samme 
sure  Sind,  og  jeg  gruer  for,  hvordan  det  skal  gaa 
dig,  naar  jeg  er  død  og  borte.  Der  var  noget  en- 
gang, som  gav  hende  Magten  over  mig.  Men  jeg 
kan  ikke  sige  dig  det,  lille  Anna  Sofie  .  .  .  jeg  kan 
ikke  sige  dig  det." 

„Jeg  ved  det  godt,"  sagde  Anna  Sofie  og  tog 
hans  Haand  mellem  sine  og  kyssede  den.  „Det  var 
hende,  du  holdt  af  .  .  .  Moders  Kammerpige  ..." 

Storkansleren  stirrede  paa  hende. 

„Guds  Død  og  Pine,"  sagde  han  saa.  „Hvem 
sagde  dig  det?" 

Jeg  ved  det,  Fader,"  sagde  hun.  „Og  jeg  holder 
ikke  mindre  af  dig  for  det.  Naar  nu  du  bliver  rask, 
vil  du  saa  tage  mig  med  dig  til  København  og  hen 
til  Konradine?" 

„Sandelig  vil  jeg  det,"  sagde  han  og  drog  hende 
til  sig  og  kyssede  hende.  „Konradine  er  skøn,  næ- 
sten lige  saa  skøn  som  du.  Og  Ditlev  .  .  .  han  er 
en  flink  Officer,  der  gør  sin  Fader  Ære." 

Ja,"  sagde  hun  og  smilede  venlig  til  ham. 

„Saa  ved  du  ogsaa,  at  jeg  fik  Hans  Majestæt 
til  at  skænke  Børnene  adeligt  Vaaben  og  Skjold?" 
spurgte  han. 

Anna  Sofie  nikkede. 

„Det  var  det,  der  gjorde  din  Moder  mest  ond," 
sagde  han.  „Hun  undte  dem  ikke  den  Ære.  Saa 
lidt  storsindet  er  hun,  at  hun  hellere  vilde,  de  skulde 
jages  af  Gaarde  og  dø  i  Rakkerkulen.  Men  jeg  var 
stolt  over  min  Magt  til  at  sætte  det  igennem,  og  al- 
drig en  Time  har  jeg  fortrudt  det." 

„Og  nu  er  hun  død  .  .  .  hende  du  holdt  af?" 
spurgte  Anna  Sofie. 

,Ja,  hun  er  død,"  sagde  han  og  slog  ud  med 
Haanden.  „Jeg  savner  hende  ikke.  Hun  gav  mig 
den  Elskov,  jeg  bad  om,  og  jeg  sørgede  for  vore 
Børn.     Saa  er  der  ikke  mere." 

Han  satte  sin  sølvknappede  Stok  haardt  i  Gulvet 
og  lagde  Hagen  paa  den. 

„Tit  og  mange  Gange  har  jeg  villet  fortælle  dig 
derom,"  sagde  han.  „Men  jeg  vovede  det  ikke. 
Skammeligt,  at  du  ikke  skulde  vide,  hvordan  Verden 
er  og  Menneskene.  De  er  ikke  anderledes,  end  da 
jeg  var  ung.  Naar  du  kommer  til  Hove,  hvor  Stor- 
kanslerens Datter  rettelig  hører  hjemme,  da  vil  du 
se  dem  blande  sig  mellem  hinanden  og  elske  og 
gøre  det  forbi.  Jeg  siger  intet  derimod,  at  det  kan 
være  svært  nok  for  en  Kvinde,  om  hendes  Hus- 
bonds Elskov  vender  sig  fra  hende.  Men  hænder 
det  dig  engang,  da  skal  du  være  for  stolt  til  at  for- 
følge Børnene,  som  intet  har  gjort  ...  da  skal  du 
se  at  vende  din  Husbonds  Sind  til  dig  igen,  og  lyk- 
kes det  ikke,  da  skal  du  ikke  lade  Hoben  se  din 
Krænkelse.     Lover  du  mig  det,  Anna  Sofie?" 

„Ja,"  sagde  hun. 

„Og  een  Ting  til  maa  du  love  mig,"  sagde  Stor- 
kansleren, „Vis  aldrig  din  Husbond  en  sur  Mine, 
naar  han  kommer  til  dig.  Der  er  intet,  der  svaler 
Elskoven,  som  naar  man  faar  en  Præken,  naar  man 
beder  om  et  Kys.  Det  er  det,  de  gør,  de  ædle 
Fruer." 

„Var  Kong  Christians  Dronning  ogsaa  saadan?" 
spurgte  Anna  Sofie. 

„Nej,"   sagde   han.     „Det  var  hun  visselig  ikke. 

Hun  var  just  en  højsindet  Kvinde,  som  jeg  ønsker, 
du  skulde  ligne.  Aldrig  bar  hun  Nag  til  Jomfru 
Moth.  Aldrig  søgte  hun  at  krænke  hende  og  hendes. 
Altid  viste  hun  Hans  Majestæt  et  mildt  Ansigt  og 
plejede  ham  trofast,  da  han  blev  syg  til  Døden,  og 
ærer  hans  Minde  endnu  den  Dag  i  Dag." 

„Men  Kongen  elskede  Jomfru  Moth,"  sagde  Anna 
Sofie. 

,Det  gjorde  han,"  sagde  Storkansleren.  „Fra 
først  af  var  der  sagtens  Politik  med  i  Spillet.  Han 
havde  set,  hvordan  hans  Moder  blandede  sig  i  Re- 
geringen, og  sagde  tit,  at  han  ingensinde  vilde  under 
Kvinderegimente.  Saa  tog  han  sig  en  Mætresse,  som 
det  er  Skik  og  Brug  og  Fyrsters  Ret." 

Anna  Sofie  lyttede  ham  Ordene  ud  af  Munden. 

„Ak  ja,  de  stakkels  Konger,"  sagde  han  saa.  „De 
er  vel  tvungne  til  at  søge  Elskoven  andet  Steds  end 
hos  de  Dronninger,  de  tager  til  Ægte  af  Statsklog- 
skab." 

Ligesom  han  havde  sagt  det,  blev  han  lidt  for- 
virret, og  det  blev  ikke  bedre,  da  Anna  Sofie  slog 
Armene  om  hans  Hals  og  kyssede  ham. 

„Du  er  en  Konge,  Fader,"  sagde  hun.  „En  stak- 
kels Konge  ligesom  de  andre.  Du  havde  Lov  til  at 
gøre,  hvad  du  gjorde." 

„Nu  ja,  ja.  Barn,"  sagde  han  og  skubbede  hende 
lempelig  fra  sig. 

Han  skottede  til  Døren  og  tænkte,  Fru  Sofie 
vilde  have  let  Spil,  om  hun  nu  havde  været  til 
Stede.  Men  saa  gav  Anna  Sofie  sig  igen  til  at  spørge, 
og  saa  kom  han  over  det. 

„Hvordan  er  Dronning  Louise?"  sagde  hun. 

„Hun  er  ganske  som  din  Moder."  sagde  han 
ivrig.  „From  og  retfærdig  og  sur  om  Munden  og 
med  kolde  Øjne.  Aldrig  viste  hun  Hans  Majestæt 
en  glad  Mine.  Kom  han  til  hende,  da  overøste  hun 
ham  med  Bebrejdelser,  fordi  han  havde  set  for  mildt 
til  den  ene  og  den  anden  af  Hoffets  Damer.  San- 
delig er  det  intet  Under,  at  Kong  Frederik  søgte 
Trøst  hos  Vieregg  og  nu  hos  Schindel." 

„Er  Grevinde  Schindel  hos  ham  endnu?"  spurgte 
Anna  Sofie. 

„Nej,"  sagde  Storkansleren.  „Hun  er  en  led 
Kvind  og  bringer  ikke  Hans  Majestæt  andet  end 
Skam.  Jeg  tænker  ogsaa,  at  det  er  for  hendes  Skyld, 
han  nu  agter  sig  paa  en  længere  Udenlandsrejse. 
Skøn  er  hun,  og  Kongen  er  nem  at  lokke,  al  den 
Stund  han  ikke  er  anderledes  end  andre  Mandfolk. 
Men  han  ser  selv,  at  hun  ikke  er  ham  værdig,  og 
vil  gerne  unddrage  sig  hendes  Rænker,  om  han  kan." 

„Fortæl  mig  om  Kongen,"  sagde  Anna  Sofie. 

,Ja,"  sagde  Storkansleren.  „Meget  er  der  at  sige 
om  ham.  Man  bliver  ikke  klog  paa  Hans  Majestæt 
paa  een  Dag.    Ser  du  .  .  .  Kong  Christian,  han  var 

nem  nok  at  hitte  Rede  i.  Visselig  var  han  en  brav 
Herre  og  god  mod  sine  Venner  og  ridderlig  og  tap- 
per i  Slaget,  men  naar  de  allesammen  tudede  ham 
Ørerne  fulde,  saa  vidste  han  hverken  ud  eller  ind. 
Snart  havde  den  ene  hans  Gunst  og  snart  den  anden. 
Jeg  vidste  aldrig,  hvordan  jeg  stod  mig  med  ham, 
og  bugtede  var  de  Veje,  som  Hofmændene  maatte 
gaa  i  de  Dage.    Men  saadan  er  Kong  Frederik  ikke." 

„Fortæl  mig  om  ham,"  sagde  Anna  Sofie. 

„Hans  Majestæt  er  mere  mistroisk  end  hans  høje 
Fader,"  sagde  Storkansleren.  „Om  nogen  nærmer 
sig  ham  med  altfor  stor  Smiger,  da  lugter  han  Lun- 
ten og  tager  sig  i  Vare.  Saa  er  han  ogsaa  langt 
mere  betænkt  paa  Rigets  Bedste  end  Kong  Christian. 
Redelig  arbejder  han  paa  at  sætte  sig  ind  i  Sagerne, 
som  han  jo  intet  ved  om.  Han  lærte  intet  i  sin 
Ungdom  uden  Vaabenleg  og  Ridderfærd.  Vil  du 
tro  det,  Anna  Sofie,  endda  han  taler  baade  Tysk  og 
Fransk,  saa  kan  han  næppe  skrive  det,  saa  det  kan 
læses.  Saadan  skriver  han  Ordene  ned,  som  de 
udtales,  naar  han  siger  dem.  Mangen  Gang  har  det 
voldt  mig  svært  Hovedbrud  at  tyde  hans  Noter." 

„Saa  har  Hans  Majestæt  det  ligesom  jeg,"  sagde 
Anna  Sofie  og  lo.  „Men  det  er  ogsaa  saa  gruelig 
svært  at  skrive  rigtigt." 

Storkansleren  lo  med,  og  saa  fortalte  han  videre 
om  Kongen. 


—  67  — 

„Klog  er  Hans  Majestæt,"  sagde  han.  „Den 
skal  staa  tidlig  op,  som  skal  narre  ham.  Og  munter 
er  han  og  fuld  af  Lune,  naar  de  ikke  ærgrer  ham 
for  galt.  Vel  er  han  ikke  nogen  skøn  Mand  at  se 
paa,  men  saare  ridderlig  og  galant  i  alt  sit  Væsen. 
Og  ingen  ved  det  hele  Hof  danser  saa  skønt  og  saa 
gerne  som  han.  Dér  har  Hans  Majestæt  det  vel 
ogsaa  som  du,  lille  Barn?" 

De  lo  igen,  men  saa  sukkede  Storkansleren  dybt. 

„Ak  ja,"  sagde  han.  „Det  er  ilde,  at  jeg  først 
nu  føler  Mands  Mod  og  Hjerte  til  at  tage  dig  fra 
Klausholm,  og  nu  kan  jeg  ikke  mere.  Jeg  bliver 
aldrig  rask.  Før  Aaret  er  omme,  bærer  de  mig  til 
Graven." 

Hun  trøstede  ham  og  fik  ham  glad  igen. 

„Det  kommer  sig  af  Livet,  vi  fører  derinde," 
sagde  han.  „Der  skal  en  god  Helse  til  den  evige 
Festen  og  Pokuleren.  Værst  var  det  i  Kong  Chri- 
stians Tid.  Der  fik  jeg  ogsaa  min  Skade.  Du  skulde 
set  Hans  Majestæt  spise.  Han  aad  saa  meget  som 
det  halve  Hof  og  var  endda  aldrig  mæt.  Visselig 
aad  han  sig  ihjel.  Og  din  Morfader  drak  sig  lukt  i 
Graven." 

„Er  Kong  Frederik  ligedan?"  spurgte  Anna 
Sofie. 

„Nej,  nej,"  sagde  Storkansleren.  „Hans  Majestæt 
er  en  saare  maadeholden  Herre.    Jeg  mindes  ingen 

Dag,  jeg  har  set  ham  beruset.  Nej,  Kong  Frederik 
har  sin  Skødesynd  andet  Steds." 

„Hvad  er  Kong  Frederiks  Skødesynd?"  sagde 
Anna  Sofie. 

Storkansleren  kneb  Øjnene  sammen  og  lo  for 
sig  selv. 

„Naa  ja,"  sagde  han,  „der  er  ikke  noget  at  sige 
til  det.  Hans  Majestæts  Fejl  er  den  menneskeligste 
af  alle.  For  sandt  at  sige,  saa  kan  han  daarlig  se 
en  skøn  Kvinde,  uden  at  han  kommer  i  Affekt.  Den- 
gang han  rejste  som  Kronprins  i  Italien,  da  traf  han 
en  underdejlig  Pige,  hvem  han  elskede  saa  højt,  at 
han  aldrig  har  kunnet  glemme  hende.  Men  hun 
var  Papist  og  vilde  ikke  give  ham  sin  Kærlighed, 
uden  han  afsvor  sin  gode  lutherske  Tro.  Det  kunde 
Hans  Majestæt  ikke,  forstaar  du.  Først  fordi  han 
alle  Dage  har  været  en  saare  from  Herre,  og  der- 
næst fordi  han  med  Troen  sagtens  ogsaa  havde 
mistet  sine  Kroner." 

„Da  har  Kong  Frederik  heller  ikke  elsket  hende," 
sagde  Anna  Sofie. 

„Ih,  men  jo,"  sagde  han.  „Han  bærer  endnu 
den  Dag  i  Dag  paa  sit  blotte  Bryst  et  Krucifix,  hun 
gav  ham.  Saadan  kan  en  Konge  da  heller  ikke  fare 
frem,  at  han  sætter  Land  og  Rige  over  Styr  for  en 
Piges  Skyld.     Naa,  men  saa  var  det  jo  .  .  ." 

Han  holdt  inde  og  skottede  til  Anna  Sofie. 

„Naa  ja,"  sagde  han.  „Du  er  jo  nu  en  fuld- 
voksen Kvinde,  og  det  nytter  ikke  at  skjule  det  for 
dig,  som  det  er.  Du  har  sagtens  ogsaa  hørt  om 
Grevinde  Vieregg,  som  døde?" 

Ja,"  sagde  hun. 

Ja  vist  saa,"  sagde  han  lettet.  „Og  Grevinde  v. 
Schindel?" 

Ja,"  sagde  hun. 

„De  var  jo  ikke  saadan  Grevinder  som  du," 
sagde  Storkansleren.  „De  blev  det,  da  den  konge- 
lige Elskov  faldt  paa  dem.  Saadan  er  Livets  Gang. 
Bevar  din  Dyd,  mit  hjerte  Barn,  men  bild  dig  ingen- 
lunde ind,  at  Menneskene  er  dydige.  I  Særdeleshed 
Hans  Majestæt  har  et  overmaade  forlibt  Gemyt. 
Der  var  saamænd  ogsaa  andre  .  .  .  ja,  om  du  bare 
var  en  Dreng,  da  skulde  jeg  fortælle  dig  lystige 
Historier." 

Han  lo  ved  Erindringen,  men  blev  saa  alvorlig 
igen. 

„Hans  Majestæt  ved  det  ogsaa  godt  selv,  hvor 
svag  han  er  i  det  Punkt,"  sagde  han.  „For  han  er 
i  alle  Maader  en  gudfrygtig  Herre.  Ikke  heller  tager 
han  det  ilde  op,  naar  den  irettesætter  ham,  hvis 
Pligt  det  er.  Ho,  ho  .  .  .  jeg  husker  engang  ...  det 
var  en  Nat,  Kong  Frederik  var  paa  forbudne  Veje. 
Han  havde  hyllet  sig  i  sin  Kappe  og  draget  Hatten 
ned  over  sine  Øjne,  og  saadan  gik  han  paa  Gangen 

udenfor  Hoffrøkenernes  Værelser  og  søgte  efter  den 
Dør,  han  nu  vilde  ind  ad.  Men  saa  vilde  Ulykken, 
at  han  løb  lige  paa  den  tyske  Hofpræst,  som  hedder 
Georg  Conradi  og  er  en  saare  nidkær  Herrens 
Tjener.  Ser  du.  Præsten  kendte  ham  trods  For- 
mummingen.  Og  han  stod  stille  foran  ham  og  løf- 
tede myndig  sin  Haand  og  sagde:  Staa  stille  Konge! 
Jeg  har  Guds  Ord  at  forkynde  dig." 

„Hvad  sagde  saa  Kongen?"  spurgte  Anna  Sofie. 

„Ja,  straks  sagde  han  jo  ingenting,"  sagde  Stor- 
kansleren. „For  den  Guds  Mand  tog  jo  paa  med  at 
præke  og  tordne,  saa  det  var  noget  gruligt.  Men  da 
saa  til  sidst  Vejret  var  gaaet  fra  ham,  klappede  Hans 
Majestæt  ham  rolig  paa  Skulderen  og  sagde:  Naa 
naa,  Conradi,  vær  nu  ikke  vred  paa  mig.  Og  siden 
gjorde  han  ham  aldrig  den  mindste  Fortræd,  men 
lod  ham  blive  i  Embedet  og  lyttede  hver  Søndag 
fromt  til  hans  Præken  i  Slotskirken.  Saadan  er  netop 
Kong  Frederik  den  Fjerde." 

Anna  Sofie  lyttede  med  store  Øjne. 

„Fader,"  sagde  hun  saa.  „Hvad  skulde  Slots- 
præsten om  Natten  .  .  .  dér  i  den  Gang  .  .  .  hos 
Hofdamerne?" 

Storkansleren  brast  i  Latter.  Han  slog  sig  paa 
Laarene  og  blev  ved  at  le  og  kunde  slet  ikke  holde 
op.     Anna  Sofie  lo  med. 

„Du  er  en  herlig  Pige,  mit  Barn,"  sagde  han. 
„Den  Mand  kan  sagtens,  som  engang  hjemfører  dig. 
Gud  bevare  dit  lyse  Sind  og  din  muntre  Latter.  Der 
er  nok  i  Verden,  som  ser  surt." 

Stundom  kunde  det  falde  ham  ind  at  eksaminere 
Anna  Sofie  i  hendes  Kundskaber,  men  hun  kunde 
ingenting,  og  det  kunde  han  ikke  heller,  saa  det  fik 
ingen  Art.  Værst  var  det  med  Fransken.  Den  var 
han  selv  stivest  i,  saa  det  kunde  han  se.  Han  lod 
hende  tage  Pergament  og  Pen  og  skrive  franske 
Breve.  Men  det  var  saa  uoverkommeligt  et  Arbejde 
at  rette  dem,  at  han  snart  gav  det  op. 

„Du  skriver  saa  godt  som  Hans  Majestæt,"  sagde 
han.  „Men  det  er  værre  for  dig.  For  han  har  sine 
Ministre  og  Sekretærer,  men  hvad  har  du?" 

„Jeg  har  da  ikke  saa  stort  Behov  at  skrive 
Breve,"  sagde  Anna  Sofie  muntert. 

Saa  maatte  hun  vise  ham,  hvor  dygtig  hun  var 
i  andre  Færdigheder,  og  dér  var  han  mere  fornøjet 
med  hende. 

Hun  sang  for  ham,  og  han  roste  hendes  Sang 
overordentlig. 

„Din  Røst  er  mild  og  munter  som  dine  Øjne," 
sagde  han. 

Og  han  fortalte  hende  om  de  nye  og  sælsomme 
Instrumenter,  de  nu  brugte  ved  Hoffet,  frem  for  alt 

om  et,  som  hed  Klaver,  og  som  havde  saa  mange 
og  fine  Toner  og  stod  paa  Rosenborg  og  blev  trak- 
teret af  en  fransk  Spillemester. 

Hun  dansede  for  ham,  og  han  frydede  sig  over 
hendes  yndefulde  Bevægelser.  De  legede,  at  han 
var  Kongen,  og  hun  kom  ind  og  gjorde  sin  Reverens. 
Han  lærte  hende,  hvordan  hun  skulde  hilse  paa 
Dronningen  og  Prinsesserne,  og  hvad  for  en  Grad 
af  Høflighed  hun  skulde  vise  enhver  af  dem,  der 
var  ved  Hove. 

Det  var  mest  ude  i  Haven,  han  informerede 
hende  i  Galanteriets  vanskelige  Videnskab.  Han  gik 
derud  støttet  paa  sin  Stok  og  hendes  Arm,  satte  sig 
saa  paa  en  Bænk  og  kommanderede  hende. 

En  Gang,  de  var  allerivrigst,  kom  Storkansler- 
inden  forbi.  Hun  saa  paa  dem  med  et  haanligt  Smil, 
men  gik  forbi  uden  at  mæle  et  Ord.  Saa  var  deres 
Glæde  dræbt  for  den  Dag,  og  de  listede  tavse  op 
til  Huset.  Men  næste  Dag  havde  de  glemt  det  og 
legede  lystig  igen  som  før. 

Stundom  blev  han  urolig  for,  saa  faa  Mennesker, 
Anna  Sofie  kendte.  Saa  indbød  han  til  Fest  paa 
Klausholm,  og  saa  stort  var  hans  Ry  som  gæstfri 
og  galant  Vært,  at  han  fik  Gaarden  fuld  paa  sit 
mindste  Vink. 

Jeg  er  for  gammel,"  sagde  han  til  Anna  Sofie. 
„Og  for  syg.     Men  jeg  gør  det  for  din  Skyld.     Saa 

meget  skal  du  se  af  Livet,  som  jeg  kan  vise  dig, 
forinden  jeg  dør." 

Hun  bad  ham  lade  det  fare.  Om  blot  hun  kunde 
sidde  hos  ham  og  vandre  med  ham  i  Haven  og 
høre  ham  fortælle,  da  var  hun  glad.  Han  smilede 
og  troede  hende,  og  der  var  stille  igen  en  Stund 
paa  Klaushotm,  indtil  han  pludselig  paa  ny  blev 
urolig  og  kaldte  Gæster  til  Huse. 

„Du  taaler  det  ikke,  Konrad,"  sagde  Fru  Sofie. 
„Om  du  bliver  ved  at  rase  saadan,  forkorter  du  blot 
dine  Dage." 

„Hvad  gør  det  mig  med  en  Dag  mer  eller 
mindre,"  sagde  han.  „Anna  Sofie  skal  more  sig. 
Om  jeg  ikke  vidste,  at  du  vilde  stænge  Gaarden  for 
al  Lys  og  Glæde,  naar  jeg  var  død,  da  kunde  jeg 
vel  forholde  mig  rolig." 

Jeg  har  vor  Datter  vel  saa  kær  som  du,*  sagde 
Storkanslerinden. 

Men  da  han  en  Dag  gik  i  Haven  med  Anna 
Sofie,  sagde  han  til  hende: 

„Lov  mig,  at  du  vil  bryde  ud  herfra,  naar  jeg 
er  død.  Lad  dig  ikke  indemure  hos  din  Moder. 
Drag  ud  i  Verden  og  find  dig  en  Husbond,  som 
kan  tage  dig  i  Favn  og  kysse  din  røde  Mund.  Drag 
til  Holstein  og  Kirstine  Sofie.  Hun  er  klog.  Om 
blot  Holstein  følger  hendes  Raad,  da  kommer  han 
langt  frem  i  Verden.    Skriv  til  Kristian  Ditlev,  naar 

han  kommer  hjem,  at  han  skal  tage  dig  herfra.  Gør 
hvad  du  vil  .  .  .  bare  ikke  gaa  her  og  blive  sort  i 
Sind  og  Klæder." 

Jeg  har  jo  Jytte,"  sagde  hun. 

„Jytte,"  sagde  Storkansleren.  „Skam  og  Skade 
med  den  Pukkel.  Det  Fruentimmer  har  et  højt  Sind 
og  et  herligt  Hjerte.  Saa  mild  hun  var  mod  stak- 
kels Anna  Kathrine,  da  din  Moder  jog  hende  af 
Gaarde.  Det  glemmer  jeg  hende  aldrig.  Men  du 
maa  ogsaa  tro,  at  jeg  har  betænkt  hende  saadan  i 
mit  Testamente,  at  hun  kan  gaa  fri  og  frank  herfra, 
den  Dag  hun  vil.  Kan  du  sige  mig,  hvorfor  din 
Moder  taaler  hende?  Aldrig  har  jeg  kunnet  begribe, 
at  hun  kunde  døje  saa  lyst  et  Sind  og  saa  kærligt 
et  Hjerte  paa  Klausholm." 

,Jeg  tror,  det  er  Puklen,"  sagde  Anna  Sofie 
og  lo. 

Og  Storkansleren  lo,  saa  Taarerne  løb  paa  hans 
posede  Kinder,  og  Jytte  Vibe  blev  kaldt  til  og  lo 
med.  Han  fortalte  om  hendes  Fader,  som  havde 
været  hans  nære  Ven,  hvor  brav  han  var  og  hvor 
klog  i  Raadet. 

„Ho,  ho,"  sagde  Storkansleren  og  saa  muntert 
paa  Jytte.  „Mangt  et  godt  Bæger  har  jeg  tømt 
sammen  med  din  Fader,  Jytte.  Visselig  drak  han 
mere,  end  han  kunde  taale,  og  det  gav  Feberen  let 
Spil,  da  den  angreb  ham.    Men  Skam  faa  den,  som 

er  forsigtig  i  et  godt  Drikkelag.  Selv  kunde  jeg 
levet  mangen  god  Dag  endnu,  om  jeg  altid  havde 
tænkt  paa  Alderdommen.  Men  hvem  ved,  hvad 
Dagene  havde  bragt  mig.  Jeg  tænker,  det  er  godt, 
som  det  er,  og  ser  med  Fortrøstning  Døden  i  Møde. 
Var  det   blot  ikke  for  lille  Anna  Sofies  Skyld  ..." 

„Hun  klarer  sig  nok,  Hr.  Storkansler,"  sagde 
Jytte. 

„Det  gør  hun  vist,"  sagde  han.  „Det  er  ogsaa 
min  Tro.  Men  du  skal  staa  hende  bi,  Jytte,  naar 
det  kniber.  Det  være  langt  fra  mig  at  ønske  min 
kære  Datter  udi  nogen  Slags  Udyd  og  Letfærdighed, 
men  allermindst  vil  jeg  have  hendes  Ungdom  og 
Skønhed  begravet  i  et  Kloster." 

„Der  gav  I  mig  intet  let  Hverv,"  sagde  Jytte. 

„Du  klarer  det,  Jytte,"  sagde  Storkansleren  og 
rakte  hende  venlig  Haanden.  „Om  nogen  kan  gøre 
det,  da  kan  du.  Lad  dig  blot  ikke  skræmme  af 
Fru  Sofie,  men  gør  som  dit  eget  Hjærte  raader  dig." 

De  gik  hen  til  en  Bænk,  der  stod,  hvor  man 
kunde  se  Aaen,  som  randt  mellem  de  grønne  Siv. 
Storkansleren  satte  sig  med  Besvær  og  saa  ud  over 
den  skønne  Have,  han  selv  havde  anlagt.  Han 
fortalte  om  dengang,  han  havde  købt  Klausholm 
og  revet  den  gamle  Gaard  ned,  som  var  bygget  af 
Mogens  Gjøe.  Saa  gled  hans  Tanker  videre,  til- 
bage   til    svundne    Tider.     Han    fortalte   og    lo,    og 

Anna  Sofie  og  Jytte  lo  med,   saa  det  klang  helt  op 
til  Gaarden. 

Der  stod  Storkanslerinden  ved  et  Vindue,  skjult 
bag  Gardinet  og  stirrede  ned  til  dem,  mens  bitre 
Taarer  randt  af  hendes  haarde  Øjne. 


FEMTE  KAPITEL. 


STORKANSLERINDEN. 


To  Maaneder  havde  Storkansleren  ligget  til  Sengs 
og  •  døjet  svær  Pine.  Lægerne,  som  kom  fra 
København,  kunde  intet  udrette,  og  han  brød  sig 
ikke  heller  om  deres  Forskrifter. 

„Det  er  forbi,"  sagde  han.  „Jeg  mærker,  at  mine 
Livssafter  udtørres.  Gaa  Eders  Vej  og  lad  mig  dø 
i  Fred.     Kald  paa  Anna  Sofie." 

Bestandig  vilde  han  have  Anna  Sofie  hos  sig,  og 
hun  blev  aldrig  træt.  Hun  var  den  eneste,  der  kunde 
kalde  et  Smil  paa  hans  Mund.  Hun  fik  ham  til  at 
fortælle  til  han  blev  træt  og  sov  ind.  Naar  han 
saa  slog  Øjnene  op  igen,  søgte  hans  Blik  hende  med 

Carl   Ewald  :    Anna  Sofie   Reventlow.  O 

stor  Uro,  og  han  blev  først  rolig,  naar  han  saa,  hun 
var  i  Stuen. 

Han  havde  ladet  sin  Seng  flytte  ind  i  et  Kammer, 
hvorfra  han  saa  ud  over  Haven,  hvor  Aliingaa  bug- 
tede sig  mellem  de  grønne  Buske.  Det  var  Høj- 
sommer. Ruden  stod  aaben  Dag  og  Nat  efter  hans 
udtrykkelige  Befaling.  Han  følte  Lindring  ved  den 
svale  Vind,  der  viftede  over  hans  Pande,  og  blev 
helt  glad  i  Sindet,  naar  han  hørte  Fuglene  synge. 

En  Gang  hver  Dag  kom  Fru  Sofie  og  spurgte 
til  hans  Befindende. 

Jeg  har  det  godt,"  sagde  han  bestandig.  Jeg  dør 
snart." 

Andet  Svar  fik  hun  aldrig  af  ham.  Et  Par  Gange 
prøvede  hun  paa  at  faa  Anna  Sofie  bort  for  at  skaffe 
hende  nogen  Hvile,  men  saa  svulmede  Aarerne  i 
Storkanslerens  Pande,  og  hans  Øjne  skød  Lyn. 

„Lad  hende  blive,"  sagde  han.  „Bagefter  kan 
hun  sove.  Hun  har  mig  kær  som  jeg  hende  og  gaar 
nødig  herfra." 

Anna  Sofie  smilede  og  nikkede  og  græd. 

„Ak,  om  jeg  kunde  leve  og  blot  een  Gang  se 
dig  danse  i  de  gyldne  Sale,"  sagde  han. 

Saa  forlangte  han,  at  de  skulde  tænde  mange 
Lys.  Mogens  og  Per  slæbte  de  store  Kandelabre 
op  og  tændte  dem.  De  maatte  iføre  ham  en  skar- 
lagenrød Frakke,  som   han   havde  baaret  ved  sidste 

Hoffest  paa  Københavns  Slot.  Mogens  maatte  pudse 
hans  Gallakaarde  og  kunde  ikke  faa  den  blank  nok. 

„Han  dør,  som  han  har  levet,"  sagde  Storkansler- 
inden  foragtelig  til  Ulrik  Adolf  Holstein,  der  var 
kommen  med  Kirstine  Sofie  ved  Budskabet  om  Stor- 
kanslerens dødelige  Sygdom. 

Alle  de  andre  Børn  kom  ogsaa  med  deres  Ægte- 
fæller. Tavse  sad  de  ved  Taflet  og  gik  i  Havens 
Gange,  aflagde  de  skyldige  Besøg  i  Sygekammeret 
og  biede  paa,  at  Døden  skulde  komme. 

Saa  kom  den  saa  let,  at  ingen  vidste  det,  før 
den  var  der.  Anna  Sofie  var  ene  hos  ham.  Hun 
hørte  et  Suk,  bøjede  sig  over  ham  og  saa,  at  det 
var  forbi.  Saa  løb  hun  med  et  højt  Skrig  ud  og 
kaldte  paa  de  andre. 

Fru  Sofie  stod  en  Stund  med  foldede  Hænder 
og  saa  paa  sin  Husbonds  afsjælede  Legeme.  Der- 
efter gik  hun  til  sit  Kammer  og  lukkede  sig  inde 
der  i  Bøn. 

Men  Storkanslerens  skønne  Døtre  klædte  hans 
Lig  og  lagde  det  paa  Baare.  Samme  Dag  skrev 
Anna  Sofie  et  Brev  til  Konradine  Rostgaard  og 
meldte  hende  Dødsfaldet. 

Tre  Dage  efter  blev  Storkanslerens  Kiste  opstillet 
i  Riddersalen  paa  Klausholm. 

Salen   var  smykket,   som  det  sømmede  sig  ved 

saa  stor  en  Herres  Ligfærd,  og  det  hele  lignede  saa 

6* 

meget  som  muligt  det  kongelige  castrum  doloris. 
Væggene  var  dragne  med  Klæde  og  Fløjl.  Mægtige 
Vokslys  brændte  i  Sølvstager  og  Kandelabre.  Der 
var  Skjolde,  hvorpaa  den  afdødes  Titler  og  Embeder 
var  opregnede.  Kisten  stod  midt  i  Salen  paa  en 
Forhøjning,  og  rundt  om  den  holdt  Tjenerne  Vagt  i 
deres  skønneste  Liberier. 

I  tre  Dage  var  Kisten  saaledes  udstillet,  og  alle 
Godsets  Beboere  paraderede  forbi  den.  Der  kom 
Præst  og  Ridefoged  og  Ladefoged,  Herredsfoged  og 
Skolelærer,  Fiskere  fra  Randers  Fjord  og  usselige 
Bønder  i  deres  Træsko.  De  stod  stille  og  plirede 
med  Øjnene  i  al  denne  Herlighed,  saa  paa  de  mange 
Indskrifter,  som  de  ikke  kunde  tyde,  og  gik  bort 
igen  til  deres  ringe  Liv,  alt  mens  de  talte  om,  hvem 
der  nu  skulde  være  Herre  paa  Klausholm. 

Spørgsmaalet  var,  om  det  skulde  være  Generalen, 
Kristian  Ditlev,  som  saa  saa  barsk  ud,  men  om  hvem 
de  allesammen  sagde,  at  han  var  en  godlidende 
Herre.  Eller  om  Frøken  Ulrikke  Eleonora  skulde 
have  Gaarden  i  Medgift,  naar  nu  hun  holdt  Bryllup 
med  Grev  Danneskjold.  Eller  om  Storkanslerinden 
skulde  beholde  den  som  Enkesæde.  Det  sidste  var 
de  næsten  mest  bange  for.  Nok  var  der  ingen,  der 
vidste  om  nogen  Uret,  Fru  Sofie  havde  gjort,  men 
hun  var  saa  kold,  at  den  frøs,  som  var  i  Stue  med 
hende.     Hendes  Hu  stod  frem  for  alt  til  Pietismen, 

som  paa  den  Tid  begyndte  at  rejse  sit  Hoved  overalt 
i  Landet.  Hun  taalte  ikke  Sang  eller  Musik  eller 
Dans  eller  nogen  Slags  Lystighed.  Ingen  led  hende, 
og  alle  frygtede  hende. 

Tre  Timer  hver  Dag  i  tre  Dage  varede  castrum 
doloris.  Bønderne  og  Almuen  kom  der  hver  Dag. 
Det  var  en  Afveksling  fra  deres  daglige  Slid,  og  saa 
var  der  dækket  for  dem  med  01  og  Mad  i  den 
yderste  Borggaard.  Der  blev  de  saa  længe,  til  de 
blev  jagne  ud.  Hen  paa  Eftermiddagen  lød  der 
stundom  Skrig  og  Spektakel  dernede  fra.  Saa  knal- 
dede Ladefogdens  Pisk,  og  saa  blev  der  stille. 

Oppe  i  Storkanslerens  Brevkammer  sad  Fru 
Sofie  og  gennemgik  alle  Papirerne  og  fandt  snart, 
at  hendes  Husbond  havde  ordnet  det  hele  saadan, 
at  der  intet  var  for  hende  at  gøre  andet  end  lydigt 
at  følge  hans  Bestemmelser. 

Hun  saa,  at  hendes  forløbne  Kammerpiges  „Un- 
ger" var  godt  og  rigelig  betænkt.  Storkanslerens 
ægtefødte  Børn  havde  hver  faaet  sit,  for  saa  vidt 
det  ikke  allerede  var  tilskødet  dem  ved  deres  Ægte- 
skabs Indgaaelse.  Meget  og  skønt  Gods  var  tillagt 
Anna  Sofie,  endda  mere  end  de  andre.  Men  Bestem- 
melsen derom  var  sikret  ved  alle  hendes  Søskendes 
retsgyldige  Underskrift.  Selv  skulde  Fru  Sofie  be- 
holde Klausholm  med  alle  Rettigheder  og  Herlig- 
heder som  Enkesæde  indtil  sin  Død. 

„Saa  er  det  min  Villie,"  havde  Storkansleren 
skrevet,  „at  min  hjertenskære,  yngste  Datter,  Anna 
Sofie,  skal  blive  paa  Klausholm  hos  sin  Moder,  saa 
længe  hendes  Hu  staar  dertil.  Men  om  hun  vil 
drage  derfra  og  tage  Ophold  hos  en  af  sine  Søskende 
eller  andet  Steds  i  Indland  eller  Udland,  da  er  det 
min  Bøn,  at  min  efterlevende  Hustru  og  hendes 
kærlige  Moder  ikke  vil  hindre  hende  deri,  selv  om 
hun  ikke  har  opnaaet  Myndighedsalderen." 

Storkanslerinden  skød  Papiret  fra  sig  og  blev 
siddende  længe  i  dybe  Tanker. 

Nu  laa  han  derinde,  hendes  Husbond,  hvem  hun 
engang  havde  haft  kær,  men  som  hun  nærmest 
hadede  paa  det  sidste.  Han  kunde  ikke  mere  kur- 
tisere sin  egen  Datter  og  forvirre  hendes  Sind  og 
Sans  ved  Beretninger  fra  sit  letfærdige  Liv.  Han 
kunde  ikke  lokke  hendes  Tanker  derhen,  hvor  en 
ung  Kvindes  Tanker  visselig  aldrig  burde  være.  Al- 
drig mere  skulde  han  krydse  hendes  Planer. 

Men  det  var,  som  om  Stuen  var  fuld  af  ham  og 
hans  Væsen  endnu.  Hun  syntes,  hun  fornam  Duften 
af  hans  Klæder.  Hun  saa  ham  løfte  de  skønne  Glas 
og  drikke  Vinen,  der  havde  slaaet  ham  ihjel.  Længe 
vilde  det  vare,  før  hun  fik  Mindet  om  ham  fejet  ud 
af  disse  Sale  og  blev  alene  med  Anna  Sofie,  saa 
hun  kunde  kæmpe  med  denne  Verdens  Verdslighed 
om  hendes  unge  Sjæl. 

Kirstine  Sofie  icom  ind  til  hende,  satte  sig  hos 
hende  og  saa  hende  fast  i  Øjnene. 

Stedmoder  og  Steddatter  havde  kolde  Øjne  begge 
to.  En  Stund  stirrede  de  paa  hinanden,  som  vilde 
de  maale  hinandens  Styrke. 

„Om  du  vil  som  jeg,  Moder,  da  drager  Anna 
Sofie  med  Ulrik  Adolf  og  mig  til  Flensborg,  saa 
snart  Bisættelsen  er  ovre,"  sagde  Grevinde  Holstein. 

„Ja,  men  jeg  vil  ikke  som  du,"  sagde  Storkans- 
lerinden.     „Anna  Sofie  bliver  her." 

„Saadan  var  det  ikke  vor  kære  Faders  Ønske," 
sagde  Grevinden.  „Han  har  bestemt,  at  lille  Søster 
skal  drage  derhen,  hvor  hun  vil,  og  hun  vil  med  os." 

Det  kom  da  for  Dagen,  at  Storkansleren  havde 
tilstillet  ethvert  af  sine  Børn  en  Afskrift  af  sit  Testa- 
mente. Og  hans  Enke  kneb  Munden  sammen,  da 
hun  forstod  det. 

„Eders  Fader  har  sagt  sin  Villie,"  sagde  hun  saa. 
„Nu  siger  jeg  min." 

„Vil  du  gøre  Fader  imod,  saa  inderlig  han  beder 
dig?"  spurgte  Grevinden. 

„Visselig  vil  jeg  gøre  ham  imod,  hvor  han  ikke 
vil  det  rette,"  sagde  hendes  Stedmoder.  „Ulrikke 
Eleonora  har  jeg  kastet  i  den  onde  Verdens  Gab. 
Anna  Sofie  bliver  hos  mig,  saa  længe  jeg  kan  be- 
vare hende." 

Kirstine  Sofie  sagde  ikke  mere.  Hun  opgav  ikke 

Kampen,  men  hun  havde  lovet  sin  Gemal,  at  der 
intet  Opgør  skulde  finde  Sted,  forinden  Storkanslerens 
Lig  var  i  Jorden.  Saa  gik  hun  bort  til  den  lille  Sal, 
hvor  al  den  nærmeste  Slægt  var  forsamlet. 

Der  var  Anna  Sofie  og  Ulrikke  Eleonora,  der 
ikke  veg  fra  hinanden.  Anna  Sofie  græd  ustandselig, 
og  Søsteren  prøvede  paa  at  trøste  hende  ved  at  for- 
tælle om  Livet  i  Flensborg  og  om  København,  hvor- 
hen hun  snart  skulde  drage.  Der  var  Kristian  Ditlew 
og  hans  Frue,  Benedicte  Margrethe  Brockdorff.  Der 
var  Armgard  og  hendes  Husbond,  Grev  Frederik 
Ahlefeldt,  Anna  Margrethe  og  Hans  Schack,  Grev 
Danneskjold  og  Ulrik  Adolf. 

„Nu,  hvad  siger  Moder?"  sagde  Kristian  Ditlev. 

„Hun  siger  intet  godt,"  sagde  Kirstine  Sofie. 
„Stivere  er  hun  end  nogensinde,  nu  hun  raader 
alene.  Ak,  lille  Anna  Sofie,  det  vil  falde  haardt  at 
faa  dig  fra  Klausholm." 

Hun  gik  hen  til  Anna  Sofie  og  omfavnede  og 
kyssede  hende  med  større  Varme,  end  hun  nogen 
Tid  før  havde  vist. 

„Tab  ikke  Modet,  lille  Søster,"  sagde  hun  saa. 
„Det  lykkes  nok  til  sidst,  og  hellere  vil  jeg  dø,  end 
at  du  skal  leve  saa  meget  som  et  Aar  her,  hvor  der 
er  koldt  og  mørkt  som  i  en  Kælder,  siden  vor  hjerte 
Fader  lukkede  sine  Øjne." 

Jeg  bryder  mig  ikke  derom,"  sagde  Anna  Sofie. 

„Siden  Fader  døde,  er  det  mig  altsammen  det 
samme." 

„Hvad  skader  det  hende,  at  hun  bliver  her  en 
Stund?"  sagde  Kristian  Ditlev.  „Det  haster  vel  ikke, 
saa  ung  hun  er,  og  jeg  tænker,  hendes  Plads  er  hos 
hendes  Moder,  saa  længe  Sorgen  sidder  her  til  Huse, 
og  hun  ingen  Husbond  har." 

„Tror  du,  Moder  sørger?"  sagde  Kirstine  Sofie 
haanlig.  „Glad  er  hun  over,  at  hun  nu  har  Magten, 
Hun  hadede  vor  kære  Fader  og  gjorde  ham  Livet 
surt  ved  Dag  og  ved  Nat." 

„Kirstine  Sofie,"  sagde  Ulrik  Adolf  og  løftede 
afværgende  Haanden. 

Jeg  bryder  mig  ikke  derom,"  sagde  Kirstine 
Sofie  og  slog  med  Nakken.  „Sig,  hvad  du  vil.  Jeg 
helmer  ikke,  før  jeg  faar  lille  Søster  ud  af  hendes 
sorte  Kløer." 

„Jeg  mener  nu,  det  er  godt,  om  Anna  Sofie 
bliver  her,  til  vi  finder  hende  en  passende  Ægte- 
mand," sagde  Benedicte  Margrethe.  „Moder  vil 
gerne  beholde  hende  .  .  .  hvorfor  skal  hun  saa  rejse 
rundt  og  gæsterere  hos  os  andre  og  koste  os  en 
farlig  Hoben  Penge?" 

„Du  tænker  altid  paa  Penge,"  sagde  Kirstine 
Sofie  hvast.  „Ved  du,  de  fortæller,  at  du  har  be- 
draget Kongens  Kasse  ved  Leverancerne  til  Hæren 
i   Skaane?    De   siger,   det   var   dig,    Kristian   Ditlev 

tænkte  paa,  da  han  forbød,  at  noget  som  helst 
maatte  sendes  fra  Skaane  til  Danmark,  være  sig 
Korn  eller  Kvæg,  om  ogsaa  det  gik  under  hans 
Navn." 

Benedicte  Margrethe  blev  hvid  om  Næsen  og 
fo'r  med  knyttet  Haand  mod  sin  Svigerinde.  Kristian 
Ditlev  løb  til  og  holdt  hende  tilbage,  mens  Ulrik 
Adolf  søgte  at  faa  sin  Hustru  til  at  tie.  Men  de  to 
Kvinder  blev  ved  at  raabe  op  i  Munden  paa  hin- 
anden, alt  mens  Ulrikke  Eleonora  fulgte  dem  med 
sit  trodsige,  skadefro  Blik,  og  Anna  Sofie  græd  og 
hørte  ikke  noget  af  det  altsammen. 

Saa  kom  Dagen,  da  Storkanslerens  Lig  skulde 
føres  til  Slesvig,  hvor  det  skulde  bisættes  i  Dom- 
kirken, som  han  selv  havde  bestemt  det,  ved  Siden 
af  hans  første  Hustru.  Stort  var  Toget,  der  drog 
fra  Klausholm,  Fod  for  Fod  mod  Syd.  De  lange 
Veje  var  sorte  af  sorte  Mennesker.  Alle,  der  kunde 
krybe  og  gaa  paa  Godset,  fulgte  til  Godsets  Grænse. 
Fra  hver  en  Herregaard,  de  kom  forbi,  stødte  nye 
Skarer  til,  mens  Klokkerne  ringede,  og  Præsterne 
lyste  Velsignelse  over  det  fornemme  Lig,  der  foretog 
sin  sidste  Rejse  gennem  deres  Sogn. 

Men  da  det  alt  var  overstaaet  og  ført  til  en  søm- 
melig Ende,  satte  Storkanslerinden  sig  først  rigtig  til 
Rette  paa  Klausholm. 

Hun  afskedigede  en  stor  Mængde  af  Tjenerne 
og  antog  kun  nogle  faa  nye.  Jytte  Vibe  drog  for  en 
Stund  til  Flensborg  for  at  hjælpe  Ulrikke  Eleonora 
med  Udstyret.  Mogens  og  Per  blev  der,  men  de 
talte  med  hinanden  om,  at  der  kun  blev  lidet  lyste- 
ligt paa  Gaarden  nu. 

„Saa  snart  jeg  kan  finde  mig  en  bedre  Tjeneste, 
drager  jeg  herfra,"  sagde  Per. 

„Det  skulde  du  ikke  gøre,"  sagde  Mogens,  som 
selv  tænkte  paa  det  samme.  „Du  har  en  høj  Stjerne 
hos  Storkanslerinden.  Hvem  ved,  om  ikke  hun  be- 
tænker dig  i  sit  Testamente,  og  hun  kan  ikke  leve 
længe,  saa  surt  hun  tager  Livet." 

„Mener  du  det?"  sagde  Per  eftertænksom. 

Saa  kom  der  en  ny  Hovmester,  som  hed  Si- 
monsen, og  som  Storkanslerinden  havde  fæstet  et 
Sted  i  det  slesvigske,  ingen  vidste  hvor.  Han  var 
en  urimelig  from  Mand,  og  ingen  saa  nogensinde  et 
Smil  paa  hans  Ansigt.  Timevis  sad  han  med  Gaar- 
dens  Frue  i  hendes  Brevkammer,  og  alle  Befalinger 
gik  gennem  ham,  saa  det  var  let  at  se,  han  havde 
hendes  Tillid.     Ingen  paa  Gaarden  led  ham. 

„Det  sorte  Spøgelse,"  sagde  Per.  „Jeg  kender 
det,  som  fik  jeg  ondt  i  Maven,  bare  han  gaar  forbi 
mig." 

„Gud   ved,   om    han   er   saa  sort  endda,*  sagde 

Mogens.  „Det  kommer  mig  for,  som  stiller  han  sig 
sortere  an,  end  han  er.  Og  den  Vej  maa  vi  nu,  om 
vi  vil  trives  paa  Klausholm." 

Saa  lagde  han  selv  sit  Ansigt  i  saa  tungsindige 
Folder,  at  Per  maatte  le. 

Og  le  maatte  ogsaa  Anneken,  som  var  en  purung 
Pige  fra  Kolding  og  netop  kommen  til  Klausholm. 
Storkanslerinden  havde  fæstet  hende  til  Frøken  Anna 
Sofies  personlige  Opvartning  efter  de  skønne  An- 
befalinger, hun  havde  fra  tre  Præster  for  Dyd  og 
Gudsfrygt. 

„Syv  Præster  kunde  gerne  antegne  hendes  Vid- 
nesbyrd ubeset,"  sagde  Mogens.  „Naar  skulde  det 
unge  Blod  faaet  Tid  til  at  begaa  noget  uskikkeligt." 

Og  Per  kneb  hende  i  Læggen  og  hun  slog  ham 
over  Fingrene  og  satte  vrede  Øjne  op,  men  kunde 
ikke  skjule  Smilet,  der  laa  paa  hendes  Mund. 

Anna  Sofie  kom  straks  til  at  synes  om  hende. 

Det  var  den  første  Aften,  hun  hjalp  sin  Frøken 
med  Afklædningen,  de  kom  i  Snak  sammen,  og 
Anneken  fortalte  om  Jørgen  Kusk,  med  hvem  hun 
havde  aget  til  Klausholm  fra  Skibet  i  Randers. 
Hun  havde  ikke  kunnet  lade  være  at  le  af  den 
gamle  Knark,  saa  varmt  han  tolkede  sin  Elskov  til 
sin  Fæstemø.  Og  nu  da  hun  fortalte  det,  lo  hun 
igen  saa  hjerteligt,  at  Anna  Sofie  maatte  le  med  for 
første  Gang  i  mange  Dage. 

„Ak,  Frøken  Anna  Sofie,"  sagde  hun.  „Det 
sømmer  sig  ikke  for  mig  at  le,  men  jeg  kan  ikke 
gøre  derfor.  Jeg  synes.  Elskov  passer  alene  for 
de  unge." 

„Det  synes  jeg  med,"  sagde  Anna  Sofie  venlig. 
„Vil  du  sige  mig,  om  du  selv  har  en  Fæstemand?" 

„Nej,"  sagde  Anneken.  „Men  jeg  faar  for  vist 
en.  Der  var  tre,  som  bejlede  til  mig  hos  Moster  i 
Kolding.  En  af  dem  bliver  det  vist,  men  jeg  ved 
ikke  endnu  hvem." 

„Var  du  nogen  Tid  paa  Koldinghus,  naar  Hans 
Majestæt  var  der?"  spurgte  Anna  Sofie. 

Jo,"  sagde  Anneken.  „Tre  Gange  var  jeg  der- 
oppe med  Fisk." 

„Saa  du  Kongen?" 

„Alle  tre  Gange  saa  jeg  ham,"  sagde  Anneken. 
„Og  han-  nikkede  til  mig,  da  jeg  satte  min  Kurv  fra 
mig  og  nejede,  og  saa  saa  mild  ud  og  vendte  sig  en 
Gang  paa  Hesten  og  nikkede  igen." 

„Er  han  skøn?"  spurgte  Anna  Sofie. 

„Har  I  aldrig  set  Kongen?"  spurgte  Anneken 
forundret. 

„Nej,"  sagde  Anna  Sofie.  „Jeg  har  levet  al  min 
Tid  paa  Klausholm.     Er  han  skøn?" 

„Det  saa  jeg  ikke,"  sagde  Anneken.  „Han  var 
jo  Kongen.  Jeg  kendte  ham  straks  blandt  de  andre 
Herrer,  saa  stolt  og  saa  mild  han  var,  og  saa  rank 

han  bar  sig.  Men  Frøken  Anna  Sofie  skal  da  vel 
selv  til  Hoffet,  naar  nu  Sørgetiden  er  ude?" 

„Det  skal  jeg,"  sagde  Anna  Sofie.  „Naar  Hans 
Majestæt  kommer  hjem  fra  sin  Rejse.  Han  drager 
nu  til  Italien,  og  min  Broder  følger  ham." 

„Ih,  men  da,"  sagde  Anneken. 

En  Dag  kom  Hovmesteren,  Simonsen,  til  Anna 
Sofie,  der  gik  i  Haven  med  Anneken,  og  bad  paa 
sin  højtidelige  Maade,  om  den  naadige  Frøken  straks 
vilde  komme  til  Storkanslerindens  Brevkammer. 

Anna  Sofie  sukkede.  Der  var  saa  skønt  i  Haven, 
og  hun  gruede  for  den  Samtale  med  Moderen,  hun 
vidste  maatte  komme.     Hovmesteren  saa  paa  hende. 

Jeg  har  ledt  efter  Eder  i  alle  Havens  Gange," 
sagde  han.  „Om  den  naadige  Frøken  ønsker  det, 
da  kan  jeg  vel  lede  en  Stund  endnu." 

Anna  Sofie  saa  overrasket  op,  men  Hovmesterens 
Ansigt  var  fuldkommen  ubevægeligt. 

„Sig  til  Moder,  at  nu  kommer  jeg,"  sagde  hun  saa. 

Hovmesteren  bukkede  og  gik. 

„Hvad  var  det  med  Simonsen?"  spurgte  hun 
Anneken. 

„Den  Mand  er  ikke,  som  han  stiller  sig  an,"  sagde 
Pigen.  „Det  har  jeg  da  ogsaa  set,  saa  ung  jeg  er, 
at  de  helligste  er  tit  de  værste." 

Storkanslerinden  sad  i  sit  Kammer  med  Ryggen 
mod  Døren,  da  Anna  Sofie  traadte  ind. 

„Sæt  dig  her  hen,  Anna  Sofie,"  sagde  hun  uden 
at  dreje  Hovedet. 

Anna  Sofie  drog  en  Stol  hen  og  satte  sig  ved 
Siden  af  hende.  Det  kom  hende  for,  som  at  Mode- 
rens Tonefald  var  et  andet  end  sædvanlig,  mildere 
syntes  hun,  men  det  voldte  hende  ingen  Glæde,  for 
saa  vidste  hun,  at  Kampen  blev  des  haardere. 

En  Stund  sad  Fru  Sofie  tavs  og  saa  gennem 
Ruden  ud  i  Haven,  hvor  Anneken  gik  op  og  ned, 
som  ventede  hun,  at  hendes  unge  Frøken  snart 
skulde  komme  tilbage. 

„Lider  du  Anneken?"  spurgte  Storkanslerinden  saa. 

„Ja,"  sagde  Anna  Sofie.  „Hun  er  munter  og  god, 
og  jeg  faar  hende  mere  kær,  for  hver  Dag  der  gaar." 

„Jeg  tror,  jeg  har  taget  fejl  af  hende,  sagde  Stor- 
kanslerinden. „Per  fortæller  mig,  at  hun  lefler  med 
de  unge  Tjenere.  Om  jeg  kommer  under  Vejr  med, 
at  det  er  sandt,  da  skal  hun  fluks  fra  Gaarden," 

„Gør  ikke  det,  Moder,"  sagde  Anne  Sofie. 

Storkanslerinden  svarede  ikke. 

„Har  du  kaldet  mig  hid  for  at  tale  med  mig  om 
Anneken?"  spurgte  Anna  Sofia  saa. 

„Nej,"  sagde  hendes  Moder  og  saa  hende  for 
første  Gang  i  Øjnene. 

Anna  Sofie  tænkte,  at  de  Øjne  var  haarde  som 
altid,  og  nu  var  den  milde  Klang  i  Stemmen  ogsaa 
ganske    forsvunden.      Hun    rykkede    uvilkaarlig  sin 

Stol  lidt  tilbage.  Hendes  Moder  saa  det  og  smilede 
sørgmodig  og  bitter. 

„Du  er  bange  for  mig,  Anna  Sofie,"   sagde  hun. 

„Hvor  skal  jeg  være  andet.  Moder.  Naar  fik 
jeg  sidst  et  venligt  Ord  og  et  mildt  Blik  af  dig?" 

„Tiderne  er  ikke  til  milde  Blikke,"  sagde  Stor- 
kanslerinden.  „Men  ellers  ligger  det  ganske  og  al- 
deles i  din  Haand,  hvordan  du  vil  have  det  med  mig. 
Nu  er  den  onde  Aand,  som  skilte  os  ad,  vegen  fra 
Huset.  Jeg  tænker  da,  at  vi  to,  som  er  Moder  og 
Datter,  kan  snakke  os  tilrette  med  hinanden." 

„Du  maa  intet  ondt  sige  om  Fader,"  sagde  Anna 
Sofie.     „Gør  du  det,  da  gaar  jeg  fluks  herfra." 

„Sagde  han  aldrig  noget  ondt  om  mig?"  sagde 
Storkanslerinden. 

Anna  Sofie  tav  og  slog  Øjnene  ned. 

„Ser  du  det,"  sagde  hendes  Moder.  „Der  blev 
du  mig  Svaret  skyldig.  Jeg  tænker,  det  kan  gaa 
lige  op,  og  du  kan  trygt  lide  paa,  at  af  mig  faar  du 
intet  andet  end  Sandheden  at  høre." 

Hun  rettede  sig  i  Sædet  og  kneb  Læberne  sam- 
men. Anna  Sofie  tænkte,  hun  havde  aldrig  i  sine 
Dage  set  saa  haardt  et  Ansigt,  og  hendes  Længsel 
fløj  mod  den  døde  Fader,  der  trods  Sygdom  og  Pine 
var  saa  munter  og  saa  mild.  Saa  sukkede  hun, 
foldede  Hænderne  i  sit  Skød  og  biede  paa,  hvad 
der  skulde  komme. 

„Din  Fader,  hvis  Sjæl  Gud  være  naadig,  har 
fortalt  dig  om  sit  glade  Liv  ved  Hove,"  sagde  Stor- 
kanslerinden.  „Skønne  Fester  har  han  fremtryllet 
for  dit  Blik,  Damer  og  Kavalerer  har  danset  for 
dine  Øjne,  mens  Musikken  tonede  lokkende  og  let- 
færdig. Jeg  saa  jo  selv,  hvad  for  Narrestreger  han 
drev  i  Haven  med  dig.  Du  maatte  neje,  og  du 
maatte  danse  og  spille  op.  Han  kunde  ikke  gaa  i 
sin  Grav,  før  han  vidste  dig  værdig  til  det  For- 
fængeligheds Marked,  hvorpaa  han  vilde  udbyde  dig." 

Hun  saa  til  Datteren,  der  sad  tavs  med  ned- 
slagne Øjne.  Saare  skøn  var  hun  i  sin  sorte  Dragt, 
og  hendes  Skønhed  pinte  og  forargede  hendes  Moder. 

„Din  Fader  tegnede  Billedet  godt,"  sagde  hun 
saa.  „Han  kunde  ogsaa  sagtens  gøre  det,  saa  sandt 
han  har  tilbragt  sit  Liv  derinde  blandt  drukne  Mænd 
og  liderlige  Kvinder.  Men  han  viste  dig  kun  den 
ene  Side  af  Medallien.  Var  der  nogen,  som  dansede, 
saa  var  der  ogsaa  nogen,  som  græd.  Han  kunde 
fortælle  dig  om  Jomfru  Moth,  som  blev  Grevinde 
af  Samsø,  endda  hun  ikke  var  andet  end  end  en 
Skøge,  hvem  hendes  Moder  solgte  til  Kongens  Seng. 
Den  gamle  Koblerske  blev  Gehejmeraadinde  før  sin 
Død.  Jeg  har  selv  set  hende,  det  lede  Fruen- 
timmer .  .  .  mangen  Gang  maatte  jeg  hilse  paa  hende 
og  snakke  med  hende,  naar  hun  mødte  til  Hof- 
festerne, udmajet  for  det  Guld,  hun  havde  faaet  for 

sin  Datters  Skændsel.  Men  jeg  kan  fortælle  dig  om 
den  arme  Dronning  Charlotte  Amalie,  som  sad  med 
sine  E^rn  paa  det  ene  Slot  og  græd  sine  Øjne  røde, 
mens  Hans  Majestæt  karesserede  Jomfru  Moth  paa 
et  andet." 

„Fader  fortalte  mig  ogsaa  om  Dronningen,"  sagde 
Anna  Sofie. 

„Gjorde  han  det?"  sagde  Storkanslerinden.  „Da 
ved  jeg  ikke,  hvad  han  kunde  fortælle  om  Hendes 
Majestæt.  Han  var  med  Jomfru  Moth  og  hele  den 
lystige  Bande,  mens  jeg  sad  hos  Dronningen  og 
trøstede  hende  i  hendes  Sorg.  Hun  klagede  ikke. 
Visselig  var  hun  en  sjælden  ædel  Kvinde,  værdig  til 
Folkets  Kærlighed,  som  fløj  hende  i  Møde,  hvor  og 
naar  hun  viste  sig." 

„Fader  sagde  intet  uden  godt  om  Dronningen," 
sagde  Anna  Sofie. 

„Nej,  hvor  skulde  han  kunne  det?"  sagde  Stor- 
kanslerinden haanlig.  „Han  og  hans  Kammerater 
maatte  vel  hver  Dag  i  deres  Tanker  bede  Hendes 
Majestæt  om  Tilgivelse,  fordi  de  styrkede  Kongen  i 
hans  Utroskab." 

Anna  Sofie  løftede  sit  Hoved  og  saa  fast  paa 
Moderen. 

„Gjorde  Fader  det?"  sagde  hun  saa. 

,Ja,  det  gjorde  han,"  sagde  Fru  Sofie  og  dunkede 
med  sin  Kno  i  Bordpladen.     „Han  gjorde  mere  end 

det.  Han  ødte  sin  halve  Formue  paa  saadanne 
Fester  og  Maskerader,  som  morede  Kong  Christian 
og  hans  Mætresse.  Om  Kongen  var  i  Bekneb  til 
en  Karussel  eller  andet  af  det  Gøgl,  hvormed  hans 
Dage  gik,  da  var  din  Fader  til  Rede  og  laante  ham 
saa  mange  Penge,  at  det  ikke  er  hans  Skyld,  vi  ikke 
selv  kom  i  Armod.  Om  du  vil  vide  det,  da  reddede 
min  Medgift  ham  fra  den  visse  Undergang.  Foruden 
Seekamp  ved  Friederichsort  bragte  jeg  ham  en  rund 
Tønde  Guld." 

„Hvorfor  ægtede  du  Fader?"  spurgte  Anna  Sofie. 

„Fordi  jeg  havde  ham  kær,"  sagde  Storkansler- 
inden.  „Han  var  en  skøn  og  ridderlig  Herre  og 
jeg  et  ungt  Barn,  som  kun  forstod  mig  lidt  paa 
Verden.  Jeg  havde  en  Moder,  som  raadede  mig, 
som  jeg  nu  raader  dig,  men  jeg  brød  mig  fejl  om 
hendes  Raad  og  gik  gladelig  i  Undergangen." 

„Var  din  Fader  ikke  en  af  Kong  Christians 
Mænd?"  spurgte  Anna  Sofie. 

„Det  var  han,"  sagde  Storkanslerinden.  „Og  det 
skal  du  vide  her,  hvor  ingen  hører  os,  at  af  alle 
de  onde  Ord,  der  blev  sagt  til  hans  Eftermæle,  er 
ikke  eet  for  ondt.  Det  skal  du  ogsaa  vide,  at  jeg 
saa,  hvordan  han  bedrog  Moder.  Endnu  efter  mit 
Bryllup  med  din  Fader  tog  han  sig  en  Mætresse, 
saa  udlevet  og  ødelagt  af  Svir  og  Drik,  han  var. 
Mangen  Gang  sad  jeg  hos  Moder  og  havde  hendes 

Hoved  i  mit  Skød,  mens  hun  græd  og  græd,  for 
hun  elskede  Fader  til  det  sidste.*' 

„Da  var  hun  bedre  end  du,"  sagde  Anna  Sofie. 
„Du  hadede  Fader,  endda  han  var  din  Husbond,  og 
du  havde  født  ham  ti  Børn.  Mangen  Gang  saa  jeg 
det  i  dine  Øjne,  naar  du  ikke  vidste,  jeg  tænkte 
derpaa." 

Storkanslerinden  sank  sammen  i  Stolen.  Hun 
vred  sine  Hænder,  saa  det  knagede  i  Fingrene. 
Hendes  Ansigt  fik  et  Udtryk  af  Sorg  og  Græmmelse, 
som  Anna  Sofie  aldrig  havde  set. 

Ja,  jeg  fødte  ham  ti  Børn,"  sagde  hun.  „Og 
jeg  saa  dem  dø  den  ene  efter  den  anden.  De  havde 
arvet  Spiren  til  Fordærvelsen  fra  ham.  Jeg  bar  dem 
under  mit  Hjerte,  jeg  fødte  dem  i  ulidelig  Pine  og 
svøbte  dem  og  frydede  mig  over  det  første  Ord,  der 
kom  af  deres  Mund.  Og  saa  døde  de.  Jeg  beholdt 
ingen  tilbage  uden  Anna  Margrethe  og  Ulrikke  og 
dig,  og  Anna  Margrethe  har  Sygdommen  i  sig.  Jeg 
alene  kan  se  det,  som  kender  det  fra  de  smaa,  som 
gik  bort.  Hver  Gang  hun  kommer,  ser  jeg,  det 
skrider  frem,  og  skønner,  at  hun  ikke  har  langt 
tilbage." 

„Saadan  noget  kan  Mennesker  ikke  vide,  Moder,* 
sagde  Anna  Sofie. 

„Mennesker  ved  mere,  end  du  tror,"  sagde  Stor- 
kanslerinden.   „Der  var  hende,  som  havde  dit  Navn, 

og  som  blev  født  fem  Aar  før  du  og  knap  blev  et 
halvt  Aar  gammel.  Der  var  Konrad,  som  jeg  fødte 
Aaret  efter,  og  som  levede  en  Maaned.  Der  var 
ogsaa  en,  som  havde  Ulrikkes  Navn  og  døde,  lige- 
som hun  var  døbt.  Der  var  Cecilie  Kathrine  og 
Sofie  Hedvig  og  Frederik  ...  du  kender  ingen  af 
dem  ...  de  ligger  allesammen  deroppe  i  Voldum 
Kirke  i  deres  smaa  Kister  .  .  .  Navnene  naaede  de 
at  faa,  men  Livet  kunde  de  ikke  bære  .  .  .  Stor- 
kanslerens arme  Børn." 

Hun  rettede  sig  igen,  og  hendes  Ansigt  blev 
haardt  som  før,  som  skammede  hun  sig  over  den 
Bevægelse,  hun  havde  vist. 

„Saa  døde  stakkels  Moder,"  sagde  hun.  „Og 
næppe  havde  vi  hende  bisat,  før  jeg  greb  din  Fader 
i  Armene  paa  min  egen  Kammerpige.  Det  var  et 
ungt  Barn,  jeg  havde  taget  til  mig  paa  hans  An- 
befaling. Ikke  et  Aar  havde  hun  været  i  mit  Hus, 
før  hun  sveg  min  Tillid,  lokket  af  den  fornemme 
Herre,  der  var  hendes  Husbond.  Tjenerne  kom  og 
sagde  det  til  mig,  og  jeg  brød  mig  fejl  om  deres  Snak. 
Saa  kom  jeg  over  dem  selv  en  Dag.  Jeg  fandt  din 
Fader  i  hendes  Kammer  ...  i  hendes  Seng." 

Anna  Sofie  vidste  ikke,  hvad  hun  skulde  sige. 
Alle  de  gode  Grunde,  hendes  Fader  havde  givet 
hende,  blev  til  ingenting,  nu  han  laa  i  sin  Grav,  og 
hendes  Moder  sad  her  med  sin  Smerte  og  sit  Had. 

„Saa  lukkede  jeg  mit  Hjerte,  Anna  Sofie,"  sagde 
hun.  „Jeg  brød  op  fra  det  Hof,  hvor  Kongen  og 
alle  hans  Mænd  bolede  aabenlyst  med  letfærdige 
Kvinder.  Jeg  slog  Pigen,  saa  længe  mine  Hænder 
kunde  aarke,  og  jog  hende  paa  Gaden.  Jeg  sagde 
din  Fader,  at  nu  drog  jeg  til  Klausholm,  og  der 
kunde  han  komme,  om  han  vilde  være  sammen 
med  mig." 

„Og  Fader  kom  til  Klausholm,  saa  tit  han  kunde 
for  sine  Embeder,"  sagde  Anna  Sofie.  „Hver  Gang 
han  kom,  bad  han  dig  med  grædende  Taarer  om 
Tilgivelse  ...  det  nytter  ikke,  hvad  du  siger,  Moder, 
jeg  ved  det  kun  alt  for  vel.  Alle  Tider  viste  du  ham 
et  surt  Ansigt,  og  saa  drog  han  tilbage  til  København." 

„Saadan  ser  det  ud  for  dine  uvidende  Øjne," 
sagde  Storkanslerinden.  „Men  saadan  var  det  ikke. 
Jeg  kunde  vel  tilgive  ham,  om  hans  Anger  havde 
været  oprigtig.  Men  alt  imens  han  hyklede  for  mig, 
besøgte  han  stadig  Anna  Kathrine,  med  hvem  han 
havde  bolet.  Han  havde  hende  paa  Frydenlund 
knap  en  Times  Ridt  fra  København.  Jeg  fik  at  vide, 
at  der  gik  knap  en  Ugedag,  uden  han  gæstede  hende." 

„Det  var  onde  Mennesker,  som  fortalte  dig  det, 
Moder,"  sagde  Anna  Sofie. 

„Det  havde  ikke  nyttet,  om  de  vilde  skjult  det 
for  mig,"  sagde  hendes  Moder.  „Han  lod  Ungerne 
lyse  i  Kuld  og  Køn  og  skaffede  dem  adeligt  Skjold 

og  Vaaben.  Revenfeldt  hedder  de  og  kroer  sig  den 
Dag  i  Dag  af  deres  fornemme  Oprindelse.  Nej  . . . 
hans  Anger  var  ikke  oprigtig.  Om  nogen  Kvinde 
havde  Ret  til  at  se  surt  til  sin  Husbond,  da  var 
det  mig." 

„Og  alt  det  hændte,  forinden  jeg  blev  født?" 
sagde  Anna  Sofie. 

Storkanslerinden  saa  et  Øjeblik  usikker  paa  hende, 
men  tog  sig  straks  sammen. 

„Naa  ja,"  sagde  hun.  „Kvindernes  Lod  er  ikke 
anderledes.  En  Hustru  maa  være  sin  Mand  under- 
danig. Ulrikke  Eleonora  blev  født  og  du,  og  Gud 
undte  Jer  Livet,  for  at  jeg  ikke  helt  skulde  for- 
komme i  Sorg  og  Harme.  Saa  blev  det  mit  Maal 
at  redde  Jer  to  fra  Fordærvelsen.  Jeg  hørte  derinde 
fra  København,  at  det  var  ikke  bedre  under  Kong 
Frederik,  end  det  havde  været  under  Kong  Christian, 
og  jeg  svor  paa,  at  derhen  skulde  mine  Døtre  ikke 
komme,  saa  længe  jeg  var  i  Live.  Ulrikke  Eleonora 
fandt  sig  en  Husbond,  og  der  var  kun  dig  tilbage. 
Nu  sidder  vi  to  her  paa  Klausholm,  og  i  Dag  vil 
vi  beraade  os  med  hinanden  om  vor  Fremtid." 

,Jeg  ved  ingenting  om  Fremtiden,  Moder,"  sagde 
Anna  Sofie.  „Lad  den  komme,  som  den  kan.  Jeg 
gaar  jo  rolig  her  hos  dig  og  gør  dig  ingen  Sorg." 

„Er  du  hos  mig?"  sagde  Storkanslerinden.  „Ikke 
et  Ord  veksler  vi  med  hinanden.    Intet  ved  jeg  om 

dine  Tanker.  Om  vi  gilc  saaledes  længe,  da  vilde 
det  befindes  en  Dag,  at  du  var  gledet  helt  bort  fra 
mig,  og  jeg  kunde  ikke  længere  spore  dine  Veje." 

„Hvad  vil  du  da,  at  jeg  skal  gøre?"  spurgte  Anna 
Sofie. 

Storkanslerinden  gik  hen  til  Døren,  aabnede  den 
og  saa  ud,  om  nogen  lyttede.  Saa  rykkede  hun  sig 
nærmere  til  Datteren  og  dæmpede  Stemmen. 

„Nu  skal  du  høre  det,"  sagde  hun.  „Men  det, 
jeg  siger  dig,  er  ikke  for  hver  Mands  Øre.  Om  det 
kom  ud,  da  kunde  det  bringe  stor  Ulykke  over  os. 
Kanhænde  det  er  mit  Liv.  jeg  nu  betror  i  dine 
Hænder." 

Anna  Sofie  saa  forundret  paa  hende  og  begreb 
ikke  et  Ord  af  det  hele.  Hun  tænkte  et  Øjeblik, 
om  hendes  Moder  havde  mistet  sin  Forstand.  Hvad 
kunde  ske,  som  truede  hendes  Liv  .  .  .  Storkanslerens 
Enke  som  hun  var,  omgivet  af  rig  og  formaaende 
Slægt  .  .  . 

Men  de  kolde,  klare  Øjne,  hun  saa  ind  i,  var 
forstandige  nok. 

„Ser  du,  mit  Barn,"  sagde  Fru  Sofie.  „Du  kan 
ikke  undres,  at  jeg  over  alt  dette  blev  led  ved  denne 
Verden  og  dens  Forfængelighed.  Jeg  vendte  min 
Hu  til  Gud  og  søgte  hans  Tjenere,  men  de  gav  mig 
ingen  Trøst.  Alle  som  een  havde  de  Ord  nok  til  at 
besmykke  Kongens  og  hans  Mænds  liderlige  Færd. 

De  vendte  Guds  Ord  for  Gunst  og  Gave,  og  ingen 
er  værre  end  Masius,  den  navnkundige  Hofpræst. 
Ham  gik  jeg  til  engang  i  min  Kvide,  og  han  havde 
næppe  Stunder  til  at  høre  mig,  fordi  han  skulde  til 
Grevinden  af  Samsø  og  berolige  hendes  Samvittighed. 
Saadan  er  de  .  .  .  Præsterne  som  de  andre,  alle  be- 
smittede og  fordærvede.  Men  saa  var  det  dengang, 
Kong  Frederik,  som  da  var  Kronprins,  kom  tilbage 
fra  sin  italienske  Rejse.  Det  var  det  samme  Aar, 
du  blev  født,  og  din  Fader  havde  tvunget  mig  til  at 
møde  paa  Frederiksborg  Slot,  hvor  Kronprinsens 
Trolovelse  skulde  fejres  med  en  Fest.  Der  traf  jeg 
en  Mand,  som  vidste  Bod  for  mit  Savn." 

„Hvem  var  det.  Moder?"  spurgte  Anna  Sofie. 

„Han  hed  Pater  Constans,"  sagde  hun.  „Han 
var  en  katholsk  Præst  og  draget  herop  i  den  østrigske 
Gesandts  Følge." 

„En  Papist,"  sagde  Anna  Sofie  forskrækket. 

„Saadan  kalder  I  ham,"  sagde  Storkanslerinden. 
„I,  som  er  plat  fordærvede  af  Morten  Luthers  ukyske 
Lære." 

„Moder,  Moder,''  sagde  Anna  Sofie.  „Om  nogen 
hørte  dig  tale  saadan,  da  var  du  fortabt." 

„Det  er  just  det,"  sagde  Storkanslerinden.  „Derfor 
taler  jeg  heller  ikke  saadan  undtagen  til  dig,  her  hvor 
vi  sidder  i  Enrum." 

„Er  du  da  bleven  Papist,  Moder?" 

„Det  just  ikke,"  sagde  Fru  Sofie.  „Men  om  jeg 
turde,  da  vendte  jeg  glad  og  gerne  tilbage  til  den 
hellige  Kirkes  Skød.  Der  alene  er  Fred  at  finde  for 
et  Menneske,  hvem  Livet  har  handlet  med  som  med 
mig.  Der  alene  er  Skjul  for  en  ung  Kvinde  som 
dig,  hvem  Livet  endnu  ikke  har  besmittet." 

„Hvad  er  det  dog,  du  mener.  Moder?" 

Storkanslerinden  greb  begge  Anna  Sofies  Hænder 
og  holdt  dem  saa  fast,  at  det  gjorde  ondt.  Den 
gamle  Dames  Mund  skælvede,  hendes  Øjne  løb  fulde 
af  Vand,  og  hendes  Røst  var  helt  brudt,  da  hun  nu 
talte. 

„Anna  Sofie  ...  aa,  lille  Anna  Sofie  ...  du  mit 
eneste  Lam  .  .  .  drag  med  mig  derned  til  Syden,  hvor 
den  rette  Tro  endnu  læres.  Du  og  jeg  skal  drage 
derned  med  hinanden  .  .  .  ingen  skal  vide,  hvor  vi 
skjuler  os  .  .  .  Pater  Constans  har  skikket  mig  Brev 
fra  Wien  .  .  .  han  ved  et  herligt  Kloster  i  Innsbruck 
.  .  .  dér  skal  jeg  ende  mine  Dage  i  Bøn  og  Fred  . .  . 
og  du  skal  tage  Sløret  mellem  de  fromme  Søstre  . . . 
Priorinde  kan  du  blive,  om  vi  skænker  Klostret  dit 
Guld  ...  ti  Tusind  Dukater  har  jeg  liggende,  og 
lige  saa  meget  beror  hos  min  Bankier  i  Hamburg .  . . 
Anna  Sofie,  lille  Anna  Sofie,  vi  rejser  derned  . . . 
ikke  sandt  ...  vi  siger,  vi  gæster  Kirstine  Sofie  i 
Flensborg  .  .  .  saa  drager  vi  videre  til  gamle  Faster 

i  Holsten  og  slipper  over  Grænsen  og  er  frelste  paa 
Sjæl  og  Krop." 

Anna  Sofie  rev  sig  løs,  sprang  op  og  stirrede  for- 
færdet paa  hende. 

Hun  kunde  ikke  finde  et  Ord  til  Svar.  Papismen 
havde  hun  altid  hørt  fordømme  som  det  grueligste 
Afguderi.  Om  ogsaa  der  snart  var  gaaet  to  Hundrede 
Aar,  siden  den  lutherske  Lære  var  indført  i  Dan- 
mark,  saa  tordnede  Præsterne  endnu  mangen  god 
Gang  fra  Prækestolen  mod  Paven  og  Jesuiterne. 
Enhver  Afvigelse  fra  den  strenge,  lutherske  Lære 
blev  haardt  fordømt.  Nylig  var  de  Reformerte  bleven 
forfulgt  med  strenge  Love,  skønt  Enkedronningen 
delte  deres  Tro.  Hun  havde  da  god  Grund  til  at 
blive  forfærdet  over  Moderens  Forslag. 

Og  mens  hun  stod  saadan,  vendte  Storkansler- 
indens  Ro  tilbage. 

Hun  saa,  at  det  ikke  vilde  lykkes  hende  med  eet 
Slag  at  vinde  Datteren  for  sin  Plan  og  angrede  sin 
Dumhed,  at  hun  havde  buset  saa  stærkt  paa.  Hun 
var  ingenlunde  til  Sinds  at  opgive  sit  Forehavende, 
men  vilde  ikke  sige  mere  for  i  Dag.  I  hendes  Hoved 
tumlede  Planer  om  at  faa  Pater  Constans  til  Klaus- 
holm under  en  eller  anden  Forklædning. 

Men  allermest  følte  hun  Ringeagt  for  den  Skræk, 
der  stod  at  læse  i  Anna  Sofies  Ansigt. 

„Vi  taler  videre  derom  en  anden  Dag,"  sagde 
hun  saa.  „Nu  kan  du  gaa.  Men  glem  ikke,  at  et 
uforsigtigt  Ord  er  nok  til  at  bringe  os  begge  i 
Ulykke." 

Anna  Sofie  løb. 

Hun  løb  ned  i  Haven  forbi  Anneken,  som  stir- 
rede forundret  paa  hendes  ophidsede  Ansigt.  Hun 
løb  langs  Aaen  derhen,  hvor  Hegnet  satte  Skel  for 
Marken,  krøb  ind  under  de  grønne  Buske  og  stir- 
rede paa  Vandet,  som  randt  og  randt. 

Efterhaanden,  som  hun  sad  og  tænkte,  veg  hen- 
des Rædsel  for  det  farlige  og  oprørske  i  Moderens 
Plan.  Hun  tænkte  paa  sig  selv,  paa  sin  Ungdom  og 
alt  det,  hun  ventede  sig  af  Livet.  Hun  kom  til  at  le 
højt  ved  Tanken  om,  at  hun  frivillig  skulde  spærre 
sig  inde  i  et  Kloster  og  vandre  til  sine  Dages  Ende 
i  sorte  Klæder  og  med  fromt  nedslagne  Øjne. 

Hun  bøjede  sig  ud  over  Vandet  og  stirrede  paa 
sit  Billede.  Hun  lo  til  sit  skønne  Ansigt  og  sprang 
op  og  løb  munter  til  Huset. 

I  Forbifarten  tog  hun  Anneken  om  Livet  og  snur- 
rede hende  rundt,  saa  hun  ganske  tabte  sit  Vejr. 
Syngende  og  dansende  løb  hun  gennem  Stuerne  til 
sit  Kammer. 

Storkanslerinden  sad  inde  hos  sig  og  hørte  hende 
og   kneb   Munden    sammen    og   nikkede.     Det    blev 

en  haard  Kamp,  men  hun  var  ikke  den,  der  gav 
den  op. 

Fra  den  Dag  talte  hun  tidlig  og  silde  med  Anna 
Sofie  om  den  sande  Tro  og  Klostrets  Fred  og 
Lykke.  Hun  skaffede  sig  gamle  papistiske  Skand- 
skrifter, som  fremstillede  Lutherdommens  Mænd 
som  lutter  Fyldebøtter  og  Horkarle.  Jo  hæsligere 
en  Krønike  var,  des  gladere  læste  hun  den  for  sit 
Barn. 

Men  det  gik  altsammen  Anna  Sofies  Øre  forbi. 

Hun  tænkte  paa  Faderens  muntre  Historier  fra 
Hoffet.  Hun  saa  den  stakkels  Konge  flakke  i  Slot- 
tets Gange  for  at  søge  Trøst  hos  en  Hofdame  for 
Dronningens  Surhed.  Hun  lukkede  sine  Øjne  og 
hørte  Livets  skønne  Musik  og  saa  dets  rige,  brogede 
Farver,  tænkte,  om  ikke  snart  den  Mand  kom,  som 
skulde  føre  hende  bort  fra  Klausholm,  sukkede  lidt 
og  græd  lidt  og  lo  og  fjantede  mere  med  Anneken. 

Storkanslerinden  vilde  jage  Anneken  væk,  men 
Anna  Sofie  erklærede  bestemt,  at  saa  flygtede  hun 
fra  Gaarden.  Den  strenge  Frue  befalede  Simonsen 
at  passe  nøje  paa  de  to.  Hovmesteren  lovede  det, 
men  bragte  aldrig  andet  end  gode  Meldinger. 

Jøsses,  saa  Frøknen  vokser,"  sagde  Per.  „Hun 
er  næstendels  saa  bred  om  Barmen  som  Grevinde 
Holstein." 

„Jeg  troede,  det  var  Anneken,  du  kiggede  paa," 
sagde  Mogens. 

Efterhaanden  holdt  Storkanslerinden  op  at  tale 
om  sin  Overgang  til  den  katholske  Tro.  Hun  saa, 
at  hun  ikke  kunde  vinde  Anna  Sofie,  og  uden  hende 
havde  hun  ikke  Mod  til  at  gøre  det  store  Skridt. 
Saa  lukkede  hun  sig  mere  og  mere  inde  i  sit  Kam- 
mer og  talte  med  ingen  uden  med  Simonsen. 

Tiden  gik.  Kirstine  Sofie  kom  stundom  til  Klaus- 
holm og  havde  lange  og  lønlige  Samtaler  med  sin 
Søster.  Hun  opfordrede  hende  til  at  komme  til 
Flensborg,  saa  vilde  hun  tage  hende  med  til  Kolding- 
hus, engang  naar  Hoffet  var  der. 

Jeg  kommer  nok  ...  jeg  kommer  nok,"  sagde 
Anna  Sofie  og  lo. 

Grevinde  Holstein   undredes,  saa  skøn  hun  var. 

„Om  ikke  jeg  vidste  bedre,  da  vilde  jeg  tro,  hun 
bar  paa  en  hemmelig  og  lykkelig  Elskov,"  sagde  hun 
til  sin  Mand. 

Da  Jytte  Vibe  kom  tilbage  til  Klausholm,  saa 
hun  ogsaa  den  Forandring,  der  var  sket  med  Anna 
Sofie. 

„Hvad  er  der  hændt.  Barnlille?"  spurgte  hun. 

„Ingenting  er  hændt,"  sagde  Anna  Sofie  og  lagde 
Armene  om  sin  gamle  Venindes  Hals,  som  hun 
havde  gjort,  da  hun  var  lille  Pige.  „Men,  Jytte, 
Jytte,  jeg  siger  dig,   at  snart  maa  der  hænde  noget 

stort  og  sælsomt.  Det  er,  som  skulde  mit  Bryst 
sprænges,  og  alle  mine  Tanker  synger.  Pas  paa, 
der  vokser  Vinger  en  Dag  paa  min  Ryg,  og  saa 
flyver  jeg  bort  fra  Klausholm  langt  ud  i  den  vide, 
vide  Verden." 


ANDEN  BOG 


Carl  Ewald  :  Aana  Sofie  Keventlov 


SJETTE  KAPITEL 


EN  LEDIG  TRONE. 


DA  Christian  den  Femte  døde,  paalagde  han  sin 
Søn  og  Efterfølger  fremfor  alt  at  vogte  paa  to 
Ting.  Først  maatte  han  aldrig  opgive  Haabet  om  at 
tilbageerobre  de  skaanske  Provinser,  som  Karl  den 
Tiende  Gustav  havde  røvet  fra  Danmark.  Dernæst 
skulde  han  se,  om  han  kunde  kue  Hertugen  af  Got- 
torp, der  var  Danmarks  bitreste  Fjende,  og  som  var 
bleven  farligere  endnu,  siden  han  havde  ægtet  Karl 
den  Tolvtes  Søster. 

Straks  efter  sin  Tronbestigelse  tænkte  Kong  Fre- 
derik, at  Tiden  var  inde  til  at  opfylde  sin  Faders 
Bud.     Rygtet  meldte  sælsomme  Ting  om  den  unge 

svenske  Konges  lystige  og  daadløse  Liv.  Czar  Peter 
i  Rusland  og  Polens  og  Sachsens  Konge,  August, 
tænkte  som  Frederik  den  Fjerde,  at  det  var  Tid  at 
stække  Sverigs  Vinger.  De  sluttede  Forbund,  og 
Kong  Frederik  erklærede  Karl  den  Tolvte  Krig. 

Men  han  fik  snart  at  skønne,  at  han  havde  regnet 
fejl.  Den  svenske  Flaade  lagde  sig  foran  København. 
Kong  Karl  gjorde  Landgang  paa  Sjælland,  og  Kong 
Frederik  maatte  skyndsomst  slutte  den  ydmygende 
Fred  i  Travendal,  hvis  ikke  han  vilde  have  Køben- 
havn erobret  og  Ulykkerne  fra  Karl  Gustavs  Tid 
om  igen.  En  stor  Sum  Penge  maatte  han  betale  og 
desuden  anerkende  Hertugen  af  Gottorp  som  suveræn 
Fyrste,  give  ham  Ret  til  at  anlægge  Fæstninger,  holde 
en  Hær  paa  seks  tusind  Mand  og  slutte  Forbund 
med  fremmede  Potentater  efter  eget  Tykke. 

Saa  gik  Aarene.  Kong  Karl  krigede  i  Rusland 
og  i  Polen,  og  Rygtet  om  hans  Bedrifter  fo'r  hele 
Evropa  over. 

Han  slog  Czar  Peter  ved  Narva,  og  han  slog 
Kong  August  ved  Klissov,  hvor  Hertugen  af  Gottorp 
faldt.  Videre  og  videre  trængte  han  frem  i  det  uhyre 
Rusland,  indtil  Lykken  vendte  sig,  og  han  tabte 
Slaget  ved  Poltava.  Saa  flygtede  han  til  Tyrkiet  og 
satte  sig  fast  der  i  det  Haab,  at  Sultanen  vilde  give 
ham  en  Hær,  med  hvilken  han  kunde  erobre  Rus- 
land. 


—  113  — 

Kong  Frederik  tænkte,  at  nu  eller  aldrig  var  Tiden 
kommen. 

Forbundet  med  Rusland  og  Polen  styrkedes  med 
nye  Aftaler.  En  Hær  rustedes  i  største  Hast,  og 
Kongens  Ungdomsven,  General  Kristian  Ditlev  Re- 
ventlow satte  over  med  den  til  Skaane.  Snart  efter 
kom  den  danske  Konge  selv  til  sin  Armé,  hvad  der 
var  saa  meget  mere  nødvendigt,  som  General  Re- 
ventlow blev  syg  og  ude  af  Stand  til  at  føre  Kom- 
mandoen. Alle  troede  paa  Fremgang  for  de  danske 
Vaaben,  men  den  svenske  General  Stenbock  væb- 
nede Bønderne  og  slog  Kong  Frederik  ganske  i  et 
stort  Slag  ved  Helsingborg. 

Nu  opgav  Kongen  foreløbig  enhver  Tanke  om 
Landgang  i  Sverrig.  For  en  Stund  stilnede  Krigen 
af,  allermest  paa  Grund  af  den  frygtelige  Farsot,  som 
fo'r  over  Landene  og  hærgede  København  haardere 
end  nogen  tidligere  Pest.  Alle  de,  som  kunde,  forlod 
Hovedstaden,  og  Kongen  drog  med  Dronningen  og 
det  hele  Hof  til  Koldinghus. 

Dér  var  Kong  Frederik  ogsaa  nærmere  ved  den 
Hær,  han  sammendrog  i  det  holstenske  for  at  falde 
ind  i  svensk  Pommern.  Czar  Peter  havde  erobret 
alle  de  svenske  Østersøprovinser  og  var  paa  Vej  til 
Tyskland  med  en  Hær.  General  Stenbock  stod  i 
Pommern,  men  den  danske  Flaade  havde  slaaet  en 
svensk  Transportflaade,  der  skulde  bringe  ham  Und- 

sætning,  og  det  saa  atter  ud  til  Sejr  for  de  Danske. 
Den  nye  Hertug  af  Gottorp  var  kun  et  Barn,  og 
hans  Land  styredes  af  Ministeren  Gørtz,  der  hem- 
melig havde  sluttet  Forbund  med  Stenbock.  Den 
danske  Regering  kendte  hans  Rænker  og  biede  blot 
paa  en  Lejlighed  til  at  besætte  de  gottorpske  Lande. 

Kong  Frederik  havde  da  Hænderne  fulde,  som 
han  sad  paa  Koldinghus. 

Mange  Timer  daglig  arbejdede  han  med  sine  Mi- 
nistre. Det  gjaldt  frem  for  alt  om  at  bringe  Hæren 
paa  Fode  og  sørge  for  Forplejningen,  der  havde 
været  overmaade  slet  under  det  skaanske  Felttog. 
Saa  kneb  det  ogsaa  med  at  holde  fast  paa  Czar 
Peter,  der  var  en  saare  upaalidelig  Forbundsfælle. 
Flere  af  Ministrene  frygtede  Svig  fra  hans  Side  og 
raadede  Kong  Frederik  til  at  være  paa  sin  Post. 
Desuden  var  de  russiske  Soldater  saadanne  Bar- 
barer, at  ingen  kunde  vide,  hvad  der  vilde  ske,  om 
de  fik  Fodfæste  i  Landet,  selv  om  de  kom  som 
allierede. 

Kristian  Ditlev  Reventlows  Helbred  var  stadig 
saa  svækket,  at  han  ikke  kunde  tage  Befalingen  over 
Arméen  i  det  holstenske,  men  maatte  overlade  den 
til  General  Rantzau.  Men  Kong  Frederik  havde 
ogsaa  anden  Brug  for  sin  Ungdomsven. 

„Du  skal  drage  til  Czaren,  Kristian  Ditlev," 
sagde  Hans  Majestæt.     „Find   ham,   hvor   han   er  i 

sit  Rige.  Tag  Ditlev  Vibe  med  dig  og  helm  ikke, 
før  du  faar  Rede  paa  Hans  moskovitiske  Majestæts 
Planer." 

Saa  drog  Kristian  Ditlev  af  Sted  med  Jyttes  Bro- 
der, og  Dagene  gik  deres  ensformige  Gang  ved  Hoffet 
paa  Koldinghus.  Grev  Ahlefeldt,  som  styrede  Køben- 
havn, meldte,  at  Pesten  rasede  uforandret,  og  der 
var  ikke  Tale  om,  at  Hans  Majestæt  kunde  vende 
tilbage.  Mestedelen  af  Dagen  sad  Kongen  i  sit  Ka- 
binet og  arbejdede.  Nu  og  da  rejste  han  for  en 
Stund  til  Hæren  i  Holsten,  men  kom  snart  tilbage 
igen.  Tiden  var  ikke  til  Krigsoperationer,  saa  længe 
Pesten  lammede  al  Virksomhed  og  hindrede  enhver 
Transport  fra  Hovedstaden.  Fra  Norge  kom  Bud, 
at  General  Løvendal  havde  gjort  Indfald  i  Baahus 
Len.  Fra  Rusland  meldtes,  at  Karl  den  Tolvte  stadig 
var  i  Bender  i  det  tyrkiske.  Sultanen  opfordrede 
ham  til  at  drage  bort,  men  Hans  svenske  Majestæt 
havde  lagt  sig  til  Sengs  under  Foregivende  af,  at  han 
var  syg,  og  der  laa  han  i  fulde  ti  Maaneder  og  vilde 
ikke  rømme. 

Generalmajor  Valentin  v.  Eichstedt  og  Overhof- 
mester Walther  sad  og  spiste  sammen  i  et  Gemak 
paa  Slottet. 

„Her  er  ikke  muntert  nu  paa  Koldinghus,"  sagde 
Eichstedt  og  gabede. 

Han  var  længst  selv  færdig  med  sin  Mad  og  sad 
og  saa   paa  Overhofmesteren,   der  spiste  uafladelig. 

„Hold  hellere  op,  Walther,"  sagde  han  saa.  „I 
bliver  dog  ikke  mæt." 

^eg  tænker  ikke,  jeg  forsømmer  nogen  Ting," 
sagde  Walther.  „At  spise  er  den  reneste  Glæde, 
Gud  har  forundt  Menneskene.  Man  fryder  sig  selv 
og  krænker  ingen  andre." 

„Saa  længe  Luders  er  hos  Hans  Majestæt  i 
Dag,"  sagde  Eichstedt. 

Walther  sagde  ingenting,  men  spiste  videre. 

En  Stund  efter  kom  Luders  ud  fra  Kongens  Ka- 
binet, bøjede  sig  dybt  for  Herrerne  og  bad  Overhof- 
mesteren fluks  komme  til  Hans  Majestæt. 

Walther  fik  endnu  Tid  til  at  stikke  en  Bid  eller 
to  til  sig  og  gik  tyggende  ind  til  Kongen.  Men  han 
fik  Tid  at  synke  Maden,  for  Hans  Majestæt  stod 
ved  Ruden  med  Ryggen  til,  og  der  blev  han  staaende 
længe  i  dybe  Tanker.  Omsider  vendte  han  sig  om, 
nikkede  flygtigt  til  Overhofmesteren  og  satte  sig  foran 
sit  Arbejdsbord. 

„Walther,"  sagde  han.  „Det  er  galt  med  lille 
Schindel." 

Overhofmesteren  saa  ærbødig  spørgende  paa  ham. 
Hans  Majestæt  betragtede  sine  Negle  og  begyndte  saa 
at  fortælle. 

,Som  du  ved,  skikkede  jeg  Luders  til  Antvorskov 

for  at  faa  Rede  paa  de  Rygter,  der  gik  om  hende," 
sagde  han.  »Der  er  ingen  Tvivl  om,  at  hun  har 
indladt  sig  i  et  højst  forargeligt  Forhold  til  General- 
major Biilow.  Jeg  ved,  at  hun  er  frugtsommelig 
ved  Generalen.  Jeg  lod  hende  derfor  drage  til  Fyen 
til  de  Godser,  jeg  har  skænket  hende,  med  streng 
Befaling  til  at  holde  sig  i  Ro.  Men  saa  lidt  har  hun 
pareret  mine  Ordrer,  at  hun  har  udspredt  det  Rygte 
over  det  ganske  Fyens  Land,  at  hun  skal  føde  mig 
et  Barn.  Hun  har  endog  været  fræk  nok  til  at 
lade  bede  i  Kirkerne  for  sin  lykkelige  Nedkomst." 

Overhofmesteren  saa  ud,  som  kunde  han  ikke 
tro  paa  en  saadan  Skænsel. 

„Jeg  er  træt  af  den  Sag,  Walther,"  sagde  Kong 
Frederik.  „Skammelig  har  denne  Dame  lønnet  mig 
for  min  Kærlighed.  Se  til,  at  hun  det  snareste  ske 
kan,  bliver  udbragt  af  Riget.  Hun  skal  ægte  Biilow 
for  at  slaa  Skandalen  ned,  saa  vidt  ske  kan.  God- 
serne har  hun  forbrudt,  men  jeg  skal  tillægge  hende 
en  aarlig  Pension  efter  min  nærmere  Bestemmelse." 

„Befaler  Eders  Majestæt,  at  jeg  selv  skal  over- 
bringe hende  Eders  Befaling?"  sagde  Walther  med 
et  ynkeligt  Ansigt. 

Kong  Frederik  saa  paa  ham  og  lo. 

,Nej,"  sagde  han  saa.  „Du  skal  slippe.  Jeg  vil 
ikke  have  Øjnene  kradset  ud  af  dit  smukke  Ansigt. 
Sæt  det  op,  saadan  som  jeg  har  sagt  dig  her,  og  bring 

mig  Dokumentet  til  Underskrift,  saa  kan  Eichstedt 
forkynde  hende  min  Villie.  Han  er  en  Krigsmand 
og  bør  ikke  være  bange  for  Faren." 

Walther  bukkede  og  gjorde  et  Skridt  tilbage  mod 
Døren,  men  han  kunde  se  paa  Majestætens  Ansigt, 
at  der  var  mere  endnu.  Kong  Frederik  rejste  sig, 
gik  frem  og  tilbage  over  Gulvet  og  stod  saa  stille 
og  saa  paa  sin  Overhofmester. 

„Man  har  handlet  ilde  med  os,  Walther,"  sagde 
han  saa.  „Letsindigt  var  det,  at  vi  bortkastede  vor 
kongelige  Gunst  til  denne  Schindel,  som  havde  et 
skønt  Legeme,  men  en  hæslig  Sjæl.  Ak,  om  den 
arme  Grevinde  Vieregg  havde  levet.  Hun  var  os 
tro  og  huld.  Vi  tør  sige,  vi  har  ikke  haft  en  glad 
Time  siden  hendes  Død." 

Walther  bukkede,  men  sagde  ingenting.  Han 
havde  været  Kongens  fortrolige  fra  Ungdomsaarene 
og  var  Medvider  i  alle  Hans  Majestæts  Elskovs- 
eventyr. Men  selv  kunde  han  ikke  udtale  sig  om 
den  Materie,  efterdi  han  alene  brød  sig  om  Mad. 
Det  var  sagtens  ogsaa  derfor,  Kongen  talte  mere 
med  ham  derom  end  med  nogen  anden. 

„Tungt  og  trist  gaar  Dagene  paa  Koldinghus," 
sagde  Hans  Majestæt  og  vandrede  frem  og  tilbage  i 
Gemakket.  „Pesten  raser  i  vor  Hovedstad.  Fjen- 
den ligger  for  Rigets  Port,  og  hvor  meget  vi  saa 
spinker  og  sparer,   finder  vi  ikke  Udvej  til  at  ruste 

en anselig  Hær  mod  ham.     Vore  Forbundsfæller  er 
upaalidelige,   vor  Dronning  sidder  i  sit  Kammer  og 
ser  surt  over  vor  lille  Liaison  med  Schindel.     Gud 
skal  vide,  vi  har  det  ikke  morsomt,  >X''alther." 

Walther  bukkede  igen. 

„Kan  du  ikke  foreslaa  os  noget?"  sagde  Kongen. 
„Hvad  mener  du,  om  vi  foranstaltede  en  lystig 
Maskerade  eller  et  stort  Hofbal  som  i  gamle  Dage. 
Det  kunde  nok  gøres  nødigt  at  slaa  Gækken  løs  en 
Stund,  saa  tungt  Regeringens  Byrder  hviler  paa  vore 
Skuldre.  Er  Holstein  kommen  fra  Flensborg  .  .  . 
har  han  sin  skønne  Gemalinde  med?" 

„Greven  og  Grevinden  kom  i  Morges,  Eders 
Majestæt,"  sagde  Walther. 

„Godt,"  sagde  Kongen.  „Sørg  for,  at  de  bliver 
budne  til  Taflet.  Det  lyster  os  at  se  nye  Ansigter, 
og  Grevinde  Kirstine  Sofie  er  den  skønneste  og 
klogeste  Dame  ved  vort  Hof." 

Saa  gik  Overhofmesteren.  Han  gik  tilbage  til 
Taflet,  hvor  Eichstedt  sad  og  ventede  paa  at  høre, 
hvad  Hans  Majestæt  vilde  ham,  og  mens  han  spiste 
videre,  fortalte  han  om  Schindel  og  Kongens  Ked- 
somhed. 

Ja,"  sagde  Eichstedt.  „Der  er  en  Trone  ledig  her 
ved  Hoffet.  Den,  som  nu  finder  en,  der  er  værdig 
til  at  beklæde  den,  vil  indlægge  sig  Fortjeneste  af 
Riget  og  være  sikker  paa  Hans  Majestæts  Gunst." 

Kirstine  Sofie  traadte  ind  i  det  samme.  Begge 
Herrerne  for  op  og  gjorde  deres  Reverens,  men  hun 
vinkede,  at  de  skulde  blive  siddende  og  tog  selv 
Plads  hos  dem. 

„Ve  den,  som  forstyrrer  Overhofmesteren,  naar 
han  spiser,"  sagde  hun  muntert.  „Hvad  var  det, 
Herrerne  talte  om?" 

„Vi  talte  om  Tronen,  som  er  ledig  ved  Hoffet," 
sagde  Eichstedt.  „Favoritindens  Trone.  Ak  ja,  Grev- 
inde, om  ikke  1  var  saa  berømt  for  Eders  Dyd  som 
for  Eders  Skønhed,  saa  vilde  jeg  foreslaa  Eder,  at 
I  indtog  Pladsen." 

Kirstine  Sofie  slog  ham  over  Fingrene.  Saa  fik 
hun  ham  til  at  fortælle  om  Grevinde  Schindel.  Hun 
hørte  ogsaa,  at  Kongen  havde  spurgt  efter  hende 
selv  og  udtalt  Ønsket  om,  at  der  skulde  foranstaltes 
Maskerade  og  anden  Selskabelighed  for  at  oplive 
det  triste  Hof.  Alt  mens  Eichstedt  fortalte,  faldt  hun 
i  Tanker. 

„Saa  meget  er  vist,"  sagde  Generalmajoren,  „at 
vidste  jeg  et  Sted,  hvor  der  fandtes  en  Dame,  som 
var  skøn  nok  og  havde  de  andre  Egenskaber,  som 
udfordres  for  at  tækkes  Hans  Majestæt,  da  drog 
jeg  paa  Timen  derhen  og  førte  hende  med  Vold  til 
Koldinghus." 

De  sad  en  Stund  endnu  og  snakkede  muntert  og 
letfærdigt  sammen.     Saa  brød  Grevinde  Holstein  op. 

Hun  søgte  ikke  Audiens  hos  Hans  Majestæt,  som 
det  havde  været  hendes  Agt,  men  skyndte  sig  til 
sin  Husbond,  der  hvor  han  var  indlogeret  i  Slottet. 

„Kongen  har  forordnet,  at  her  skal  være  stor 
Maskerade,"  sagde  hun.  „Vil  du  sørge  for,  at  Anna 
Sofie  bliver  indbudt." 

„Det  vil  kun  lidt  nytte,"  sagde  Ulrik  Adolf.  »Stor- 
kanslerinden  vil  putte  hende  i  Kælderen  og  sætte 
syv  Laase  paa  Døren." 

„En  Indbydelse  fra  Hans  Majestæt  er  en  Be- 
faling," sagde  Kirstine  Sofie.  „Sørg  du  blot  for,  at 
den  kommer,  saa  skal  jeg  sørge  for  Resten." 

„Og  hvad  er  Resten?"  spurgte  Ulrik  Adolf. 

Kirstine  Sofie  saa  paa  sin  Gemal. 

Hun  overvejede,  om  hun  allerede  nu  skulde  ind- 
vie ham  i  sine  Planer.  Han  var  lidt  langsom  af 
Begreb,  og  det  kunde  nok  hænde  sig,  at  han  vilde 
sætte  sig  derimod.  Men  til  syvende  og  sidst  gjorde 
han  altid  hendes  Villie,  og  det  vilde  lette  hendes 
Forehavende,  om  hun  fra  første  Færd  havde  en 
Forbundsfælle  i  ham. 

,Du  skal  faa  det  at  vide,"  sagde  hun  saa.  „Det 
er  min  Agt  at  føre  Anna  Sofie  sammen  med  Hans 
Majestæt.  Han  keder  sig  og  er  ilde  tilpas  efter 
Schindels  Skandale.  Anna  Sofie  er  ung  og  skøn  og 
munter  .  ,  .  det  skulde  gaa  sælsomt  til,  om  Kongen 
ikke  fandt  Behag  i  hende." 

„Kirstine  Sofie,"  sagde  han  forskrækket. 

Hun  lænede  sig  tilbage  i  sin  Stol,  strakte  Benene 
fra  sig  og  saa  rolig  paa  ham. 

„Jeg  ved,  hvad  du  vil  sige,"  sagde  hun,  „Du 
maa  ogsaa  gerne  sige  det,  hvis  det  er  nødvendigt, 
men  Tiden  er  knap,  saa  det  er  bedst,  om  du  kan 
tie  og  høre  paa  mig.  Lad  mig  nu  først  sige  dig,  at 
jeg  intet  vil  høre  om  Dyd  og  gode  Sæder.  Dyden 
findes  ikke  i  den  Verden,  hvor  du  og  jeg  lever, 
uden  netop  hos  din  Frue.  Hver  Dag  skal  du  takke 
Gud,  at  du  fik  en  skøn  og  dydig  Hustru,  og  dermed 
skal  du  lade  det  være  godt.  Jeg  vil  uden  mindste 
Samvittighedsnag  føre  lille  Søster  til  hans  Majestæt. 
Kong  Frederik  er  en  god  Mand  og  trofast  mod  den, 
han  har  kær.  Saa  ilde  er  han  behandlet  af  Schindel, 
at  han  vel  kan  trænge  til  en  god  og  kærlig  Kvinde. 
Om  ikke  han  faar  Anna  Sofie,  da  faar  han  en  anden, 
som  er  ham  mindre  værdig.  Lad  os  sætte  Sagen  i 
Gang  og  se,  hvad  der  kan  blive  deraf.  Om  du  vil 
skaffe  mig  en  saadan  Indbydelse,  at  den  maa  efter- 
kommes, da  svarer  jeg  for  Resten." 

Ulrik  Adolf  saa  helt  forvirret  ud  og  vidste  ingen- 
ting at  svare.  Han  tænkte  paa  Anna  Sofie,  som 
han  havde  kendt,  fra  hun  var  Barn,  og  som  syntes 
ham  et  Barn  endnu.  Han  ynkedes  over  den  Skæbne, 
der  med  koldt  Blod  beredtes  hende,  og  var  mere 
forfærdet,    end    han    turde   vise,    over   sin   Hustrus 

beregnende  Koldsindighed.  Han  syntes  ikke,  han 
som  Adelsmand  kunde  række  Haand  til  det,  der 
her  blev  foreslaaet  ham.  Men  han  kendte  sin  Hustrus 
Styrke  til  at  gennemføre,  hvad  hun  vilde,  og  øjnede 
ingen  Mulighed  til  at  slippe  fri. 

Kirstine  Sofie  lod  ham  sidde  lidt  og  tænke.  Hun 
vidste  paa  en  Prik  alt,  hvad  der  foregik  i  hans 
Hoved,  og  vidste  ogsaa,  at  det  sluttelig  vilde  blive, 
som  hun  vilde.  Saa  satte  hun  sig  paa  hans  Knæ 
og  lagde  Armen  om  hans  Hals. 

„Tro  mig,  Ulrik  Adolf,"  sagde  hun.  „Jeg  er  glad 
ved  dig  og  vore  Børn.  Men  jeg  kan  ikke  lave 
Verden  om.  Du  ved  det  selv,  hvordan  Grevinde 
Schindel  gjorde  Kongens  Hjerte  koldt  imod  dig,  saa 
din  og  min  Drøm  om  Storkanslerposten  blev  til  intet. 
Nu  skal  Anna  Sofie  oprette,  hvad  Schindel  nedbrød. 
Du  er  en  Taabe,  som  tror,  at  jeg  vil  gøre  lille  Søster 
noget  ondt.  Lad  først  Kongen  se  hende,  og  det  vil 
altsammen  arte  sig  bedre,  end  du  tror.  Hvem  ved, 
hvordan  det  vil  komme.  Du  og  jeg  vil  kæmpe  til- 
sammen for  at  gøre  hendes  Stilling  saa  god  og  be- 
tryggende som  muligt.  Er  først  Hans  Majestæt  for- 
elsket i  hende,  da  kan  vi  opnaa,  hvad  det  skal  være. 
Giv  dig  nu  trygt  mig  i  Vold  og  gør,  som  jeg  siger, 
saa  vil  det  alt  forløbe  godt,  og  vi  vil  hæve  Slægten 
til  større  Magt  og  Anseelse  end  nogensinde." 

Ja,  men  Kristian  Ditlev,"  sagde  Grev  Holstein. 
„Han  giver  aldrig  sit  Minde  dertil." 

„Kristian  Ditlev  er  paa  Vej  til  Czaren,"  svarede 
hun.  „Forinden  han  kommer  tilbage,  skal  alt  være 
klappet  og  klart  og  kan  ikke  mere  gøres  om.  Da 
nejer  han  sig  nok  og  tager  sin  Del  af  Kagen  med 
os  andre." 

Ulrik  Adolf  rystede  paa  Hovedet,  men  hun  spildte 
ikke  flere  Ord  paa  ham.  Hun  vidste,  at  hun  havde 
ham,  hvor  hun  vilde,  og  gav  sig  nu  til  at  gruble 
yderligere  over  sin  Plan. 

Ved  Taflet  nød  hun  den  Naade  at  sidde  ved 
Hans  Majestæts  Side. 

Dronning  Luise  havde  Hovedve  og  holdt  sig  i 
sine  Gemakker,  og  saa  var  Grevinde  Holstein  den 
fornemste  af  de  tilstedeværende  Damer.  Kong  Fre- 
derik led  hende  ogsaa  godt,  saa  utvungen  og  munter 
hun  var.  Hendes  Dyd  var  saa  anerkendt,  at  ikke 
engang  Dronningen  faldt  paa  at  være  skinsyg  paa 
hende,  og  hun  lo  af  en  dristig  Historie  og  gav 
muntert  Svar  paa  munter  Tiltale  og  slog  aldrig  sine 
skønne  Øjne  ned. 

,For  Gud,  Grevinde,"  sagde  Kong  Frederik.  ,Om 
alle  Damer  var  som  I,  da  var  det  Moro  i  Verden 
at  leve." 

Han  løftede  sit  Glas  og  drak   med  Ulrik  Adolf. 

„Ulrik  Adolf,"   sagde  han.     „Der  er  timedes  dig 

den  største  Lykke,  som  kan  times  en  Undersaat: 
din  Konge  misunder  dig  af  et  oprigtigt  Hjerte." 

„Eders  Majestæt  er  altfor  naadig  mod  en  gammel 
Kone,"  sagde  Kirstine  Sofie.  ,Den  ganske  Verden 
er  fuld  af  skønne,  unge  Kvinder,  og  hver  og  en 
vil  være  lykkelig  ved  et  Ord  af  Eders  Majestæts 
Mund." 

„Vi  ved  det  nok,"  sagde  Kong  Frederik.  „Vi 
kender  disse  skønne  unge  Kvinder.  Gud  gav  dem 
mestendels  en  sort  Sjæl  i  deres  hvide  Legeme.  Var 
der  en  af  dem,  som  var  god,  saa  tog  han  hende  til 
sig  i  sin  Himmel." 

„Eders  Majestæt  tænker  paa  Grevinde  Vieregg," 
sagde  Kirstine  Sofie. 

„Ogsaa  paa  hende,"  sagde  Kongen. 

Det  var  tydeligt  at  se,  at  han  var  forstemt,  og 
alle  Hoffolkene  stirrede  ned  i  deres  Tallerkener. 
Der  var  ikke  een,  som  ikke  kendte  Skandalen  med 
Grevinde  Schindel  og  havde  kendt  den  længe.  De 
vidste  ogsaa,  at  det  i  Dag  var  kommet  til  Hans 
Majestæts  Kundskab,  hvordan  Grevinden  havde  be- 
teet sig  paa  Fyen,  og  han  havde  givet  Befaling  til 
at  udbringe  hende  af  Riget,  saa  snart  hun  havde 
ægtet  sin  Boler. 

Men  Kirstine  Sofie  var  ganske  paa  det  rene  med, 
at  Kongens  Forelskelse  i  Schindel  længst  var  slukt, 
og   mindedes    han    end    Vieregg    med    Vemod,    saa 

Carl  Ewald :  Anua  Sofie  Reventlow.  9 


—  126  — 

havde  han  dog  bagefter  elsket  Schindel  og  havde 
sikkert  Plads  i  sit  Hjerte  til  en  ny  Kærlighed. 

Hun  besluttede  at  tage  Tyren  ved  Hornene. 

„Ikke  alle  er  saa  hvide  som  Grevinde  Vieregg," 
sagde  hun.  „Og  ikke  alle  saa  sorte  som  Grevinde 
Schindel." 

Kongen  studsede  og  rynkede  Panden. 

„I  bruger  Eders  Frisprog  til  Bunds,  Grevinde," 
sagde  han. 

„Eders  Majestæt  vil  ikke  vredes  paa  mig,"  sagde 
hun  og  saa  ham  dristig  i  Øjnene.  ,Jeg  beder  som 
alle  Eders  Arveundersaatter  for  Eders  Lykke,  og 
jeg  kom  just  før  i  Dag  til  at  mindes  en  ung  Kvinde, 
jeg  saa  engang,  der  var  saa  skøn  og  dydig  som 
Grevinde  Vieregg,  hvis  Død  ingen  beklagede  mere 
end  jeg." 

„Det  er  sandt,"  sagde  Kong  Frederik  og  nikkede. 
„I  var  Grevinden  en  tro  Ven.  Om  ikke  I  havde 
været  syg,  da  skulde  I  sammen  med  Grevinde  Re- 
ventlow klædt  hende  og  lagt  hende  i  Kiste.  —  Hvor 
lider  Eders  Stedmoder?" 

„Hun  sidder  Enke  paa  Klausholm,"  sagde  Kir- 
stine Sofie.  „Sort  forinden  og  foruden.  Aldrig  kom- 
mer der  et  Smil  paa  hendes  Ansigt.  Hos  sig  har 
hun  en  stakkels  Pukkelryg,  som  er  Gehejmeraad 
Vibes  Søster,  og  saa  sin  yngste  Datter,  Anna  Sofie, 
hvem  hun  torterer  over  al  Maade.     Aldrig  kommer 

det  arme  Barn  udenfor  Klausholms  Mure.  Endnu 
forgangen  Dag  fik  jeg  Brev  fra  hende,  hvori  hun 
beder  mig  tage  hende  bort,  at  ikke  hun  skal  helt 
forkomme." 

„For  en  Skam,"  sagde  Kongen.  „Vi  har  just 
sagt  Walther,  at  vi  i  næste  Uge  ønsker  foranstaltet 
en  Maskerade  her  ved  Hoffet.  Lad  da  Eders  arme 
Stedsøster  komme  herhid.  Er  hun  smuk  .  .  .  men 
derom  behøver  jeg  jo  ikke  at  spørge  .  .  .  hun  er  jo 
Grevinde  Holsteins  Søster." 

Jeg  takker  Eders  Majestæt,"  sagde  Kirstine  Sofie. 
„Men  hun  faar  aldrig  Lov  at  komme." 

„Vi  faar  at  se,"  sagde  Kongen.  „Det  skulde 
fornøje  os  at  prøve,  hvem  der  er  stærkest,  Stor- 
kanslerinden  eller  vi." 

De  sad  en  Stund  og  talte  om  andre  Ting.  Saa 
gav  Hans  Majestæt  Tegn,  at  Taflet  skulde  hæves. 
Han  bød  Grevinde  Holstein  sin  Haand  og  førte 
hende  galant  til  Sæde  i  Gemakket  ved  Siden  af 
Spisesalen.  Saa  sagde  han  pludselig  saa  sagte,  at 
ingen  kunde  høre  det: 

„Hvem  var  den  unge  Kvinde,  I  talte  om  før  .  .  . 
som  var  Grevinde  Vieregg  lig?" 

Kirstine  Sofie  mødte  rolig  Hans  Majestæts  Blik. 

„Hun    hedder    Anna    Sofie    Reventlow,"    sagde 

hun  saa. 

„Ej,"  sagde  Kongen  og  smilede. 

Han  saa  fast  paa  Grevinden,  og  hun  gav  ham 
Blikket  igen. 

Nu  gjaldt  det,  vidste  hun.  Kong  Frederik  kunde 
være  saare  mistroisk,  og  han  saa  paa  hende,  som 
vilde  han  se  til  Bunden  af  hendes  Sjæl.  Men  hendes 
Blik  var  roligt  som  dens,  der  ved  sig  fri  for  al 
Bagtanke. 

„Lad  hende  komme  til  Maskeraden,*  sagde  han. 

„Eders  Majestæts  Ønske  er  en  Lov,"  sagde  hun. 
„Jeg  skal  selv  drage  til  Klausholm  og  overvinde 
min  Stedmoders  Modstand.  Det  var  ej  heller  vel, 
om  Storkanslerens  Datter  og  Ætlingen  af  en  af  Eders 
Riges  fornemste  Slægter  skulde  begrave  sin  Ungdom 
i  en  Krog  af  Landet." 

,0g  I  frygter  ikke  for,  at  Eders  unge  Stedsøster 
skal  fordærves  i  Hofluften?"  sagde  Kongen. 

Hans  Mund  var  alvorlig,  da  han  sagde  det,  men 
hans  Øjne  lo. 

„Nej,  Eders  Majestæt,"  sagde  Kirstine  Sofie  al- 
vorlig og  rolig.  „Anna  Sofies  Dyd  er  lige  saa  stor 
som  hendes  Skønhed." 

„Det  burde  jeg  vidst,"  sagde  Kong  Frederik. 
„Det  er  anden  Gang  i  Dag,  I  sætter  mig  i  Rette. 
Om  Eders  lille  Søster  bliver  en  saadan  Pryd  for 
mit  Hof,  som  jeg  tør  tro  efter  Eders  Ord,  da  skal 
jeg  gøre  Eder  rundelig  Afbigt." 

Han  hilste  Grevinden  til  Afsked  og  drog  sig 
tilbage  til  sit  Gemak. 

Kristine  Sofie  skyndte  sig  afsides  med  sin  Gemal. 

„Slaget  er  godt  indledet,  altsaa  halvt  vundet," 
sagde  hun.  „Nu  drager  vi  til  Klausholm  heller  i 
Dag  end  i  Morgen." 

„Kirstine  Sofie,"  sagde  Ulrik  Adolf. 

„Det  er  just  mig,"  svarede  hun  muntert.  „Tak 
Gud  for  det." 


SYVENDE  KAPITEL. 


OVERMAGT. 


DET  dundrede  i  Broen  over  Klausholm  Slotsgrav. 
Porten  var  aaben,  og  Vægteren  veg  skyndsomst 
til  Side  For  den  store  Karosse,  som  rullede  ind  i 
Gaarden.  Der  var  ridende  Tjenere  for  og  bag,  der 
var  Grev  Holstein  selv  højt  til  Hest,  og  inde  i  Ka- 
rossen sad  Kirstine  Sofie. 

Storkanslerinden  stod  ved  Ruden  i  sit  Brev- 
kammer og  saa  ud.  Hun  gjorde  ingen  Mine  til  at 
gaa  til  Trappen  og  byde  velkommen.  Hun  vidste, 
der  kom  intet  godt  af  det  Besøg,  men  hun  undrede 
sig,  saa  stort  et  Optog  Steddatteren  denne  Gang 
kom  i,  og  hun  grundede  paa,  hvad  hendes  Husbond 

mon  havde  paa  Hjerte.  Han  havde  ikke  været  paa 
Klausholm  siden  sin  Svigerfaders  Jordefærd. 

Desmere  stormede  Anna  Sofie  de  ankomne  i 
Møde. 

Hun  sprang  Grevinden  om  Halsen  og  kyssede 
hende  og  græd  og  lo.  Det  havde  været  saa  græs- 
selig ensomt  i  den  sidste  Tid,  slet  ikke  til  at  holde 
ud,  syntes  hun.  Hun  havde  for  fuldt  Alvor  tænkt 
paa  at  rømme  fra  Gaarden.  Om  ikke  Kirstine  Sofie 
nu  var  kommen,  da  kunde  der  sket  det  allerfryg- 
teligste. 

„Godt,  at  jeg  kom  da,"  sagde  Grevinde  Holstein. 

Hun  holdt  hende  ud  fra  sig  i  Armslængde  og 
saa  prøvende  op  og  ned  af  hende. 

„Saa  skøn  du  er,"  sagde  hun  saa.  „Og  saa  du 
er  vokset.* 

Jytte  stod  hos  og  lo  og  nikkede. 

,Ja,  vi  har  gode  Dage,"  sagde  hun.  „Vi  hæger 
os  og  plejer  os,  rider  paa  Jagt  i  de  grønne  Skove  og 
har  ingen  andre  Sorger  end  dem,  vi  selv  skaffer  os." 

„Nu  kommer  de  gode  Dage,"  sagde  Kirstine 
Sofie.  „Men  kom  nu,  lad  os  gaa  til  Jyttes  Kammer 
og  snakke  sammen,  inden  Moder  viser  sig." 

Hun  tog  dem  hver  under  sin  Arm  og  lod  sin 
Husbond  sørge  for  sig  selv.  Da  de  var  kommen  et 
Stykke  ned  i  den  lange  Gang,  drejede  hun  Hovedet 
og  raabte  til  ham: 

„Gaa  til  Moder  imens  og  snak  med  hende,  Ulrik 
Adolf." 

Men  Ulrik  Adolf  sagde  Tak  for  sig.  Han  skulde 
nok  lade  sin  Frue  tage  det  første  Stød.  Han  gav 
den  bukkende  Hofmester  Simonsen  Befaling  til  hur- 
tigst muligt  at  skaffe  sig  en  god  Anretning.  Imens 
drev  han  rundt  i  Stuerne  og  ud  i  Haven.  Han  havde 
godt  set  Storkanslerinden,  dér  hun  stod  ved  Ruden. 
Det  undrede  ham  heller  ikke  nu  at  se  hende  fra  et 
andet  Vindue  følge  hans  Vandring  i  Gangene.  Men 
han   lod,   som  saa  han  ingenting,  og  hun  kom  ikke. 

„Nu  kommer  de  gode  Dage,"  sagde  Kirstine 
Sofie,  da  de  sad  i  Jyttes  lille  Kammer. 

Anna  Sofie  og  den  gode,  gamle  Jomfru  stirrede 
lige  spændte  paa  hende,  og  hun  lo  af  deres  Miner. 

,Jeg  kommer  som  Gesandt  fra  Hans  Majestæt, 
Kong  Frederik  den  Fjerde,"  sagde  hun  saa.  „Mindre 
kan  ikke  gøre  det.  Hans  Majestæt  har  hørt  Rygtet 
fortælle,  at  jeg  har  en  saa  aldeles  fortryllende  lille 
Søster.  Hans  Majestæt  ønsker  at  se  denne  Søster 
paa  Maskeraden,  som  han  lader  foranstalte  paa  Kol- 
dinghus næste  Torsdag." 

Jytte  slog  Hænderne  sammen,  Anna  Sofie  stirrede. 

„Moder  giver  mig  aldrig  Lov,"  sagde  hun  saa, 
sagte  og  bedrøvet. 

„Hans  Majestæt  plejer  ikke  at  spørge  om  Forlov,* 
sagde   Kirstine  Sofie.     „Eller   ved   du   ikke,   han  er 

Enevoldsherre?  Han  kan  tage  sine  Arveundersaat- 
ters  Liv  og  Gods,  sætte  dem  i  Blaataarn  for  Livstid 
og  befale  dem  at  danse  paa  Maskeraden  paa  Tors- 
dag .  .  .  ganske  som  det  lyster  ham.  Ulrik  Adolf 
har  med  sig  et  egenhændigt  Brev  fra  Hans  Majestæt 
til  Moder.  Moder  skal  ogsaa  med,  forstaar  sig.  Alting 
skal  ske  paa  den  mest  hædrende  og  sømmelige  Maade. 
Jeg  har  selv  læst  Brevet,  det  er  meget  naadigt  og 
meget  bestemt.  Om  Moder  denne  Gang  kan  vige 
udenom,  da  er  hun  stærkere  end  Kongen." 

Anna  Sofie  begyndte  at  tro  paa  det. 

Jeg  har  ingen  sømmelig  Dragt,"  sagde  hun. 
„Hvad  er  en  Maskerade  .  ,  .  hvordan  gaar  det  til  . . . 
aldrig  i  Verden  kan  jeg  gerere  mig  for  Hoffets 
Øjne." 

,Det  kommer  altsammen,"  sagde  Kirstine  Sofie. 
.Tror  din  Taabe,  at  jeg  ikke  har  tænkt  paa  det? 
Ser  du  .  .  .  der  er  givet  en  Disposition  fra  Over- 
hofmester Walther,  som  arrangerer  Festen,  at  enhver 
skal  maskere  sig  som  den  Affekt  eller  Egenskab, 
han  sætter  mest  Pris  paa  og  tillægger  den  største 
Værdi  i  Verden.  Straks  jeg  hørte  det,  vidste  jeg, 
hvordan  min  lille  Søster  skulde  klædes.  Skrinet  bag 
jjaa  min  Karm  er  fuldt  af  skønne  Stoffer  i  Silke  og 
Fløjl.  Perler  og  Ædelstene  har  du  selv  nok  af,  om 
ellers  du  har  i  Behold,  hvad  Fader  skænkede  dig  og 
de  skønne  Sager,  du  arvede  efter  Faster  Margrethe." 

„Hvad   skal  jeg  forestille?"  spurgte  Anna  Sofie. 

„Du  skal  forestille  Dyden,"  sagde  Grevinden. 

Og  da  Anna  Sofie  saa  skuffet  ud,  kom  Kirstine 
Sofie  til  at  le  saadan,  at  hun  slet  ikke  kunde  holde 
op  igen. 

„Aa,  din  lille  Taabe,"  sagde  hun.  „Du  tænker 
dig  Dyden  i  Moders  Skikkelse,  sort  og  sur  og  stram, 
men  du  vil  faa  andre  Tanker,  naar  du  ser,  hvad  jeg 
har  i  Skrinet.  Aldrig  var  der  i  Verden  skønnere 
Robe  end  den  hvide  Silkekjortel,  jeg  har  med  til 
dig.  Hvid  skal  Dyden  være,  forstaar  du  .  .  .  straa- 
lende  af  Ungdom  og  Skønhed  og  Silke  og  Fløjl  .  . . 
tusindfold  skønnere  end  Lasten,  som  pranger  i  bro- 
gede Farver  .  .  .  saa  skøn,  at  Kongen  og  alle  Kava- 
lererne vender  deres  Øjne  til  den  og  angrer  deres 
tidligere  Liv." 

„Lad  os  faa  Skrinet  herind,"  sagde  Anna  Sofie 
og  klappede  i  Hænderne. 

Jytte  løb,  og  lidt  efter  kom  to  af  Grevens  Lakajer 
slæbende  med  en  stor  Rejsekuffert. 

Maalløs  stirrede  Anna  Sofie  paa  alle  de  Herlig- 
heder, der  vældede  ud  af  den.  Hun  turde  knap 
røre  ved  de  prægtige  Stoffer,  hun  rødmede,  da  Jytte 
slyngede  Silken  om  hendes  Skuldre  og  hendes  Hofter 
for  at  se,  hvordan  den  tog  sig  ud.  Kirstine  Sofie 
rettede  og  gav  Anvisninger.     Hun  var  kyndig  nok  i 

de  Dele,  og  hun  var  sikker  paa,  at  Søsteren  vilde 
blive  den  skønneste  Dame  paa  Maskeraden. 

„Nu  kan  du  og  Jytte  fornøje  Jer  med  Stadsen," 
sagde  hun.  „Jeg  gaar  til  Moder  og  tager  den  Tørn, 
som  skal  tages." 

Storkanslerinden  nikkede  flygtig  til  sin  Steddatter 
og  hendes  Gemal,  da  de  traadte  ind  i  Brevkammeret. 
Hun  bød  dem  ikke  engang  sidde  ned,  og  der  var 
heller  ingen  Plads,  alle  Stole  flød  med  Bøger  og 
Dokumenter. 

„Man  skulde  tro,  her  logerede  en  lærd  og  ikke 
en  fornem  Dame,"  sagde  Kirstine  Sofie  muntert  og 
ryddede  Plads  til  sig  og  Ulrik  Adolf. 

,Jeg  styrer  selv  mine  Godser,"  sagde  Storkansler- 
inden. „De  giver  nok  at  tænke  paa.  Saa  læser  jeg 
ogsaa  saadanne  gudelige  Bøger,  som  kan  berede  mig 
til  den  Død  og  Himmelfart,  jeg  længes  efter  hver 
Dag." 

Kirstine  Sofie  tog  en  lille  Bog  og  kiggede  paa 
den.     Det  var  et  katholsk  Opbyggelsesskrift. 

„Se  se,"  sagde  hun.  „Vor  kære  Moder  gaar  da 
ikke  hen  og  bliver  Papist?" 

Storkanslerinden  rev  Bogen  ud  af  hendes  Haand 
og  forvarede  den  i  en  Skuffe. 

Jeg  fandt  den  i  Bibliotheket,"  sagde  hun  vredt. 
,Den  er  sagtens  kommen  her  af  Vanvare.  —  Men  I 
er  vel  ikke  kommen  for  at  se  efter,  hvad  jeg  læser." 

„Det  er  vi  ikke,"  sagde  Kirstine  Sofie.  „Først 
er  vi  komne  for  at  se,  hvordan  kære  Moder  be- 
finder sig  i  sin  Enkestand,  og  hvordan  det  gaar  den 
arme  Anna  Sofie,  som  du  trods  Faders  bestemte 
Ønske  spærrer  inde  paa  Klausholm,  som  var  hun 
en  Nonne  og  ikke  en  Adelsfrøken." 

Jeg  takker,"  sagde  Storkanslerinden  med  et  spy- 
digt Smil.  „Vi  har  det  begge  godt  og  savner  intet, 
vi  lever  udenfor  den  falske  og  letfærdige  Verden  og 
ser  kun  et  Glimt  af  den,  naar  du  kommer." 

„Verden  er  ikke  saa  slem,  som  den  var  i  dine 
unge  Dage,  Moder,"  sagde  Kirstine  Sofie.  „Du  vil 
snart  selv  kunne  overbevise  dig  derom.  Ulrik  Adolf 
har  et  Brev  til  dig  fra  Hans  Majestæt." 

Greven  tog  Brevet  frem  og  rakte  sin  Svigermoder 
det.  Hun  saa  mistroisk  paa  det,  aabnede  det  saa  og 
læste  det  langsomt  to  Gange  igennem,  mens  de  andre 
fulgte  Minespillet  i  hendes  Ansigt. 

„Dette  er  dit  Værk,  Kirstine  Sofie,"  sagde  hun  saa. 

„Værket  er  Hans  Majestæts,"  sagde  Kirstine  Sofie. 
„Han  mindes  Fader,  hvem  han  havde  saare  kær  og 
ofte  taler  om.  Kristian  Ditlev  er  hans  Ungdomsven, 
som  du  ved,  og  Ulrik  Adolf  og  mig  ser  han  gerne 
ved  Hove.  Saa  kom  han  forgangen  Dag  til  at  tænke 
paa  dig.  Han  fik  at  vide,  at  Storkansleren  havde 
endnu  en  Datter,  som  ingen  Tid  var  præsenteret  ved 
Hove,  og  saa  besluttede  han  at  indbyde  Jer  til  Festen 

paa  Torsdag.  Ulrik  Adolf  og  jeg  tog  os  selv  over 
at  bringe  Brevet." 

„Det  var  smukt  gjort  af  Jer,"  sagde  Storkansler- 
inden.  „Saa  er  I  sagtens  ogsaa  villige  til  at  bringe 
Hans  Majestæt  mit  Svar,  som  lyder  saadan,  at  jeg 
takker  for  den  mig  tiltænkte  Naade  men  ikke  kan 
modtage  den.  Selv  er  jeg  en  gammel  og  forgræmmet 
Enke,  der  intet  ønsker  uden  at  dø  i  Ro  paa  Klaus- 
holm, og  Anna  Sofie  er  altfor  ung  til  at  komme  til 
Hove." 

„Du  har  ikke  læst  Kongens  Brev  rigtigt,  kære 
Moder,"  sagde  Kirstine  Sofie.  „Hans  Majestæt  be- 
faler dig  at  give  Møde,  og  han  er  vant  til  at  blive 
adlydt.  Om  du  vil  skikke  ham  et  saadant  Svar,  som 
du  siger,  da  maa  du  sandelig  finde  et  andet  Bud 
end  mig  og  min  Husbond.  Hvad  mener  du,  Ulrik 
Adolf?" 

Jeg  mener  som  du,"  sagde  Greven.  „Hans 
Majestæts  Befaling  maa  adlydes,  men  det  forstaar 
kære  Moder  ogsaa  nok.  Hun  taler  kun  saaledes, 
fordi  det  kommer  hende  saa  overraskende,  og  hun 
har  levet  saa  længe  i  Ensomhed  her  paa  Klausholm, 
at  hun  har  glemt  de  Dage,  hvor  hun  straalede  ved 
Hoffet  som  en  af  de  skønneste  og  mægtigste  Damer." 

Storkanslerinden  krøllede  Kongens  Brev  sammen 
i  sin  Haand.  Hun  var  hvid  i  Ansigtet  af  Raseri,  for 
hun  forstod,  at  her  var  ikke  andet  at  gøre  end  at  adlyde. 

„Skam  faa  du  for,  hvad  du  har  gjort,  Kirstine 
Sofie,"  sagde  hun.  „Hvad  ondt  der  kommer  ud  af 
dette,  kommer  over  dit  Hoved.  Du  ved  bedre  end 
nogen,  hvad  det  er  for  en  Øglerede,  du  lokker  din 
uskyldige  Søster  ind  i.* 

„Jeg  ved  slet  ikke,  hvad  kære  Moder  mener," 
sagde  Kirstine  Sofie.  „Har  nogen  nogen  Tid  vovet 
at  sætte  en  Plet  paa  mit  Rygte?  Og  jeg  har  da  levet 
min  meste  Tid  i  det,  du  kalder  Øglereden.  Ikke 
heller  har  jeg  af  min  salig  Moder  hørt  og  set  noget 
saa  frygteligt  som  det,  du  nævner.  Jeg  tænker,  det 
stammer  altsammen  fra  onde  Erindringer,  du  har  fra 
din  Ungdom.  Ved  Kong  Christians  Hof  var  ikke 
andet  end  Sus  og  Dus,  og  din  Fader  førte  jo  an  i 
det  altsammen,  kanhænde  dér  gik  et  og  andet  i  Svang, 
der  ikke  var,  som  det  skulde  være ;  men  Kong  Chri- 
stian er  død  og  din  kære  Fader.  Nu  sidder  Kong 
Frederik  paa  Tronen,  og  han  er  en  anderledes  Herre. 
Saa  har  ogsaa  Anna  Sofie  Kristian  Ditlev  og  Ulrik 
Adolf  og  mig  til  at  tage  Vare  paa  sig,  og  selv  følger 
du  hende  til  Maskeraden,  saa  det  er  ikke  nemt  at 
se,  hvad  ondt  der  skulde  ramme  hende." 

Storkanslerinden  skød  sin  Stol  tilbage  og  rejste 
sig  brat. 

„Lad  mig  være  ene,"  sagde  hun. 

„Hun  giver  sig,"  sagde  Ulrik  Adolf,  da  de  kom 
udenfor. 

„Hun  har  givet  sig,"  sagde  Kirstine  Sofie.  „Over- 
magten var  for  stor.  Nu  lader  vi  hende  gaa  og  sure 
i  Dagene  indtil  Afrejsen.  Sig  intet  mere  til  hende. 
Jeg  skal  imens  sørge  for,  at  Anna  Sofie  bliver  skøn- 
nere, end  Hans  Majestæt  har  tænkt  sig  i  sine 
Drømme." 

Saa  gik  Dagene  med  ivrige  Forberedelser. 

Fra  Morgen  til  Aften  sømmede  og  syede  Kvin- 
derne. Der  blev  taget  frem  Perler  og  Guld  og  gamle 
Smykker  og  vraget  og  valgt.  Om  igen  og  om  igen 
maatte  de  gøre  det,  forinden  det  blev  Grevinden  tilpas. 

Da  Dagen  kom  til  Afrejsen,  steg  Storkanslerinden 
i  sin  Karm,  sortklædt  og  med  sit  sædvanlige  tilluk- 
kede Ansigt.  Jytte  sad  ved  hendes  Side  og  skinnede 
af  Glæde  .  .  .  Anna  Sofie  havde  i  sidste  Øjeblik  sat 
igennem,  at  hun  kom  med. 

Anna  Sofie  selv  sad  højt  til  Hest  i  en  simpel 
grøn  Jagtdragt,  Hendes  Søster  og  Svoger  red  ved 
hendes  Side.  Anneken  sad  i  Grevindens  Rejsekarm, 
der  var  fyldt  til  Taget  med  hendes  unge  Frøkens 
skønne  Dragter. 

Mogens  og  Per  med  en  anselig  Hoben  andre 
Lakajer  sluttede  Toget, 

Hofmester  Simonsen  stod  paa  Broen,  da  han 
havde  affeveret  sit  sidste  Buk,  og  saa  efter  de  bort- 
dragende. Som  han  stod  der,  kom  Grevinde  Holstein 
galopperende  tilbage  og  parerede  sin  Hest  foran  ham. 

„Kan  man  stole  paa  ham,  Simonsen?"  sagde  hun. 

Jeg  er  den  naadige  Grevindes  ygmygste  Tjener," 
sagde  Simonsen. 

»Det  var  det,  jeg  vilde  vide,"  sagde  Kirstine  Sofie. 
„Nu  holder  han  ren  Mund  og  er  parat,  om  jeg  faar 
Brug  for  ham.  Viser  han  sig  flink  og  tro,  da  skal 
han  faa  en  større  Løn,  end  han  nogen  Tid  har  anet." 

Saa  sporede  hun  sin  Hest  og  red  efter  de  andre. 
Simonsen  stod  og  lo  og  gned  sine  Hænder. 


å 


OTTENDE  KAPITEL. 


MASKERADE. 


DEN  Stolte  Kongeborg,  Koldinghus,  straalede  i  Lys 
som  et  Eventyrslot. 
Hundrede  Ruder  spejlede  sig  i  Søen  og  de  dybe 
Grave.  Langs  Bredden  trængtes  de  loyale  Borgere  i 
Kolding  og  stod  i  timevis  og  stirrede  paa  det  Sted, 
hvor  deres  Konge  morede  sig.  Ogsaa  ved  Broen, 
der  bar  over  til  den  brede  Port,  var  der  Trængsel. 
Karosse  efter  Karosse  rullede  ind  med  fornemme 
Adelsfolk  fra  hele  Jylland,  der  var  indbudte  til  Festen, 
og  nu  kom  fra  Byen,  hvor  de  havde  taget  Logi  i 
deres  egne  eller  i  deres  Venners  Gaarde.  Vagten 
raabte  og  skuldrede  Gevær,    Tjenere  i  brogede  Li- 

bener  løb  hid  og  did,  fornemme  Herrer  med  Pudder- 
parykker  og  Silkestrømper  skred  varlig  over  Gaarden. 

Oppe  i  Riddersalen  og  de  tilstødende  Gemakker 
var  Festen  i  fuld  Gang. 

Musikken  tonede  fra  et  lidet  Rum  bag  Salen, 
hvor  Musikanterne  sad  paa  en  Forhøjning.  Dansen 
gik  over  Gulvet  i  sære  og  snirklede  Ture,  men  langt 
flere  af  det  prægtige  Selskab  stod  i  Kreds  udenom 
de  dansende  og  snakkede  og  kurtiserede. 

Hver  og  en  af  Gæsterne  havde  sit  Ansigt  skjult 
under  en  Silke-  eller  Fløjlsmaske.  Alle  Damernes 
var  Halvmasker,  som  endte  i  skønne  Kniplinger. 
Efter  Overhofmesterens  Intention  skulde  hver  Person 
forestille  en  Affekt  eller  en  Egenskab  eller  en  Skøde- 
synd, som  det  hed  i  Indbydelsen,  men  alle  Hensyn 
var  vegne,  for  at  enhver  kunde  tage  sig  saa  godt 
ud  som  muligt,  og  ingen  kunde  kende  Vreden  fra 
Mildheden,  Sorgen  fra  Glæden  blandt  alle  disse 
pragtfulde  Damer  og  Herrer. 

Der  var  ogsaa  nogle,  som  havde  bødet  derpaa, 
ved  lydelig  at  forkynde,  hvad  de  skulde  forestille. 
Mere  end  een  Dame  havde  med  sig  en  Kavaler, 
der  hvert  Øjeblik  udraabte,  hvad  hun  forestillede. 
Mange  Herrer  bar  et  Skærf  eller  et  Skjold,  hvorpaa 
den  Egenskab,  de  repræsenterede,  var  skreven  med 
klare  Bogstaver.  Ingen  havde  vovet  at  gøre  Løjer 
med  sig  selv  undtagen  just  Overhofmester  Walther. 

Han  forestillede  Appetitten  og  vraltede  af  Sted  saa  tyk 
som  en  Tønde  og  blev  hilst  med  stor  Latter  i  denne 
Kreds,  hvor  hver  og  en  vidste,  at  den  arme  Mand 
aldrig  blev  mæt,  hvor  meget  han  saa  spiste. 

I  Døren  mellem  Riddersalen  og  det  blaa  Gemak 
stod  Anna  Sofie  og  Grevinde  Holstein, 

Anna  Sofie  holdt  sin  Søsters  Haand  i  sin  og 
turde  ikke  slippe  den  for  aldrig  det.  Hun  var  ganske 
ør  af  Lysene  og  Musiken  og  Stemmerne,  der  sum- 
mede rundt  om  hende.  Hendes  Kinder  blussede 
under  Masken,  hvert  Øjeblik  trykkede  hun  nervøst 
Grevindens  Haand,  naar  en  af  Maskerne  strøg  tæt 
forbi  dem,  hilste  eller  hviskede  noget  til  dem. 

Hun  hørte  ikke  Ordene  og  opfattede  slet  ikke 
noget  klart  af  det  hele  brogede  Billede.  Aldrig  i 
sit  Liv  havde  hun  set  noget,  der  lignede  dette. 
Faderens  Fortællinger  om  Hoffesterne,  der  havde 
været  hendes  Barndoms  bedste  Eventyr,  var  plud- 
selig bleven  til  Virkelighed,  og  Virkeligheden  over- 
straalede  langt  hendes  Drømme.  Hun  tænkte,  Synet 
maatte  slukkes  pludselig  igen,  som  det  var  tændt, 
lukkede  en  Gang  imellem  Øjnene  og  aabnede  dem 
igen  og  undredes,  at  det  altsammen  var  der  endnu. 

Der   kom   en   ung  Ridder  i  Hjelm  og   Harnisk, 

bøjede  sig  for  hende  og  førte  hende  bon  i  Dansen. 

Han  hviskede  hende  søde  Ord  i  Øret,  hun  smilede 

bag  Masken   og   sagde   ja   og  nej  og  var  blot  i  en 

dødelig  Angst  for,  at  Søsteren  skulde  blive  borte  for 
hende. 

„Hvem  var  han?"  spurgte  hun  Kirstine  Sofie, 
da  Dansen  var  til  Ende. 

„Jeg  tror,  det  var  Kammerjunker  Henrik  Vieregg," 
sagde  Grevinden.  „Den  arme  Grevindes  Broder. 
Een  Broder  til  har  hun  ved  Hoffet  ...  se  dér  danser 
han  .  .  .  han  dér  i  den  blaa,  skindbræmmede  Kappe. 
Han  er  Hans  Majestæts  Kammerjunker  som  den 
anden." 

„Saa  sært,  at  de  er  her,"  sagde  Anna  Sofie. 

„Hvorfor  det?"  sagde  Grevinden.  „Ser  du  den 
skønne  Dreng,  der  staar  derinde  ved  Døren  til  Tron- 
gemakket;  det  er  Kammerpagen  v.  Schindel,  lille 
Schindels  yngste  Broder.  Kongen  lider  ham  godt 
og  viser  ham  uforandret  sin  Gunst,  endda  Søsteren 
har  forvoldt  ham  stor  Skandale." 

„Hvor  er  Moder?"  spurgte  Anna  Sofie. 

„Savner  du  hende?"  sagde  Grevinden  og  lo. 
, Længes  du  efter  Fangenskabet  paa  Klausholm?" 

„Nej,  nej,"  sagde  Anna  Sofie. 

„Hun  sidder  i  Trongemakket  blandt  de  andre 
ældre  Damer,"  sagde  Kirstine  Sofie.  „Det  er  ingen 
umaskeret  tilladt  at  opholde  sig  her  i  Salen.  Sort 
er  hun  som  en  Ravn.  Jeg  sloges  en  Time  med 
hende  for  at  faa  hende  til  at  anlægge  den  store 
Guldkæde,  hun  bar  ved  Festen  paa  Frederiksborg  i 

Anledning  af  Hans  Majestæts  Trolovelse.  Slaa  du 
hende  af  Tankerne,  og  se  dig  om." 

„Stakkels  Moder,"  sagde  Anna  Sofie. 

„Se  ...  se  dér,"  sagde  Grevinde  Holstein.  „Der 
kommer  Kongens  Broder  Prins  Karl  og  hans  Kam- 
merherre Pless.  Det  er  sjældne  Gæster  ved  Hove. 
Mon  ogsaa  Prinsesse  Sofie  Hedvig  er  her  ...  ja, 
se  .  .  .  der  er  hun  .  .  .  det  er  Kongens  Søster,  den 
sorte  Dame  der;  hun  forestiller  Fromheden,  og  det 
kan  hun  gøre  uden  at  lægge  sine  Miner  om,  saa 
sandt  hun  næst  Dronningen  er  det  største  Hænge- 
hoved i  Riget." 

„Er  Dronningen  her?"  sagde  Anna  Sofie. 

„Nej,"  sagde  Grevinden.  „Hun  sidder  i  sine 
Gemakker  og  ser  surt.  Hun  tør  ikke  vise  sit  Ansigt 
blandt  saa  mange  skønne  Damer,  men  om  Hans 
Majestæt  i  Aften  gæster  hende,  da  faar  han  læst  og 
paaskrevet.  Hun  har  sine  Spioner  alle  Vegne,  der 
vogter  paa,  hver  Gang  Kongen  taler  med  en  ung  og 
skøn  Dame.  Nej  ...  se  nu  dér,  hvordan  Pless  skri- 
der frem  med  Prinsessen  foran  Prinsen.  De  siger, 
han  er  hendes  Elsker,  en  myndig  Herre  er  han, 
kan  du  tro.  Hvad  han  vil,  det  vil  Prinsen,  som 
ikke  er  andet  end  et  stakkels  sygt  Skrog.  Men 
Prinsessen  trøstede  sig  med  Pless,  dengang  hendes 
Trolovede,  Kurprinsen  af  Sachsen  slog  op  med  hende 
og  giftede  sig  med  en  anden  Dame.    De  gjorde,  hvad 

de  kunde  for  at  skaffe  hende  en  ny  Gemal,  men 
det  gik  ikke.  Saa  blev  hun  en  Bedesøster  og  mari- 
erede sig  med  Pless." 

„Stakkels  Prinsesse,"  sagde  Anna  Sofie. 

I  det  samme  skiltes  Mængden  foran  dem.  Alle 
Herrerne  veg  til  Side  med  dybe  Buk,  og  alle  Da- 
merne nejede.  Lige  hen  imod  dem  kom  en  lille 
Mand  uden  Maske.  Han  forestillede  Jupiter,  havde 
et  guldbroderet  Purpurgevandt  slynget  over  Skul- 
drene og  bar  et  diamantfunklende  takket  Lyn  i  sin 
højre  Haand. 

„Kongen,"  sagde  Grevinde  Holstein  og  nejede 
til  Jorden. 

Anna  Sofie  vidste  det,  inden  hun  havde  sagt  det. 
Hun  nejede  med  Søsteren,  men  kom  ikke  nær  saa 
dybt,  som  Etiketten  fordrede,  og  følte  sig  kejtet  og 
ulykkelig.  Hun  slog  Øjnene  ned  og  saa  først  op, 
da  Hans  Majestæt  stod  lige  foran  hende. 

,Giv  mig  din  Haand,  skønne  Maske,"  sagde 
han.  „Om  ikke  jeg  tager  fejl,  da  er  du  fremmed  i 
mit  Rige.  Kom  med  mig,  og  jeg  skal  vise  dig  dets 
Herligheder." 

Han  nikkede  naadig  til  Grevinde  Holstein  og 
førte  saa  Anna  Sofie  frem  gennem  Salen.  Alle  veg 
til  Side  og  bojede  sig  og  nejede.  Hun  syntes,  de 
maatte  kunne  se  paa  hende,  hvor  hendes  Knæ 
rystede  under  hende.    Hun  gøs  for  alle  de  nysgerrige 

Øjne,  der  stirrede  paa  hende,  alt  som  hun  skred 
frem.  Hun  vilde  hjertensgerne  have  løbet  sin  Vej, 
om  hun  havde  kunnet,  men  den  kongelige  Haand 
laa  fast  om  hendes,  og  nu  var  de  naaet  til  Salens 
Ende,  hvor  der  stod  to  forgyldte  Armstole  paa  en 
Forhøjning  i  en  Vinduesniche. 

„Tag  Plads,  skønne  Maske,"  sagde  Kongen. 

Han  gik  de  to  Trin  op  til  Forhøjningen  og  drog 
hende  efter  sig.  Hun  satte  sig,  og  han  blev  staaende 
med  Armen  paa  Ryggen  af  hendes  Stol  og  saa  ned 
paa  hende  uden  at  sige  noget. 

Hun  saa  op  paa  ham  og  tænkte,  hvor  hans  Smil 
var  godt  og  hans  Øjne  milde. 

„Er  du  bange?"  spurgte  Kong  Frederik.  „Det 
skal  du  ikke  være.  Disse  drabelige  Riddere  er  ikke 
uden  skikkelige  Hofmænd.  Han  dernede  med  den 
mægtige  Fjerbusk  er  Baron  Solenthal,  saa  fredelig 
en  Kammerjunker,  som  nogen  Tid  førte  en  Kvadrille 
op.  Den  drabelige  Neptun  derovre,  som  svinger 
sin  Trefork  saa  blodtørstig,  er  til  daglig  vor  Gehejme- 
raad  Ivar  Rosenkrantz.  Dér  ser  du  i  den  Fløjls- 
kappe  Grev  Ahlefeldt,  som  for  Tiden  er  vor  Stat- 
holder i  København.  Han  er  kommen  for  at  berette 
os  om  Pesten  derovre.  Jeg  tænker,  han  blev  hellere 
her,  men  han  maa  tilbage  til  sin  Post  i  Morgen  den 
Dag.  Der  springer  vor  Køgemester  v.  der  Osten  . .  . 
den  trinde  Herre  dér  i  den  gule  Silkevams.     Den 

lange,  krogede  Mand  i  den  sorte  Talar  er  vor  Liv- 
medikus,  Justitsraad  Wolff.  .  .  men  jeg  trætter  dig, 
skønne  Maske." 

„Ak  nej,  Eders  Majestæt."  sagde  Anna  Sofie. 

„Ej,  kan  du  tale?"  sagde  Kongen  og  lo.  Jeg 
begyndte  at  tro,  at  Gud  havde  nægtet  din  smukke 
Mund  Mælet." 

Anna  Sofie  følte  sig  pludselig  ganske  tryg.  Svim- 
melheden forlod  hende,  det  morede  hende  at  se, 
hvordan  alle  stirrede  op  til  hende  og  Kongen,  mens 
de  lod,  som  om  de  var  optagne  af  alt  muligt  andet. 

„Se,"  sagde  Kongen.  „Der  kommer  Prins  Pless 
med  min  Broder  Karl." 

Anna  Sofie  lo,  saa  Hans  Majestæt  skønnede,  hun 
havde  forstaaet  hans  Vittighed. 

„Skønne  Maske,"  sagde  han.  „Du  er  nok  ikke 
saa  ukendt  i  Verden,  som  jeg  formodede." 

„Ak  jo.  Eders  Majestæt,"  sagde  hun.  Jeg  un- 
dredes blot,  at  Eders  Majestæt  kendte  dem  alle- 
sammen." 

„Kongen  kender  alle,"  sagde  han. 

Hun  saa  hastig  op. 

„Ogsaa  dig,  skønne  Maske,  kender  Kongen. *" 

Hun  blev  rød  under  Masken  og  greb  med  begge 
Hænder  om  Stolearmen. 

„Rygtet  om  Anna  Sofie  Reventlows  Skønhed  er 
naaet  til  Koldinghus,"    sagde  han  saa.     „Det  fryder 

os  at  se,  at  Rygtet  ikke  har  overdrevet.  Om  Eders 
Sjæl  er  saa  skøn  som  Eders  Legeme,  da  er  der  ikke 
skønnere  Kvinde  i  vore  Riger  og  Lande." 

„Eders  Majestæt,"  sagde  hun  forvirret. 

„Nu  hvad,"  sagde  Kongen.  „Har  ingen  sagt  dig 
før,  at  du  var  skøn?" 

„Nej,  Eders  Majestæt,"  sagde  hun. 

„Saa  meget  bedre,"  sagde  Kongen.  „Da  lyver 
heller  ikke  den  Dydens  Skikkelse,  du  har  paataget 
dig  i  Aften.  Saa  har  du  hørt  det  for  første  Gang 
af  Kongens  Mund,  at  du  er  skøn,  og  havde  jeg  kun 
et  Ord  endnu  at  sige  i  denne  Verden,  saa  vilde  jeg 
sige  det  samme." 

Hun  vidste  ikke,  hvad  hun  skulde  svare,  sad  og 
saa  ned  for  sig  og  flettede  sine  Fingre  sammen  i  sit 
Skød. 

„Kom,"  sagde  Kong  Frederik.  „Her  er  varmt, 
og  Musikken  larmer,  saa  man  ikke  kan  høre  sine 
egne  Ord.  Saa  stirrer  ogsaa  alle  de  Øjne  dig 
rød  i  Kinden." 

Han  greb  paa  ny  hendes  Haand  og  drog  hende 
med  sig  ned  ad  Forhøjningen  og  ind  i"  et  ganske  lille 
Gemak  ved  Siden  af  Riddersalen.  Alle  bøjede  sig 
og  nejede  som  før,  hvor  de  kom  frem,  men  nu 
skjalv  ikke  længer  hendes  Knæ  under  hende.  Hun 
undredes  selv,  saa  fast  hun  satte  Foden  i  det  bo- 
nede Gulv,  saa  frejdig  hun  gengældte  Blikkene,  der 

ramte  hende,  saa  rolig  hun  svarede  paa  de  ligegyl- 
dige Bemærkninger,  Kongen  henvendte  til  hende. 

Det  lille  Gemak,  de  kom  ind  i,  var  tomt,  og 
ingen  vovede  at  følge  efter  dem.  Hans  Majestæt 
tvang  hende  til  at  sætte  sig  i  den  eneste  Stol,  der 
stod;  saa  greb  han  pludselig  med  begge  sine  Hæn- 
der om  hendes  Hoved  og  løste  hendes  Maske  af. 

,Hvad  gør  I  Eders  Majestæt?"  sagde  hun  for- 
skrækket. 

Kongen  saa  længe  paa  hende,  og  hans  Ansigt 
var  alvorligt.  Saa  rakte  han  hende  Masken  igen,  og 
hun  satte  den  hastig  paa. 

„Der  var  nogen,  som  sagde  mig,  at  du  lignede 
en,  jeg  engang  havde  saare  kær,"  sagde  han.  „Det 
er  sandt.  Men  du  er  skønnere  end  hun,  og  hun  er 
død.  Anna  Sofie,  vil  du  mage  det  saa,  at  jeg  ofte 
faar  dit  skønne  Ansigt  at  se." 

„Da  maa  Eders  Majestæt  komme  til  Klausholm," 
sagde  hun.  „Dér  bor  jeg  hos  min  Moder,  og  jeg 
skønner  ikke,  hvordan  jeg  nogen  Tid  skal  slippe 
derfra." 

„Derfor  finder  vi  vel  Raad,"  sagde  Kongen.  Jeg 
byder  dig  en  Plads  som  Hendes  Majestæts  Æres- 
dame  ...  du  maa  ikke  afslaa  min  Bøn,  Anna  Sofie, 
du  ved  kun  lidt,  hvad  et  skønt  og  mildt  Ansigt  be- 
tyder for  Kongen.  Sig  ja,  og  jeg  skal  i  denne 
Aften  ordne  Sagen  med  Storkanslerinden." 

Hun  saa  op  og  undredes  paany  over  hans  milde 
Øjne.  Han  saa  paa  hendes  Mund,  som  vilde  han 
læse  Svaret  af  den,  og  hans  egen  Mund  skælvede. 

Da  fik  hun  den  samme  Fornemmelse  af  Frihed 
og  Sikkerhed,  som  hun  havde  haft  før.  AI  Angst 
var  vegen  fra  hende,  hun  vidste,  at  denne  Mand, 
der  stod  og  saa  paa  hende,  var  forelsket  i  hende. 
Hun  vidste  ogsaa,  at  han  ikke  vilde  gøre  hende 
noget  ondt,  var  han  saa  tusind  Gange  Konge. 

Hun  tog  sin  Maske  af  og  smilede  ...  et  lyst 
og  muntert  Smil,  som  Kongen  ikke  før  havde  set 
paa  hendes  Ansigt. 

„Eders  Majestæt  ...  jeg  tør  ikke  være  Dron- 
ningens Hofdame,"  sagde  hun  saa. 

,0g  hvorfor  ikke  det?"  sagde  Kongen. 

Hun  smilede  stærkere.  Der  var  en  Skalk  i 
hendes  Øje,  og  hun  lagde  Hovedet  tilbage  i  Stolen 
og  saa  dristig  paa  Kongen. 

Jeg  har  hørt  et  Sagn  fra  Slottet,"  sagde  hun 
saa.  „Om  en  Konge  som  gik  vild  i  Gangene,  hvor 
Hofdamernes  Kamre  laa,  og  mødte  en  Præst,  som 
formanede  ham  til  Dyd  og  gode  Sæder." 

Kongen  saa  betuttet  paa  hende. 

,Conradi,"  udbrød  han  saa  og  lo.  „Den  brave 
Conradi." 

Saa  truede  han  med  Fingeren  ad  Anna  Sofie. 

„Sandelig  har  du  kastet  Masken,  skønne  Dame," 

sagde  han.  „Jeg  tænkte,  du  vidste  intet  og  kendte 
ingen  og  vilde  være  din  Cicerone,  og  saa  ved  du 
Besked  med,  hvad  der  foregik  forlængst  i  Slottets 
Løngange. " 

Han  lo,  og  hun  lo  med,  saa  tog  han  hendes 
Haand  og  førte  den  til  sine  Læber. 

„Og  vilde  du  saa  dø,  Anna  Sofie,  om  din  Konge  en 
Nat  forvildede  sig  og  bankede  paa  din  Kammerdør?" 

Hun  saa  paa  ham.  Hendes  Øjne  blev  mørke, 
og  han  tænkte,  han  havde  aldrig  set  saa  skønt  et 
Ansigt. 

„Det  ved  jeg  ikke,  Eders  Majestæt,"  sagde  hun. 
„Men  om  jeg  elskede  min  Konge,  og  han  gik  til  en 
anden  Dør  end  min,  da  vilde  jeg  visselig  dø." 

Kong  Frederik  slog  Øjnene  ned  under  hendes 
Blik.  Saa  løftede  han  Hovedet,  kyssede  paa  ny 
hendes  Haand  og  saa  fast  paa  hende. 

„Vi  ses  igen,  Anna  Sofie,"  sagde.  „Stol  trygt 
paa  det." 

Hun  rejste  sig,  og  han  rakte  hende  sin  Haand 
for  paa  ny  at  føre  hende  ind  i  Riddersalen. 

I  det  samme  stod  Storkanslerinden  i  Døren. 

Anna  Sofie  veg  tilbage,  saa  sort  og  kold  og  streng 
hendes  Moder  saa  ud  Men  saa  kom  hun  til  at  se 
paa  Kongens  Ansigt  og  begreb  i  det  samme,  at  nu 
var  hendes  Skæbne  i  en  stærkeres  Haand,  og  hun 
havde  intet  mere  at  frygte. 

Hans  Majestæt  vinkede  naadig  Fru  Sofie  nær- 
mere og  rakte  hende  sin  Haand,  som  hun  nejende 
kyssede  med  sine  tørre  Læber. 

„Vel  mødt  igen,  Grevinde  Reventlow,"  sagde  han. 
„I  kommer  i  en  glad  Stund,  just  som  vi  foreslog 
Eders  skønne  Datter  at  indtræde  blandt  Dronningens 
Hoffrøkener." 

„Dertil  er  Anna  Sofie  aldeles  for  ung  og  uer- 
faren, Eders  Majestæt,"  sagde  Storkanslerinden. 

„Vist  ikke  nej,"  sagde  Kongen.  „Det  sømmer 
sig  kun  lidt  for  vor  salig  Storkanslers  Datter  at  hen- 
leve sin  Ungdom  i  en  afsides  Krog  af  Landet.  Det 
er  vor  Villie,  at  hun  kommer  til  Hove,  hvor  den 
høje  Adel  og  Rigets  fortjente  Mænd  samles.  Kun 
dér  kan  hun  finde  en  Gemal,  der  er  hende  værdig." 

Storkanslerinden  nejede  igen  og  kneb  Munden 
saa  fast  sammen,  som  vilde  hun  hindre  en  uærbødig 
Bemærkning  fra  at  komme  frem.  Kong  Frederik 
saa  det  godt,  og  det  var  ikke  hans  Agt  i  Øjeblikket 
at  drive  Sagen  paa  Spidsen.  Meget  snarere  vilde 
han  finde  noget,  som  kunde  berolige  den  strenge 
Moder.  Han  saa  paa  Anna  Sofie  og  var  glad  ved 
det  trygge  Blik,  han  mødte  fra  hendes  skønne  Øjne. 
Saa  saa  han  ud  over  Salen,  hvor  just  en  høj  og 
statelig  Herre  nærmede  sig. 

„Ser    I    den  Herre   dér  kommer.    Grevinde?" 
sagde  han.     „Naar  han   tager  Masken   af,   da   vil  I 

opdage,  at  det  er  vor  kære  Halvbroder  Admiral 
Gyldenløve.  Han  er  nyssens  bleven  Enkemand  .  .  . 
hvad  vilde  I  sige,  om  vi  foranstaltede  et  Ægteskab 
mellem  ham  og  Eders  Datter?" 

„Eders  Majestæt  er  altfor  naadig,"  sagde  Stor- 
kanslerinden.  „Men  om  sligt  skulde  komme  i  Stand, 
da  vilde  Admiralen  kunne  tale  om  Sagen  med  mig 
og  Anna  Sofies  andre  Frænder  paa  Klausholm,  hvor- 
hen vi  drager  i  Morgen  den  Dag." 

„Deraf  bliver  nu  plat  ingenting,"  sagde  Kongen. 
„Før  Tirsdag  kan  Frøknen  under  ingen  Omstændig- 
heder forlade  Kolding.  Til  Mandag  har  vi  sat  en 
Karussel,  hvori  vi  selv  vil  deltage,  og  har  vi  just  op- 
naaet  Tilladelse  til  ved  den  at  bære  Eders  skønne 
Datters  Farve." 

Han  saa  paa  Anna  Sofie,  som  smilede  glad. 

„Om  Resten  kan  vi  tale  en  anden  Gang,"  sagde 
han  saa  og  slog  ud  med  Haanden.  „Det  fornøjer 
os  at  se  Eder  igen  engang  ved  Hove,  Grevinde. 
Eders  salig  Husbond  var  os  en  tro  Tjener  og  en 
god  Ven,  han  havde  vor  Gunst  til  det  sidste.  Ilde 
skulde  det  gaa  til,  om  hans  Enke  og  hans  Børn  for- 
spildte den.  —  Paa  Gensyn." 

De  sidste  Ord  gjaldt  alene  Anna  Sofie,  hvem  han 
saa  fast  og  glad  i  Øjnene.  Hun  nejede  dybt,  smi- 
lede og  rødmede. 

„Paa  Gensyn,  Eders  Majestæt,"  sagde  hun  saa. 


i 

Kongen  gik  ind  i  Salen,  tog  Gyldeniøves  Arm 
og  forsvandt  i  Mængden.  Storkanslerinden  rettede 
sig  i  sin  fulde  Højde,  gik  tæt  hen  til  Anna  Sofie  og 
løftede  sin  Haand. 

„Saa  frækt  du  svarede  Hans  Majestæt,  din  Tøjte,* 
sagde  hun. 

Anna  Sofie  blev  dødbleg  og  veg  tilbage. 

„Tag  dig  i  Vare,  Moder,"  sagde  hun. 

Et  Øjeblik  stod  de  to  og  saa  paa  hinanden.  Saa 
tog  Storkanslerinden  sig  til  Siden. 

,Jeg  faar  ondt,"  sagde  hun.  ,Jeg  vil  hjem.  Du 
følger  mig." 

Hun  vinkede  ad  en  Page  og  bød  ham  sørge  for, 
at  hendes  Karm  kørte  frem.  Kirstine  Sofie  kom  til 
og  vilde  overtale  hende  til  at  blive.  Hun  tilbød  selv 
at  følge  hende  hjem  med  Ulrik  Adolf,  men  alt  for- 
gæves. Storkanslerinden  blev  ved  sit,  og  de  maatte 
føje  hende  for  at  undgaa  Skandale. 

Men  Kirstine  Sofie  saa  paa  sin  Søsters  straalende 
Ansigt,  at  hendes  Værk  var  godt  i  Gang. 

„Hvad  sagde  Kongen  til  dig?"  hviskede  hun,  da 
de  gik  ned  ad  Trappen. 

„Han  indbød  mig  til  den  Karussel,  som  skal  være 
paa  Mandag,"  hviskede  Anna  Sofie  tilbage.  „Han 
sagde,  han  vilde  selv  bære  min  Farve." 

Grevinde  Holstein  studsede.  Hun  vidste,  der 
var  ingen  Karussel  berammet.    Det  var  altsaa  noget, 

Kongen  havde  hittet  paa  for  at  holde  Anna  Sofie  en 
Stund  længere  ved  Hove. 

„Du  er  lykkelig,"  hviskede  hun. 

Anna  Sofie  smilede  og  blev  rød. 

Saa  steg  hun  og  Moderen  i  Karmen  og  kørte  til 
den  Gaard,  Storkansleren  ejede  ved  Sønderport. 
Fru  Sofie  mælede  ikke  et  Ord  paa  hele  Vejen,  og 
det  var  Anna  Sofie  glad  for.  Hun  sad  i  sine  egne 
lykkelige  Tanker  og  mærkede  slet  ikke,  at  Moderens 
skarpe  Blik  hele  Tiden  laa  paa  hende. 

Da  de  var  kommen  til  Gaarden,  og  hun  sad  i 
sit  Kammer  og  berettede  om  Aftnens  underfulde  Be- 
givenheder til  Jytte  og  Anneken,  der  hjalp  hende 
med  Afklædningen,  traadte  Storkanslerinden  ind. 

„Gaa  bort,"  sagde  hun  til  de  to.  „Anna  Sofie 
kan  hjælpe  sig  selv,  og  jeg  vil  være  ene  med 
hende." 

Hun  fulgte  Datteren  med  Øjnene,  mens  hun 
klædte  sig  af.  Da  saa  det  var  forbi,  satte  hun  sig 
paa  hendes  Sengekant,  korsede  Armene  over  sit 
indsunkne  Bryst  og  begyndte  pludselig  og  voldsomt 
at  græde. 

„Du  er  syg.  Moder,"  sagde  Anna  Sofie.  „Gaa  i 
Seng,  og  lad  Jytte  eller  Anneken  vaage  hos  dig." 

„Syg  er  jeg,"  sagde  Storkanslerinden.  „Men  det 
hjælper  mig  kun  lidt,  om  jeg  kommer  i  Seng.  Hvor 
skulde  jeg  kunne   sove    nu,    jeg    ser   den    Afgrund, 

hvori  Kirstine  Sofie,  den  Kobberske,  og  hendes  onde 
Mand  styrter  dig  med  aabne  Øjne.  Forstaar  du  det 
ikke,  dit  taabelige  Barn,  at  de  vil  gøre  dig  til  Hans 
Majestæts  Mætresse  for  selv  at  profitere  deraf." 

„Du  lyver,"  sagde  Anna  Sofie  og  rejste  sig  saa 
brat  i  Sengen,  at  hendes  Moder  forskrækket  rykkede 
sig  tilbage.     „Du  lyver  ...  du  lyver  ...  du  lyver." 

Hun  havde  knyttet  sine  Hænder,  og  hendes  Øjne 
lynede.  Om  Kongen  havde  set  hende  nu,  vilde  han 
fundet  en  ny  og  uanet  Skønhed  hos  hende.  Men 
hendes  Vrede  varede  kun  et  Øjeblik,  saa  brast  hun 
i  Graad,  lagde  sig  tilbage  i  Sengen  og  gemte  Ansigtet 
i  sine  Hænder. 

„Hvorfor  skal  ogsaa  alting  smuskes  til,"  sagde 
hun.  „Hvad  kommer  mig  alle  dine  sorte  Tanker 
ved?  Jeg  er  ingen  Synderinde,  der  fortjener  dine 
Prækener  ...  jeg  har  intet  ondt  gjort,  som  for- 
tjener Straf  ...  om  Fader  levede  endnu  .  .  .  han 
vilde  tage  mig  paa  sit  Fang  og  kysse  mig  og  være 
stolt  af  mig  og  sige,  jeg  var  skøn  i  Aften  og  skulde 
fare  med  ham  til  Hove  paa  Mandag  og  alle  andre 
Dage  derefter." 

„Kongen  har  allerede  daaret  dig  med  sine  søde 
Ord,  saa  du  ikke  kan  skelne  sort  fra  hvidt,"  sagde 
Storkanslerinden.  „Han  vil  kun  fange  dig  i  sit 
Garn  og  bringe  dig  i  Ulykke  for  derpaa  at  forlade 
dig,  som  han  forlod  de  andre." 

Carl  Ewald:   Anna  Sofie  Reventlow.  II 

„Hvem  har  han  forladt?"  sagde  Anna  Sofie  og 
tog  Hænderne  fra  Ansigtet.  „Grevinde  Vieregg  døde, 
og  han  sørgede  dybt  over  hende  ...  det  har  han 
selv  sagt  mig  i  Aften." 

„Naa,  har  han  det,"  sagde  Storkanslerinden.  ,Et 
sømmeligt  Emne  at  drøfte  med  en  dydig  ung  Pige." 

„Og  Grevinde  Schindel  har  bedraget  ham," 
sagde  Anna  Sofie.  Jeg  ved  det  altsammen  Moder; 
det  nytter  ikke,  du  prøver  paa  at  bilde  mig  noget 
ind." 

„Men  Dronningen  da?"   sagde  Storkanslerinden. 

„Dronningen,"  sagde  Anna  Sofie. 

Hun  vendte  Hovedet  ind  mod  Væggen  og  sagde 
ikke  mere. 

Ja,  Dronningen,"  sagde  Storkanslerinden.  „Den 
arme  Dronning,  som  sad  i  denne  Aften  ensom  paa 
sit  Kammer  med  sin  Søn,  en  stakkels  Dreng,  som 
elsker  hende  og  ikke  kan  udholde  at  se  paa,  hvor- 
dan hans  Fader,  Kongen,  lefler  med  den  ene  Dame 
og  den  anden.  Dronningen  .  .  .  Hans  Majestæts 
rette  ægteviede  Hustru,  hvem  han  i  Guds  hellige 
Navn  har  svoret  Kærlighed  og  Troskab." 

Anna  Sofie  sagde  ingenting. 

„Aa,  mit  stakkels  Barn,  jeg  ved  kun  altfor  vel, 
hvad  han  har  hvisket  dig  i  Øret,*  sagde  hendes 
Moder.  Jeg  har  selv  været  ung,  og  du  maa  ikke 
tro,  at  Fristeren  ikke  har  nærmet  sig  mig,  men  Gud 

gav  mig  Styrke  til  at  afvise  enhver  Tanke  derom. 
Falsk  er  Kong  Frederik  i  Elskov  som  ingen  anden 
Mand  i  Danmark.  Mildt  kan  han  stille  sit  Smil  og 
sine  Øjne,  om  han  derved  kan  fange  et  stakkels 
Barn.  Ikke  et  Ord  mener  han,  af  hvad  han  har 
sagt  dig  ...  i  denne  Time  lefler  han  med  een  af 
de  andre  Damer  ...  i  Nat  er  han  Dronningen  utro 
med  en  Hoffrøken  eller  en  Terne  eller  en  Fadeburs- 
pige,  hvem  nu  hans  liderlige  Øje  falder  paa." 

Anna  Sofie  holdt  Hænderne  for  sine  Øren. 

Hun  vidste,  det  var  ikke  sandt,  hvad  Moderen 
sagde.  Kongens  gode  Smil  løj  ikke,  saa  lidt  som 
hans  milde  Øjne.  Han  havde  ment  det,  da  han 
sagde  til  hende,  at  hun  var  skøn,  det  kunde  hun  se, 
og  ingen  i  Verden  skulde  faa  hende  til  at  tro  noget 
andet.  Hun  forlangte  ingenting  og  vidste  ingenting 
og  tænkte  paa  ingenting,  vilde  bare  være  fri  for  at 
høre  alt  det  stygge  og  have  Lov  til  at  sove  i  Ro. 
Hun  havde  intet  sagt  til  Kongen,  som  ikke  al  Ver- 
den maatte  høre  .  .  .  hun  vilde  ikke  være  hans 
Mætresse  .  .  .  hun  vilde  bare  sove  og  vaagne  igen 
og  se  ham  og  overvære  Karusellen  paa  Mandag, 
hvor  han  vilde  bære  hendes  Farve. 

Storkanslerinden  blev  siddende  paa  Sengekanten 

en    Time    og    lo    og    talte.      Anna    Sofie    lukkede 

Øjnene    og    prøvede    paa    at    sove,    aabnede    dem 

igen  og  tænkte,  hendes  Moder  sad  der  som  en  sort 

11* 

Mare  i  Eventyret.  Hun  hørte  slet  ikke,  hvad  hun 
sagde. 

En  Gang  for  hun  pludselig  sammen.  Hun  kom 
til  at  tænke  paa,  hvad  Kongen  havde  sagt  om  at 
gifte  hende  med  Admiral  Gyldenløve.  Men  saa 
smilte  hun  glad,  hun  forstod  saa  godt,  at  det  alene 
var  møntet  paa  hendes  Moder. 

Til  sidst  sov  hun  ind.  Fru  Sofie  bøjede  sig  over 
hende  og  lyttede  til  hendes  rolige  Aandedræt.  Hun 
saa  Smilet  om  hendes  Mund  og  gættede  hendes 
Drømme. 

Saa  sukkede  hun  dybt  og  gik  til  sit  Kammer. 


NIENDE  KAPITEL 


DRONNING  LUISE. 


MORGENEN  efter  Maskeraden  sendte  Kong  Fre- 
derik Overhofmester  Walther  til  Storkansler- 
indens  Hus  for  at  spørge  til  hendes  Befindende. 

Storkanslerinden  modtog  ham  selv,  takkede  koldt, 
men  bød  ham  ikke  tage  Plads  og  saa  paa  ham,  som 
om  hun  ikke  begreb,  hvad  han  biede  efter. 

„Saa  har  jeg  ogsaa  en  Besked  til  Eders  Datter,* 
sagde  Overhofmesteren. 

„Min  Datter  er  ikke  vel,"  sagde  Storkanslerinden. 
„Hun  er  uvant  med  Hoflivet  og  har  maattet  blive  i 
Sengen  for  Hovedve.  Om  I  har  nogen  Besked,  da 
kan  I  vel  sige  den  til  hendes  Moder." 


—  162  — 

Walther  kom  tøvende  frem  med  et  Brev.  Stor- 
kanslerinden  saa,  at  det  var  fra  Hans  Majestæt  selv, 
takkede  paa  ny  og  stak  det  i  Lommen. 

„Fik  du  røgtet  dit  Ærinde,  Walther?"  sagde 
Kongen,  da  Overhofmesteren  kom  tilbage  til  Slottet. 

Walther  berettede,  at  Anna  Sofies  Moder  havde 
faaet  Brevet.  Kongen  lod  da  gaa  Bud  efter  Grev- 
inde Holstein  og  fortalte  hende,  hvad  der  var  hændt. 

„Det  Brev  ser  Anna  Sofie  aldrig,  Eders  Maje- 
stæt," sagde  Grevinden.  „Om  jeg  kjender  min  Sted- 
moder ret,  da  er  det  gaaet  i  Ovnen,  saa  snart  Døren 
har  lukket  sig  efter  Overhofmesteren." 

„Vover  hun  at  behandle  et  kongeligt  Brev  saa- 
dan?"  spurgte  Frederik  den  Fjerde. 

Kirstine  Sofie  trak  paa  Skuldrene. 

„Hvad  synes  Eders  Majestæt  saa  om  min  Søster?" 
spurgte  hun, 

„I  har  ikke  overdrevet,  Grevinde,"  sagde  Kong 
Frederik.  ,Jeg  helmer  ikke,  før  jeg  faar  den  skønne 
Pige  knyttet  til  mit  Hof." 

„Dertil  giver  min  Stedmoder  aldrig  sit  Minde," 
sagde  hun. 

„Vi  faar  se,  vi  faar  se,"  sagde  Hans  Majestæt. 
„Men  gaa  nu  til  Eders  fagre  Søster,  og  sig  hende,  at 
hun  var  vor  første  Tanke  i  Morges,  og  at  vi  skrev 
hende  en  Billet,  endnu  forinden  vi  stod  op  af  Sengen." 

Kirstine  Sofie  stod  i  Stuen  hos  sin  Stedmoder. 

„Ud  med  dig,  din  Koblerske,"  sagde  Storkans- 
lerinden  og  pegede  paa  Døren.  Jeg  vil  aldrig  se 
dig  mere  for  mine  Øjne.  Om  du  eller  Ulrik  Adolf 
sætter  Fødderne  paa  Klausholms  Grund,  hidser  jeg 
Hundene  paa  Jer." 

„Saa  sagte,  kære  Moder,  saa  sagte,"  sagde  Kir- 
stine Sofie.  ,Jeg  kommer  ikke  i  mit  eget  Ærinde, 
men  i  Hans  Majestæts.  Hvor  har  I  gjort  af  det 
Brev,  Kongen  skrev  til  Anna  Sofie?" 

„Det  er,  hvor  det  skal  være,"  sagde  Storkansler- 
inden.  „Det  er  brændt  ulæst,  som  det  fortjener.  Give 
Gud,  jeg  kunde  opbrænde  hele  Koldinghus  med  det 
ganske  liderlige  Hof.  Lid  paa,  jeg  skal  gøre,  hvad  jeg 
formaar,  for  at  dine  skønne  Planer  skal  blive  til  intet.* 

Jeg  har  ikke  de  Planer,  du  tiltror  mig,"  sagde 
Grevinden.  „Men  om  jeg  havde  dem,  da  var  du 
vel  min  bedste  Hjælper,  saadan  som  du  stiller  dig 
an.  Begriber  du  ikke,  at  du  gør  Pigebarnet  helt 
tosset,  saa  groft  du  behandler  hende.  Tror  du  ikke, 
hun  faar  at  vide,  at  Kongen  har  skrevet  til  hende." 

Storkanslerinden  studsede. 

„Hvem  skulde  sige  hende  det?"  spurgte  hun. 

„Det  skal  jeg  ...  nu  ret  straks,"  sagde  Kirstine 
Sofie.  „Og  om  du  hindrer  mig  deri,  da  siger  Kon- 
gen det  nok,  naar  han  i  Dag  ser  hende  ved  Taflet." 

„Hun  kommer  ikke  til  Taflet,"  sagde  Storkans- 
lerinden. 

,Mænd  gør  hun  det,"  sagde  Kirstine  Sofie  og 
lo.  „Saa  vidt  strækker  din  Magt  sig  ikke,  kære 
Moder.  Du  maa  hellere  bøje  dig  for  det  uundgaae- 
lige  og  gøre  gode  Miner  til  slet  Spil." 

Saa  gik  hun  ind  til  Søsteren.  Storkanslerinden 
søgte  ikke  at  hindre  hende  deri,  men  satte  sig  hen 
og  tænkte  efter. 

Kan  hænde  Kirstine  Sophie  havde  Ret.  Det  var 
sagtens  bedre  at  tie  og  bie.  Var  de  først  tilbage 
paa  Klausholm,  da  fandt  hun  vel  paa  Raad.  At 
Anna  Sofie  ikke  blev  Hoffrøken,  skulde  hun  nok 
sørge  for.  Hun  havde  en  Trumf  i  Baghaanden,  som 
hun  tænkte,  de  ikke  kunde  stikke. 

Og  hun  gik  med  sin  Datter  til  det  kongelige 
Taffel  paa  Koldinghus  den  Dag  og  alle  de  følgende. 
Hun  passede  paa  at  holde  sig  i  Nærheden  af  Anna 
Sofie  og  Kongen,  saa  de  ikke  fik  vekslet  et  Ord, 
som  hun  ikke  hørte.  Mer  end  een  Gang  var  Hans 
Majestæt  ved  at  fare  op,  naar  han  havde  draget  sig 
tilbage  med  sin  nye  Kærlighed  til  en  Vinduesniche 
eller  et  afsides  Gemak,  og  Storkanslerinden  saa  viste 
sig  i  Døren.  Men  han  tvang  sig  bestandig  for  ikke 
at  fordærve  Spillet.  Om  det  var  nødvendigt,  kunde 
han  altid  bruge  sin  kongelige  Magt.  Nu  gjaldt  det 
frem  for  alt  at  vinde  Anna  Sofies  Kærlighed. 

Storkanslerindens  Opførsel  virkede  just  saadan, 
som  Grevinde  Holstein  havde  forudsagt. 

Der  spandt  sig  mellem  Kongen  og  Anna  Sofie 
en  lønlig  Forstaaelse,  der  voksede,  for  hver  Gang 
de  saas,  just  fordi  den  ingen  Ord  fik.  Hans  Maje- 
stæt læste  i  hendes  Blik,  at  det  var  haardt  mod 
hendes  Villie,  at  han  aldrig  fik  talt  med  hende  i  En- 
rum. Han  kom  med  Hentydninger  til  deres  Sam- 
tale paa  Maskeraden,  som  hun  og  ingen  anden  for- 
stod, og  som  hun  besvarede  med  sit  glade  Smil. 
Hun  saa,  hvor  ridderlig  han  var  mod  hende  og  mod 
hendes  Moder,  ethvert  hans  Ord  og  hver  hans  Mine 
gjorde  alt  det  onde  til  Løgn,  som  Storkanslerinden 
havde  sagt  om  ham. 

Saa  oprandt  Mandagen,  da  Karusselien  skulde 
finde  Sted. 

Den  foregik  paa  den  store  Plads  i  Ladegaarden. 
Der  var  oprejst  Tribune,  hvor  Damerne  sad,  øverst 
Dronningens  Plads,  der  var  tom  som  altid.  Ulrik 
Adolf  og  Kirstine  Sofie  hentede  Anna  Sofie  for  at 
følges  med  hende,  og  til  deres  Glæde  og  Forbav- 
selse nægtede  Storkanslerinden  at  tage  med. 

„Hun  har  ondt  i  Sinde,"  sagde  Grevinden. 

Ulrik  Adolf  nikkede;  men  Anna  Sofie  tænkte 
ikke  derpaa.  Hun  sad  paa  den  Plads,  der  var  an- 
vist hende  blandt  Hoffets  fornemste  Damer.  Rød- 
mende bøjede  hun  sit  Hoved,  da  Hans  Majestæt 
hilste  hende,  idet  han  red  forbi  paa  sin  prægtige 
hvide  Ganger.     En  stor  hvid  Sløjfe  havde  han  fæstet 

paa  sit  Bryst,  en  anden  paa  sin  Lanse;  det  var  hen- 
des Farve  fra  Maskeraden.  Hun  tænkte  paa  den 
Hyldest,  han  saaledes  viste  hende  for  hele  Hoffets 
Øjne.  Stolt  og  undseelig  saa  hun  sig  om,  og  det  var 
lutter  venlige  Ansigter,  den  opgaaende  Stjerne  mødte. 

Og  Karusselien  gik  sin  Gang.  Ridderne  for  rundt 
paa  Banen  og  stak  til  Ringen,  og  Hans  Majestæt 
sejrede  overlegent,  til  mindre  Forundring  for  Hoffet 
end  til  Glæde  for  den  Dame,  hvis  Farve  han  bar. 
Derefter  begav  de  sig  alle  op  paa  Slottet,  hvor  en 
prægtig  Anretning  var  fremsat.  Kongen  sagde  Anna 
Sofie  mange  aabenbare  og  forborgne  Elskovsord, 
hendes  Kinder  blussede,  og  hendes  Øjne  straalede. 
Hun  gav  ham  muntre  Svar,  og  sad  hun  nu  og  da  i 
Stikken  og  kunde  ikke  klare  sig,  kom  Kirstine  Sofie 
hende  behændig  til  Hjælp. 

„Visselig  faar  Eders  skønne  Søster  ikke  Lov  til 
at  forlade  vort  Hof,  Grevinde,"  sagde  Hans  Maje- 
stæt. ,Jeg  sætter  min  Krigsmagt  til  Lands  og  til 
Vands  ind  derpaa,  om  ikke  Storkanslerinden  vil  give 
sig  for  mindre." 

Mens  dette  gik  for  sig,  havde  Storkanslerinden 
søgt  Foretræde  hos  Dronning  Luise. 

„Hvad  vil  I  os,  Grevinde  Reventlow?"  sagde 
Frederik  den  Fjerdes  Gemalinde,  da  Fru  Sofie  dybt 
nejende  stod  foran  hende.  „Kun  sjældent  søger  nogen 
os,  efterdi  alle  ved,  at  vor  Magt  er  mindre  end  ingen." 

»Gud  forbyde,  at  det  er,  som  Eders  Majestæt 
siger,"  sagde  Storkanslerinden.  „Men  er  det  saa,  da 
bærer  Eders  Majestæt  sagtens  selv  Skylden  derfor, 
siden  I  ganske  har  trukket  Eder  tilbage  fra  Hoffet." 

Dronningen  sad  henne  ved  Ruden  og  stirrede 
ned  i  Slotsgaarden.  Hun  havde  svøbt  et  Tæppe 
om  Fødderne,  hendes  Ansigt  var  gustent  og  indfal- 
dent, hendes  Haar  stærkt  graanet,  i  hendes  Øjne 
lyste  en  Ild,  der  gjorde  hendes  Udseende  endnu 
sygeligere. 

Storkanslerinden  tænkte,  at  Aarene  havde  faret 
haardt  frem  imod  Hendes  Majestæt.  Saa  blev  hun 
staaende  og  biede  og  undredes  over,  at  hun  ikke 
blev  budt  til  Sæde. 

Pludselig  drejede  Dronning  Luise  sin  Stol  om 
imod  hende,  satte  Hænderne  paa  sine  Knæ  og  saa 
hvast  paa  hende. 

„Er  I  kommen  for  at  haane  os,  Grevinde?" 
sagde  hun  saa.  „Eller  tror  I  ikke.  Rygtet  om  Eders 
Datter  har  naaet  os?  Vær  1  kun  tryg.  Der  gør  sig 
ingen  Kammersisken  lækker  for  vor  kongelige  Ge- 
mal,  uden  vi  paa  Timen  bliver  underrettet  derom." 

„Eders  Majestæt  gør  mig  haardelig  Uret,"  sagde 
Storkanslerinden.  „Om  I  vil  give  mig  Lov  til  at 
fortælle,  hvordan  det  altsammen  er  kommet,  da  vil 
I  skønne,  at  jeg  er  en  ikke  mindre  bestemt  Mod- 
stander af  Hans  Majestæts  Planer  end  I." 

Dronningen  gjorde  en  Haandbevægelse  henimod 
en  Stol,  og  Storkanslerinden  satte  sig. 

„Eders  Majestæt  vil  mindes,  hvordan  jeg  i  sin 
Tid  trak  mig  tilbage  med  mine  Børn  til  Klausholm," 
sagde  hun.  „Sagtens  forstaar  Eders  Majestæt  ogsaa 
Grunden,  omend  den  er  dunkel  for  alle  andre  ved 
Hoffet.     Det  var  min  salig  Husbonds  Utroskab." 

„Skulde  alle  de  Damer,  hvis  Mænd  er  dem  utro, 
fly  fra  Hoffet,  da  sad  der  en  krænket  Hustru  paa 
hver  Gaard  i  Danmark,"  sagde  Dronningen. 

„Ja,"  sagde  Storkanslerinden.  „Men  saa  var  det, 
min  Husbond  fik  Hans  Majestæts  Tilladelse  til  at 
ophøje  de  Børn,  der  var  født  i  hans  Bolskab,  i 
Adelsstanden." 

„Det  er  rigtigt,"  sagde  Dronningen.  „Revenfeldt 
hedder  de.  Jeg  har  set  dem.  De  kommer  ved 
Hove  .  .  .  endnu  i  Fjor  saa  jeg  Fru  Konradine  Rost- 
gaard,  skøn  og  udmajet  ved  Taflet.  Jeg  forstaar,  at 
I  trak  Jer  tilbage.  Hvor  faldt  det  Jer  da  ind  at 
bringe  den  sidste  af  Eders  Døtre  lige  i  Løvens  Gab?" 

„Hans  Majestæts  Befaling  tvang  mig  dertil,"  sagde 
Storkanslerinden.  Jeg  maatte  lyde.  Men  i  Morgen 
den  Dag  drager  jeg  tilbage  til  Klausholm  med  Anna 
Sofie,  om  ellers  Eders  Majestæt  vil  hjælpe  mig." 

„Hvad  skal  jeg  hjælpe  med?"  sagde  Dronningen. 
„Kunde  Kongen  befale  Jer  at  komme,  kan  han  vel 
ogsaa  byde  Jer  blive." 

»Hans  Majestæt  ønsker,  at  Anna  Sofie  skal  op- 
tages blandt  Hoffrøknerne, "  sagde  Storkanslerinden. 

Dronningen  slog  Hænderne  med  et  Klask  i  Stole- 
armene og  for  op. 

„Deraf  bliver  aldeles  intet,"  sagde  hun. 

„Det  er  just  det,  jeg  haaber,"  sagde  Storkansler- 
inden. ,Jeg  afslog  Hans  Majestæts  Begæring,  men 
kan  naturligvis  ikke  i  Længden  holde  Stand,  om 
ikke  Eders  Majestæt  stiller  sig  ved  Siden  af  mig. 
Om  I  plat  nægter  at  optage  Anna  Sofie  i  Eders  Hof- 
stat, da  tænker  jeg,  Sagen  dermed  er  bortfalden. ** 

Jeg  nægter  det,"  sagde  Dronningen. 

Hun  gik  med  store  Skridt  frem  og  tilbage  i  Ge- 
makket, stod  saa  stille  foran  Storkanslerinden. 

„Jeg  saa  aldrig  Eders  Datter,"  sagde  hun.  „Er 
hun  skøn?" 

„Skøn  nok  til  at  fristes  af  Synden,"  sagde  Storkans- 
lerinden. „Ak,  Eders  Majestæt,  hvad  er  Skønhed  for 
en  Kvinde  i  disse  Tider  andet  end  en  Snare  til  Fald 
og  Fortabelse.  Langt  hellere  saa  jeg  Anna  Sofie  leve 
sit  Liv  i  Jomfrustand  hos  mig  paa  Klausholm  end 
vide  hende  blandt  de  galante  Herrer,  for  hvem  Ægte- 
skabets Hellighed  er  intet  og  Troskab  en  Naragtighed." 

„Det  er  sandt,"  sagde  Dronningen  og  sukkede. 
„Visselig  skal  vi  hjælpe  en  bekymret  Moder  til  at 
bevare  sit  Barn,  lid  I  kun  trygt  derpaa.  Hvor  langt 
er  det  gaaet  mellem  min  Gemal  og  Eders  Datter?" 

„Med  Guds  Hjælp  er  der  endnu  ingen  Skade 
sket,"  sagde  Storkanslerinden.  „Hans  Majestæt  har 
skikket  Anna  Sofie  et  Brev,  som  jeg  opsnappede  og 
brændte.  Saa  har  hun  overværet  Karussellen,  hvor 
Hans  Majestæt  lovede  at  bære  hendes  Farve,  og 
sidder  sagtens  i  denne  Stund  til  Taffels  i  Ridder- 
salen. Men  i  Morgen  tidlig  drager  vi  til  Klausholm, 
og  om  Eders  Majestæt  vil  afslaa  Eders  høje  Gemal 
hans  Begæring,  naar  han  fremsætter  den  i  Efter- 
middag, da  skal  ingen  Magt  kalde  mig  tilbage  til 
Kolding." 

„Lid  trygt  derpaa,"  sagde  Dronningen  og  gned 
sine  tynde  Hænder.  ,Saa  snart  Taflet  er  til  Ende, 
vil  jeg  opsøge  Frederik." 

„Var  det  ikke  bedre  at  bie,  til  Hans  Majestæt 
kommer?"  sagde  Storkanslerinden. 

„Lad  I  mig  om  det,"  sagde  Dronningen  stolt. 

Storkanslerinden  rejste  sig  og  nejede,  men  saa 
gik  Dronningen  tæt  hen  til  hende,  lagde  sine  Hæn- 
der paa  hendes  Skuldre  og  saa  hende  ind  i  Ansigtet 
med  taarefyldte  Øjne. 

„Ak,  Grevinde,  I  har  døjet  det  samme  som  jeg," 
sagde  hun.  „Besk  er  den  forladte  Hustrus  Lod, 
hvad  enten  hun  er  Dronning  eller  en  fattig  Borger- 
kone. Sig  mig  det  .  .  .  elskede  I  Eders  Husbond, 
endda  han  bedrog  Eder?" 

„Det  gjorde  jeg,"  sagde  Storkanslerinden.     „Var 

han  kommen  til  mig  i  oprigtig  Anger,  da  var  alt 
sagtens  blevet  godt.  Men  da  jeg  saa  saa  ham  frem- 
ture i  Lasten,  ja,  endog  holde  den  aabenlyst  frem 
for  hele  Verdens  Øjne,  da  lukkede  jeg  mit  Hjerte 
for  ham  og  blev  kold." 

„Og  det  kunde  I?"  sagde  Dronningen. 

„Nu  ja,  Eders  Majestæt,"  sagde  Storkanslerinden. 
„Hvad  andet  var  der  for  mig  at  gøre." 

Dronning  Luise  slog  Hænderne  for  sit  Ansigt  og 
hulkede. 

„Saadan  siger  I,  fordi  1  er  en  koldsindig  Natur," 
sagde  hun.  „Men  jeg  kan  ikke  gøre  som  I.  Hver 
Gang  har  jeg  prøvet  derpaa,  men  jeg  kan  ikke  .  .  . 
jeg  kan  ikke.  Midt  i  min  rasende  Harme  over  hans 
Utroskab,  længes  jeg  mod  ham  med  Legeme  og 
Sjæl.  Ak,  for  en  Ulykke  ...  for  en  Skændsel. 
Enhver  kan  se  det  paa  Dronningens  Ansigt,  hvad 
hun  lider.  Mens  de  danser  og  fjaser  dernede,  ved 
de,  at  jeg  sidder  i  mit  Kammer  og  græder  blodige 
Taarer.  Havde  jeg  ikke  min  Søn  .  .  .  har  I  en 
Søn,  Grevinde?" 

„Nej,  Eders  Majestæt,"  sagde  Storkanslerinden. 
Jeg  fødte  min  Mand  ti  Børn,  kun  tre  af  dem  blev 
i  Live,  og  de  er  alle  Piger.  De  to  er  nu  gift  og 
hjemfaren,  og  Anna  Sofie  er  mit  eneste  Lam." 

„I  skal  faa  Lov  at  beholde  hende,"  sagde  Dron- 
ningen.    „Om  ikke  han  giver  sig,   da  skal   jeg  gøre 

en  saadan  Skandale,  at  det  skal  rygtes  over  hele 
Europa." 

Hun  bed  Tænderne  sammen  og  stampede  i  Gulvet 
og  slog  sine  Hænder  i  hinanden.  Saa  kom  hun  pludse- 
lig sin  Værdighed  i  Hu,  rettede  sig  og  betydede  med 
en  Haandbevægelse,  at  Audiensen  var  forbi. 

Kong  Frederik  stod  i  det  røde  Gemak  med 
Anna  Sofie,  Ulrik  Adolf,  Admiral  Gyldenløve  og 
flere  af  Hoffolkene,  da  Kammerpagen  v.  Schindel 
med  dybe  Buk  meldte  ham,  at  hendes  Majestæt 
Dronningen  ønskede  øjeblikkelig  at  tale  med  ham. 

„Sig  Hendes  Majestæt,  at  jeg  kommer  til  hendes 
Gemakker  om  en  Stund,"  sagde  Kongen  og  vendte 
sig  til  Anna  Sofie. 

„Hendes  Majestæt  er  i  Eders  Majestæts  Kabinet,* 
sagde  Pagen.  „Hendes  Majestæt  bød  mig  sige,  at  det 
var  en  overmaade  vigtig  Sag,  som  hastede  saare." 

Kongen  rynkede  Panden.  Han  vovede  ikke  at 
være  Dronningens  Anmodning  overhørig,  han  kendte 
hendes  Heftighed  fra  mange  tidligere  Lejligheder. 
Om  ikke  han  kom,  da  kunde  det  godt  falde  hende 
ind  at  trine  ind  her  i  Salen  og  foranstalte  en  Scene. 
For  han  var  ikke  et  Øjeblik  i  Tvivl  om,  at  hun  var 
krænket,  selv  om  det  ikke  stod  ham  klart,  hvad 
hendes  Vrede  gjaldt. 

Saa  vendte  han  sig  til  Anna  Sofie,  bøjede  sig 
ridderlig  og  kyssede  hendes  Haand. 

„Vor  Dame  vil  tilgive  os,  at  vi  maa  forlade 
hende,"  sagde  han.     „Vi  ses  igen." 

Han  hilste  de  øvrige  af  Selskabet  med  en  naadig 
Haandbevægelse  og  gik  til  sit  Kabinet,  fulgt  af 
Kammerpagen. 

„Eders  Majestæt  ønsker  at  tale  med  os,"  sagde 
han,  da  han  stod  overfor  Dronningen. 

Pagen  havde  lukket  Døren  bag  ham  og  blev  nu 
jaget  bort  af  Kongens  tro  Kammertjener  Luders, 
der  forstod,  at  det  vilde  komme  til  et  højrøstet  Op- 
trin, og  derfor  selv  vilde  holde  alle  Lurere  borte. 

„Lad  det  fare,  Frederik,"  sagde  Dronningen. 
„Du  kan  spare  dig  ah  Galanteri  og  alle  Titulaturer. 
Jeg  vil  tale  med  dig,  som  en  Hustru  taler  med  sin 
Husbond." 

„Nu  ja,  saa  sæt  dig  ned,"  sagde  Kongen  og 
sukkede.  .  „Hvad  er  det  nu,  som  har  gjort  dig  ond?" 

„Som  om  du  ikke  vidste  det,"  sagde  hun  og  løb 
op  og  ned  ad  Gulvet  og  vred  sine  Hænder.  „Hvor 
tit  har  jeg  ikke  sagt  dig,  at  det  ikke  nytter,  du  frem- 
turer i  dine  Løgne.  Jeg  ved  det  altsammen  .  .  . 
hører  du  .  .  .  altsammen." 

„Saa  sig  mig  det,"  sagde  Kong  Frederik  rolig. 

Han  trommede  med  Fingrene  paa  Bordet  og  saa 
med  afgjort  Mishag  paa  den  uskønne  Skikkelse,  der 
løb  rundt  i  Stuen.     Han   tænkte,    der   var   ikke   et 

Drag  i  hendes  Ansigt,  ikke  en  Linie  i  hendes 
Legeme,  der  kunde  vække  en  Mands  Elskov. 

Saa  stod  hun  stille  foran  ham,  satte  begge  Hæn- 
der paa  Hofterne,  mens  hun  bøjede  sig  frem  og 
stirrede  ham  ind  i  Ansigtet.  Han  tænkte,  hun  lig- 
nede en  simpel  Soldaterkone,  der  laver  sig  til  at 
skælde  sin  Mand  ud. 

„Det  er  Anna  Sofie  Reventlow,"  sagde  hun. 
,Den  sidste,  du  har  dine  Garn  ude  efter,  et  stak- 
kels uskyldigt  Barn,  som  nu  skal  tjene  dine  Lyster, 
mens  din  Hustru  og  kronede  Dronning  ligger  ensom 
og  forsmaaet  i  sin  Seng." 

Kong  Frederik  holdt  for  sig  med  Haanden,  som 
ventede  han  korporlig  Overlast. 

,Du  gør  dig  unødige  Bekymringer,"  sagde  han 
saa.  „Den  unge  Grevinde  Reventlow  er  en  over- 
maade  dydig  og  anstændig  Dame,  som  jeg  ønsker  at 
knytte  til  mit  Hof.  Du  har  jo  i  de  sidste  Aar  om- 
givet dig  med  lutter  hæslige  gamle  Fruentimmer, 
som  gør  din  Hofstat  til  en  Fabel  for  de  fremmede 
Ministre,  der  gæster  os.  Du  maa  da  være  mig  tak- 
nemmelig, at  jeg  sørger  for  at  bringe  nogen  Ungdom 
og  Skønhed  til  Hove.  Desuden  er  Anna  Sofie  blid 
og  munter  og  kan  være  dig  til  megen  Tidkort  og 
Glæde,  om  ellers  du  bekvemmer  dig  til  at  opgive 
din  sure  Ensomhed." 

Ja  vist,"  sagde  Dronningen  og  lo  haanlig.     „Nu 

har  du  maattet  jage  den  lille  Schindel  af  Landet  for 
de  Skarnsstykker,  hun  bedrev.  Hun  har  haanet  dig 
som  ingen  anden.  Landets  Konge  har  hun  udlagt 
som  Fader  til  Biilows  Barn.  Og  du  maa  tie  dertil 
og  være  glad,  om  du  kan  købe  hende  til  Tavshed 
og  faa  hende  skaffet  af  Vejen.  Og  saa  skal  du 
have  dig  en  ny  Mætresse.  Tvi  dig,  for  et  Skarn 
du  er.  Om  nogen  af  dine  Arveundersaatter  opførte 
sig  som  du,  mod  sin  ægteviede  Hustru,  da  var  du 
tvungen  til  at  sætte  ham  i  Jern  paa  Bremerholm." 

Kongen  trak  paa  Skuldrene. 

„Lad  os  tale  derom,  naar  du  atter  er  kommen 
til  din  Forstand,"  sagde  han.  „Nu  vil  jeg  meddele 
Storkanslerinden,  at  hendes  Datter  er  udnævnt  til 
Hoffrøken.  Naar  du  lærer  den  unge  Dame  at  kende, 
vil  du  snart  skønne,  at  du  har  gjort  hende  Uret." 

„Hende?"  sagde  Dronningen.  „Hvem  taler  om 
hende?  Men  det  skal  du  vide,  at  hun  bliver  aldrig 
min  Hoffrøken." 

Kong  Frederik  saa  hvast  paa  hende. 

„Sætter  du  din  Villie  mod  min?"  sagde  han. 

„Det  gør  jeg,"  sagde  Dronningen.  „Og  du  skal  faa 
at  se,  at  min  Villie  er  den  stærkeste.  Jeg  har  vel  Ret 
til  at  forlange  at  være  fri  for  at  se  de  Kvinder,  du  boler 
med.  Om  du  handler  mig  imod  i  denne  Sag,  da  skal 
jeg  foranstalte  en  saadan  Skandale,  at  du  skal  bede 
til  Gud,  du  aldrig  havde  set  Tøsen  fra  Klausholm." 

12* 

„Eders  Majestæt  forglemmer  Eder  selv,"  sagde 
Kongen  og  rejste  sig. 

Dronning  Luise  veg  et  Par  Skridt  tilbage.  Hun 
stod  og  stirrede  med  udspilede  Fingre  som  et  Rov- 
dyr paa  Spring. 

Saa  for  hun  hen  til  Væggen,  hvor  der  hang  en 
kostbar  Vaabensamling,  greb  en  Pistol,  spændte 
Hanen  og  rettede  Løbet  mod  Kongen. 

„Pistolen  er  ikke  ladt,"  sagde  Kong  Frederik 
smilende.     „Eders  Majestæt  kan  takke  Gud  derfor." 

Saa  ringede  han,  og  Luders  traadte  ind. 

„Før  Hendes  Majestæt  Dronningen  til  hendes 
Gemakker,  Luders,"  sagde  han.  „Og  skik  øjeblik- 
kelig Bud  efter  Justitsraad  Wolff.  Hendes  Majestæts 
Helbred  indgyder  os  alvorlig  Bekymring." 

Luders  bukkede,  aabnede  Døren  og  stod  ude  i 
Gangen  for  at  lade  Dronningen  passere  forbi. 

Men  forinden  hun  gik,  traadte  hun  tæt  hen  til 
Kongen  og  saa  paa  ham  med  gnistrende  Øjne. 

„Frederik,"  sagde  hun  saa  sagte,  at  han  alene 
hørte  det.  „Var  ikke  den  Pistol  ladt,  saa  findes  der 
andre,  der  er  det.  Jeg  siger  dig,  at  om  du  tvinger 
mig  til  at  tage  hende  til  mit  Hof,  da  dræber  jeg 
hende  og  dig." 

Kong  Frederik  gik  længe  op  og  ned  ad  Gulvet 
i  sit  Kabinet.  Han  skikkede  Bud,  at  de  ikke  mere 
skulde  vente  ham  ved  Taflet.     Han  stod  ved  Ruden 

og  saa  paa  det  travle  Liv  i  Slotsgaarden,  han  satte 
sig  ved  sit  Bord,  begyndte  at  gennemse  de  Do- 
kumenter, der  laa,  men  kastede  dem  atter  fra  sig. 

Mer  end  een  Gang  var  det  kommen  til  stor- 
mende Scener  mellem  ham  og  Dronningen,  men 
ingensinde  havde  det  været  saa  galt  som  i  Dag. 
Han  var  ganske  klar  over,  at  hvis  han  i  Øjeblikket 
trodsede  Anna  Sofies  Ansættelse  som  HofFrøken 
igennem,  da  vilde  der  ske  saadanne  Skandaler,  som 
vilde  vække  stor  Forargelse  vidt  omkring  og  maaske 
forskrække  det  unge  Barn,  som  optog  hans  Sind 
saa  meget,  at  han  selv  var  helt  forundret  derover. 
Der  var  ikke  andet  for  ham  at  gøre  i  Øjeblikket 
end  at  stille  Sagen  i  Bero.  Men  gemt  var  ikke  glemt, 
og  den  skinsyge  Furie,  der  havde  truet  ham  paa 
hans  Liv,  skulde  visselig  ikke  for  bestandig  skille 
ham  fra  den  Kvinde,  der  havde  bevæget  hans  Hjerte 
mere  end  nogen,  siden  Grevinde  Viereggs  Død. 

Han  bød  Luders  kalde  Grevinde  Holstein  til  sig. 

„Grevinde,"  sagde  han,  da  Kirstine  Sofie  med 
dybe  Nejninger  tog  Plads  i  den  Stol,  han  anviste 
hende.  „Sig  mig,  om  I  tror,  at  vi  har  gjort  noget 
Indtryk  paa  Eders  skønne  Søsters  Hjerte." 

„Hvor  kan  Eders  Majestæt  tvivle?"  sagde  hun. 
„Det  arme  Barn  har  ikke  tænkt  paa  andet,  siden  I 
var  saa  naadig  mod  hende  paa  Maskeraden.  Hun 
græd,  som  om  hendes  Hjerte  skulde  briste,  da  hun 

hørte,  at  Moder  havde  kastet  Eders  Majestæts  Brev 
til  hende  i  Ovnen,  og  nu  for  nylig  blev  hun  helt 
stum,  da  Eders  Majestæt  forlod  Selskabet  derude, 
og  stirrede  bestandig  mod  Døren,  om  ikke  I  kom 
igen.  Da  Walther  meldte,  at  Eders  Majestæt  ikke 
mere  kom,  tog  hun  brat  hjem  under  Paaskud  af 
Hovedve." 

Kong  Frederik  nikkede  og  saa  eftertænksom  hen 
for  sig. 

„Ak,  om  det  var,  som  I  siger.  Grevinde,"  sagde 
han  saa.  „Vi  vil  betro  Eder,  at  Anna  Sofie  allerede 
er  bleven  os  saare  kær,  og  intet  vilde  glæde  os 
mere,  end  om  vi  havde  vakt  hendes  unge  og  dydige 
Hjertes  Tilbøjelighed." 

„Derom  kan  Eders  Majestæt  være  forvisset," 
sagde  Grevinden. 

„Godt,"  sagde  han.  „Som  I  ved,  var  det  vor 
Agt  at  give  hende  Ansættelse  som  Hoffrøken  hos 
Hendes  Majestæt.  Forhold,  hvorover  vi  ikke  er 
Herre,  gør  os  det  umuligt  i  Øjeblikket  at  udføre  vor 
Plan.  Det  er  bedst,  at  Eders  skønne  Søster  i  Mor- 
gen drager  med  Storkanslerinden  til  Klausholm,  saa 
faar  vi  siden  se,  hvad  der  er  at  gøre." 

Kirstine  Sofie  saa  forskende  paa  Kongen.  Hun 
vidste,  at  Dronningen  havde  været  der,  og  gættede 
sig  til  Resten,  saa  meget  mere  som  hun  ogsaa  havde 
skaffet  sig  Rede  paa  Storkanslerindens  Audiens  hos 

Hendes  Majestæt.  Det  gjorde  ogsaa  kun  lidt,  om 
Anna  Sofie  nu  kom  tilbage  til  Klausholm,  hende 
var  hun  sikker  nok  paa.  De  stærke  Indtryk,  hun 
havde  faaet,  vilde  blot  modnes  i  Ensomheden  der- 
oppe paa  Gaarden.  Det  hun  tænkte  paa  var,  om 
Kongen  var  stærkt  nok  greben  til  at  kunne  holde 
Adskillelsen  ud. 

„Grevinde,"  sagde  Hans  Majestæt.  ,Vi  vil  tit 
tale  sammen  om  Eders  skønne  Søster.  Tør  jeg 
stole  paa,  at  I  vil  hjælpe  til  at  holde  vort  Billede 
friskt  i  hendes  Minde?" 

„Eders  Majestæt  har  at  befale  over  mig,"  sagde 
hun. 

„Da  er  det  godt,"  sagde  Kongen.  „Vi  skal  i 
Aften  give  Eder  et  Brev,  som  I  flyer  i  Anna  Sofies 
egne  Hænder.  Lad  hende  saa  drage  af  Sted  i  Guds 
Navn,  saa  faar  vi  se,  hvad  Tiden  bringer." 

Samme  Aften  fik  Anna  Sofie  Kongens  Brev. 

To  Timer  maatte  Grevinde  Holstein  vente,  for- 
inden hun  fandt  et  Øjeblik,  hvor  Storkanslerinden 
vendte  dem  Ryggen,  og  først  i  den  dybe  Nat,  da  alle 
sov,  vovede  Anna  Sofie  at  bryde  Brevet  og  læse  det. 

„Min  skønne  Dame,"  stod  der.  „Jeg  bar  Eders 
Farve  ved  Karussellen  i  Dag,  og  jeg  vil  bære  den 
fremdeles  ved  mit  Hjerte  til  mit  sidste  Aandedrag. 
Stol  paa,  vi  ses  snart  igen,  og  glem  ikke  Eders  tro 
Ridder  Frederik  R." 

Hun  laa  og  læste  det  om  og  om  igen  og  kunde 
ikke  sove.  Saa  kom  Jytte  listende  i  Natdragt  og 
paa  bare  Fødder, 

„Som  dine  Øjne  straaler,  Barnlille,"  sagde  hun. 

„Ak,  Jytte  jeg  er  saa  glad,"  sagde  Anne  Sofie. 
„Du  skulde  bare  vide." 

„Sig  mig  intet,"  sagde  Jytte  og  lo  og  græd  paa 
samme  Gang.  „Det  er  mig  nok  at  vide,  at  du  er 
glad.  Det  værker  saadan  i  min  Pukkel,  naar  jeg  ser 
nogen  græde." 

Tidlig  næste  Morgen  rullede  Storkanslerindens 
Karm  ud  af  Kolding  Nørreport.  Fru  Sofie  og  hendes 
Datter  sad  tavse  hver  i  sine  Tanker.  Anneken  og 
Jytte  kom  bagefter  i  en  lejet  Vogn.  Mogens  sluttede 
Toget.  Han  havde  i  sin  Lomme  et  Brev  til  Simon- 
sen fra  Grevinde  Holstein. 


TIENDE  KAPITEL. 


FRIERDAGE. 


DER  var  saa  stille  paa  Klausholm  som  aldrig  før. 
Straks  Storkanslerinden  kom  hjem,  optog 
hun  sit  gamle  travle  Liv  med  Godsets  Bestyrelse. 
Hun  sad  Mestedelen  af  Dagen  i  sit  Brevkammer, 
og  Simonsen  gik  ud  og  ind  med  dybe  Buk  og 
fromme  Miner.  Aften  og  Morgen  rakte  hun  Anna 
Sofie  sin  kolde  Kind  til  Kys,  ved  Maaltiderne  sad 
hun  tavs,  spiste  kun  lidt  og  gjorde  Bordbønnen  læn- 
gere og  længere. 

„Her  er  som  i  en  Grav,"  sagde  Per. 

„Bi  kun,"  sagde  Mogens.  „Der  kommer  nok 
Liv  i  Tingene." 

Anna  Sofie  red  hver  Dag  i  de  grønne  Skove. 

Hun  var  langt  mere  tavs  end  før.  Timevis 
kunde  hun  høre  paa  Annekens  lystige  Snak  uden  at 
sige  andet  end  ja  og  nej.  Naar  Jytte  frittede  hende 
og  prøvede  paa  at  trænge  ind  i  hendes  Tanker, 
smilede  hun  og  kyssede  hende,  men  sagde  ingen- 
ting. 

Storkanslerinden  og  hun  vekslede  ikke  et  Ord 
om  det,  der  var  dem  imellem. 

Men  stundom,  naar  hun  gik  i  Haven,  kom  Si- 
monsen og  overrakte  hende  et  Brev.  Han  gjorde 
det  aldrig  uden  paa  et  Sted,  hvor  ingen  kunde  se 
dem,  gjorde  aldrig  nogen  Bemærkning  derom,  sagde 
ikke,  hvor  han  havde  faaet  det  fra,  og  biede  altid,  til 
han  traf  hende  ene.  De  første  Gange  blev  hun  rød 
i  Kinden  og  bluedes  ved  at  have  sin  Moders  Tjener 
til  Medvider  i  sin  Hemmelighed.  Sidenhen  kunde 
det  ske,  at  hun  saa  spørgende  paa  Hofmesteren,  om 
han  havde  noget  til  hende.  Saa  trak  han  beklagende 
paa  Skuldrene,  eller  han  gav  hende  ved  Minespil  at 
forstaa,  at  hun  skulde  gaa  afsides.  Aldrig  vekslede 
de  to  et  Ord  om  den  Forstaaelse,  der  var  imellem 
dem. 

Brevene  var  fra  Kongen  og  fra  Kirstine  Sofie. 

Kongen  skrev  aldrig  om  andet  end  om  sin  Læng- 
sel og  mest  i  de  samme  Ord.  Men  ligefuldt  bragte 
hvert  Brev  hendes  Hjerte  til  at  banke,   hun  tænkte 

jo  alene  paa,  om  han  saa  paa  hende  som  før,  og 
gik  der  en  Tid,  hvor  der  intet  Brev  kom,  kunde 
der  komme  over  hende  en  Dødsens  Angst  for,  at 
han  havde  glemt  hende. 

Kirstine  Sofie  skrev  ogsaa  om  Kongens  Længsel 
og  udmalede  den  i  de  stærkeste  Farver,  hun  vidste. 

Jeg  kender  ikke  Hans  Majestæt  igen,"  skrev 
hun.  „Han  er  tavs  ved  Taflet  og  aflyser  alle  Fester. 
Ofte  tager  han  mig  til  Side  og  spørger  mig,  hvordan 
min  skønne  lille  Søster  lider,  og  om  jeg  ikke  ved 
Raad  til  at  overvinde  vor  Moders  Modstand,  saa  hun 
kan  komme  til  Hove,  og  han  paa  ny  kan  faa 
hendes  fagre  Ansigt  at  se.  Ulrik  Adolf  siger,  at  han 
ofte  sidder  helt  fraværende  og  tankefuld  i  Raadet. 
Hans  Ministre  ved  ikke,  hvad  han  tænker  paa,  men 
det  ved  jeg,  og  det  ved  du,  hjerte  Søster.  Han 
skulde  længst  være  draget  til  Hæren  i  Holsten,  men 
siger,  han  kan  ikke  rive  sig  løs  fra  Koldinghus.  Her 
er  saa  sandt  intet  at  bie  efter,  og  det  er  alene 
Haabet  om  at  se  dig  igen,  der  holder  ham  tilbage. 
Alle  ved  Hoffet  spørger  ogsaa  efter  dig;  du  har  i 
Sandhed  vundet  alle  Hjerter  i  de  faa  Dage,  du  var 
iblandt  os.  En  Skam  og  en  Skændsel  vilde  det 
være,  om  du  ikke  skulde  forfølge  dit  Held.  Jeg  ser 
for  mig  din  Karriere  mere  straalende,  end  nogen 
Adelsfrøken  nogen  Tid  har  drømt  om,  og  jeg  taler 
med  Ulrik  Adolf  om,  at  vi  maa  finde  et  Paaskud  til 

snarest  muligt  at  faa  dig  hertil.  Lykkelige  lille  Søster, 
det  er  sælsomt  at  tænke  paa,  at  du,  der  maaske 
inden  føje  Tid  bliver  den  mægtigste  og  mest  mis- 
undte Dame  i  Landet,  sidder  i  dit  Kammer  paa 
Klausholm  med  Haand  under  Kind  og  ser  dig  ud  i 
Verden  og  kan  ikke  faa  Dagene  til  at  gaa  for  Ked- 
somhed. Om  du  vil  skrive  til  mig,  da  giv  kun  trygt 
Simonsen  Brevet,  han  er  i  mrn  Sold.  Saa  skulde 
du  ogsaa  en  Dag  skikke  Hans  Majestæt  en  Skrivelse, 
han  spurgte  mig  i  Gaar,  om  ikke  du  nogen  Tid  mere 
vilde  lade  høre  fra  dig.  Ulrik  Adolf  beder  mig 
hilse.  Han  er  enig  med  mig  i  alt  og  tror  som  jeg, 
at  det  snart  vil  vende  sig  til  det  bedste." 

Anna  Sofie  læste  og  læste  Brevene. 

Hun  skrev  tilbage  til  Grevinden,  at  hun  ingen- 
sinde glemte  de  skønne  Dage  paa  Koldinghus,  men 
vovede  sandelig  ikke  at  skrive  til  Hans  Majestæt. 
Saa  skulde  hun  ogsaa  bede  Kongen  ikke  mere  skrive 
til  hende,  for  om  deres  Moder  engang  saa  det,  da 
vilde  hun  sikkert  spærre  hende  inde  i  Portkælderen. 
Ikke  heller  maatte  hun  tro,  at  hun  kedede  sig.  Hun 
red  i  Skoven  og  sømmede  Lin  og  sang  og  snakkede 
med  Jytte  og  Anneken,  og  hun  stillede  det  i  Guds 
Haand,  om  hun  nogensinde  mere  skulde  se  Hans 
Majestæt.  Men  hjertensglad  vilde  hun  være,  om 
hendes  Søster  kunde  komme  til  Klausholm  og  tale 
med  hende. 

Kirstine  Sofie  kom  ikke,  og  alt  som  Tiden  led, 
vendte  Anna  Sofies  Tanker  sig  paa  en  Maade,   hun 
ikke  kunde  gøre  sig  Rede  for,  og  som  højligen  un-. 
drede  hende  selv. 

Hun  vidste,  at  hun  havde  Kongen  kær,  hvert 
Ord,  han  havde  sagt,  gemte  hun  i  sit  Minde,  og  alle 
hans  smaa  Breve  bar  hun  indsyede  i  sit  Korset  og 
læste  dem  atter  og  atter. 

Men  det  var,  som  blev  det  hele  hende  efter- 
haanden  mere  fjernt.  Hun  tænkte,  det  kunde  hænde, 
at  hun  aldrig  saa  Kongen  mere  og  undredes  selv, 
saa  liden  Uro  hun  følte  ved  den  Tanke.  Men  saa 
blev  hun  klar  over,  at  den  kom  af  Frygten  for,  at 
det  skønne  Billede,  hun  havde  i  sit  Minde,  skulde 
udvidskes. 

Saa  meget  havde  hun  lært  af  Faderens  glade  og 
Moderens  bitre  Beretninger,  at  Elskov  var  som  en 
flygtig  Duft,  der  kom  og  fløj  og  blev  borte  i  det 
samme.  De  korte  Øjeblikke,  hun  havde  været  sam- 
men med  Kongen,  syntes  hendes  uskyldige  Hjerte 
nok  til  at  fylde  hendes  ganske  Liv.  Hun  havde 
været  lykkelig,  og  der  var  ikke  faldet  en  Skygge 
over  hendes  Lykke,  intet  grimt  havde  trængt  sig 
mellem  hende  og  ham.  Hun  havde  givet  sit  Hjerte. 
Hun  havde  ikke  set  Dronningen,  om  hvis  Skinsyge 
der  gik  saa  sære  Sagn.  Ingen  af  Hoffolkene  havde 
faaet  Tid  til  at  misunde   hende,   ingen  af  de  andre 

Damer,  der  kæmpede  om  Hans  Majestæts  Gunst, 
var  hun  traadt  i  Vejen,  og  fremfor  alt  havde  hun 
aldrig  set  hans  Øjne  vrede  eller  kolde.  Hvad  der 
saa  hændte  i  Verden,  vidste  hun,  at  hans  Erindring 
om  hende  var  lys  og  glad  som  hendes  om  ham. 

Saa  faldt  det  hende  ind,  at  nu  kunde  hun  gerne 
føje  Moderen  og  drage  med  hende  bort  til  et  stille 
Sted  og  ende  sine  Dage  dér.  Saa  rent  utænkeligt 
var  det,  at  nogen  anden  Mand  kunde  fordunkle 
Kongens  Billede  i  hendes  Hjerte.  Hun  havde  haft 
den  Lykke,  der  var  hende  beskaaren  og  begærede 
ikke  mere. 

En  Dag  brast  disse  hendes  Tanker  ud  af  hende, 
og  hun  aabnede  sit  Hjerte  for  Jytte.  Den  gamle 
Pige  stirrede  maalløs  paa  hende. 

„Ih,  men  Gud  forbarme  sig,  Barn,"  sagde  hun. 
„Du  taler  jo,  som  om  du  havde  en  Pukkel." 

Anna  Sofie  lo  og  blev  alvorlig  igen,  mens  Jytte 
sad  og  snakkede. 

„Hvad  ved  du  egentlig  derom,  Jytte?*  sagde  hun 
saa.  „Om  du  havde  en  Mand  kær,  og  han  var 
bunden  i  Ægteskab  til  en  anden  Kvinde,  vilde  du 
da  ikke  tænke  som  jeg?" 

Jeg  har  tænkt  saadan,"  sagde  Jytte.  ,Men  det 
voldte  altsaa  Puklen." 

Anna  Sofie  saa  forundret  paa  hende. 

„Har  du  haft  nogen  kær?"  spurgte  hun 

Jytte  blev  rød  og  stammede  i  det.  Anna  Sofie 
lagde  Armene  om  hendes  Hals  og  frittede  hende,  og 
da  den  gamle  Pige  en  Stund  forgæves  havde  kæm- 
pet imod,  fortalte  hun  smilende  og  grædende,  alt 
mens  hun  spøgte  over  sig  selv  og  klappede  Anna 
Sofies  Kind,  at  hun  i  sin  Ungdom  havde  elsket  Stor- 
kansleren over  al  Maade. 

„Men  han  vidste  jo  intet  derom,"  sagde  hun. 
„Hvor  kunde  han  tænke,  at  den  stakkels  vanføre 
Pige  løftede  sine  Øjne  saa  højt.  Ikke  heller  har  jeg 
sagt  det  til  noget  Menneske  i  Verden  før  nu  til  dig. 
Og  saa  kom  jeg  jo  til  at  bo  i  hans  Hus  og  saa  ham 
hver  Dag  og  bar  hans  Børn  paa  mine  Arme.  Ak, 
jeg  har  rigtignok  været  lykkelig." 

Jytte,  Jytte,"  sagde  Anna  Sofie  og  kyssede 
hende. 

Og  hun  spurgte  hende  ud  og  fik  hende  til  ai 
fortælle  mere  og  saa  paa  hende,  som  var  hun  ble- 
ven et  helt  nyt  Menneske  i  hendes  Øjne. 

„Men  om  du  nu  ikke  havde  haft  Puklen,  Jytte," 
sagde  hun  saa.  ,0g  om  Fader  havde  faaet  dig 
kær?" 

Ja,  hvor  skulde  jeg  saa  have  kunnet  modstaa 
ham?"  sagde  Jytte.  „Ak,  du  ved  ikke,  hvad  for  en 
skøn  og  munter  Herre  han  var." 

Tankefuld  red  Anna  Sofie  i  Skoven.  Jyttes  Be- 
kendelse havde  bragt  hende  derhen,  at  hun  tænkte. 

hun  kunde  blive  Kong  Frederiks  Veninde,  som 
Vieregg  og  Schindel  havde  været  det.  Men  hun 
gøs  ved  Tanken.  Hun  mindedes,  hvordan  de  alle 
talte  om  Schindel,  hun  saa  sin  Moders  bitre  Nag  og 
syntes  ikke,  hun  kunde  være  glad  en  Time,  om 
hun  skulde  leve  betynget  med  et  saadant  Had.  Saa 
var  det  tusind  Gange  bedre  at  leve  ensom  til  sin 
Død  med  sine  lyse  Minder. 

Men  da  hun  kom  hjem,  gav  Simonsen  hende  et 
nyt  Brev  fra  Kongen,  og  denne  Gang  var  Brevet 
længere  og  Tonen  stærkere   og  varmere  end  ellers. 

„Mit  Hjertes  Dame,"  skrev  han.  Jeg  kan  ikke 
længere  leve  uden  at  se  dit  Ansigt.  Hver  Dag  spej- 
der jeg,  om  ikke  du  pludselig  staar  i  Riddersalen  og 
ser  paa  mig  med  dit  skønne  Smil.  Saa  mange  Aar 
som  jeg  er  ældre  end  du,  saa  meget  stærkere  flam- 
mer den  Elskov,  du  har  tændt  i  mit  Hjerte.  Dan- 
marks og  Norges  Konge  staar  som  en  stakkels  el- 
skovssyg  Page  og  stirrer  bag  Ruden,  om  ikke  den 
Dame,  hvis  Farve  han  bærer,  kommer  ridende  gen- 
nem Slotsporten.  Ak,  om  hun  kom,  da  skulde  Kon- 
gen raabe  den  ganske  Vagt  i  Gevær,  Piber  og  Trom- 
mer skulde  røres,  alle  Slottets  Kerter  tændes,  og 
Dansen  gaa  i  Riddersalen,  som  aldrig  for.  Anna 
Sofie  .  .  .  forbarm  dig  over  din  stakkels  Konge. 
Tomt  og  glædeløst  er  hans  Liv,  og  du  alene  kan 
give  det  Glans.     Din  stakkels  Konge  .  .  .  Statsklog- 

skab  bandt  ham  i  et  Ægteskab,  som  lod  hans  Hjerte 
koldt.  Engang  i  sin  Ungdom  fandt  han  en  Kvinde 
langt  borte  i  fjerne  Egne,  som  han  havde  kær,  men 
som  aldrig  kunde  blive  hans.  Siden  vandt  han  et 
Hjerte,  som  brast  i  Døden  .  .  .  Anna  Sofie,  om 
nogen  sværter  mit  Billede  for  dig  og  fortæller  om 
Kong  Frederiks  galante  Eventyr,  vil  du  da  mindes, 
at  han  har  et  Hjerte,  som  tørster  efter  Kærlighed 
og  aldrig  fandt  den?  Vil  du  tro,  at  om  han  vandt 
din  Elskov,  da  vilde  han  være  lykkelig  til  sin  Død? 
Frederik  R." 

Dagen  efter  kom  Kirstine  Sofie. 

Det  traf  sig  saadan,  at  Storkanslerinden  ikke  var 
til  Huse,  og  Grevinden  fløj  straks  til  Anna  Sofies 
Kammer  og  førte  hende  med  sig  langt  ud  i  Skoven. 

„Raser  du,  lille  Søster,  at  du  ikke  svarer  Kon- 
gen?" sagde  hun.     „Har  du  ham  ikke  kær?" 

Anna'  Sofies  Øjne  fyldtes  med  Taarer. 

„Du  græder,  og  du  kunde  være  gladere  end  no- 
gen i  Riget,"  sagde  Grevinden.  „Hvad  frygter  du 
for?  Tro  mig,  Hans  Majestæt  er  saa  forelsket  i 
dig,  som  jeg  aldrig  har  set  ham  før.  Giv  dig  ham 
i  Vold,  og  din  Lykke  er  sikker." 

„Søster,"  sagde  Anna  Sofie  og  tav  og  saa  ned 
for  sig. 

„Hvad  da?"  sagde  Grevinden  utaalmodig. 

^eg  kan  ikke   blive  Kongens  Mætresse,"  sagde 

Carl  Ewald:  Anna  Sofie  Reventlow  lo 

Anna  Sofie  og  saa  paa  hende  med  bedrøvede  Øjne. 
,0,  nej,  du  maa  intet  sige.  Jeg  tror  for  vist  des- 
værre for  min  Sjæls  Salighed,  at  om  han  kom  og 
satte  mig  op  paa  sin  Hest  og  red  bort  med  mig  i 
den  vide  Verden,  da  vilde  jeg  følge  ham  glad;  men 
jeg  kan  ikke  bære  Skændslen  ved  Hove.  Tror  du 
ikke  den  arme  Grevinde  Viereggs  Hjerte  brast  af 
Sorg  og  Skam?  Hvor  kunde  hun  se  Dronningen  i 
Øjnene  .  .  .  hvor  kunde  hun  le  og  være  glad,  naar 
hun  vidste,  at  de  alle  pegede  Fingre  ad  hende  bag 
hendes  Ryg?" 

„Vis  vas,"  sagde  Grevinden.  „Grevinde  Vieregg 
døde  i  Barselseng.  Tror  du,  en  Konges  Elskov  er 
som  en  anden  Mands?" 

„Og  den  arme  Anna  Kathrine,"  sagde  Anna 
Sofie.  „Hende  Moder  jog  af  Gaarden  med  Slag  og 
Skældsord." 

„Sammenligner  du  Storkanslerens  Datter  med  en 
Kammerterne?"  sagde  Grevinden.  „Tusind  Gange 
saa  langt  staar  du  over  hende  som  Hans  Majestæt 
over  Fader.  Og  hvad  hændte  der  hende  saa?  Fader 
holdt  hende  i  Agt  og  Ære  paa  Frydenlund  indtil 
hendes  Dødsdag.  Hendes  Børn  fik  adeligt  Navn  og 
Skjold  .  .  .  var  det  ikke  bedre  for  hende,  end  da 
hun  flettede  Moders  Haar  og  sømmede  hendes 
Klæder?  Om  du  bønhører  Kongens  Elskov,  da 
stiger  du   over  alle  andre  Damer   i  Riget.     Du  kan 

gøre  godt  og  ondt,  eftersom  din  Hu  staar  til,  du  kan 
glatte  Rynkerne  i  Kongens  Pande  og  gøre  ham  til 
en  mild  og  naadig  Regent.  Du  vil  blive  velsignet 
af  alle  hans  Undersaatter." 

Anna  Sofie  sad  og  saa  ned  for  sig.  Taare  efter 
Taare  faldt  fra  hendes  Øjne.  Det  stred  i  hendes 
Sind,  hun  vidste  ikke  mere,  hvad  der  var  Ret,  og 
hvad  der  var  Uret.  Grevinden  skottede  til  hende 
og  sagde  ingenting.  Hun  var  ikke  et  Øjeblik  i  Tvivl 
om,  at  det  altsammen  vilde  ende,  som  hun  ønskede. 
Hun  havde  set  og  hørt,  hvordan  Kongens  Begær 
steg,  for  hver  Dag  Adskillelsen  varede,  og  hun  kendte 
Menneskene  godt  nok  til  at  vide,  at  den  Lidenskab 
der  fortærede  hendes  unge,  uskyldige  Søster,  var 
ganske  anderledes  stærk. 

„Du  kommer  til  at  give  Kongen  et  Svar,"  sagde 
hun  saa.  Jeg  tør  ikke  komme  ham  for  Øje  uden 
en  Hilsen  fra  dig.  Gengælder  du  ikke  hans  Elskov, 
saa  sig  det.     Det  kan  ikke  blive  ved  at  gaa  som  nu.* 

Anna  Sofie  sagde  ingenting,  men  rejste  sig  og  gik 
tilbage  mod  Gaarden. 

Tæt  udenfor  Haven  stod  hun  stille  og  saa  for- 
knyt paa  Grevinden. 

„Søster,"  sagde  hun.  „Er  det  sandt,  som  de 
siger,  at  Grevinde  Vieregg  var  viet  til  Hans  Majestæt 
til  venstre  Haand?" 

„De  siger  det,"  sagde  Grevinden. 

13* 

„Rigtig  viet  ...  af  en  Præst?"  sagde  Anna  Sofie. 

Jeg  har  hørt  det,"  sagde  Grevinden.  „Og  hvor- 
for skulde  det  ikke  være  sandt?  Sligt  har  man 
hørt  før,  siden  Melanchton  viede  Landgreven  af 
Hessen  til  den  Kvinde,  han  havde  kær,  mens  hans 
rette  Hustru  levede.  Om  Kongen  byder  det,  saa 
sker  det.  Det  ved  du  vel,  at  han  staar  ingen  til 
Regnskab  uden  Gud." 

Anna  Sofie  svarede  ikke,  men  gik  videre  med 
bøjet  Hoved.  Da  de  naaede  Huset,  var  Storkans- 
lerinden  kommen  hjem  og  saa  mistroisk  fra  den  ene 
Side  til  den  anden.  Saa  forstyrret  var  Anna  Sofies 
Væsen,  at  det  var  nemt  at  se,  hvad  Søstrene  havde 
talt  om. 

„Gaa  til  dit  Kammer,"  sagde  Storkanslerinden 
barsk. 

Anna  Sofie  gik  hellere  end  gerne. 

„Har  du  glemt,  at  jeg  har  forbudt  dig  at  komme 
til  Klausholm?"   sagde  Fru  Sofie  saa  til  Grevinden. 

Jeg  har  ingenting  glemt,  og  I  heller  ikke,  kære 
Moder,"  sagde  Kirstine  Sofie  rolig.  „Ikke  heller 
skulde  jeg  voldt  Jer  Besvær  med  min  ubehagelige 
Nærværelse,  om  ikke  jeg  kom  i  Hans  Majestæts 
Ærinde  ligesom  sidst." 

„Hvad  mener  du  med  det?" 

„Hans  Majestæt  er  paa  Rejse  i  Jylland  og 
agter  at  gæste  Klausholm,"  sagde  Kirstine  Sofie. 

„Naar  kommer  Kongen?"  spurgte  Storkansler- 
inden. 

Kirstine  Sofie  saa  paa  hende  og  smilede. 

„I  Dag  om  tre  Uger  vil  Hans  Majestæt  være 
her,*  sagde  hun  saa.  ,Jeg  vilde  vare  dig  i  Tide, 
for  at  du  kunde  have  alt  beredt." 

Storkanslerinden  saa  lettet  ud. 

„Hans  Majestæt  skal  faa  en  sømmelig  Modtagelse," 
sagde  hun.     „Og  nu  fort  med  dig." 

„Du  maa  vel  lade  mine  Heste  hvile  ud  og  unde 
mig  selv  en  Bid  Mad,"  sagde  Grevinden  muntert. 
„Lad  sætte  en  Anretning  frem.  Jo  hurtigere  den 
kommer,  des  hurtigere  bliver  du  mig  kvit." 

„Nu  gaar  jeg  for  at  aflaase  Anna  Sofies  Kam- 
mer," sagde  Storkanslerinden.  „Du  skal  ikke  mere 
fylde  hendes  Øren  med  din  giftige  Snak." 

Hun  ringede.  Mogens  traadte  ind  og  fik  Befa- 
ling om  en  Anretning  til  Grevinden. 

Saa  gik  Fru  Sofie  ad  sin  Datters  Kammer  til. 
Hun  gik  tungt,  støttet  paa  sin  Stok.  Grevinden 
regnede  ud,  at  det  vilde  vare  en  Stund,  inden  hun 
naaede  gennem  den  lange  Gang.  Hun  saa  sig  om 
og  opdagede  Simonsen  i  Døren  bag  Mogens.  Ha- 
stig vinkede  hun  ham  hid. 

„Sørg  for,  at  Storkanslerinden  bliver  kaldt  bort . . . 
straks  paa  Timen  .  .  .  find  paa  noget,  Simonsen." 

Hofmesteren  bukkede  uden  at  fortrække  en  af 
sine  fromme  Miner. 

Han  løb  efter  sin  Frue  og  vred  sine  Hænder, 
alt  mens  han  skreg: 

„Ak,  naadige  Frue  .  .  .  naadige  Frue,  Ilden  har 
fænget  i  Laden." 

„Hvad  for  en  Snak?"  sagde  Storkanslerinden. 

„Det  brænder  i  Laden,"  sagde  Simonsen  stak- 
aandet.     „Per  meldte  det  nys." 

Storkanslerinden  stavrede,  saa  hurtig  hun  kunde, 
ud  af  Døren  og  ned  ad  Trappen.  Hun  gik  over  den 
store  Gaard,  fulgt  af  Simonsen,  som  raabte  og  gesti- 
kulerede. De  mødte  en  Karl,  som  stod  stille  og 
strøg  Huen  af. 

„Hvor  brænder  det?"   spurgte  Storkanslerinden, 

„Det  brænder  ingen  Steds,"  sagde  Karlen  for- 
undret. 

„Laden  brænder,"  sagde  Simonsen. 

„Den  brænder  vist  ikke,"  sagde  Karlen.  Jeg 
kommer  lige  derfra." 

„Saa  har  Per  løjet  igen,"  sagde  Hofmesteren. 
„Den  frække  Karl  ...  nu  løber  jeg  og  giver  ham 
en  forsvarlig  Tugtelse." 

Imens  var  Grevinden  løbet  til  Anna  Sofies 
Kammer. 

„Har  du  Brevet  til  Kongen?"  spurgte  hun. 

Anna  Sofie  rakte  hende  det. 

„Gud  staa  mig  bi,"  sagde  hun  og  faldt  sin  Søster 
om  Halsen  og  græd  bitterlig. 

„Det  gør  han  nok,"  sagde  Kirstine  Sofie.  „Men 
her  er  ingen  Tid  til  Snak.  Moder  kommer  nu  og 
stænger  dig  inde.  Paa  Fredag  kommer  Hans  Maje- 
stæt. Jeg  har  bildt  Moder  ind,  at  han  først  kommer 
om  tre  Uger,  for  at  hun  ikke  skulde  skikke  dig 
bort.  Sig  intet  til  hende  derom  ...  nu  løber  jeg  .  .  . 
husk  vi  har  intet  talt  sammen." 

Anna  Sofie  stod  og  stirrede. 

Da  Storkanslerinden  forpustet  kom  op  ad  Trap- 
pen, sad  Grevinde  Holstein  og  spiste  med  god 
Appetit. 

„Tak,  kære  Moder,  for  Mad,"  sagde  hun.  „Om 
nu  du  vil  lade  spænde  for,  da  skal  jeg  befri  dig  for 
min  forhadte  Nærværelse." 

—  Fredag  Middag  rullede  Hans  Majestæts  seks- 
spændige  Karosse  over  Klausholm  Slotsbro. 

I  et  Nu  var  Gaarden  fuld  af  Forridere  og  Lakajer, 
som  sprang  og  raabte.  Hestene  stampede  i  Sten- 
broen, Seletøjet  klirrede,  Staldmester  v.  Vieregg  red 
rundt  paa  sin  skummende  Hest  og  gav  Ordrer, 
Overhofmester  Walther  aabnede  Karmens  Dør  og 
hjalp  bukkende  Kong  Frederik  ud. 

Anna  Sofie  stod  paa  Trappen  og  stirrede. 

Hun  var  klædt  i  en  tarvelig  Jagtdragt,  og  Kon- 
gen  stod  en  Stund  og  stirrede  paa  hendes  skønne 

Skikkelse.  Saa  sprang  han  rask  op  ad  Trappen, 
greb  hendes  Haand  og  kyssede  den. 

„Mit  Hjertes  Dame,"  sagde  han.  „Visselig  er  I 
ikke  mindre  skøn  i  Dag,  end  da  I  vandt  mit  Hjerte 
i  Dansen  paa  Koldinghus.  Saa  længe  siden  vi  saas 
.  .  .  hvor  lider  I?" 

„Jeg  takker  Eders  Majestæt,"  sagde  hun  og  rød- 
mede og  nejede. 

Saa  kom  Storkanslerinden  til  Stede  og  gjorde 
sin  dybeste  Reverens. 

„Velkommen  paa  min  Gaard,  Eders  Majestæt," 
sagde  hun.  „Min  Steddatter  fortalte  mig,  at  jeg  først 
kunde  vente  Eders  Majestæt  om  tre  Uger.  I  faar  da 
undskylde,  at  intet  er  i  Stand  til  Eders  Modtagelse." 

„Vi  forandrede  vor  Rejseplan,"  sagde  Kongen 
muntert.  „Lad  det  ikke  bekymre  Eder,  Grevinde. 
Vi  agter  kun  at  dvæle  en  Time  eller  to  paa  Klaus- 
holm, hvor  vi  fordum  engang  var  vor  Storkanslers 
Gæst.  Vil  I  unde  os  et  Bæger  til  at  skylle  Støvet 
af  Halsen?" 

Storkanslerinden  nejede  og  førte  sin  fornemme 
Gæst  ind  i  Riddersalen. 

„Gaa  til  dit  Kammer,"  sagde  hun  til  Anna  Sofie. 
„Du  er  ikke  sømmelig  klædt  til  at  modtage  Hans 
Majestæt." 

„Vist,  ej,"  sagde  Kong  Frederik.  „Frøken  Anna 
Sofie   er   om    muligt  skønnere  endnu,   end   da    hun 

dansede  i  Silke  og  Fløjl  paa  vort  Slot,  og  da  vi  bar 
hendes  Farve  ved  Karusselien." 

Storkanslerinden  befalede  Simonsen  at  føre  Hans 
Majestæt  til  et  Kammer,  hvor  han  kunde  to  sine 
Hænder.  Kong  Frederik  vendte  sig  endnu  en  Gang 
og  saa  paa  Anna  Sofie,  som  fulgte  ham  med  Øjnene. 

Næppe  var  Kongen  forsvunden,  før  Fru  Sofie  greb 
sin  Datter  i  Armen.  Uden  at  sige  et  Ord  slæbte 
hun  hende  ad  den  lange  Gang  til  hendes  Kammer. 

Da  Hans  Majestæt  glad  og  oprømt  traadte  ind  i 
Riddersalen,  søgte  hans  Øje  forgæves  hende,  for 
hvis  Skyld  han  var  kommen. 

Han  drak  Storkanslerinden  til  og  sagde  hende 
mange  skønne  Ord  om  hendes  afdøde  Husbond, 
om  Ulrik  Adolf  og  Kirstine  Sofie  og  om  hendes 
skønne  Gaard.  Hun  takkede  med  underdanige,  men 
afmaalte  Ord.  Kongens  Blik  fløj  hvert  Øjeblik  til 
Døren,  om  ikke  Anna  Sofie  kom.  Hendes  Moder 
læste  hans  Tanker  og  sad  stram  og  kampberedt. 

„Hvor  bliver  saa  Eders  skønne  Datter  af?"  sagde 
han  omsider.  „Som  vi  har  sagt  Eder,  har  vi  kun 
en  kort  Stund  tilovers  til  dette  Besøg.  Gaa  til  hendes 
Kammer,  Grevinde,  og  sig  hende,  at  det  faar  være 
det  samme  med  Pynten.  Det  lyster  os  at  se  hende 
og  tale  med  hende,  saa  vil  vi  ogsaa  gerne  ved  hendes 
Side  foretage  en  Runde  i  den  skønne  Have,  hvorom 
Eders  Steddatter  har  fortalt  os  saa  meget." 

,Jeg  beklager,  at  jeg  ikke  selv  er  i  Stand  til  at 
vise  Eders  Majestæt  rundt,"  sagde  Storkanslerinden. 
„Mine  Ben  er  svage  og  kan  knap  mere  bære  mig 
rundt  i  Huset,  og  desværre  er  min  Datter  syg.  Jeg 
lagde  hende  selv  ret  nu  til  Sengs,  og  hun  kan  paa 
ingen  Maade  vise  sig  for  Eders  Majestæt." 

„Den  Sygdom  kom  hastig  paa,"  sagde  Kongen. 
„For  en  halv  Time  siden  bød  hun  os  god  Dag  med 
røde  Kinder  og  blanke  Øjne." 

„Ingen  ved,  naar  Sygdommen  kommer.  Eders 
Majestæt,"  sagde  Fru  Sofie.  „Min  Datter  har  saa- 
danne  Anfald.  Umulig  er  det  jo  heller  ikke,  at 
Sindsbevægelsen  over  Eders  Majestæts  uventede  An- 
komst har  fortumlet  hende." 

Kong  Frederik  saa  i  hendes  tillukkede  Ansigt. 

„I  fører  Tøjlerne  stramt  i  Eders  Hus,  Grevinde 
Reventlow,"  sagde  han  saa.  Jeg  frygter  ogsaa  for, 
at  I  spiller  fordækt  Spil  med  Eders  Suveræn." 

„Deri  gør  Eders  Majestæt  mig  haardt  Uret," 
sagde  Storkanslerinden.  „Jeg  er  rede  til,  naar  som 
helst  Eders  Majestæt  ønsker  det,  at  lægge  Kortene 
paa  Bordet." 

„Og  jeg  faar  ikke  Eders  Datter  at  se?"  spurgte 
Kongen. 

„Nej,  Eders  Majestæt,"  sagde  hun. 

Hun  nejede  dybt,  men  uden  at  tage  sit  hvasse 
Blik  fra  Kongen.     Sine    tynde    Hænder    holdt    hun 

fast  knyttede.  Hans  Majestæt  saa,  at  hun  ikke  var 
til  Sinds  at  vige  en  Tomme. 

Saa  rejste  han  sig  og  lod  sit  Glas  staa  uden  at 
tømme  det. 

„I  Dag  vil  vi  ikke  volde  Ufred  i  Eders  Hus, 
Grevinde,"  sagde  han.  „Lid  trygt  paa,  at  I  skal 
høre  fra  os.  Kongen  lader  sig  ikke  sætte  Stolen  for 
Døren  af  en  Undersaat." 

„Mit  Hus  og  alt,  hvad  der  er  i  det,  er  til  Eders 
Majestæts  Disposition,"  sagde  Storkanslerinden.  „En 
god  og  retfærdig  Monark  som  Kong  Frederik  vil  al- 
drig regne  mig  til  Last,  at  jeg  skærmer  min  umyn- 
dige Datter." 

Kongen  sagde  ingenting,  men  vinkede  med  Haan- 
den  og  gik  mod  Døren  uden  Farvel.  Lakajerne 
sprang  og  bukkede,  Overhofmester  Walther  raabte 
og  kommanderede  i  Gaarden,  den  svære  Karosse 
rullede  frem,  og  Kong  Frederik  kørte  fra  Klausholm. 


ELLEVTE  KAPITEL. 


KIRSTINE  SOFIES  SEJR. 


GREVINDE  Holstein  stod  indenfor  Døren  til  Kon- 
gens Kabinet  paa  Koldinghus. 

Hun  nejede,  men  Hans  Majestæt  saa  hende  ikke. 
Han  sad  med  Ryggen  halvt  til  og  stirrede  hen  for  sig. 

„Eders  Majestæt  har  ladet  mig  kalde,"  sagde 
hun  saa. 

„Er  det  Eder,  Grevinde,"  sagde  Kongen  og  vaag- 
nede  af  sine  Tanker.  „Sæt  Jer  her  hen  .  .  .  nej, 
her  ved  min  Side,  saa  ingen  kan  høre,  hvad  vi  ta- 
ler om,  hvis  de  lurer  udenfor." 

Kirstine  Sofie  satte  sig  og  saa  forventningsfuld 
paa  ham. 

„I  har  sagtens  hørt,  hvordan  mit  Besøg  paa 
Klausholm  forløb,"  sagde  han. 

„Nej,  Eders  Majestæt,"  sagde  hun.  „Jeg  er 
kommen  i  Dag  fra  Flensborg.  Men  jeg  kan  ikke 
tro  andet,  end  at  min  Stedmoder  modtog  Eder  med 
sømmelig  Underdanighed." 

„Paa  Underdanigheden  var  der  ikke  at  klage," 
sagde  Kongen.  „Fru  Sofie  bød  mig  af  sin  bedste 
Vin  i  de  skønneste  Glas.  Men  sin  Datter  lukkede 
hun  inde  paa  hendes  Kammer.  Hun  sagde,  hun 
var  saa  syg,  at  hun  maatte  gaa  til  Sengs,  endda 
hun  stod  selv  i  Døren  og  bød  os  velkommen,  da  vi 
kørte  op  for  Trappen." 

„Jeg  tænker,  det  beror  ene  og  alene  paa  Eders 
Majestæt  selv,  hvor  længe  I  vil  finde  Eder  i  hendes 
Trods,"  sagde  Kirstine  Sofie. 

Kongen  trak  Øjenbrynene  i  Vejret  og  saa  paa 
hende. 

„Ak,  var  det  blot  Eder,  der  var  min  tilbedte 
Anna  Sofies  Moder,"  sagde  han. 

Hun  lod,  som  mærkede  hun  ikke  Brodden  i 
hans  Ord,  og  han  skyndte  sig  selv  at  dække  over 
den. 

„Alvorlig  talt.  Grevinde,"  sagde  han.  Jeg  kan 
ikke  undvære  Anna  Sofie,  hun  har  taget  alle  mine 
Tanker,  og  hendes  Billede  foresvæver  mig  Dag  og 
Nat.     Hvad  raader  I  mig  til  at  gøre?" 

„Gud  bevare  mig  for  at  give  Eders  Majestæt  et 
Raad,"  sagde  Grevinden.  „Om  en  Mand  elsker  en 
Dame,  og  Damen  gengælder  hans  Kærlighed,  da 
finder  de  vel  Vej  frem.  Og  er  der  een  Vej  for  en 
Mand,  da  tænker  jeg,  der  er  tusind  for  Kongen." 

„Godt  nok,"  sagde  Kong  Frederik  og  nikkede. 
„Men  det  er  just  Spørgsmaalet,  om  Eders  Søster 
elsker  mig." 

„Har  Anna  Sofie  ikke  sagt  Eders  Majestæt  det  i 
sit  Brev?" 

Kong  Frederik  aabnede  et  hemmeligt  Rum  i  sit 
Chatol,  tog  Anna  Sofies  Brev  frem,  læste  det  og  gav 
det  til  Grevinden. 

„Se  selv,  hvad  hun  skriver,"  sagde  han. 

„Ak,  Eders  Majestæt,"  læste  Kirstine  Sofie.  „Hun, 
som  I  kalder  Eders  Hjertes  Dame,  glemmer  aldrig 
de  skønne  Dage  paa  Koldinghus.  Til  sin  Død  vil 
hun  mindes  dem  og  bevare  Erindringen  om  Eders 
Majestæt  i  et  kærligt  Hjerte." 

Kong  Frederik  saa  spørgende  paa  Kirstine  Sofie. 

„Det  er  skønt  nok,"  sagde  han.  „Men  jeg  ser 
ikke  i  disse  Linier  en  Længsel,  der  svarer  til  min." 

„Hvad  vil  Eders  Majestæt,  at  det  unge  Barn  skal 
skrive?"  sagde  Grevinden.  „Det  er  ikke  nemt  for 
en  ung  og  uerfaren  Kvinde  at  tolke  sin  Kærlighed  i 
Ord.  Og  vanskeligere  er  det  sagtens  endnu,  naar 
hendes  Elsker  tillige  er  Suveræn.    Just   af   hendes 

Tilbageholdenhed  kan  Eders  Majestæt  spore  hendes 
Dyd." 

„Jeg  har  selv  tænkt  saadan,"  sagde  Kongen.  „Og 
var  jeg  ikke  overbevist  om  hendes  rene  og  dydige 
Hjerte,  da  kunde  jeg  sagtens  lettere  faa  Bugt  med 
denne  Elskov,  som  truer  med  at  røve  mig  Sind  og 
Sans.     Sig  saa,  hvad  I  mener,  jeg  skal  gøre." 

„Hent  hende,  Eders  Majestæt,"  sagde  Kirstine 
Sofie. 

„Om  en  af  mine  Undersaatter  gjorde  det,  I  dér 
raader  mig  til,  da  maatte  jeg  sætte  ham  i  Taarnet, 
var  han  end  den  fornemste  af  mine  Tjenere,"  sagde 
Kongen. 

„Da  er  det  vel,  at  ingen  kan  sætte  Eders  Maje- 
stæt i  Taarnet,"  sagde  Kirstine  Sofie.  ,Jeg  siger 
igen:  hent  hende.  Hun  flagrer  med  Vingen  som 
Fuglen  i  sit  Bur  og  jubler  glad,  den  Dag  Eders  Maje- 
stæt sætter  hende  i  Frihed." 

Kongen  saa  hen  for  sig. 

„Saa  er  der  eet  endnu,"  sagde  han.  „Saa  sandt 
jeg  elsker  Anna  Sofies  Dyd  saa  vel  som  hendes 
Skønhed,  saa  kvier  det  mig  at  drage  hende  ind  i  alt 
det,  der  venter  min  Mætresse.  Jeg  havde  en  stærk 
Ulykkefornemmelse,  da  jeg  satte  Schindel  ind  i  Grev- 
inde Viereggs  Gaard,  og  mine  Anelser  slog  sørgelig 
til.  Visselig  kan  jeg  ikke  tænke  mig  Eders  unge 
Søster  i  Schindels  Sted." 

„Beder  Eders  Majestæt  mig  om  Raad  i  den 
Sag?"  sagde  Kirstine  Sofie. 

Kongen  nikkede. 

„Eders  Majestæt  maa  da  tilgive  mig,  at  jeg  taler 
om  disse  gamle  Sager,"  sagde  hun.  „Det  fortælles, 
at  Eders  Majestæt  havde  ladet  Eder  vie  til  Grev- 
inde Vieregg  til  venstre  Haand.  Vil  I  sige  mig,  om 
det  er  sandt?" 

Kongen  saa  paa  hende,  missede  lidt  med  Øjnene 
og  saa  bort  igen. 

„Det  er  ikke  sandt,"  sagde  han.  „Rygtet  blev 
udspredt  af  Grevindens  Fader,  og  jeg  sagde  intet 
derimod  for  hendes  Skyld." 

„Om  Eders  Majestæt  vil  følge  mit  Raad,  da  lade 
I  Eder  vie  til  Anna  Sofie,"  sagde  hun.  „Derved  vil 
Eders  Majestæt  ganske  berolige  de  Skrupler,  hun 
maaske  har,  og  tage  Brodden  af  Slægtens  Vrede. 
Der  er  intet  anstødeligt  i  et  saadant  Ægteskab." 

„Nej,"  sagde  Kong  Frederik.  „Det  kunde  vel 
lade  sig  høre.  Selv  vilde  det  være  mig  kært  at  vise 
Anna  Sofie,  at  det  ikke  alene  er  Brynde  og  Begær, 
der  drager  mig  til  hende.  Om  hendes  Ansigt  ikke 
lyver,  da  har  hun  en  skøn  Sjæl,  og  jeg  kaster  denne 
Gang  ikke  min  Gunst  til  en  uværdig.  Men  sandt  at 
sige.  Grevinde,  ved  jeg  ikke,  hvilken  Guds  Mand 
jeg  skulde  faa  til  at  forrette  Ceremonien.  Min  kære 
Conradi  har  allerede  een  Gang  holdt  en  Sparlagen- 

præken  for  mig  over  mit  Køds  Skrøbelighed.  Kon- 
fessionarius Jespersen  vilde  sikkert  hellere  tage  sin 
Afsked  end  opfylde  min  Anmodning.  Og  om  jeg  hen- 
tede en  eller  anden  ukendt  Landsbypræst,  da  kunde 
det  nemt  ske,  at  Vielsens  Gyldighed  til  sin  Tid  blev 
omdisputeret,  og  det  gik  ud  over  stakkels  Anna 
Sofie,  naar  jeg  maaske  ikke  mere  var  i  Live  og 
kunde  beskytte  hende. 

„Derfor  ved  jeg  Raad,"  sagde  Grevinden  hastig. 
„Om  Eders  Majestæt  vil  overlade  den  Sag  til  mig, 
da  skal  jeg  skaffe  en  Mand,  som  i  alle  Maader  er 
kapabel  til  Hvervet." 

„Hvem  da?"  spurgte  Kongen. 

„Han  hedder  Thomas  Claussen,"  sagde  Kirstine 
Sofie.  „Han  er  Konrektor  ved  Flensborg  Latinskole 
og  mig  og  Ulrik  Adolf  stærkt  forbunden.* 

„Saa  er  han  jo  ikke  Præst,"  sagde  Kongen. 

Jeg  .  tænker,  det  staar  i  Eders  Majestæts  Magt 
at  udnævne  ham  til  Eders  Hofpræst,  den  Dag  I  vil," 
sagde  Kirstine  Sofie. 

Kongen  sad  et  Øjeblik  og  tænkte  efter,  saa  rejste 
han  sig  brat  og  skød  Stolen  tilbage. 

„Lad  det  da  være  saadan,"  sagde  han.  „Skaf 
Manden  hid,  at  jeg  kan  se  ham  og  tale  med  ham 
og  underret  Eders  Søster  om,  hvad  der  forestaar,  at 
hun  kan  være  beredt,  naar  jeg  kommer." 

Carl  Ewald :  Anna  Sofie  Reventlow.  14 

„Eders  Majestæts  Befaling  skal  blive  opfyldt, "^ 
sagde  Kirstine  Sofie. 

Hun  nejede  og  gik  mod  Døren.  Det  var  hendes 
Agt  nu  samme  Dag  at  drage  til  Flensborg  og  hente 
Thomas  Claussen,  men  som  hun  stod  ved  Døren, 
kaldte  Kongen  hende  tilbage. 

„Grevinde  Holstein,"  sagde  han.  „Om  nu  vi 
tager  Eders  Søster  til  Gemalinde  til  venstre  Haand, 
da  maa  I  vide,  at  dermed  begynder  ikke  et  Regi- 
mente for  hendes  Slægt  og  Venner.  Vi  er  ikke  til 
Sinds  at  lade  det  Spil  gentage  sig,  som  blev  drevet 
under  vor  højsalige  Fader." 

„Eders  Majestæt,"  sagde  Kirstine  Sofie  i  saa  for- 
tørnet en  Tone,  som  Etiketten  tillod. 

„Godt,"  sagde  Kongen  og  slog  ud  med  Haan- 
den.  „Vi  vilde  blot  sige  Jer  det.  Forøvrig  kan  I 
være  sikker  paa  vor  Gunst,  og  vi  skal  finde  Lejlig- 
hed til  at  yde  Jer  og  Ulrik  Adolf  Tak  for  de  Tje- 
nester, I  har  bevist  os." 

Kirstine  Sofie  løb  til  sin  Husbond  og  fortalte 
ham  glædestraalende,  hvordan  Sagen  stod.  Men  da 
mødte  hun  pludselig  en  Modstand,  hun  mindst  af 
alt  havde  ventet. 

Jeg  vil  ikke  have  mere  med  det  at  bestille,  Kir- 
stine Sofie,"  sagde  han.  „Gud  give,  jeg  aldrig  havde 
lyttet  til  dine  Ord.  Jeg  bliver  helt  syg  om  Hjertet  ved 
at  tænke  paa  det  arme  Barn,  som  du  har  forlokket." 

„Men  Ulrik  Adolf,"  sagde  hun. 

„Det  nytter  ikke,  hvad  du  siger,"  sagde  han. 
Jeg  drager  til  Flensborg  den  Dag  i  Dag  og  sætter 
ikke  mine  Ben  paa  Koldinghus,  saa  længe  det  staar 
paa.  Du  faar  selv  handle,  som  din  Samvittighed  til- 
lader dig.  Har  du  fyldt  den  stakkels  Anna  Sofies 
Hoved  med  Elskovstanker,  saa  staar  hun  sagtens 
ikke  til  at  redde,  men  jeg  vil  ikke  mere  være 
med.  Du  maa  ogsaa  selv  tale  med  Thomas  Claus- 
sen, ikke  i  nogen  Maade  vil  jeg  indvikles  i  dit  Fore- 
havende." 

Hun  lagde  Armene  sammen  over  Brystet  og  saa 
haansk  paa  ham. 

„Er  du  en  Mand  og  viger,  naar  det  gælder?" 
sagde  hun. 

„Jeg  tænker,  jeg  er  en  Mand,  endda  jeg  ikke  har 
vist  mig  fast  nok  mod  dig,"  sagde  han.  „Men  jeg 
undres,  om  du  er  en  Kvinde,  som  lokker  din  egen 
Søster  i  Kongens  Garn." 

„SHdder  Sladder,"  sagde  hun.  „Men  gaa  du  kun 
din  Kaas,  jeg  skal  klare  Sagen  for  os  begge.  En- 
gang naar  Slægtens  Magt  øges  som  aldrig  før  gen- 
nem Anna  Sofie,  vil  du  takke  din  Hustru  paa  dine 
Knæ,  fordi  hun  ikke  var  en  Vante  som  du." 

Dermed  vendte  hun  ham  Ryggen  for  at  gaa, 
men  han  lagde  sin  Haand  fast  paa  hendes  Skulder 
og  holdt  hende  tilbage. 

14* 

„En  Ting  endnu,  Kirstine  Sofie,"  sagde  han.  „Du 
skal  ikke  bemøje  dig  med  at  skaffe  mig  nogen  Slags 
Gunst  eller  Udmærkelse  for  det  første.  Om  Hans 
Majestæt  byder  mig  en  saadan,  da  takker  jeg  og 
siger  nej,  saa  det  kan  vides  over  det  ganske  Land, 
at  jeg  er  uskyldig  i  stakkels  Anna  Sofies  Fald." 

Dermed  tog  han  sin  Haand  til  sig  og  lod  hende 
gaa. 

Og  hun  gik  gladelig. 

Hun  kendte  Verden  og  Menneskene.  Saa  lidt 
hun  før  mente  med  sin  Fortørnelse,  da  Hans  Maje- 
stæt advarede  hende  mod  at  søge  nogen  utilstedelig 
Profit  af  hans  Elskov  til  hendes  Søster,  saa  lidt 
troede  hun  nu  paa  Ulrik  Adolfs  Samvittighedsnag. 
Selv  var  hun  kold,  men  hun  saa  hver  Dag,  hvor- 
dan Elskoven  tumlede  med  Mænd  og  Kvinder. 
Hun  havde  set  Grevinde  Schindels  lidet  værdige 
Brødre  komme  i  gode  og  ansete  Stillinger  og  blive 
der,  endda  Grevinden  kom  i  Unaade  og  blev  udvist 
af  Landet.  Hun  saa  Viereggerne  alle  Vegne  som 
Hans  Majestæts  tro  og  vellønnede  Tjenere.  Hvor- 
dan skulde  det  da  tænkes  andet,  end  at  Anna  Sofies 
Ophøjelse  maatte  give  hendes  dygtige  og  højt  ansete 
Slægt  et  Skub  fremad. 

Hun  var  selv  ærgerrig  som  en  Mand,  og  hun 
vidste,  at  Ulrik  Adolf  bar  paa  en  dyb  Skuffelse, 
fordi  han  ikke  var  bleven  Storkansler  efter  hendes 

Faders  Død.  Om  det  høje  Embede  en  Dag  vinkede 
ham,  da  greb  han  det  med  begge  Hænder,  hvad 
saa  han  sagde  nu. 

Nej,  det  skulde  nok  ordne  sig  altsammen  efter 
hendes  kloge  Hoved,  og  hvad  der  var  det  bedste  af 
det  hele  .  .  .  hun  kendte  Hans  Majestæt  saa  godt, 
at  hun  var  sikker  paa,  at  hans  Elskov  til  Anna  Sofie 
ikke  vilde  slukkes,  men  vare,  til  Døden  skilte  dem. 
Kong  Frederik  var  nu  en  Mand  paa  over  fyrretyve 
Aar  og  ikke  synderlig  stærk  af  Helbred.  Hos  Anna 
Sofie  vilde  han  føle  sig  tryg  og  glad,  og  hun,  den 
lille  uskyldige  Pige,  der  havde  levet  sit  ganske  Liv 
paa  Klausholm  .  .  .  hun  var  visselig  af  de  Kvinder, 
der  elsker  een  Gang  og  ikke  mere. 

Glad  steg  Grevinde  Holstein  til  Hest  og  red  ad 
Flensborg  til  for  at  engagere  Hans  Majestæt  en  ny 
Hofpræst. 


TOLVTE  KAPITEL. 


HOFPRÆSTEN. 


I   et  lille  Hus  i  Skippergaden  i  Flensborg  sad  Kon- 
rektor  Thomas  Claussen  med  sin  Hustru  og  sine 
fire  Børn  ved  deres  tarvelige  Maaltid. 

Mette  hed  Konen  og  var  Datter  af  Skipper  Mar- 
tin Ulrich,  en  af  Stadens  velstaaende  Mænd.  Men 
hun  var  ældre  end  Konrektoren  og  havde  alene 
taget  ham,  fordi  to  andre  Fæstemænd  havde  bedra- 
get hende  for  hendes  Grimheds  og  haarde  Sinds 
Skyld.  Hun  vilde  frem  i  Verden  og  skældte  sin 
Husbond  ud  fra  Morgen  til  Aften,  fordi  han  sad  her 
i  det  lille  Embede  uden  Udsigt  til  Forfremmelse. 
Det   var   at   se   paa    Konrektorens   trætte    Blik,    at 

heller  ikke  han  var  fornøjet,  hverken  med  sin  Ger- 
ning eller  sit  huslige  Liv.  Mismodig  saa  han  paa  de 
fattige  Retter  og  sukkede.  Saa  for  han  op  og  lan- 
gede et  af  Børnene  en  Lussing  og  blev  skældt  ud 
af  Madam  Mette.  Saa  slog  hun  et  andet  af  deres 
Kærlighedspanter  og  blev  gnavent  irettesat  af  ham. 

„Det  nytter  ikke,  du  ser  saa  spansk  til  Maden, 
Thomas,"  sagde  hun.  ,Jeg  ved  nok,  du  spekulerede 
i  Faders  Penge,  dengang  du  tog  mig,  men  der  van- 
ker ingenting,  før  han  er  død." 

„Hvad  andet  skulde  jeg  spekuleret  i?"  sagde 
Konrektoren  med  et  besk  Smil  og  saa  op  og  ned  af 
sin  Ægtemage.  „Skøn  er  du  ikke,  og  Hjemmet  gør 
du  mig  til  et  Helvede,  saa  det  næsten  er  min  bedste 
Tid,  naar  jeg  sidder  paa  Skolen  og  herser  med  de 
ugudelige  Børn." 

„Da  kan  du  tro,  jeg  havde  aldrig  taget  dig,  om  ikke 
du  havde  indbildt  mig,  at  du  var  en  lærd  Mand, 
som  vilde  faa  en  stor  Karriere,"  sagde  Mette.  „Er 
der  nogen,  som  er  blevet  bedraget  i  Ægteskabet,  saa 
er  det  mig.  Forgæves  har  du  pralet  af  dit  Bekendt- 
skab med  Grev  Holstein.  Greven  er  ikke  den  Mand, 
der  gør  noget  for  en  Slusk  som  dig." 

Konrektoren  dukkede  sig  under  Bygen  og  slub- 
rede sin  tynde  Grød  i  sig,  Børnene  sloges  og  vræ- 
lede, til  deres  Moder  skaffede  Stilhed  ved  at  dunke 
dem  med  Grødsleven  i  Hovedet. 

Saa  gik  Døren  op,  og  Grevinde  Holstein  traadte 
ind. 

„Gid  Maden  maa  bekomme  Jer  vel,  Konrektor," 
sagde  hun.  „Og  Jer  med,  Madam  Mette.  Tak  .  .  . 
spis  I  kun  færdig  i  Guds  Navn.  Jeg  sætter  mig  her 
saa  længe.  Saa  kan  I  jage  Børnene  ud,  for  mit 
Ærinde  er  ikke  for  smaa  Øren." 

Madam  Mette  vidskede  med  sit  Skørt  Støvet  af 
en  Stol  og  jog  saa  Ungerne  paa  Porten.  Konrek- 
toren  stod  og  bukkede  med  Grød  i  sit  Skæg. 

„Skal  jeg  ogsaa  gaa,  naadige  Grevinde?"  sagde 
Madam  Mette. 

„Gaa,  Kone,"  sagde  Thomas  Claussen  og  stram- 
mede sig  op  til  stor  Værdighed.  „Du  begriber  vel, 
at  det  er  mig,  den  naadige  Grevinde  vil  tale  med." 

„Bliv  I  kun.  Madam  Mette,"  sagde  Kirstine  Sofie. 
„En  klog  Kone  er  aldrig  tilovers  i  hendes  Mands 
Raad.     Det  ved  jeg  bedst  hjemme." 

Madam  Mette  smilede  og  kniksede,  og  saa  kom 
Grevinden  frem  med  sit  Ærinde. 

„I  mindes  nok.  Mester  Thomas,  at  min  Husbond 
har  lovet  at  skaffe  Jer  et  bedre  Embede,  engang  naar 
Lejlighed  faldt,"  sagde  hun. 

Jeg  takker  Greven,  fordi  han  mindes  mig," 
sagde  Konrektoren. 

„Det  var  saamænd  ogsaa  paa  Tide,"  sagde  Ma- 
dam Mette.     „Thomas  tjener  knap  til  Kone  og  Børn, 

og  det  er  Skam  og  Skade,  at  saa  lærd  en  Mand, 
som  han  er,  skal  sidde  her  og  banke  Latin  i  de  for- 
vorpne Drenge." 

„Det  samme  mener  just  jeg,"  sagde  Kirstine 
Sofie.  „Greven  og  jeg  er  fuldt  overtydede  om 
Mester  Thomas'  Lærdom,  og  nu  er  Tiden  kommen, 
da  vi  kan  gøre  noget  for  Jer.  Hvad  siger  I  om  at 
blive  Hofpræst,  Thomas  Claussen?" 

Konrektoren  satte  sig  af  Forskrækkelse  paa  Sto- 
len, fra  hvilken  han  ærbødig  havde  rejst  sig.  Ma- 
dam Mette  knejsede,  og  hendes  Øjne  tindrede. 

„I  driver  Spot  med  mig,  naadige  Grevinde," 
sagde  han. 

„Som  du  snakker,"  sagde  Mette.  „Hvorfor  skulde 
du  ikke  kunne  blive  Hofpræst.  Er  din  Lærdom 
ikke  lige  saa  stor  som  Conradis,  den  Slusk,  som  hver 
Søndag  bringer  sig  i  Fortræd  for  sin  grove  Munds 
Skyld.  De  siger  endog,  at  han  har  overfuset  selve 
Hans  Majestæt." 

„Mester  Conradi  gjorde  ikke,  uden  hvad  der  var 
hans  Pligt,"  sagde  Thomas  Claussen.  „Ære  være 
ham  for  det,  og  Skam  faa  den  gejstlige  Mand  eller 
hans  Hustru,  som  laster  ham,  fordi  han  havde  Mod  til 
at  tage  Bladet  fra  Munden  overfor  selve  Majestæten." 

„Vil  I  høre,  naadige  Grevinde,"  sagde  Madam 
Mette  og  virrede  med  Hovedet,  som  om  hun  opgav 
det  hele.     „Hvad  Udkomme  er  der  med  den  Mand?" 

„Jeg  tænker  nok,  vi  kommer  overens,"  sagde 
Grevinden.  „Først  lader  vi  nu  Conradi  være  den 
Mand,  han  er.  Enhver  har  nok  i  at  svare  for  sit 
eget.  Men  visselig  maa  jeg  sige,  at  en  Mand,  der 
skal  præke  for  Majestæten  og  hele  det  fornemme 
Hof,  maa  forstaa  at  belægge  sine  Ord  anderledes 
end  en,  der  skal  udlægge  Evangeliet  for  Bønder  og 
Fiskere." 

„Naturlig,"  sagde  Madam  Mette  triumferende. 

„Jeg  tænker  ikke  heller,  det  skal  falde  Mester 
Thomas  svært  at  klare  sig  ved  Hove,"  sagde  Grev- 
inden. „Om  ellers  det  lykkes  mig  at  faa  ham  ansat 
i  det  Embede,  jeg  har  til  ham,  da  vil  han  hurtig 
komme  til  at  vise  sin  Kunst  og  Duelighed." 

„Saa  er  det  altsaa  virkelig  Eders  Naades  Mening, 
at  jeg  kan  blive  Hofpræst  hos  Kong  Frederik?"  sagde 
Konrektoren  i  dyb  Bevægelse. 

Han  saa  for  sig  i  Perspektiv,  hvad  der  kunde  rinde 
ud  af  en  saadan  Stilling.  Han  saa  sig  som  Provst, 
som  Bisp,  som  Gehejmeraad  .  .  .  der  var  ingen  Ende 
paa  den  Ære  og  Udmærkelse,  der  kunde  dale  ned 
over  den  fattige  Konrektor  fra  Flensborg. 

„Vist  er  det  min  Mening,"  sagde  Grevinden. 
„Om  I  bærer  Jer  snildt  ad,  da  er  Embedet  Jer  sik- 
kert nok." 

Konrektoren  vilde  spørge,  men  Kirstine  Sofie  vin- 
kede med  Haanden  og  gav  sig  saa  til  at  fortælle. 

Det  var  Hans  Majestæts  Agt  at  indgaa  morga- 
natisk  Ægteskab  med  en  fornem  dansk  Adelsfrøken. 
Brylluppet  skulde  holdes  om  fjorten  Dage  paa  Skan- 
derborg Slot  i  al  Hemmelighed.  Af  Grunde,  som 
hun  ikke  her  vilde  udvikle,  ønskede  Hans  Majestæt 
ikke  at  lade  Vielsen  forrette  af  Conradi  eller  af  den 
kongelige  Konfessionarius  eller  af  nogen  af  Bisperne. 
Ikke  heller  skulde  nogen,  undtagen  de  faa  indviede 
vide  Besked  om  Sagen,  før  den  helt  og  holdent  var 
i  Orden.  Det  gjaldt  altsaa  først  og  fremmest  om, 
at  Konrektoren  og  Mette  kunde  holde  ren  Mund, 
dernæst  maatte  han  endnu  i  denne  Aften  gøre  sig 
rejseklar  og  drage  i  hendes  Følge  til  Koldinghus, 
hvor  han  skulde  fremstilles  for  Hans  Majestæt. 

„Ak,  da  er  Lykken  endelig  kommen  til  Huse," 
sagde  Madam  Mette  og  slog  Hænderne  sammen. 

Konrektoren  saa  ikke  til  hende.  Han  skottede 
til  Grevinden  og  faldt  saa  hen  i  dybe  Tanker. 

Det  var  en  saare  omdisputabel  Affære  med  Fyr- 
sternes morganatiske  Ægteskaber.  Det  vidste  han 
saa  godt  som  nogen,  at  Præst  stod  mod  Præst  i  den 
Sag,  og  de,  der  fordømte  Kongernes  Bigami,  var 
langt  baade  de  fleste  og  de  bedste.  Ikke  heller  var 
han  dummere  end,  at  han  begreb,  der  maatte  være 
noget  raaddent  ved  Sagen,  siden  Hans  Majestæt  for- 
bigik  sine  fornemste  gejstlige  Embedsmænd  og  hen- 
vendte sig  til  en  ukendt  Mand  som  han. 

Der  dæmrede  i  ham  Følelser,  han  ikke  havde 
kendt  i  lange  Tider,  Ungdomsfornemmeiser  fra  de 
Dage  han  drømte  om  at  blive  en  nidkær  Herrens 
Tjener,  der  frygtløs  sagde  Sandheden  til  høje  og  lave, 
drømte  om  at  rejse  den  lutherske  Kirke  af  dens 
Forfald,  der  dengang  ikke  syntes  ham  mindre  end 
Pavekirkens.  Han  mindedes  sine  Kammerater,  med 
hvem  han  havde  talt  dybt  og  længe  om  disse  Ma- 
terier. Dyre  Eder  havde  de  svoret  i  Ungdommens 
Begejstring. 

Og  nu  sad  han  her  som  en  fattig  Konrektor 
med  en  arrig  Kælling  og  hungrige  Børn.  Han  havde 
ikke  mindste  Udsigt  til  at  opnaa,  hvad  han  havde 
drømt  om  i  sin  Ungdom.  Sit  Liv  igennem  kunde 
han  slide  ubemærket  med  Drengene  i  den  latinske 
Skole.  Kom  det  højt  kunde  han  engang,  naar  han 
blev  gammel,  haabe  paa  et  bitte  Præstekald  derude 
i  Bondelandet,  hvor  han  skulde  tale  for  Bønder,  der 
ikke  forstod  ham,  og  bøje  sig  for  Provst  og  Bisp, 
der  var  ham  underlegne  i  Lærdom. 

Kirstine  Sofie  sad  og  saa  med  sit  erfarne  Blik 
Kampen,  der  rasede  i  hans  Sjæl  og  tydelig  afspej- 
lede sig  paa  hans  forgræmmede  Ansigt.  Hun  saa 
det  stige  og  falde,  og  da  hun  syntes,  det  havde  varet 
længe  nok,  nikkede  hun  til  Madam  Mette  og  rejste  sig. 

„Nu  kan  I  overlægge  Sagen  sammen,  som  det 
sømmer  sig  kærlige  Ægtefolk,"  sagde  hun.     ,0m  en 

Time  kræver  jeg  Besked,  og  dersom  Mester  Tho- 
mas, som  jeg  haaber,  tager  imod  det  gode  Tilbud, 
jeg  har  bragt  ham,  da  maa  han  holde  sig  rejseklar. 
Klokken  fem  slet  rider  jeg  af  Byen  til  Koldinghus. 
En  god  Hest  skal  staa  rede  til  ham  paa  Slottet." 

Dermed  gik  hun. 

Jøsses,  saa  travlt  jeg  faar  med  at  gøre  dit  Tøj 
i  Stand  og  pakke,  Thomas,"  sagde  Madam  Mette. 

„Bi,  Kone,"  sagde  Konrektoren  og  løftede  sin 
lange  Arm  i  Vejret.  Jeg  har  ikke  sagt  endnu,  at 
jeg  gaar  med  til  denne  Handel." 

Mette  saa  paa  ham.  Instinktmæssig  greb  hun 
Grødsleven,  der  endnu  laa  paa  Bordet.  Med  den 
plejede  hun  at  opretholde  Hustugten,  og  hun  saa 
saadan  ud  af  sine  hvasse  Øjne,  at  hendes  Husbond 
veg  tilbage  og  holdt  Armen  for  sig. 

Jeg  tænker,  du  er  rasende,"  sagde  hun  saa. 
„Ingensinde  mere  kommer  der  et  saadant  Tilbud. 
Hvad  i  Djævlens  Skind  og  Ben  nøler  du  efter." 

„Du  taler  ikke,  som  det  sømmer  sig  en  kristelig 
Lærers  Hustru,"  sagde  han. 

Jeg  skal  tale  saa  kristeligt,  du  vil,"  sagde  Mette. 
Jeg  skal  klare  mig  stolt  som  Hofpræstens  Frue, 
Bispinde  skal  jeg  blive  med  Tiden,  Du  kan  vel 
ogsaa  vide,  at  naar  jeg  nu  springer  om  til  Fader  og 
fortæller  ham  den  gode  Nyhed,  da  lukker  han  op 
for  sit  Pengeskrin  og  giver,  hvad  der  er  nødvendigt 

til  vor  Udrustning  og  Flytning.  Mon  vi  skal  bo  paa 
Koldinghus  .  .  .  mon  du  skal  drage  med  Hans  Maje- 
stæt til  Lejren  i  Holsten?  Ak  ...  at  vi  skal  til  Kø- 
benhavn og  se  den  store  Stad.  Endt  er  nu  al  vor 
Nød.     Gud  Herren  velsigne  den  ædle  Grevinde." 

Hun  for  ud  og  hentede  det  ene  Stykke  af  Kon- 
rektorens  Tøj  frem  efter  det  andet,  valgte  og  vra- 
gede, snakkede  ustandselig  og  gav  ham  ikke  Tid  til 
en  eneste  Indvending.  Forinden  han  havde  tænkt 
Sagen  halvvejs  igennem,  havde  hun  skikket  Bud  til 
Grevinden,  at  han  med  Tak  tog  imod  Tilbudet  og 
skulde  være  rejseklar  til  den  fastsatte  Tid.  Og  mens 
Tvivlen  endnu  stred  i  hans  Sind,  tradskede  han  af 
Sted  til  Slottet,  fulgt  af  Madam  Mette,  hendes  Fader 
Skipper  Martin  Ulrich  og  en  Bunke  Frænder  og 
Naboer,  som  var  ganske  betagne  ved  det,  der  var 
hændet  Konrektoren. 

De  stod  i  Hob  udenfor  Porten,  da  Kirstine  Sofie 
red  ad  Koldinghus  til  med  Thomas  Claussen  ved 
sin  Side  og  seks  liberiklædte  Tjenere  bag  sig. 

„Sig  mig,  naadige  Grevinde,"  sagde  han,  da  han 
var  kommen  saa  vidt,  at  han  havde  faaet  Styr  paa 
Hesten  og  sad  nogenlunde  sikkert  i  Sadlen.  „Hvem 
er  den  Dame,  jeg  skal  vie  til  Hans  Majestæt?" 

„Derom  vil  Hans  Majestæt  selv  fortælle  Jer," 
sagde  hun.  „Vil  I  følge  mit  Raad,  Thomas  Claussen, 
da   skal    I  aldrig   spørge,  naar  I  kommer  til  Hove. 

Læg  Mærke  til  alt,  hvad  I  ser,  og  tro,  hvad  I  vil, 
men  frit  ikke  og  døm  ikke." 

„Sandt  at  sige  naadige  Grevinde,  saa  har  jeg 
endnu  ikke  ret  gennemtænkt  Sagen,"  sagde  han. 

,Jeg  kan  tænke  det,"  svarede  Kirstine  Sofie. 
„Men  Madam  Mette  har  tænkt  for  Jer.  Det  er  med 
den  ene  som  med  den  anden.  Min  Gemal  er  ogsaa 
stundom  langsom  i  Vendingen,  saa  tænker  jeg  for 
ham  og  handler  med,  og  bagefter  takker  han  mig 
for  min  Resoluthed." 

De  red  videre,  og  hun  gav  sig  til  at  dæmpe  Kon- 
rektorens  Tvivl  ved  mange  kloge  Ord, 

Han  maatte  vel  vide,  at  Kongen  stod  over  alle 
og  skyldte  ingen  Regnskab  uden  Gud.  Sagtens  havde 
han  ogsaa  hørt,  at  Dronningen  var  sygelig  og  sur  af 
Sind  og  voldte  ikke  Hans  Majestæt  andet  end  Plage. 
Det  maatte  da  glæde  enhver  Dannemands  Hjerte, 
at  Hans  Majestæt  omsider  tog  sig  en  Hustru  til,  saa 
at  der  kunde  komme  Ende  paa  al  den  Snak,  der 
gik  i  Landet  om  hans  galante  Eventyr  med  Hoffets 
Damer.  Det  kunde  ikke  forlanges,  at  Mand  skulde 
leve  uden  Kvinde,  og  siden  nu  engang  Hans  Maje- 
stæts Hjerte  var  vundet  af  denne  Adelsfrøken,  saa 
var  det  vel  hundrede  Gange  mere  kristeligt  og  mo- 
ralsk, at  Kirken  beseglede  Forholdet,  end  at  hun 
blev  hans  Mætresse  og  saaledes  gav  lige  saa  megen 
Anledning  til  Forargelse  som  Grevinde  Schindel. 

Saa  var  det  ogsaa  paa  Tide  at  sætte  en  Bom  for 
den  hykleriske  Pietisme,  der  mere  og  mere  udbredte 
sig  i  Landet.  Visselig  skulde  Mennesket  tjene  Gud 
og  lyde  hans  Bud,  men  derfor  skulde  de  unde  sig 
Guds  gode  og  rigelige  Gaver.  Det  havde  Doktor 
Martin  Luther  selv  sagt  og  godt  nok  vist  ved  sit  eget 
Eksempel.  Pietisterne  var,  naar  alt  kom  til  alt,  ikke 
andet  end  Afgudsdyrkere,  der  brugte  deres  From- 
hed som  Skalkeskjul  for  deres  Laster.  Om  nu  Kon- 
rektoren  efterhaanden  steg  i  Kongens  Gunst  og  kan- 
hænde en  Dag  blev  Slesvigs  og  Holstens  Bisp,  da 
kunde  han  visselig  udrette  et  stort  og  fortjenstfuldt 
Arbejde  ved  at  bekæmpe  Pietisterne. 

Saaledes  talte  Grevinden,  og  hun  valgte  ikke  sine 
Ord  paa  maa  og  faa.  Hun  vidste,  at  Konrektoren 
hadede  Pietismen.  Han  havde  haft  engang  en  Strid 
med  Enevold  Evald,  som  var  den  fornemste  og  lær- 
deste af  dem  alle,  og  eftersom  han  var  bukket  under 
i  Striden,  saa  var  hans  Nag  ikke  blevet  mindre,  og 
Lejligheden  til  at  faa  Oprejsning  maatte  sikkert  lokke 
ham. 

Da  de  naaede  Koldinghus,  var  Thomas  Claussen 
vundet.  Hvad  ikke  Grevindens  Overtalelser  gjorde, 
det  virkede  Billedet,  han  havde  frisk  i  Minde  af 
Madam  Mette  med  Grødsleven  i  den  løftede  Haand. 
Skønne    Fremtidssyner    steg   for    hans   Sjæl.      Han 

rettede  sig  i  Sadlen,  saa  mismodig  ned  ad  sin  fattige 
Dragt  og  bluedes  for  sit  uplejede  Skæg. 

Grevinden  læste  hans  Tanker. 

„Det  kommer  altsammen,  Thomas  Claussen,"  sagde 
hun.  „Kongens  Naade  er  som  Guds  Sol.  Hvor  den 
skinner,  spirer  de  skønneste  Ymper,  og  selv  visne 
Straa  faar  Blomst." 


Carl  Ewald  ;  Anna  Sofie  Reventlow. 

TRETTENDE   KAPITEL. 


BORTFØRELSEN. 


STORKANSLERiNDEN  glemte  ikke  de  Ord,  hvormed 
Kong  Frederik  tog  Afsked  fra  Klausholm,  og  fra 
den  Dag  af  var  hun  paa  sin  Post. 

Daglig  lod  hun  sine  Svende  patrouillere  milevidt 
ad  Kongevejen  Syd  paa,  for  at  Hans  Majestæt  ikke 
paa  ny  skulde  overrumple  hende  med  et  Besøg. 
Hun  udstillede  ligefrem  Vagter  i  Gaardens  nærmeste 
Omegn,  som  om  Fjenden  var  i  Landet.  Hofmester 
Simonsen  var  hendes  fortrolige  som  før.  Han  ud- 
førte omhyggelig  alle  hendes  Befalinger  og  underret- 
tede samtidig  Grevinde  Holstein  om,  hvad  der  gik 
for  sig  paa  Gaarden.    Mogens  var  hans  højre  Haand, 

de  to  havde  forstaaet  hinanden,  uden  at  der  var 
vekslet  et  Ord  imellem  dem.  Per  stod  som  sæd- 
vanlig udenfor  og  troede,  han  bar  sig  overvættes 
snedig  ad. 

Saa  kom  der  en  Dag  en  farende  Mand  og  meldte, 
at  Kongen  havde  taget  Ophold  paa  Skanderborg. 
Med  ham  var  alene  Gehejmeraad  Walther,  Stald- 
mester Vieregg  og  nogle  Kammerjunkere.  Dron- 
ningen og  det  hele  Hof  var  forblevne  paa  Koldinghus. 

Da  Storkanslerinden  fik  den  Underretning,  vidste 
hun,  hvad  Klokken  var  slaaet. 

Skanderborg  Slot  var  saare  forfaldent,  og  der 
havde  længe  været  Tale  om  at  nedrive  eller  om- 
bygge det.  Naar  Kongen  tog  Ophold  dér  med  et 
ringe  Følge,  da  gjaldt  hans  Planer  sikkert  Klausholm, 
som  kun  laa  fem  Mil  derfra. 

Hun  kaldte  Anna  Sofie  for  sig. 

„Min  Datter,"  sagde  hun.  Jeg  nødes  for  en 
Stund  til  at  behandle  dig  med  større  Haardhed,  end 
mit  Hjerte  tilsiger  mig.  Gaa  til  dit  Kammer,  og  bliv 
der  i  nogle  Dage.  Der  er  dem,  som  vil  gøre  dig 
Fortræd,  men  jeg  tænker,  at  jeg  skal  vide  at  vogte 
dig.  For  en  Sikkerheds  Skyld  vil  jeg  stænge  din 
Dør.  Simonsen  skal  bringe  dig  Maden  op  tre  Gange 
daglig.  Mig  faar  du  ikke  at  se,  før  Faren  er  dreven 
over.  Jeg  bliver  i  mit  Kammer  og  beder  for  dig. 
Gør  du   ligedan,   og  tak    din  Gud,    at    du    har   en 

Moder,  der  tør  trodse  de  mægtige  for  din  Æres 
Skyld." 

Anna  Sofie  svarede  ikke  et  Ord,  men  lod  sig 
stænge  inde  paa  Kammeret. 

„Tag  Nøglen,  Simonsen,"  sagde  Storkanslerinden. 
Jeg  kan  da  med  Sandhed  svare,  at  jeg  ikke  har 
den,  om  Hans  Majestæt  uforvarende  skulde  komme 
og  kræve  den  af  mig.  Jeg  vil  se  det,  før  jeg  tror 
det,  at  Danmarks  Konge  bryder  en  adelig  Jomfrus 
Bur  med  Vold.« 

Simonsen  bukkede. 

„Simonsen,"  sagde  hun  saa.  Jeg  stoler  paa  dig. 
Om  du  fremdeles  bliver  mig  tro  som  hidtil,  da  skal 
din  Løn  blive  stor.  Du  ved,  jeg  er  rig  og  i  Stand 
til  at  belønne  mine  Tjenere.  De  to  Gaarde  i  Vol- 
dum,  du  ved  nok,  er  dine,  naar  denne  Ufred  er  til 
Ende.  Jeg  skal  endnu  i  Dag  lade  Herredsfogden 
opsætte  Papirerne," 

Saa  tog  hun  en  Rulle  Dukater  frem  og  gav  ham. 

Han  takkede  og  kyssede  hendes  Haand.  Der- 
efter gik  han  op  paa  Anna  Sofies  Kammer  med  en 
Anretning.  Paa  Bakken  laa  et  Brev  fra  Hans  Maje- 
stæt og  et  fra  Kirstine  Sofie. 

„Hold  dig  rede,  kære  Hjerte,"  skrev  Kongen. 
„Dagen  er  nær,  da  jeg  for  evig  skal  forenes  med 
dig.  Min  Længsel  lader  mig  ikke  sove.  Naar  du 
hører  min   Karosse  rulle  gennem  Klausholm  Port, 

da  hav  alt  beredt.  Tab  ikke  Modet,  om  ogsaa  jeg 
drager  bort  igen  uden  at  faa  dit  skønne  Ansigt  at 
se.  Jeg  bier  paa  dig  tæt  ved,  og  mine  Hjælpere  vil 
føre  dig  i  mine  Arme.  Frederik  R." 

„Nu  gælder  det,  kære  Søster,"  skrev  Grevinde 
Holstein.  „Vær  rolig  og  besindig,  hvad  saa  Moder 
falder  paa.  Om  hun  spærrer  dig  inde,  da  lad  det 
ske;  vi  skal  vel  vide  at  aabne  Døren  til  dit  Bur. 
Bryd  dig  ikke  om  at  tage  nogen  af  dine  Ejendele 
med  dig.  Om  blot  Hans  Majestæt  faar  din  egen 
dyrebare  Person,  da  skal  du  snart  blive  rigere  end 
nogen  i  Landet.  Men  vær  beredt  til  at  følge  Simon- 
sen ved  det  mindste  Vink." 

Per  kom  jagende  ind  i  Gaarden  med  slappe  Tøjler. 

„Kongen  er  i  Voldum,"  raabte  han.  „Jeg  saa 
selv  Karossen  holde  ud  for  Kirken." 

„Spring  til  Storkanslerinden  med  den  Melding, 
Per,"  sagde  Mogens. 

En  Time  efter  rullede  Kong  Frederiks  Karosse 
over  Broen. 

Denne  Gang  blev  han  modtaget,  som  det  søm- 
mede sig  Landets  Monark.  Storkanslerinden  stod 
paa  Trappen  og  nejede  og  førte  sin  fornemme  Gæsts 
Haand  til  sine  Læber.  Alle  Gaardens  Lakajer  var 
opstillede  og  krummede  Ryg,  Pigerne  lagde  sidste 
Haand  paa  det  prægtige  Taffel,  som  de  havde  dæk- 
ket i  Hast. 

„Vel  mødt  igen,  Grevinde  Reventlow,"  sagde 
Kong  Frederik,  da  Storkanslerinden  førte  ham  ind  i 
Riddersalen.  „Ej,  saa  prægtig  et  Taffel.  Man  skulde 
næsten  tro,  I  havde  ventet  os." 

„Hver  Dag  har  jeg  ventet  Eders  Majestæt,  siden 
1  sidst  gjorde  mig  den  Ære  at  gæste  Klausholm, " 
sagde  Storkanslerinden.  „Eders  Majestæt  sagde  det 
selv,  at  vi  saas  igen,  og  da  mit  skrøbelige  Helbred 
næppe  nogensinde  mere  tillader  mig  at  drage  til 
Koldinghus  end  sige  da  til  København,  saa  maatte 
jeg  vel  forstaa,  at  Eders  Majestæt  paa  ny  agtede  Jer 
til  Klausholm." 

„Ja,  I  er  en  klog  Dame,"  sagde  Kong  Frederik. 
„Hvor  er  Eders  skønne  Datter?" 

„Hun  er  destoværre  syg  og  maa  holde  Sengen," 
sagde  Storkanslerinden.  „Hun  har  ikke  været  rask, 
siden  Eders  Majestæt  sidst  forskrækkede  hende  ved 
Eders  pludselige  Ankomst.  Doktoren  har  forordnet 
hende  fuldkommen  Ro." 

Ja  saa,"  sagde  Kongen.  „Det  er  os  overmaade 
ukært,  eftersom  vi  netop  havde  noget  at  tale  med 
den  unge  Frøken  om." 

Saa  skød  han  sin  Tallerken  fra  sig,  bøjede  sig 
frem  og  saa  fast  paa  sin  Værtinde. 

„Om  I  saa  synes,  Grevinde,  da  lad  Eders  Datter 
staa  op   og   komme  herned.     Vi    føler    os    forvisset 

om,  at  det  ikke  kan  skade  hendes  Helbred,  og  det 
er  vort  bestemte  Ønske  at  se  hende." 

„Det  kan  ikke  lade  sig  gøre,  Eders  Majestæt,* 
sagde  Storkanslerinden. 

„Er  det  Eders  sidste  Ord?"  sagde  Kong  Frederik. 

Ja.« 

De  saa  hinanden  i  Øjnene  en  Stund.  Saa  trak 
Kongen  paa  Skuldrene. 

„Saa  ske  Guds  Villie,"  sagde  han. 

„Om  Guds  Villie  sker,  da  er  jeg  velfornøjet. 
Eders  Majestæt,"  sagde  Storkanslerinden. 

Kongen  smilede. 

„Det  ved  I  vel,  Grevinde,  at  Kongen  er  Udøve- 
ren af  Guds  Villie  her  paa  Jorden,"  sagde  han. 

„Kongen  gør  kun  det  gode,"  svarede  hun. 

Saa  spiste  Kong  Frederik  med  god  Appetit  og 
tømte  Glasset  flittigere,  end  det  ellers  var  hans  Vane. 
Han  beréjrte  ikke  mere,  hvad  der  var  ham  og  Fru 
Sofie  imellem,  men  talte  muntert  og  let.  Da  han 
stod  op  fra  Taflet,  lod  han  sig  Haven  forevise  af 
Simonsen. 

Imens  opdagede  Fru  Sofie,  at  Hans  Majestæt 
under  sin  Kuvert  havde  henlagt  en  stor  Hoben  Guld- 
stykker. Hun  tog  dem  i  Forvaring,  og  da  Kongen 
kom  tilbage  fra  Haven  og  sad  i  et  af  Gaardens 
pragtfulde  Gemakker  og  underholdt  sig  med  hende, 
viste  hun  ham  Guidet. 

Jeg  takker  Eders  Majestæt,"  sagde  hun.  „Denne 
kongelige  Gave  vil  komme  Sognets  Fattige  vel  til- 
pas." 

„Gerne  for  mig,"  sagde  Kongen.  „Det  var  ellers 
min  Mening,  at  de  skulde  fordeles  mellem  Eders 
Lakajer." 

„Mine  Tjenere  tager  ikke  imod  Guld  af  andre 
end  af  mig,"  sagde  Storkanslerinden. 

„I  Sandhed  en  priselig  Skik,  Grevinde,*  sagde 
Kongen  oprømt.  Jeg  tror,  jeg  vil  indføre  den  ved 
Hove." 

Derefter  blev  han  siddende  en  Stund,  priste  den 
afdøde  Storkanslers  Storsind  og  Smag  og  tog  først 
Afsked,  da  det  begyndte  at  mørknes. 

Fru  Sofie  vidste  ikke,  hvad  hun  skulde  tro.  Hans 
Majestæt  nævnede  ikke  mere  med  et  Ord  Anna  Sofie, 
der  var  ingen  Sky  paa  hans  Pande  og  lutter  Huld- 
salighed i  hans  Blik.  Naadig  bøjede  han  sig  frem  i 
Karossen,  da  han  for  af  Sted,  og  smilede  og  vinkede 
til  hende  gennem  Ruden. 

Men  da  det  kongelige  Tog  med  Larm  og  Brask 
var  faret  over  Broen,  og  der  atter  var  stille  paa 
Gaarden,  daanede  hun  paa  Trappen,  dér  hvor  hun 
stod.  De  løb  til  og  fik  hende  bragt  til  hendes  Kam- 
mer, og  straks  efter  kom  hun  til  Besindelse. 

„Hvor  er  Anna  Sofie?"  spurgte  hun. 

„Hun  er  paa  sit  Kammer,"   sagde  Jytte.     „Vil  I 

nu  ikke  hæve  hendes  Arrest?  Det  arme  Barn  er 
helt  bleg  af  at  sidde  indespærret." 

„Det  kan  vi  tale  om  i  Morgen,"  sagde  Storkans- 
lerinden. 

Ud  paa  Aftenen  lod  hun  Simonsen  kalde  og  for- 
langte Nøglen  til  Datterens  Kammer. 

„Nej,  forvar  den  til  i  Morgen,  Simonsen,"  sagde 
hun  og  rakte  ham  den  igen.  Jeg  føler  mig  ikke 
tryg  endnu." 

Hun  gik  til  Sengs,  men  stod  op  igen,  stavrede 
med  Besvær  gennem  den  lange  Gang  og  lyttede  ved 
Anna  Sofies  Dør.  Alt  var  roligt.  Da  hun  gik  til- 
bage mødte  hun  Hofmesteren. 

„Du  er  en  tro  Tjener,  Simonsen,"  sagde  hun. 
„Men  nu  tænker  jeg,  vi  alle  kan  gaa  til  Hvile.  Er 
Porten  lukket  og  Kuren  paa  sin  Plads?" 

Simonsen  bukkede. 

„Fly  mig  Nøglen  til  min  Datters  Kammer,"  sagde 
hun  saa.     „Og  bi  her  en  Stund." 

Lidt  efter  stod  hun  bøjet  over  Anna  Sofies  Seng. 
Det  var  mørkt,  og  hun  kunde  næppe  skimte  hendes 
Ansigt,  men  pludselig  glimtede  Datterens  Øjne  hende 
i  Møde. 

„Du  sover  ikke  endnu,  mit  Barn,"  sagde  hun  i 
saa  kærlig  en  Tone,  Anna  Sofie  ingensinde  havde 
hørt  fra  hende.  „Du  har  ikke  kunnet  sove  for  Lar- 
men og  Uroen.     Nu  er  der  stille  paa  Klausholm  og 

bliver  det  med  Guds  Hjælp  fremdeles.  Sov  du  kun 
sødt  din  uskyldige  Søvn.  Jeg  tænker,  jeg  har  vendt 
Faren  fra  dig.  I  Morgen  skal  din  Dør  atter  blive 
aabnet,  og  vi  vil  aldrig  mere  tale  om  det  onde,  der 
truede  dig." 

Anna  Sofie  hulkede.  Storkanslerinden  bøjede  sig 
over  hende  og  kyssede  hendes  Pande.  Saa  gik  hun, 
laasede  Døren  og  gav  Simonsen  Nøglen. 

To  Timer  efter  var  der  tyst  paa  Klausholm. 

Ingen  hørte,  at  Porten  gled  op  paa  sine  Hængs- 
ler. Mogens  havde  smurt  dem  godt,  saa  de  ikke 
skreg  som  ellers.  Ingen  saa,  at  Anna  Sofie  sneg  sig 
gennem  den  lange  Gang.  Hun  var  indhyllet  i  en 
mørk  Kappe  og  havde  trukket  Hætten  over  Hove- 
det. Et  Øjeblik  stod  hun  stille  udenfor  Jyttes  Kam- 
merdør. Det  holdt  hende  haardt  at  liste  sig  af 
Gaarde  uden  at  sige  Farvel  til  sin  gamle  Veninde, 
men  hun  vilde  ikke  udsætte  hende  for  Moderens 
Hævn,  om  det  kom  op,  at  hun  var  Medvider  i 
Flugten. 

Anneken  kom  listende  og  rakte  hende  en  Taske, 
hun  skulde  have  med  sig.  Hun  kyssede  hendes 
Haand  og  bad  hende  hviskende  ikke  glemme,  at 
hun  havde  lovet  at  tage  hende  til  sig,  naar  hun  i 
Morgen  blev  jaget  bort. 

Anna  Sofie  gik  ned  ad  Trappen  og  ud  af  Bag- 
døren,   som   Simonsen   aabnede   for   hende    med   et 

Buk,  Hun  hørte  en  Lyd  nede  fra  Porten,  slap  for- 
skrækket Tasken  og  traadte  tilbage  i  Skyggen.  Men 
det  var  bare  Mogens,  der  havde  flyttet  paa  sig  der- 
nede. Kuren  sov  døddrukken  i  sit  Vagthul  paa 
Muren. 

Hun  svøbte  sig  i  Kaaben,  gemte  den  lille  Taske 
og  gik  rask  over  Gaarden  og  ud  af  Porten.  Hun 
blev  helt  bange  ved  at  høre  sine  egne  Trin  paa 
Broen,  men  straks  hun  var  kommen  over  paa  den 
anden  Side,  stod  der  foran  hende  en  høj  Mand,  der 
ligesom  hun  var  formummet  med  Kappe  og  Hætte. 

„Følg  mig,  naadige  Frøken,"  hviskede  han. 

Hun  kendte   Staldmester  Viereggs  Røst  og  gik 

rask  med  ham.     Lidt  nede  paa  Vejen  stod  to  Heste. 

Staldmesteren  hjalp   hende  op   og  svang  sig  selv  i 

Sadlen.     Saa  gik  det  i  fuldt  Firspring  ad  Voldum  til. 

„Mit  kære  Hjerte,"  sagde  Kongen  og  drog  hende 
heftig  til  sit  Bryst. 

Han  løftede  hende  i  Vognen  og  sprang  selv  efter. 

„Kør  til,  Ole,"  raabte  han.  „Du  kører  med 
Kongens  Lykke." 

Den  gamle  Livkusk  paa  Bukken  svang  Pisken, 
Hestene  stejlede  og  sprang  ad  Kongevejen  til  Skan- 
derborg, Forriderne  raabte,  naar  der  kom  en  enlig 
vejfarende,  der  stod  og  stirrede  efter  det  sælsomme 
Tog. 

Paa    Slotstrappen    i    Skanderborg    stod    Kirstine 

Sofie,  nejede  for  Hans  Majestæt  og  drog  sin  kære 
lille  Søster  til  sig. 

Anna  Sofie  græd  og  lo,  men  da  drog  Kong  Fre- 
derik et  stort  Dokument  frem  og  rakte  hende  det. 

„Herved  udnævner  vi  vor  kære  Anna  Sofie  Re- 
ventlow, med  hvem  vi,  inden  denne  Time  er  forløben, 
er  indtraadt  i  Ægtestanden,  til  Hertuginde  af  Slesvig,* 
sagde  han. 

Anna  Sofie  knælede  og  kyssede  Kongens  Haand, 
men  han  rejste  hende,  tog  hendes  Haand  og  førte 
hende,  som  hun  gik  og  stod,  til  det  lille  Slotskapel, 
der  var  festligt  oplyst.  Dér  stod  den  nye  Hofpræst, 
Hr.  Thomas  Claussen  for  Altret  og  viede  Kong  Fre- 
derik den  Fjerde  af  Danmark  til  Anna  Sofie  Re- 
ventlow. 

Næste  Morgen  vandrede  Hofmester  Simonsen, 
Lakaj  Mogens  og  Kammerpige  Anneken  ud  af  Klaus- 
holm Port.     Per  stod  og  grinede  af  dem. 

Storkanslerinden  havde  jaget  dem  alle  tre  bort, 
saa  snart  hun  opdagede  Anna  Sofies  Flugt,  hvad  der 
gik  let  nok  for  hende,  da  ingen  prøvede  paa  at  skjule 
den.  Haarde  var  de  Ord,  hvormed  hun  trakterede 
Hofmesteren,  som  hørte  paa  dem  med  sin  uforan- 
derlige fromme  Mine  og  et  dybt  Buk.  Per  havde 
angivet  dem  og  havde  høstet  sin  Løn  i  Form  af 
mange  blanke  Dalere  og  Mogens'  Plads. 

„Lykke  paa  Rejsen,"  raabte  han  efter  de  tre  bort- 
dragende. 

„Idiot",  sagde  Mogens  foragtelig. 

Og  over  Simonsens  Ansigt  gled  et  Smil,  det 
første  nogen  af  hans  Medtjenere  havde  set. 

Per  saa  da  ogsaa  snart,  at  han  havde  regnet  fejl, 
for  Hans  Majestæt  gjorde  Simonsen  til  Amtmand, 
Mogens  til  Herredsfoged  og  giftede  Anneken  med  en 
af  sine  Renteskrivere. 


TREDH^  BOG. 


FJORTENDE  KAPITEL 


HERTUGINDEN  AF  SLESVIGS  HOF. 


KONGEN  lod  indrette  til  Anna  Sofie  den  Gaard 
bag  Børsen,  som  laa  op  til  Kancelliet.  Fra 
Slottet  gik  en  lang  Gang  gennem  Kancellibygningen 
til  Hertuginden  af  Slesvigs  Palæ,  saa  han  uset  kunde 
begive  sig  derhen. 

De,  der  havde  ventet,  at  Hans  Majestæts  nye 
Forbindelse  skulde  give  Anledning  til  Fester  og  Ly- 
stighed ved  Hoffet,  blev  højlig  skuffede. 

I  Grevinde  Viereggs  Dage  havde  der  været  liv- 
ligt nok,  og  endnu  langt  lystigere  gik  det  til,  i  den 
Tid  Grevinde  Schindel  var  i  Kongens  Gunst.  Da 
blev  der  holdt  et  Utal  af  Baller  og  Maskerader,  og 

mindst  to  Gange  om  Ugen  blev  der  foranstaltet 
Karusseller  paa  Ridebanen,  mest  om  Aftenen  ved  Lys. 

Men  Anna  Sofie  brød  sig  kun  lidet  om  nogen 
Slags  larmende  Lystighed. 

En  sjælden  Gang  var  der  Hofbal,  og  Kongen 
traadte  endnu  med  Iver  og  Glæde  Dansen,  endskønt 
han  nærmede  sig  de  halvhundrede  Aar.  Saa  straa- 
lede  Riddersalen  i  Lys,  og  Hoffets  Damer  og  Herrer 
og  den  høje  Adel  bevægede  sig  sirlig  i  Menuet  og 
Rigaudon,  Engelsk  Dans,  Passepied  og  Folie  d'Es- 
pagne,  der  paa  den  Tid  var  anset  for  den  fornemste 
af  alle  Danse.  Men  Hans  Majestæt  forlod  tidlig 
Ballet,  og  Anna  Sofie  havde,  sin  Ungdom  til  Trods, 
intet  Begær  efter  at  forlænge  Festen. 

Ved  hendes  eget  Hof  var  der  sjældent  Fest. 
Hun  holdt  mest  af  at  samle  gode  Venner  og  Ven- 
inder i  en  lille  Kreds,  hvor  Talen  flød  muntert  og 
let,  og  Kongen  for  en  Stund  aflagde  sin  Værdighed. 
Der  gik  Ry  over  hele  Staden  af  disse  smaa  Selska- 
ber, og  Lærde  og  Skønaander  kappedes  om  at  faa 
en  Indbydelse. 

Var  der  en  Lejlighed,  kunde  Hertuginden  ogsaa 
udfolde  en  stor  Pragt,  saaledes  paa  Kongens  Fød- 
selsdag, da  hele  hendes  Gaard  straalede  i  en  pragt- 
fuld Illumination,  som  Københavns  Borgere  strøm- 
mede til  for  at  se. 

Udenfor    Porten    var   opstillet    Kong    Frederiks 

Billede  i  Legemsstørrelse.  Han  var  iført  fuld  Krigs- 
rustning,  og  under  hans  Fødder  saa  man  alle  Slags 
Vaaben  og  en  Fremstilling  af  Fæstningen  Marstrand, 
som  blev  vældig  bombarderet.  Derunder  stod  skre- 
vet paa  Latin:  Marstrands  Fæstning  blev  af  Skud  og 
Bomber  saaledes  sat  i  Brand,  at  den  tillige  brændte 
af  Længsel  efter  at  komme  under  Kongens  Herre- 
dømme. 

Øverst  paa  Taget  saa  man  Kongens  Navnetræk 
og  Danmarks  Vaaben  i  Transparent,  og  inde  i 
Gaarden,  hvortil  Porten  stod  paa  vid  Gab,  var  der 
opstillet  en  mægtig  Tavle,  stærkt  belyst  med  kun- 
stigt Lys.  Paa  Tavlen  var  Kongen  fremstillet  sid- 
dende paa  sin  Trone  under  et  Telt.  Frem  mod 
ham  skred  en  Merkur  med  Vinger  paa  Hoved  og 
Hæle.  Han  havde  i  sin  højre  Haand  en  Lavrbær- 
gren  tilligemed  et  Brev  til  Kongen  og  i  den  venstre 
sit  Fredsscepter,  paa  hvilket  der  stod  skrevet:  ,Jeg 
er  bekendt  i  hele  Verden  formedelst  mine  Vinger, 
men  i  Eders  Majestæts  Lejr  formedelst  den  Lavr- 
bærgren,  jeg  nu  frembærer." 

Men  til  daglig  Brug  gik  det  saare  stille  til  ved 
Hertugindens  Hof,  og  saadan  led  Kongen  det  bedst. 
Han  var  træt  af  Fester,  maatte  desuden  rejse  rundt 
i  Landet  paa  Mønstring  og  gjorde  tillige  engang  med 
Kronprinsen  en  langvarig  Rejse  op  i  Norge.  Ofte 
var   han    ved    Hæren   i    Holsten,   ofte    maatte    han 

give  store  Tafler  til  Ære  for  fremmede  Gesandter. 
Den  Tid,  der  levnedes  ham  for  saadanne  anstren- 
gende Regeringsforretninger,  ønskede  han  helst  at 
tilbringe  i  Ro  hos  Anna  Sofie,  hvem  han  Dag  for 
Dag  fik  mere  kær. 

Hans  mest  betroede  Mand  var  Kammertjeneren 
Luders,  der  nu  blev  ophøjet  til  Kabinetssekretær. 
Ofte  naar  han  sad  om  Aftenen  og  arbejdede  med 
ham,  brød  de  op  fra  hans  Kabinet  og  gik  gennem 
Løngangen  over  til  Hertuginden  med  alle  Dokumen- 
terne, Dér  sad  de  saa  timevis  og  arbejdede  i  hendes 
Nærværelse.  Hans  Majestæt  forelagde  hende  hvert 
Øjeblik  en  eller  anden  Sag  og  bad  om  hendes  Raad, 
og  hun  viste  en  saadan  naturlig  Forstand  og  Indsigt, 
at  Luders  undredes  saare  og  engang  sagde  det  til 
Hans  Majestæt. 

„Du  har  Ret,  Luders,"  sagde  Kongen  og  gned 
fornøjet  sine  Hænder.  „Hertuginden  af  Slesvig  er 
den  skønneste  Perle  i  vor  Krone.  Havde  vi  saa 
sandt  ikke  allerede  en  Dronning,  da  vilde  vi  ikke 
betænke  os  paa  at  sætte  Anna  Sofie  paa  Tronen 
ved  vor  Side." 

„Tænker  Eders  Majestæt  derpaa?"  sagde  Ka- 
binetssekretæren forskrækket. 

„Hvad  er  der  at  tænke  paa.  Luders?"  sagde 
Kongen.  „Hendes  Majestæt  kan  jo  Gud  være  lovet 
blive    i    Live    mange    Aar    endnu,    om    ogsaa    hun 

skranter  en  Del  paa  det  sidste.    Jeg  sagde  det  blot 
saadan  alene  til  dig." 

Men  Luders  forstod,  at  der  var  mere  i  Kongens 
Ord,  end  han  vilde  være  ved,  og  en  Dag  sagde  han 
det  til  Anna  Sofie. 

„Hvad  er  det  for  Snak,  Luders?"  sagde  hun. 
„Gud  bevare  mig  for  at  ønske  Dronningens  Død. 
Den  Skade,  jeg  volder  hende,  skærer  mig  ofte  nok 
i  Hjertet." 

Jeg  vilde  blot  sige  det,"  sagde  Luders.  „Om 
Storkanslerinden  paa  Klausholm  fik  det  at  vide,  da 
blev  hun  sagtens  mildere  stemt." 

Fru  Sofies  Vrede  var  det,  der  voldte  Hertug- 
inden mest  Sorg. 

Alt  som  Tiden  led,  og  hun  følte  sig  bestandig 
mere  sikker  i  sin  Lykke,  fløj  hendes  Tanker  til 
hendes  ensomme  Moder  paa  Klausholm,  der  ikke 
havde  været  at  formaa  til  at  se  hende  eller  modtage 
noget  Brev  siden  den  Nat,  hun  flygtede.  Ikke  bedre 
var  det  med  Kristian  Ditlev,  der,  da  han  kom  hjem 
fra  sin  Rejse  til  Czaren,  i  et  djærvt  Brev  sagde 
hende  sin  Mening  om  hendes  Færd  og  siden  da 
ikke  vilde  se  hende.  Da  Kongen  saa,  at  det  gik 
hans  Elskede  nær,  prøvede  han  at  tale  sin  Ungdoms- 
ven til  Rette,  men  kunde  ikke  formilde  hans  Vrede. 
Ikke  heller  fik  Hans  Majestæt  noget  ud  af  de  Hen- 

vendelser,  han  rettede  til  Storkanslerinden  baade 
ved  egenhændige  Breve  og  gennem  andre. 

„Hvad  bryder  du  dig  derom?"  sagde  Kirstine 
Sofie,  som  ofte  gæstede  sin  lille  Søster. 

Ulrik  Adolf  kom  ogsaa  med,  da  der  var  forløbet 
nogen  Tid.  Ulrikke  Eleonora,  som  havde  holdt 
Bryllup,  gæstede  hende  ofte  med  sin  Gemal.  Anna 
Margrethe  var  død,  men  hendes  Husbond,  Grev 
Schack,  forsømte  ikke  at  gøre  Hertuginden  sin  Op- 
vartning. Og  kom  Kristian  Ditlev  ikke,  da  saa  Anna 
Sofie  ikke  sjældent  hans  Frue,  som  var  ikke  mindre 
gerrig  og  havesyg  end  forhen.  Bestandig  løb  hun 
sin  Svigerinde  paa  Dørene  med  Anmodning  om 
hendes  Hjælp  til  at  opnaa  en  Concession,  en  Skatte- 
lettelse eller  anden  Begunstigelse.  Bestandig  gik 
hun  krænket  bort,  naar  Anna  Sofie  sagde  hende,  at 
hun  intet  vilde  have  dermed  at  gøre,  og  bestandig 
kom  hun  igen, 

„Hvem  skulde  tro,  at  du  stilede  saa  højt,  Anna 
Sofie?"  sagde  Ulrikke  Eleonora.  „Derhjemme  paa 
Klausholm  var  det  altid  mig,  der  gjorde  Oprør  mod 
Moder  og  førte  det  store  Ord,  og  saa  fik  jeg  mig 
bare  en  Husbond  paa  lovformelig  Vis,  og  du  blev 
bortført  af  Hans  Majestæt  ved  Nattetid,  som  Prin- 
sessen i  Eventyret,  og  sidder  nu  her  og  styrer  Land 
og  Rige.« 

„Tro  mig,  kære  Søster,"  sagde  Anna  Sofie.    Jeg 


—  243  — 

ængstes  ofte  for  den  Herlighed,  du  taler  om,  og  øn- 
sker, at  min  kære  Herre  var  mindre  højt  paa  Straa, 
saadan  at  jeg  kunde  leve  med  ham  paa  hans  Gaard 
og  staa  i  alles  Agt  og  Ære." 

„Da  har  du  Kongen  kær?"  sagde  Ulrikke 
Eleonora. 

Anna  Sofies  Øjne  lyste. 

„Om  jeg  har  ham  kær,"  sagde  hun.  „Der  er 
sagtens  mange,  som  tænker,  at  jeg  blev  hans  El- 
skede for  hans  høje  Magts  Skyld.  De  kender  kun 
lidt  baade  ham  og  mig.  Om  han  blev  styrtet  fra 
Tronen  og  maatte  flygte  af  sine  Riger  og  gemme 
sig  i  en  usselig  Hytte,  jeg  vilde  hellere  være  hos 
ham  end  noget  andet  Sted  i  Verden." 

„Da  har  du  baade  i  Pose  og  Sæk,"  sagde 
Ulrikke  Eleonora.  „Og  vi  andre  har  Grund  til  at 
misunde  dig  dobbelt.  Se  nu  til  Kirstine  Sofie;  hun 
ser  aabenlyst  Ulrik  Adolf  over  Hovedet  og  drejer 
ham  mangen  Knap,  om  ogsaa  hun  ingen  Elsker  har 
sig.     Og  hvad  min  Gemal  anbelanger  ..." 

„Nu,  hvad  er  der  med  ham?"  sagde  Anna  Sofie, 

„Ja,  han  kan  vel  være  lige  saa  god  som  en  anden," 
sagde  Ulrikke  Eleonora  og  slog  med  Nakken.  „Men 
han  er  visselig  heller  ikke  bedre." 

„Du  er  ham  da  vel  tro?"  sagde  Anna  Sofie. 

„Det  er  jeg,"  sagde  hendes  Søster.  „Og  jeg  har 
let  derved,    fordi  jeg  ingen   anden   har  kær.     Men 

om  der  kom  en  Konge  eller  Fyrste  og  begærede 
min  Elskov,  da  gik  jeg  med  ham  ved  Dag  eller  Nat 
som  du." 

„Da  havde  jeg  visselig  ikke  gjort  det,  om  jeg 
havde  haft  en  Husbond,"  sagde  Anna  Sofie.  „Hvad 
de  saa  siger,  er  Kong  Frederik  min  rette  Husbond, 
og  ingen  anden  Mand  har  været  i  min  Tanke." 

,Ja,  det  er  jo  det,  jeg  siger,"  sagde  Ulrikke  Eleo- 
nora.    „Du  har  det  godt." 

Saa  førte  Anna  Sofie  ogsaa  det  igennem,  hun 
allerede  havde  tænkt  sig  som  lille  Pige  paa  Klaus- 
holm, da  Jørgen  Kusk  fortalte  hende  om  hendes 
Faders  Børn  med  Anna  Kathrine  Haagensen. 

Konradine  Rostgaard  søgte  Foretræde  hos  hende, 
saa  snart  hun  var  flyttet  ind  i  sit  Palæ,  og  fik  en 
saare  venlig  Modtagelse.  Hun  studsede,  saa  skøn 
Konradine  var,  og  tog  ^  hende  straks  i  Favn  og  gav 
hende  Søsternavn.  Siden  kom  hendes  Husbond  og 
begge  hendes  Brødre  og  var  fra  da  af  selvskrevne 
til  Anna  Sofies  smaa  Selskaber.  Men  alt  som  hun 
lærte  Konradine  og  Rostgaard  at  kende,  led  hun  dem 
mindre  godt.  Rostgaard  pralede  med  sin  Lærdom, 
saa  han  ofte  var  til  Latter,  og  Konradines  Ærgerrig- 
hed drev  hende  til  mange  Ting,  Anna  Sofie  maatte 
fordømme. 

Mens  Dronning  Luise  residerede  paa  Københavns 
Slot    eller    paa    Frederiksberg,    som    Kongen   havde 

ladet  opbygge,  og  om  Sommeren  mest  var  paa  Fre- 
deriksborg, fulgte  Hertuginden  af  Slesvig,  saa  tit  det 
kunde  lade  sig  gøre,  Hans  Majestæt  paa  hans  Rejser 
rundt  i  Riget. 

Bedst  led  hun  at  være  paa  Skanderborg  Slot, 
saa  faldefærdigt  det  var.  Dér  havde  hendes  sæl- 
somme Bryllup  staaet,  og  der  havde  hun  levet  de 
første  fjorten  lykkelige  Dage  af  sin  Ægtestand.  Stund- 
om gæstede  de  ogsaa  Ulrik  Adolf  paa  Holsteinborg, 
som  han  med  Kongens  Samtykke  havde  oprettet  til 
et  Lensgrevskab.  Stundom  var  de  hos  Kirstine 
Sofie  paa  Flensborg  Slot  og  stundom  paa  Gottorp. 

Hos  Søsteren  i  Flensborg  var  Anna  Sofie  en 
lang  Tid,  mens  Kongen  drog  rundt  i  det  holstenske. 
Hun  var  højt  frugtsommelig,  og  han  frygtede  for,  at 
Rejsen  skulde  overanstrenge  hende.  Men  han  skik- 
kede hende  kærligt  Brev  hveranden  Dag  og  kom 
en  Gang  pludselig  og  overraskede  hende. 

Jublende  fløj  hun  om  hans  Hals. 

„Min  kære  Herre,"  sagde  hun.  „Jeg  sad  just 
og  tænkte  derpaa,  hvornaar  I  vilde  blive  gladest, 
om  det  Barn  ...  om  det  Barn,  jeg  skal  føde  Jer, 
blev  en  Søn  eller  en  Datter." 

„Giv  mig  en  Datter,"  sagde  Kong  Frederik.  „Saa 
faar  hun  dine  skønne  Øjne  og  dit  lyse  Sind." 

„Jeg  tror  nu,  det  bliver  en  Søn,"  sagde  Anna 
Sofie.     „Jeg  ved  for  vist,  at  det  bliver  en  Søn." 

Saa  slog  de  til  Væds,  og  den,  der  tabte,  skulde 
give  den  anden  et  stort  Guldbæger.  Da  Tiden  kom, 
og  hun  fødte  en  Søn,  bragte  Kongen  hende  et  her- 
ligt Bæger,  hvorpaa  der  var  fndgravet  et  lille  Barn 
i  Emaille. 

Lykkelig  lagde  hun  den  lille  Dreng  til  sit  Bryst 
og  var  ikke  til  at  formaa  til  at  give  ham  nogen 
Amme,  skønt  Lægen  bestemt  forlangte  det.  Lykke- 
lig tog  hun  Afsked  med  Kongen,  da  han  paany  drog 
til  Holsten.  Men  da  de  Maanedsdagen  derefter  saas 
igen,  var  hendes  Øjne  røde  af  Graad  og  hendes 
Hjerte  tungt. 

Den  lille  Dreng  var  død.  Hun  græd  ustandselig, 
mens  hun  fortalte  sin  kongelige  Elsker,  hvordan  hun 
havde  set  hans  smaa  Øjne  briste,  og  det  hjalp  ikke, 
alt  hvad  han  sagde  hende  til  Trøst. 

„Ak,  tror  I  ikke,  min  kære  Herre,  at  det  er 
Straf  for  min  Synd?"  sagde  hun. 

„Hvilken  Synd  har  du  begaaet,  mit  kære  Hjerte?" 
sagde  han. 

„Jeg  tænker  saa  ofte,  at  jeg  syndede,  da  jeg  fik 
Jer  kær,"  sagde  hun.  „Jeg  var  min  Moder  ulydig, 
og  jeg  røvede  Eders  Hjerte  fra  Dronningen." 

„Visselig  havde  Dronningen  ikke  mit  Hjerte,  da 
jeg  saa  dig,"  sagde  Kong  Frederik.  „Det  var  frit 
som  Fuglen  i  Lunden,  om  end  vingeskudt  af  Skænd- 
sel og  Smerte,  det  havde  lidt.     Saa   blev  det   karsk 

og   fløj   dit  i  Møde   og   har  siden   bygget   og    boet 
hos  dig." 

Men  da  hun  blev  ved  at  tale  om  sin  Synd  og 
Guds  Straf,  skikkede  Hans  Majestæt  Hofpræsten 
Thomas  Claussen  til  hende.  Han  blev  ved  samme 
Lejlighed  udnævnt  til  Hertugindens  Skriftefader,  og 
det  lykkedes  ham  ved  mangehaande  Citater  af  den 
hellige  Skrift  og  veltalende  Ord  af  sin  egen  Opfin- 
delse at  berolige  hendes  syge  Sind. 


FEMTENDE  KAPITEL. 


FORSONING. 


STORKANSLERiNDEN  sad  ene  paa  Klausholm. 
Hun  kom  næsten  aldrig  mere  ud  af  sit  Kam- 
mer og  talte  med  ingen  uden  med  Jytte,   som   blev 
hos   hende  trods   alle  Anna  Sofies  Opfordringer  til 
hende  om  at  komme  til  København. 

„Jeg  bliver  hos  din  Moder,"  skrev  Jytte  tilbage. 
„Det  begriber  du  nok,  Barnlille,  at  her  har  jeg  min 
Plads.  Kun  slet  vilde  jeg  skikke  mig  i  dine  skønne 
Sale,  og  du  er  lykkelig  nok  foruden  mig.  Jeg  el- 
skede din  salig  Fader  og  fæstede  Rod  i  hans  Hus, 
og  der  vil  jeg  blive,  til  Døden  kalder  mig." 

Jytte  fik  ofte  Brev  fra  Anna  Sofie,  og  Storkansler- 

inden  saa  det  hver  Gang,  eftersom  Posten  bestandig 
blev  indbragt  til  hendes  Kammer,  forinden  den  blev 
uddelt. 

Hun  sagde  aldrig  noget  derom  og  spurgte  aldrig, 
men  Jytte  fortalte  altid. 

„Anna  Sofies  Dreng  er  død,"  sagde  den  gamle 
Pige  grædende.  „Ak,  hvem  mon  der  nu  er  hos  det 
arme  Barn  og  kan  være  hende  til  Trøst  i  hendes 
Vaande?" 

„Gud  alene  kan  være  hendes  Trøst,"  sagde  Stor- 
kanslerinden.  „Om  ellers  hun  tør  vende  sig  til  ham, 
saa  svær  en  Synderinde  hun  er." 

Jytte  læste  op  af  Brevet.  Fru  Sofie  løftede  Haan- 
den  for  at  afbryde  hende,  men  gjorde  det  ikke.  Hun 
længtes  efter  at  høre  Besked,  men  vilde  blot  ikke 
være  ved  det. 

„Hils  min  kære  Moder,  staar  der,"  sagde  Jytte. 
„Det  stod  i  hvert  et  Brev,  jeg  fik.  Ak,  ja,  det  kære 
Barn  .  .  .  visselig  er  det  et  haardt  Skaar  i  hendes 
Lykke,  at  I  er  saa  uforsonlig." 

„Lad  hende  klare  sig  med  sin  Lykke,  som  du 
kalder  det,  som  hun  kan  bedst,"  sagde  Storkansler- 
inden.     „Gaa  nu  bort  og  lad  mig  ene." 

Saa  knælede  hun  paa  sin  Bedeskammel  og  bad, 
som  hun  gjorde  Morgen,  Middag  og  Aften,  endda 
det  værkede  grueligt  i  hendes  Ben,  naar  hun  bøjede 
dem.    Sine  katholske  Anfægtelser  havde  hun  ganske 

glemt,  siden  hun  ikke  dermed  naaede  sin  Hensigt  at 
faa  Anna  Sofie  bort  fra  Landet.  Hun  havde  længst 
brændt  Bøgerne  og  agede  som  en  god  luthersk  Kri- 
sten til  Voldum  Kirke  hver  Søndag  for  at  overvære 
Gudstjenesten.  To  Gange  om  Ugen  lod  hun  des- 
uden Præsten  kalde  til  sig  og  gav  ham  rigelige  Penge 
til  de  fattige. 

Det  var  saadan,  at  hendes  Hjerte  smeltede  efter- 
haanden,  og  om  hun  havde  kunnet  overvinde  sig  til 
at  give  Køb,  da  havde  hun  hjertensgerne  tilgivet 
Anna  Sofie  og  bedt  hende  besøge  sig  paa  Klausholm, 
inden  hun  døde.  Men  hun  vilde  ikke  være  ved  det. 
Naar  Jytte  havde  faaet  Brev  og  intet  fortalte,  gav 
hun  sig  stundom  til  at  udskælde  Datteren  i  de  hef- 
tigste Ord,  alene  for  at  faa  Jytte  til  at  forsvare  hende. 
Saa  endte  det  med,  at  Jytte  oplæste  Brevet  for  at 
vise  hende,  hvor  god  og  from  Anna  Sofie  var,  hvor 
højt  hun  elskede  Kongen,  og  hvor  trofast  Hans  Maje- 
stæt var  i  sin  Kærlighed.  Paa  den  Maade  fik  hun 
at  vide,  hvad  hun  vilde,  og  jog  saa  Jytte  bort  for  at 
være  ene  med  sin  Længsel  og  sin  Kvide. 

Saa  kom  der  Bud,  at  Hertuginden  af  Slesvig 
atter  havde  født  et  Barn,  og  kort  efter  meldte  et  nyt 
Brev,  at  Barnet  var  død.  Jytte  græd,  og  Storkans- 
lerinden  havde  Møje  med  at  bevare  sin  strenge  Mine. 

„Det  er  Syndens  Sold,"  sagde  hun.  „Guds  Straffe- 
dom  er  over  hende    for   hendes   Hors  Skyld.    Jeg 

ved  forvist,  at  han  har  slagen  Barnet  med  Bylder 
og  Pest." 

„Nej,  nej,"  sagde  Jytte. 

Og  saa  læste  hun  op  af  Brevet,  saa  rørende  Anna 
Sofie  skrev  om  den  skønne  lille  Guds  Engel,  der 
havde  været  hos  hende  saa  kort  en  Tid  og  atter  var 
gaaet  til  Gud.  Ingen  begreb,  hvad  Barnet  havde 
fejlet.     Stille  og  uden  Klage  var  det  sovet  hen. 

„Hvor  kan  I  længer  vredes  paa  Eders  arme  Dat- 
ter?" sagde  Jytte.  „Hjerteløs  er  I  og  haard.  Det 
skal  I  vide,  at  som  det  var  Eders  haarde  Hjerte, 
der  jog  den  salige  Storkansler  fra  Klausholm,  saadan 
er  I  mere  end  nogen  anden  Skyld  i,  at  Anna  Sofie 
flyede  herfra.  Hvor  kunde  det  stakkels  unge  Barn 
udholde  det  Fængsel,  I  spærrede  hende  inde  i.  Ingen 
Engel  fra  Himlen  havde  i  hendes  Sted  modstaaet 
Fristelsen." 

Storkanslerinden  stirrede  paa  hende. 

„Hvad  taler  du  om  Storkansleren  og  mig?"  sagde 
hun. 

Jeg  talte  ellers  mest  om  Anna  Sofie,"  sagde 
Jytte  trodsig.  „Men  om  I  vil  vide  det,  da  har  jeg 
vel  saa  god  Ret  til  at  tale  om  Storkansleren  som  I, 
al  den  Stund  jeg  elskede  ham,  fra  første  Gang  jeg 
saa  ham,  indtil  Døden  lukkede  hans  Øjne,  og  hans 
Minde  endnu  i  denne  Stund  er  mig  kærere  end  noget 
andet  i  Verden." 

Storkanslerinden  var  maalløs. 

„Ja,  stir  I  kun,  Fru  Sofie,"  sagde  Jytte.  „Det 
havde  I  ikke  ventet  at  høre  af  en  stakkels  Pukkel- 
ryg, som  har  gaaet  her  i  Eders  Hus  Aar  ud  og  Aar 
ind  og  set  det  altsammen,  som  det  kom." 

„Har  du  elsket  min  Husbond?"  sagde  Fru  Sofie. 

„Jeg  elskede  ham,"  sagde  Jytte.  „I  tror  sagtens, 
at  en  Vanskabning,  som  jeg,  har  intet  Hjerte  i  Livet. 
Hvor  skulde  jeg  kunne  andet  end  elske  ham,  den 
skønne,  stolte  Herre?  Men  I  behøver  ikke  at  rynke 
Panden  og  løfte  Eders  Stok,  som  da  I  slog  den  arme 
Anna  Kathrine,  da  I  opdagede,  at  Storkansleren  havde 
daaret  hendes  Hjerte.  Han  vidste  intet  af  min  fat- 
tige Elskov.  Hvor  skulde  han  tænkt  sig,  at  jeg 
vovede  at  løfte  mine  Øjne  til  en  Herre  som  han. 
Ingen  i  Verden  ved  det  uden  Anna  Sofie  og  saa  I, 
hvem  jeg  i  Dag  har  sagt  mit  Livs  Hemmelighed  for 
Eders  Haardheds  Skyld." 

„Ved  Anna  Sofie  det?"  sagde  Storkanslerinden. 

Jeg  sagde  hende  det  engang,"  sagde  Jytte.  ,Jeg 
mindes  ikke,  naar  det  var,  men  det  har  sagtens 
været  en  Dag,  jeg  syntes,  hun  trængte  til  noget  men- 
neskeligt og  mildt  i  al  den  Kulde,  hvormed  I  fyldte 
hendes  unge  Liv.  Og  nu  kan  I  jage  mig  af  Gaarden, 
om  I  vil;  det  er  mig  alt  det  samme.  Men  det  skal 
I  vide,  at  min  ydmyge  Elskov  sagtens  er  lige  saa 
meget  værd   som  Eders   kolde   Kærlighed,    der  jog 

ham  fra  hans  Gaard  for  en  Fejls  Skyld  og  aldrig 
gav  ham  den  Tilgivelse,  jeg  mangen  god  Gang  har 
set  ham  trygle  om.  I  var  en  slet  Hustru  og  en  ond 
Moder.  Om  I  kan  bilde  Eder  ind,  at  I  er  en  god 
Kristen,  da  far  fort  i  Eders  Vildfarelser,  indtil  Gud 
Herren  paa  Dommens  Dag  siger  Eder  bedre  Besked." 

Saa  rejste  hun  sig  og  vilde  gaa,  men  Storkansler- 
inden  strakte  Haanden  ud  efter  hende. 

„Du  maa  ikke  gaa  fra  mig,  Jytte,"  sagde  hun, 
med  brudt  Røst.  „Hvad  skal  der  blive  af  mig,  om 
du  forlader  mig?" 

Og  Jytte  var  straks  god  igen,  skammede  sig  over 
den  Opbrusning,  hun  havde  ladet  sig  forlede  til,  og 
gik  ydmyg  og  stille  om  i  Huset  som  før. 

Og  Dagene  gik  deres  rolige  Gang  den  ene  som 
den  anden,  til  der  igen  kom  Brev  fra  Anna  Sofie, 
at  hun  havde  født  Kongen  et  Barn. 

„Ak,  nu  er  hun  glad,"  sagde  Jytte.  „Gud  lade 
hende  beholde  Barnet,  sig  selv  og  Hans  Majestæt 
til  Trøst." 

„Du  tænker  dog,  hun  trænger  til  Trøst,"  sa^de 
Storkanslerinden. 

Jytte  læste  op  af  Brevet,  hvor  stor  en  Angst  hun 
gik  i,  at  ogsaa  dette  Barn  skulde  dø,  og  hvor  ofte 
hun  tænkte  paa,  om  Gud  tog  hendes  Børn  til  Straf, 
fordi  hun  havde  været  sin  Moder  ulydig  og  taget 
Kongens  Hjerte  fra  hans  rette  Dronning.     Hun  talte 

hver  Dag  derom  med  sin  høje  Gemal  og  fik  af  ham 
den  bedste  Trøst,  han  kunde  give.  Ogsaa  Pastor 
Claussen  forsikrede  hende,  at  hun  gjorde  sig  unødige 
Bekymringer,  og  at  hendes  Ægteskab  var  retmæssigt 
og  gyldigt  efter  Guds  og  Fyrsternes  Lov.  Saa  vidste 
hun  ogsaa,  at  Hans  Majestæt  tidligere  havde  levet 
et  letfærdigt  Liv  med  mange  Kvinder;  men  fra  den 
Stund  hun  havde  givet  ham  sin  Kærlighed,  havde 
han  ganske  aflagt  sine  ukyske  Vaner.  Saaledes 
tænkte  hun,  at  hun  var  bleven  et  Redskab  i  Guds 
Haand  til  at  føre  sin  kære  Herre  bort  fra  Forargel- 
sens Vej.  Og  som  hun  vidste  med  sig  selv,  at  der 
ingen  Tid  havde  været  nogen  Mand  for  hende  i  Ver- 
den uden  hendes  Husbond,  saadan  tænkte  hun  ogsaa, 
at  Gud  vilde  tilgive  hende  hendes  Synd,  om  hun 
havde  syndet,  og  lade  hende  beholde  det  lille  Barn, 
der  nu  sov  i  hendes  Fang.  Men  saadan  en  Rædsel 
følte  hun,  at  hun  vaagnede  hver  Time  paa  Natten 
og  sprang  op  og  saa  efter  i  Vuggen,  om  Barnet  le- 
vede og  var  karsk.  Og  skulde  der  hænde  det  noget, 
da  frygtede  hun  for,  at  hendes  Forstand  vilde  gaa 
bort  med  det  samme. 

„Det  arme,  arme  Barn,"  sagde  Jytte. 

StorkansJerinden  sagde  ingenting.  Da  hun  blev 
ene,  knælede  hun  paa  sin  Bedeskammel  og  bad,  og 
denne  Gang  bad  hun  alene,  at  Anna  Sofies  Barn 
maatte  leve. 

Saa  kom  der  Brev,  at  Barnet  var  død. 

Jytte  græd  og  græd  og  saa  ikke  for  sin  egen 
Sorg,  at  tunge  Taarer  randt  over  Storkanslerindens 
rynkede  Kinder.  Hun  tog  Brevet  af  Jyttes  Haand 
og  holdt  det  langt  ud  fra  sig  og  stavede  sig  igennem 
det  med  Besvær.  En  Stund  sad  hun  tavs,  mens 
Jytte  hulkede. 

,Jytte",  sagde  hun  saa.  „Jeg  mener,  du  skulde 
drage  til  København  og  gæste  din  Broder  engang. 
Saa  mange  Aar  er  det,  siden  du  saa  ham  sidst.  Vi 
bliver  gamle,  og  Døden  kan  komme,  før  vi  ved  det. 
Det  vilde  gøre  mig  bitterligt  ondt,  om  du  for  min 
Skyld  ikke  saa  din  Broder  endnu  en  Gang." 

„Hvad  bryder  jeg  mig  om  Ditlev,"  sagde  Jytte. 
Jeg  tænker  alene  paa  den  arme  Anna  Sofie." 

„Hende  kunde  du  jo  gæste  med  det  samme," 
sagde  Storkanslerinden  og  saa  bort. 

„Ja,  ja,"  sagde  Jytte  og  sprang  op.  „Og  saa  kan 
jeg  sige  hende,  at  Eders  Sind  er  mildere  end  før." 

„Sig  det  kun,"  sagde  Storkanslerinden. 

Jeg  vil  sige  hende,  at  hun  kan  komme  herover 
og  se  Eder  endnu  en  Gang  og  faa  Eders  Tilgivelse." 

„Sig  hende  det,"  sagde  Storkanslerinden. 

Jytte  fløj  hen  til  hende  med  et  Glædesraab  og 
knælede  ned  og  kyssede  hendes  Hænder. 

„Lad  det  fare,"  sagde  Storkanslerinden  og  saa 
bort.     „Gaa  nu  og  pak  sammen  til  Rejsen,   og  lad 

mig  være  ene.  Se  til,  du  faar  de  bedste  Heste  for 
Karmen  og  kom  af  Sted  straks  over  Middag." 

Anna  Sofie  kom  til  Klausholm,  saa  hurtigt  Kon- 
gens Heste  kunde  drage  hende,  og  hun  kom  ikke 
alene. 

Atter  var  Borggaarden  fyldt  med  stampende  Heste 
og  Raab  og  Larm,  atter  lød  Staldmesterens  befalende 
Røst,  Lakajerne  sprang,  og  Kong  Frederik  den  Fjerde 
steg  ud  af  Karossen  og  hjalp  Hertuginden  af  Slesvig 
opad  den  brede  Stentrappe. 

Det  var  fremmede  Ansigter,  der  kom  ud  for  at 
tage  imod  dem,  men  Anna  Sofie  fløj  den  nye  Kam- 
merfrue om  Halsen  og  kyssede  hende  paa  hendes 
Mund,  endda  hun  aldrig  havde  set  hende  før. 

^Hvor  er  Moder?"  sagde  hun. 

„Storkanslerinden  er  i  sit  Gemak,"  sagde  Kam- 
■merfruen.  „Hendes  Naades  Ben  er  saa  svage,  at 
hun  aldrig  mere  forlader  det." 

Saa  løb  Anna  Sofie  til  Kammeret  og  laa  paa  Knæ 
og  græd  i  sin  Moders  Skød,  da  Kongen  naaede  hende. 

„Vel  mødt  igen.  Grevinde  Reventlow,"  sagde  han. 

Fru  Sofie  bøjede  sit  hvide  Hoved. 

„Mine  Ben  nægter  mig  sin  Tjeneste,"  sagde  hun. 
„Jeg  kan  ikke  gøre  Eders  Majestæt  den  skyldige 
Reverens." 

„Lad  det  fare,"  sagde  Kongen.  „Vi  kommer  ikke 
som  Eders  Suveræn.     Vi   kommer  som   et   slet  og 

ret  Menneske  for  at  sige  Eder  Tak  for  den  store 
Kærlighed,  Eders  Datter  har  baaret  til  os  i  alle  diss& 
Aar.  Om  ogsaa  vi  vandt  hende  mod  Eders  Villie, 
saa  siger  vi  Eder  herved,  at  den  Dyd  og  Fromhed, 
hvori  I  har  opfostret  hende,  langt  mere  end  hendes 
Skønhed,  har  bevaret  hende  vort  Hjerte  gennem  de 
tunge  Prøvelser,  Gud  har  sendt  os." 

„Saa  har  Gud  vendt  det  til  det  bedste,"  sagde 
Storkanslerinden. 

Hun  klappede  ustandselig  med  sin  gamle  rystende 
Haand  Anna  Sofies  Hoved,  der  laa  i  hendes  Skød, 
og  hørte  knap  mere,  hvad  Kongen  sagde. 

Men  en  Stund  efter  blev  der  opdækket  et  skønt 
Taffel  i  Riddersalen.  Storkanslerinden  blev  baaret 
derind  i  sin  Stol  og  præsiderede  for  Bordenden  som 
den  fornemme  Dame,  hun  var. 

I  fjorten  Dage  blev  Kongen  og  Anna  Sofie  paa 
Klausholm. 

Storkanslerinden  talte  kun  lidt  med  sin  Datter, 
men  spurgte  efter  hende,  saa  snart  hun  var  ude  af 
Stuen,  og  var  kun  glad,  naar  hun  sad  med  hendes 
Haand  i  sin.  Hun  bad  hende  fortælle  om  det  lille 
Barn,  der  nys  var  død,  trøstede  hende  og  gav  hende 
gode  Raad,  om  Gud  atter  skulde  velsigne  hende  med 
Livsens  Frugt. 

„Nu  vil  jeg  gerne  dø,"  sagde  hun,  da  det  led 
mod  Enden  af  Besøget.     „Gud    være   lovet,    at   du 

kom.  „Det  skyldes  Jytte,  den  trofaste  Sjæl,  som  med 
sin  store  Kærlighed  smeltede  mit  Hjerte." 

„Ak,  Moder,  du  skal  leve  mange  Aar  endnu," 
sagde  Anna  Sofie.  „Hver  Sommer  vil  jeg  gæste  dig 
paa  Klausholm,  og  om  Gud  forunder  mig  et  Barn 
igen,  da  rejser  jeg  herhen  med  det  og  giver  det  i 
dine  kloge  Hænder." 

Storkanslerinden  rystede  paa  Hovedet. 

„Paa  Klausholm  vil  jeg  ikke  være,"  sagde  hun. 
„Der  har  jeg  døjet  for  meget  ondt.  I  gamle  Dage, 
da  jeg  gik  og  forhærdede  mit  Hjerte  mod  din  Fader, 
siden  da  jeg  vred  mine  Hænder  i  Angst  for  dig,  og 
nu  i  disse  Aar  da  jeg  kæmpede  med  min  Harme 
og  længtes  bestandig  efter  dig,  og  min  Længsel  kunde 
aldrig  faa  Mæle.  Saa  snart  du  er  rejst,  drager  jeg 
til  Bramstrup  ved  Odense,  og  der  vil  jeg  ende  mine 
Dage." 

Saa  blev  det  saadan,  at  Kongen  købte  Klausholm 
med  alt  Tilliggende  af  Storkanslerinden. 

„Her  skal  du  bo,  mit  kære  Hjerte,  naar  jeg  en- 
gang lukker  mine  Øjne,"  sagde  han.  „Min  Helse 
har,  Gud  bedre  det,  aldrig  været  god,  og  jeg  vil 
efter  Naturens  Orden  dø  længe  før  du.  Jeg  vil  gøre 
saadanne  Tilbygninger  ved  Gaarden,  at  den  ikke 
skal  blive  ringere  end  et  kongeligt  Slot.  Da  kan  vi 
drage  herover  stundom  om  Sommeren,  naar  det 
lyster  os,  og  leve  en  Stund  i  Ro.     Og  naar  jeg  ligger 

i  Mulde,  kan  du  sidde  her  og  mindes  mig,  til  du 
følger  mig  i  Graven." 

Anna  Sofie  kyssede  hans  Haand  og  takkede  ham 
glædestraalende.  Visselig  kunde  hun  ikke  tænke  sig 
noget  herligere,  end  om  hun  skulde  komme  til  at  eje 
den  skønne  Gaard,  som  hendes  kære  Fader  havde 
bygget,  og  hvor  hun  havde  tilbragt  hele  sin  Ungdom. 

„Jytte,  Jytte",  sagde  hun,  da  hun  sad  med  sin 
gamle  Veninde  ved  Aabredden.  „Naar  nu  Moder 
drager  til  Bramstrup  ...  vil  du  da  blive  her  og  styre 
Gaarden  og  holde  alting  rede  til  mig,  naar  jeg  kom- 
mer?" 

„Jeg  drager  med  Storkanslerinden,"  sagde  Jytte. 
„Har  jeg  været  hos  hende  i  de  onde  Dage,  vil  jeg 
ogsaa  være  hos  hende  i  de  gode.  Visselig  kan  hun 
trænge  til  en  tro  Ven.  Hendes  Stolthed  er  som  et 
stort  Fjeld.  Begynder  det  først  at  skride,  ved  ingen, 
hvordan  det  ender." 


SEKSTENDE  KAPITEL. 


OPHØJELSE. 


ANNA  SOFIE  sad  i  sin  Gaard  bag  Børsen.     Hos 
hende  var  Kirstine  Sofie,  der  kom  fra  Slottet, 
hvor  Dronning  Luise  laa  syg. 

„Kristian  Ditlev  sagde  mig  det  bestemt,  at  Hen- 
des Majestæt  ikke  lever  Dagen  til  Ende,"  sagde  Grev- 
inde Holstein.  „Det  er  den  tyske  Doktor  Stisser, 
som  var  her  i  Fjor,  der  har  slaaet  hende  ihjel  med 
sine  Himmeldraaber.  Alt,  hvad  de  siden  har  gjort 
for  at  reparere  Skaden,  har  været  ganske  forgæves. 
Nu  ligger  hun  og  drages  med  Døden.  Hans  Maje- 
stæt er  hos  hende  og  Kronprinsen,  som  er  helt  op- 
løst i  Graad." 

„Den  arme  Dronning,"  sagde  Anna  Sofie. 

Jeg  ynker  hende  ikke,"  sagde  Kirstine  Sofie.  ,1 
al  den  Tid  hun  har  været  i  Danmark,  har  hun  skuet 
mod  Himmelen  som  sit  rette  Sted.  Det  er  da  godt, 
der  omsider  kan  løses  op  for  hende,  og  hun  kan 
komme  derhen.  Aldrig  fik  nogen  et  mildt  Ord  af 
hende,  og  jeg  tror  bedst  dem,  som  siger,  at  hun  i 
sin  Skinsyge  har  løftet  Haand  mod  Kongen." 

„Var  hun  skinsyg,  saa  havde  hun  jo  Grund  der- 
til," sagde  Anna  Sofie  sagtmodig.  „En  krank  Lykke 
havde  hun,  og  de  siger  alle,  at  hun  er  en  saare  from 
Kvinde." 

„Da  har  du  saavist  ingen  Aarsag  til  at  beklage 
hendes  Død,  lille  Søster,"  sagde  Kirstine  Sofie.  „Om 
nu  du  spiller  dine  Kort  godt,  da  er  du  Danmarks 
Dronning,  inden  Aaret  er  omme." 

Anna  Sofie  rystede  paa  Hovedet. 

„Lid  paa  det,"  sagde  Kirstine  Sofie.  „Det  afhæn- 
ger af  dig  selv,  om  det  skal  ske,  og  først,  naar  det 
er  sket,  er  Maalet  naaet,  hvorefter  vi  alle  stilede." 

„Mit  Maal  er  naaet  for  længst,"  sagde  Anna  Sofie. 
„Jeg  vandt  min  kære  Herres  Elskov  og  bevarede 
den  til  denne  Dag.  Hvem  ved,  hvordan  det  vil  gaa, 
om  jeg  kommer  i  Højheden?  Kanhænde  hans 
Hjerte  da  bliver  koldt  imod  mig,  som  det  var  mod 
Dronningen." 

„For   en   kurrende    Due!"    sagde   Kirstine  Sofie 

spodsk.  Jeg  tænkte  ellers,  du  var  til  Ende  med 
Elskovsdagene,  og  saa  frem  i  Tiden  og  byggede  paa 
din  og  Slægtens  Magt." 

„Det  lader  jeg  dig  om,"  sagde  Anna  Sofie.  ,Du 
er  ogsaa  flink  nok  i  det  Stykke.  Stundom  er  jeg 
bange  for,  at  du  overhænger  Hans  Majestæt  med 
dine  Begæringer." 

„Er  du?"  sagde  Kirstine  Sofie.  „Da  kan  du  lide 
paa,  at  Piben  skal  faa  en  anden  Lyd,  naar  først  du 
er  regerende  Dronning.  Da  skal  Ulrik  Adolf  blive 
Storkansler,  eller  jeg  vil  ikke  være  den,  jeg  er. 
Hans  Broder  Kristian  skal  være  Overhofmarskal, 
Kristian  Ditlev  Overkammerherre  og  Generalfelt- 
marskal .  .  .  oho,  du  kan  tro,  jeg  har  Listen  færdig." 

Anna  Sofie  sagde  ingenting,  og  hendes  Søster 
blev  ved  at  snakke. 

„Rostgaard  maa  vi  ogsaa  tænke  paa  .  .  .  men 
tys  .  .  ." 

Hun  bøjede  Hovedet  og  lyttede.  Der  var  en 
Klokke,  der  begyndte  at  ringe  ...  nu  kom  der  en 
til  og  nok  en  .  .  ,  det  var,  som  ringede  det  fra  alle 
Byens  Kirketaarne. 

„Nu  er  Dronning  Luise  død,"  sagde  Kirstine 
Sofie. 

Hun  rejste  sig,  tog  i  sit  Skørt  med  begge  Hæn- 
der og  nejede  dybt  for  sin  lille  Søster. 

Jeg  hilser  Eders  Majestæt,  Dronning  Anna  Sofie 

af  Danmark  og  Norge,  de  Venders  og  Gothers,  Sles- 
vig, Holsten,  Stormarn  og  Ditmarsken." 

Kabinetssekretæren  Luders  kom  i  stor  Hast. 

„Hendes  Majestæt,  Dronningen,  er  død,"  sagde 
han.  „Hans  Majestæt  kommer  om  en  Stund  og 
ønsker  at  træffe  Hertuginden  af  Slesvig  alene." 

Jeg  gaar,"  sagde  Kirstine  Sofie.  „Tænk  nu 
over,  hvad  jeg  har  sagt,  lille  Søster,  og  var  dig,  at 
du  ikke  forspilder  Sejren  ved  nogen  Taabelighed. 
Spillet  er  i  din  Haand." 

„Her  er  intet  Spil  at  spille,"  sagde  Anna  Sofie. 

Kongen  kom  og  var  stærkt  bevæget. 

„Hun  fik  en  skøn  Død,"  sagde  han.  „Hun  gik 
bort  i  Troen  paajesum,  som  hun  havde  levet.  Høj- 
lovet være  hendes  Minde." 

„Amen,"  sagde  Anna  Sofie. 

Hans  Majestæt  fortalte  nærmere  om  Dødsfaldet 
og  gik  saa  bort  igen  gennem  Løngangen  for  at  raad- 
slaa  med  sine  Ministre.  Langt  ud  paa  Aftenen  varede 
Mødet,  og  det  gik  haardt  til. 

,Jeg  tænker,  mit  Raad  sprænges,"  sagde  han  om 
Aftenen,  da  han  sad  i  Anna  Sofies  Gemak.  „Ingen- 
sinde har  der  været  saa  stor  Uenighed  som  denne 
Gang.  Visselig  kommer  Vibe  til  at  gaa,  om  ikke  han 
vil  neje  sig.  Men  en  fuldtro  Tjener  har  han  alle  Dage 
været,  om  end  han  nu  trænger  mig  haardt.  Jeg  vil  gøre 
ham  til  Statholder  i  Norge  som  Plaster  for  Saaret." 

„Hvad  staar  Striden  om?"  sagde  Anna  Sofie. 

„Det  staar  om  dig,  mit  kære  Hjerte,"  sagde  Kong 
Frederik. 

Han  tog  hendes  Hænder  og  saa  hende  ind  i 
Øjnene. 

„Nu  er  den  Stund  kommen,  da  jeg  kan  gøre  min 
Uret  mod  dig  god  igen,"  sagde  han.  „Om  ogsaa 
jeg  intet  har  sagt  derom,  saa  har  det  mange  Gange 
tynget  haardt  paa  mit  Sind.  Saa  snart  ske  kan  efter 
min  arme  Dronnings  Ligbegængelse  lader  jeg  mig 
vie  til  dig  til  højre  Haand,  saa  ingen  mere  skal  have 
noget  at  sige  paa  vort  Ægteskab." 

Jeg  takker  dig  nu,  kære  Herre  og  Konge,"  sagde 
Anna  Sofie.  „Men  om  I  vil  opfylde  min  Bøn,  da 
lad  det  bero  en  Stund  endnu.  Folket  kunde  lettclig 
vredes  paa  mig,  naar  vort  Bryllup  fulgte  saa  hurtigt 
efter  Dronningens  Død." 

Jeg  bier  ikke,"  sagde  Kong  Frederik  fast.  „Saa 
længe  har  du  været  min  Hustru  for  Gud,  at  jeg 
ikke  tør  tøve  med  at  kundgøre  for  al  Verden,  at 
min  Kærlighed  til  dig  er  uforandret,  og  at  det  ene 
skyldtes  det  Baand,  jeg  af  Statsklogskab  knyttede  i 
min  Ungdom,  at  du  ikke  delte  Tronen  med  mig. 
Ikke  heller  er  det  vort  Bryllup,  som  gør  Vibe  saa 
vred." 

Hun  saa  spørgende  paa  ham.  Han  slap  hendes 
Hænder  og  gik  op  og  ned  i  Stuen. 

„Det  er  vor  Agt  umiddelbart  efter  Formælingen 
at  paasætte  dig  Kronen,"  sagde  han.  „Vi  ser  ingen 
Grund  dertil,  at  det  skal  skilles,  som  rettelig  hører 
sammen.  Fra  den  Dag  vi  formælede  os  med  dig 
paa  Skanderborg,  har  du  saa  sandt  været  vor  Dron- 
ning, sqm  du  har  delt  Fryd  og  Sorg  med  os,  fulgt 
os  i  Felten  og  paa  vore  Rejser,  saa  tit  ske  kunde, 
og  siddet  trofast  hos  os,  naar  vi  plejede  Raad  med 
vor  Sekretær  om  Rigets  Anliggender.  Visselig  skal 
du  nu,  da  vor  højsalige  Gemalinde  er  hos  Gud, 
have  den  Plads  og  den  Ære,  der  rettelig  tilkommer 
dig.     Det  har  jeg  sagt  til  Vibe." 

„Og  hvad  svarede  han?"  sagde  Anna  Sofie. 

„Han  svarede,  at  det  ingenlunde  gik  an  at  ophøje 
en  Undersaat  paa  Tronen,"  sagde  Kong  Frederik. 
„Det  vilde  give  Anledning  til  stor  Splid  mellem  de 
adelige  Slægter  i  vore  Riger,  om  ogsaa  vi  legitime- 
rede vort  morganatiske  Ægteskab.  Saa  kunde  vi 
ikke  heller  skænke  Dronningekronen  til  den,  med 
hvem  vi  havde  samlevet,  mens  den  rette  og  kronede 
Dronning  endnu  levede." 

Anna  Sofie  gik  hen  til  ham  og  lagde  sig  op  til 
hans  Bryst  og  kom  frem  med  al  den  Tvivl,  hendes 
Hjerte  gemte  om  Fremtiden. 

Om  han  ikke  vilde  blive  kold  imod  hende,  naar 
hun  sad  paa  Tronen  ved  hans  Side,  om  han  vilde 
komme  til  hende  som  før,   naar  hun   flyttede  ind  i 

Gemakkerne  paa  Slottet,  og  han  havde  hende  hos 
sig  hver  Dag.  Saa  var  det  Slut  med  deres  lønlige 
Lykke,  og  ingen  kunde  vide,  hvad  der  vilde  ske. 
Kanhænde  han  fik  en  anden  kær  .  .  . 

Kong  Frederik  kyssede  hendes  Mund  og  Haand. 

„Du  lille  Taabe,"  sagde  han.  „Mit  kære  Hjerte, 
du  gør  dig  unødige  Bekymringer.  Du  maa  da  vide 
det,  at  min  Elskov  er  større  i  Dag  end  den  Nat, 
jeg  bortførte  dig  fra  Klausholm." 

Fjorten  Dage  efter  blev  Dronning  Louise  med 
stor  Højtidelighed  bisat  i  Roskilde  Domkirke. 

Den  anden  April  blev  det  høje  Lig  ført  ud  af 
Vesterport,  den  tredie  skete  Bisættelsen,  den  fjerde 
holdt  Universitetet  en  stor  Sørgefest,  og  samme 
Dags  Eftermiddag  viede  Thomas  Claussen  Anna  Sofie 
til  Hans  Majestæts  højre  Haand.  Alle  Ministrene 
og  det  hele  Hof  var  til  Stede.  De  var  efter  Ordre 
fra  Overhofmarskallatet  i  Galla  Dragter  med  Sørge- 
kapper  over.  , 

Samme  Dag  udgik  der  et  Manifest  fra  Kancelliet, 
hvori  Kong  Frederik  meddelte  sit  Folk,  at  det  paa 
ny  havde  faaet  en  Dronning.  Stor  Strid  havde  der 
staaet  om  Manifestets  Ordlyd. 

Hans  Majestæt  beordrede,  at  det  skulde  begynde 
med  følgende  Ord:  Saa  som  vi  for  at  stille  vor  Sam- 
vittighed tilfreds  have  indgaaet  Ægteskab  med  Anna 
Sofie  Reventlow,  Hertuginde  af  Slesvig  .  .  .,  men  Vibe 

og  flere  andre  Ministre  bevægede  ham  til  at  ude- 
lade disse  Ord  og  alene  nøjes  med  en  simpel  Kund- 
gørelse. 

Kronprinsen  var  til  Stede  ved  Formælingen.  Han 
var  ogsaa  nærværende,  da  Kong  Frederik  fjorten 
Dage  senere  paa  Frederiksberg  Slot  paasatte  Anna 
Sofie  Kronen  i  Overværelse  af  Prins  Karl  og  Prin- 
sesse Hedvig  og  alt  hvad  der  var  i  Staden  af  høje 
Embedsmænd,  Officerer  og  fremmede  Gesandter. 

Anna  Sofie  knælede  foran  Hans  Majestæt,  og  idet 
han  satte  Kronen  paa  hendes  Hoved,  sagde  han  med 
høj  Røst: 

„Denne  Krone  giver  vi  Eders  Majestæt  af  godt 
Hjerte  og  ønske  al  Lykke  og  Velsignelse  med  den," 

Dagen  efter  drog  Prins  Carl  og  Prinsesse  Hed- 
vig til  Vemmetofte  og  kom  ikke  mere  til  Hoffet.  De 
lagde  ingen  Skjul  paa  deres  Vrede  over  Anna  Sofies 
Ophøjelse,  og  det  gjorde  ikke  heller  Kronprinsens 
unge  Gemalinde,  Sofie  Magdalene,  som  nu  drog  med 
sin  Gemal  til  Hørsholm. 

Men  hvad  saa  Kronprins  Kristian  tænkte,  forstod 
han  at  beherske  sig  og  gøre  gode  Miner  til  slet  Spil. 
Han  kyssede  den  nye  Dronnings  Haand,  og  ingen 
kunde  se  paa  hans  tillukkede  Ansigt,  at  han  ikke 
havde  glemt  den  bitre  Krænkelse,  hun  havde  tilføjet 
hans  kære  Moder,  som  endnu  næppe  var  kold  i  sin 
Grav. 

Den  femtende  Juli  holdt  Dronning  Anna  Sofie  sit 
Indtog  i  København  med  Pomp  og  Pragt.  Der  var 
mange,  som  jublede  den  nye  Dronning  i  Møde,  men 
der  var  flere,  som  holdt  sig  tilbage  og  forargedes 
over  den  usømmelige  Ilfærdighed,  hvormed  Kong 
Frederik  i  denne  Sag  var  faret  frem. 


>mm 


SYTTENDE  KAPITEL. 


DRONNING  ANNA  SOFIE. 


DRONNING  ANNA  SOFIE  fik  ikke  Ret  i  sin  Angst 
for,  at  Kongens  Kærlighed  skulde  mindskes 
nu,  da  hun  delte  Tronens  Purpur  med  ham. 

Han  var  saa  fuld  af  Omhu  mod  hende  som  før, 
gættede  hendes  mindste  Ønsker,  før  hun  havde  ud- 
talt dem,  og  søgte  hendes  Selskab,  saa  ofte  det  var 
ham  muligt.  Han  tog  hende  med  paa  Raad  i  alle 
Rigets  Anliggender  og  sad  som  i  gamle  Dage  i  hen- 
des Kabinet  og  arbejdede  med  Luders. 

Hans  Majestæt  var  ellers  en  sparsommelig  Herre, 
hvem  det   var  magtpaaliggende   at   ophjælpe   Rigets 


Carl  Ewald  :   Anna  Sofie  Reventlow 

Finanser,  som  den  langvarige  Krig  havde  gjort  et 
slemt  Skaar  i;  men  overfor  Anna  Sofie  sparede  han 
ikke.  Hans  Kasse  stod  hende  aaben,  og  hun  brugte 
ikke  lidt,  til  at  bygge  to  Fløje  til  Klausholm  og  ud- 
vide den  skønne  Park,  samt  til  Vallø,  som  Kongen 
havde  skænket  hende,  og  hvor  hun  holdt  meget  af 
at  dvæle.  Ofte  overraskede  han  hende  med  kost- 
bare Smykker  og  med  store  Gaver  i  rede  Penge. 
Paa  Klausholm  indrettede  han  Ladegaarden  til  Stald 
og  byggede  en  Rytterkaserne,  saa  Storkanslerens 
Gaard  nu  i  alle  Maader  var  at  regne  for  et  konge- 
ligt Slot. 

Der  var  Folk  nok,  som  søgte  at  sætte  ondt  for 
Dronningen  hos  Kong  Frederik,  frem  for  alt  var 
der  ingen  Ende  paa  de  Anklager,  hans  Broder,  Prins 
Karl,  og  hans  Søster,  Prinsesse  Hedvig,  og  deres  Ven 
og  Minister,  Karl  Pless,  rettede  mod  Anna  Sofie.  De 
skyldte  hende  for  overdreven  Ødselhed  og  klagede 
over,  at  Kongens  dygtigste  og  mest  trofaste  Tjenere 
maatte  vige  Marken  for  hendes  Slægt  og  Venner. 
Kronprinsessen  støttede  dem  paa  enhver  Maade  i 
deres  Mistænkeliggørelse.  Hun  var  en  overmaade 
pragtsyg  og  fordringsfuld  Dame  og  veg  kun  saare 
nødig  Pladsen  for  Dronningen.  Mange  var  de  Kva- 
ler, hun  beredte  Hans  Majestæt,  naar  hun  forsøgte 
at  tilsidesætte  hans  nye  Gemalinde.  Men  Anna 
Sofie   tog  det  altsammen    med    sin    milde  Ro,    talte 

Kongen  til  Rette,  naar  hans  Sind  blussede  op  i  Harme, 
og  brød  sig  intet  om  Bagtalelserne. 

„Hvad  gør  det  mig,  saa  længe  jeg  har  din  Kær- 
lighed?" sagde  hun  til  Kongen. 

Hun  opmuntrede  selv  Kong  Frederik  til  at  af- 
lægge Besøg  paa  Vemmetofte  hos  hans  Søskende  og 
paa  Hørsholm  hos  Kronprinseparret.  Hun  drog 
med  ham  og  viste  sine  Fjender  et  uforstyrret  ven- 
ligt Ansigt.  Hans  Majestæt  takkede  hende  ofte  i 
kærlige  Ord,  fordi  hun  var  saa  god. 

Storkanslerinden  døde  og  blev  bisat  i  Slesvig 
Domkirke  ved  Siden  af  sin  hedengangne  Gemal. 
Jytte  tog  Ophold  i  et  lille  Hus,  hun  købte  sig  der- 
nede. Hun  vilde  leve  sine  sidste  Dage  nær  den, 
hun  havde  haft  kær.  Ulrik  Adolf  blev  Storkansler, 
hans  Broder  Kristian  Frederik,  som  ejede  Kathrine- 
borg udenfor  København,  blev  Overhofmarskal,  Kri- 
stian Ditlev  blev  Overkammerherre  og  Feltmarskal, 
saadan  som  Kirstine  Sofie  havde  bestemt  det.  Jyttes 
Broder,  Gehejmeraad  Vibe,  gik  til  Norge  som  Stat- 
holder til  Gengæld  for  den  Ministerpost,  han  mistede. 

Prinsesse  Hedvig  rasede  paa  Vemmetofte,  da  hun 
hørte  disse  Udnævnelser. 

„Den  kronede  Last  og  hendes  Slæng  regerer," 
sagde  hun. 

Og  paa  Vemmetofte  og  Hørsholm  hed  Dronnin- 
gen fra  den  Dag  aldrig  andet  end  den  kronede  Last. 

Kongen  og  Anna  Sofie  boede  om  Sommeren 
helst  paa  Fredensborg,  som  Hans  Majestæt  havde 
bygget  til  Minde  om  Fredslutningen  med  Sverrig. 
En  af  Kong  Frederik  den  Tredies  Dronning,  Sofie 
Amalies,  Tjenere  havde  haft  en  Lystgaard  dér  og 
anlagt  en  herlig  Park  med  lange  Alleer.  Dér  holdt 
Kong  Frederik  af  at  vandre  ved  Anna  Sofies  Arm. 
Ofte  sad  han  med  hende  ved  Søbredden  og  talte  om 
gamle  Dage.  Saa  kunde  de  pludselig  begge  komme 
til  at  længes  efter  Skanderborg  og  efter  Klausholm 
og  brød  saa  op  og  drog  derover,  men  vendte  be- 
standig tilbage  til  Fredensborg  igen.  Om  Vinteren 
boede  de  paa  Frederiksberg  eller  paa  Københavns 
Slot,  der  var  udvidet  og  restaureret. 

To  Aar  efter  Kroningen  fødte  Anna  Sofie  en  Dat- 
ter, som  fik  Navnet  Kristiane  Amalie,  men  som  døde, 
da  hun  var  et  Fjerdingaar  gammel.  Tre  Aar  efter 
fødte  hun  Prins  Frederik  Kristian,  som  fulgte  sine 
Søskende,  inden  han  var  fyldt  et  Aar.  Saa  stor  var 
begge  Forældrenes  Sorg,  at  de  i  mange  Dage  ikke 
taalte  at  tale  med  nogen,  men  sad  sammen  Haand 
i  Haand.  Anna  Sofie  græd,  til  hun  ikke  havde  flere 
Taarer,  og  Kongen  vidste  ikke  Ord  at  trøste  hende 
med. 

Saa  gav  hun  sig  paa  ny  til  at  tale  om,  at  det 
var  Guds  Straf  for  deres  syndige  Elskov,  og  Kong 
Frederik  kunde   ikke   modsige   hende   med   samme 

Styrke  som  forhen.  Angsten  steg  i  ham  selv  for,  at 
det  kunde  være,  som  hun  tænkte.  Han  talte  derom 
med  sin  Skriftefader,  men  fandt  ingen  Trøst  i  hans 
Ord.  Han  skikkede  Bud  efter  Thomas  Claussen, 
der  nu  var  Biskop  i  Slesvig,  men  heller  ikke  han 
kunde  hjælpe  paa  Sorgen, 

Saa  kom  der  et  Brev  fra  Jytte,  dér  hvor  hun 
sad  i  Gottorp  ved  sine  Grave. 

„Lad  ikke  Ulykken  overmande  dig,  Barnlille," 
skrev  hun.  „Jeg  ved  jo  ikke  derom,  en  stakkels 
Krøbling  som  jeg  er,  der  aldrig  kendte  Elskovs  Lyst 
og  Kvide.  Men  jeg  ved  for  vist,  at  om  din  Kærlig- 
hed til  Hans  Majestæt  var  en  Synd,  da  er  det  af  de 
Synder,  Gud  i  Himlen  snarest  forlader.  Visselig 
havde  ingen  i  dit  Sted  modstaaet  sin  Elskovsdrift, 
og  jeg  ved  ikke  rettere,  end  at  Gud  selv  har  ned- 
lagt Driften  i  dit  Hjerte.  Tro  som  jeg,  at  Herren 
igen  vil  velsigne  dit  Liv,  og  du  vil  føde  Kongen  et 
Barn,  som  skal  leve  og  vokse  til  din  og  hans  Glæde." 

Anna  Sofie  skrev  igen  og  tolkede  sin  Sorg  og 
Angst,  og  Jytte  skrev  Brev  paa  Brev  og  bestandig 
det  samme.  Dronningen  viste  sin  Gemal  Brevene, 
og  han  læste  dem  og  studsede. 

„Sælsomt,  at  denne  gamle  ensomme  Jomfru  skal 
have  større  Fortrøstning  end  vi,"  sagde  han.  „Vis- 
selig henter  hun  alene  sin  Tro  fra  Gud  i  Himlen." 

Saa   foldede    han    sine  Hænder   og    knælede  og 

bad,  og  Anna  Sofie  laa  med  brændende  Taarer  ved 
hans  Side.  Der  gik  ingen  Dag,  hvor  de  ikke  lod 
Præsten  hente  og  udlægge  Guds  Ord  for  dem.  Det 
ganske  Hof  undredes,  saa  Majestæternes  Fromhed 
tog  til. 

„Hans  Majestæt  bliver  affældig,"  sagde  Walther. 
„Det  er  ogsaa  en  Ynk  at  se,  saa  lidt  han  spiser." 

„Den  kronede  Last  bliver  from,"  sagde  Prinsesse 
Hedvig. 

„Junge  Bettsch wester,  alte  Betsch wester,"  sagde 
Karl  Pless. 

En  stor  Trøst  havde  Anna  Sofie  i  Prinsesse  Char- 
lotte, Kongens  Datter  med  Dronning  Luise. 

Hun  havde  fra  første  Færd  stilet  sig  venlig  mod 
den  nye  Dronning  i  Modsætning  til  hele  den  øvrige 
kongelige  Familie.  Oprigtig  tog  hun  Del  i  sin  Sted- 
moders Sorg  over  de  døde  Børn  og  forsømte  ingen 
Lejlighed  til  at  vise  hende  sin  Kærlighed. 

„Hvorfor  tænker  du  altid  paa  din  Synd?"  sagde 
hun,  en  Dag  hun  og  Dronningen  sad  sammen  i  Par- 
ken ved  Fredensborg.  „Det  er  da  ikke  dig  alene, 
hvis  Børn  dør.  Vi  var  fem  Søskende,  og  kun  Kri- 
stian og  jeg  blev  i  Live,  og  hans  Helse  var  aldrig 
stærk.  Stakkels  Moder  syndede  da  ikke  saadan  som 
du  mener." 

„Det  gjorde  hun  ikke,"  sagde  Anna  Sofie. 

„Og   den    arme    Grevinde    Viereggs    Søn    døde 

ogsaa,"  sagde  Prinsessen.  „Men  Grevinde  Schindels 
Barn  lever,  og  hun  var  tilvisse  en  større  Synder- 
inde end  nogen  af  os." 

„Hvor  Icommer  det  dig,  du  taler  saa  roligt  om 
Grevinde  Vieregg?"  sagde  Anna  Sofie. 

„Ak,"  sagde  Prinsesse  Charlotte,  „Hun  var  saa 
skøn.  Jeg  saa  hende  kun  een  Gang,  da  jeg  var  en 
liden  Pige,  men  jeg  kan  aldrig  glemme  hendes  fagre 
Ansigt." 

„Ja,  du  er  god,"  sagde  Dronningen.  „Du  var 
ogsaa  alle  Dage  god  mod  mig.  Saa  tit  jeg  saa  dig 
i  gamle  Dage  forinden  min  Ophøjelse,  havde  du  al- 
drig et  ondt  Blik  til  mig  som  din  Broder  og  Karl 
og  Sofie  Hedvig.  Og  straks  da  vi  mødtes  efter  din 
Moders  Død,  kom  du  og  lagde  din  Kind  mod  min 
og  bad,  at  jeg  vilde  være  dig  en  anden  Moder  og  en 
Veninde." 

„Jeg  holdt  af  dig,  fra  jeg  saa  dig  første  Gang," 
sagde  Prinsesse  Charlotte.  „Men  jeg  tænker,  det 
kom  sig  altsammen  af  Fader.  Han  var  altid  god 
imod  mig,  og  jeg  saa  mangen  en  Gang,  hvor  ondt 
han  havde  det  med  Moder.  Hun  var  aldrig  glad,  og 
han  trængte  saadan  til  Glæde.  Saa  syntes  jeg  ikke, 
det  tilkom  mig  at  dømme  ham." 

„Det  var  ligedan  i  min  Barndom,"  sagde  Anna 
Sofie.  „Naar  Fader  kom,  da  kom  Lyset  og  Glæ- 
den,   naar   han   drog   bort,    da    blev  der  mørkt  paa 

Klausholm.  Jeg  kunde  ikke  vredes  paa  ham,  hvad 
saa  Moder  sagde." 

„Men  din  Moder  blev  ikke  ond  til  det  sidste," 
sagde  Prinsessen.  „Det  gjorde  min.  Jeg  kunde 
ikke  vredes  paa  hende,  saa  højt  hun  elskede  Fader 
og  saa  ondt  hun  led.  Men  grueligt  var  det  mangen 
Gang  at  høre  paa,  naar  hun  rasede  og  glemte,  at 
Christian  og  jeg  var  til  Stede." 

„Glemte  hun  det?"  sagde  Anna  Sofie  sørgmodig. 
„Jeg  tænker  snarere,  hun  vilde  opdrage  Jer  til  Had 
og  Hævn.  Men  det  faar  nu  være  som  det  vil. 
Uret  led  hun,  og  jeg  voldte  den,  og  nu  er  hun  død, 
mens  jeg  sidder  paa  hendes  Trone." 

Saa  gik  Tiden,  og  Dronningen  følte  sig  paa  ny 
frugtsommelig. 

Hun  blev  bleg  som  et  Lig  og  var  en  Afmagt 
nær,  da  hun  første  Gang  fornam  det  og  vovede 
længe  ikke  at  sige  det  til  Hans  Majestæt.  Da  saa 
omsider  hun  fortalte  ham  det,  drog  han  hende  hef- 
tig bevæget  til  sig  og  kyssede  hende. 

„Lad  os  knæle  og  anraabe  Gud,"  sagde  han. 

Prinsesse  Charlotte  omfavnede  hende  straalende. 

„Denne  Gang  skal  du  se,  det  gaar  godt,"  sagde 
hun.     „Ak,  det  bliver  herligt  at  faa  en  lille  Broder." 

„Ser  du,  hvad  jeg  sagde,"  skrev  Jytte.  „Gud 
hjælper  dig,  fordi  du  sætter  din  Fortrøstning  til  ham. 
Men  denne  Gang  vil  jeg  pleje  dit  Barn.    Naar  Tiden 

er  nær,  da  skik  Bud  efter  mig,  og  jeg  skal  komme, 
saa  gammel  og  værkbruden  jeg  er," 

Men  Jytte  Vibe  kom  heller  ikke  til  Hove  den 
Gang.  To  Maaneder  efter  lukkede  hun  sine  trofaste 
gamle  Øjne  og  fandt  sig  et  beskedent  Hvilested  uden- 
for den  Kirke,  hvor  hendes  Drømmes  Helt  laa  med 
sine  to  Fruer  i  stolte  Marmorsarkofager. 


ATTENDE  KAPITEL. 


DEN  STORE  ILDEBRAND. 


DRONNINGEN  sad  i  sit  Sovegemak  paa  Kristians- 
borg  Slot. 

Hun  sad  ved  Ruden,  der  vendte  ud  mod  Kana- 
len, og  hvorfra  hun  kunde  se  mod  den  vestre  Del  af 
Byen.  Ved  Siden  af  hende  stod  Vuggen,  hvori  Prins 
Karl  laa,  hendes  yngste  Søn,  som  netop  var  otte 
Maaneder  gammel. 

Kongen  kom  ind,  gik  over  Gulvet  med  lydløse 
Fjed,  nikkede  til  hende  og  stod  og  saa  paa  det  lille 
blege  Barneansigt. 

Anna  Sofie  saa  paa  ham  og  sukkede.  Han  saa 
træt  ud.     Det  gjorde   han   altid   nu   om  Dage,   men 

hun  syntes,  det  i  Dag  var  værre  end  vanligt.  Dybe 
Furer  laa  i  hans  Pande,  hans  Blik  var  mat,  og  hvert 
Øjeblik  flyttede  han  sig  og  ømmede  sig,  som  pintes 
han  af  Smerter. 

„Hvad  nager  dig,  min  kære  Herre?"  sagde 
hun  saa. 

Kong  Frederik  lod  sig  glide  ned  paa  Gulvet  og 
støttede  Armene  paa  hendes  Knæ.  Det  holdt  haardt 
for  ham  at  bøje  Benet,  han  strakte  det  og  gav  sig 
og  kunde  ikke  komme  i  bekvem  Stilling.  Hun  tog 
Puderne  af  sin  Stol  og  stoppede  dem  ind  under 
ham,  lod  sig  saa  selv  glide  ned  paa  Gulvet  ved 
hans  Side.  Den  lille  Prins  i  Vuggen  klynkede  lidt, 
og  de  for  begge  op  og  saa  forskrækkede  paa  ham. 
Men  han  sov  fast. 

„Nok  er  der,  som  kan  nage  mig,"  sagde  Kongen 
saa.  „Det  gaar  næsten  værre  til  rundt  om  i  Riget 
end  i  Krigens  Tid.  Da  kunde  jeg  mestendels  holde 
Fjenden  udenfor  Landet.  I  Morges  kom  der  Bud 
fra  Faaborg,  at  Ilden  har  lagt  den  halve  Stad  øde. 
Se  her,  hvad  jeg  har  skrevet  op  i  min  Kalender." 

Han  tog  en  lille  Bog  frem  og  læste: 

For  tre  Aar  siden  brændte  Tønder,  og  næste 
Aar  blev  det  halve  Viborg  lagt  i  Aske.  I  Fjor  rasede 
Ilden  i  Slangerup  og  i  Vordingborg,  i  Aar  har  Vaaden 
ramt  Skive,  Sakskøbing  og  nu  Faaborg. 

Dronningen  sukkede.     De   saa   paa  hinanden  og 

tog  Øjnene  til  sig  igen.  Den  samme  ulykkelige 
Tanke  nagede  dem  begge.  En  af  dem  kunde  glemme 
den  en  Tid  og  læste  den  saa  en  Dag  paa  ny  i  den 
andens  Øje.  De  havde  prøvet  paa  at  tale  ud  om 
det  og  at  tie  det  bort,  men  det  blev  bestandig  det 
samme. 

Børnenes  Død,  Kongens  vaklende  Helbred,  Ilden, 
der  flammede  over  det  hele  Land  ...  om  det  ikke 
var  Guds  Finger,  hvor  skulde  man  da  se  den. 

Hans  Majestæt  vilde  rejse  sig,  men  Anna  Sofie 
maatte  hjælpe  ham  op.  Tungt  gik  han  hen  til  Vin- 
duet og  aabnede  Ruden.  Der  blæste  en  stærk  Storm, 
og  Ruden  slog  i  paa  hans  Haand. 

Men  just  som  han  atter  vilde  lukke  den,  hørte 
han  et  Raab  fra  Nikolajtaarn. 

„Hvad  var  det?"  sagde  han. 

„Det  var  Kuren  paa  Taarnet,  som  raabte  til  sin 
Kammerat,"  sagde  Dronningen.  „De  skal  sagtens 
ringe  med  Klokkerne  nu,  at  Portene  skal  lukkes." 

„Det  er  ikke  Tid  endnu,"  sagde  Kongen. 

Han  stak  atter  Hovedet  ud  af  Vinduet  og  saa 
mod  Taarnet.  Det  blæste  saa  stærkt,  at  han  maatte 
holde  paa  sin  Paryk. 

Nu  begyndte  Klokkerne  at  ringe  .  .  .  ikke  roligt, 
som  naar  de  ringede  Solen  ned  eller  til  Lukketid 
.  .  .  Slagene  kom  dumpt  med  lange  Mellemrum. 

Han  drejede  Hovedet  og  lyttede. 

„Nu  ringer  de  ogsaa  fra  Frue,"  sagde  han.  „Og 
nu  fra  Hellig  Gejst  ..." 

Inde  i  Stuen  hørte  Dronningen  Trommerne  gaa 
i  Gaden. 

„Det  er  Brand,"  sagde  Kongen.  „Gud  staa  os 
alle  naadig  bi,  om  Ulykken  nu  kommer  over  Hoved- 
staden." 

„Hvorfor  straks  tro  det  værste?"  sagde  Anna 
Sofie.  „Der  kan  vel  brænde  en  gammel  Rønne, 
uden  at  Staden  derfor  staar  i  Flammer." 

„Se,"  sagde  Kongen  og  pegede  Vester  ud.  „Se, 
Skæret  dér  paa  Himlen.    Branden  er  nær  Vesterport." 

Han  ringede  og  bød,  at  der  straks  skulde  gaa 
Bud  for  at  forhøre  om  Ildebranden.  Han  blev  staa- 
ende  ved  Vinduet.  Dronningen  kom  hen  og  lagde 
sit  Hoved  paa  hans  Skulder.  Aftnen  led,  og  det 
mørknedes,  det  røde  Skær  paa  Himlen  flammede 
stærkt  op. 

Lakajen  kom  tilbage  og  meldte,  at  Branden  var 
opstaaet  hos  Signe  salig  Bøye  Hansens  paa  Hjørnet 
af  Lille  St.  Klemensstræde  og  Volden.  Det  var  en 
lang  og  lav  gammel  Bindingsværksgaard. 

„Nu,"  sagde  Kongen.  „Jeg  tænker,  Brandmajor 
Preissler  er  paa  sin  Post." 

Lakajen  tøvede  ved  Døren. 

Om  han  allerunderdanigt  maatte  sige  det,  saa  var 
det  en  ubelejlig  Tid,   Ilden   var  opstaaet  paa.     Der 

havde  just  været  Sprøjteprøve  i  Formiddag,  og  Fol- 
kene gjorde  sig,  som  Skik  og  Brug  var,  bagefter  til 
gode  i  Værtshusene,  saa  de  fleste  af  dem  var  sag- 
tens drukne.  Saa  havde  han  ogsaa  hørt  dem  sige 
paa  Gaden,  mens  han  løb  i  Hans  Majestæts  Ærinde, 
at  der  var  ingen  Vand,  efterdi  Magistraten  just  i 
Gaar  havde  vedtaget  at  anlægge  nogle  nye  store  Rør, 
og  Halvparten  af  de  gamle  derfor  var  lukkede.  Men 
Brandmajoren  havde  han  da  set.  Han  løb  i  fuld 
Uniform  til  Brandstedet. 

„Saa  klarer  han  det  vel,"  sagde  Kongen.  „Ilde 
vilde  det  ogsaa  være,  om  der  opstod  nogen  stor 
Brand  i  denne  Stad,  hvor  Garnisonen  er  mindst 
tolv  Tusind  Mand,  Matroserne  medregnede,  og  Bor- 
gerskabet desuden  tre  Tusind  Mand.  Saa  du  Stads- 
hauptmanden?" 

„Hr.  Hans  Stuve  ligger  syg,"  sagde  Tjeneren. 

Kongen  vinkede,  at  han  skulde  gaa.  Saa  blev 
der  meldt,  at  Aftenstaflet  var  anrettet,  og  Majestæ- 
terne begav  sig  til  Spisesalen. 

Dér  hørte  de  nyt  om  Branden.  Stadens  Kom- 
mandant General  Sponneck  kunde  berette,  at  Ilden 
var  gaaet  om  i  Vognbadstuestræde  og  Helligkors- 
stræde.  Saa  bar  Indbyggerne  sig  ogsaa  taabeligt  ad, 
idet  de  gik  fra  Hus  til  Hus  og  rev  Tagstenene  ned, 
hvorved  Luerne  fik  Luft  og  lettere  kunde  angribe 
Lægterne  og  Tømmeret. 

„Mon  ikke  Eders  Plads  var  derude  ved  Branden, 
General?"  sagde  Kong  Frederik.  „Om  det  gøres 
nødigt,  kan  I  vel  lade  Garnisonen  rykke  ud." 

„Jeg  gaar  for  at  adlyde  Eders  Majestæts  Befaling," 
sagde  Sponneck.  „Saa  er  det  sagtens  og  nødvendigt, 
at  jeg  ser  til,  at  Portene  er  vel  lukkede.  Om  der 
opstod  nogen  større  Forvirring,  kunde  det  nemt  ske, 
at  de  hvervede  Soldater  rømte." 

„Jeg  stoler  paa  Eders  Konduite,"  sagde  Kongen 
og  vinkede  med  Haanden. 

Generalen  gjorde  sin  Reverens  og  gik.  De  an- 
dre sad  tilbage,  og  en  vidste  et  at  melde,  en  et  andet. 
Walther  havde  hørt,  at  Branden  var  opstaaet  i  et 
Lysestøberi.  Staldmesteren  havde  erfaret,  at  den 
var  fremkommen  ved  nogle  Børns  Leg  med  Ild. 
En  Kammerjunker  vidste  bestemt,  at  den  var  paasat 
af  omstrejfende  Mordbrændere,  En  anden  kunde 
melde,  at  en  Karl  havde  væltet  et  Lys  og  i  For- 
skrækkelse var  løbet  derfra. 

„Det  er  en  Ulykke,  at  Ilden  tog  fat  just  dér," 
sagde  Kristian  Ditlev.  „Intet  Steds  i  Staden  er  der 
ophobet  saa  meget  brandfarligt  Materiale,  som  just 
i  det  Kvarter.  Det  er  ikke  andet  end  smaa  lave 
Huse,  som  er  opfyldt  med  Fedevarer,  Tjære,  Beg 
Tørv  og  andet  af  den  Slags.  Om  de  gamle  Rønner 
brænder  ned,  er  der  ingen  stor  Skade  sket,  og  jeg 

vil  da  tilraade  Eders  Majestæt  at  opføre  et  nyt  Kvar- 
ter paa  Pladsen  med  skønne  brede  Gader." 

„Vi  ønsker  helst,  at  vor  Hovedstad  bliver  staa- 
ende,  som  den  er,  indtil  vi  lukker  vore  Øjne,"  sagde 
Kongen.  „Det  kommer  os  for,  at  vi  har  haft  nok 
af  Ildsvaader  i  Riget  i  vor  Regeringstid." 

De  sad  et  Øjeblik  tavse,  og  Stormklokkerne  klem- 
tede uhyggeligt.  De  kunde  høre  Trommerne  larme 
og  nu  og  da  høje  Raab,  Bestandig  peb  Stormen, 
saa  Ruderne  klirrede,  og  det  tudede  i  Kaminen. 

Kongen  hævede  Taflet  og  gik  ind  i  et  Gemak, 
hvorfra  han  kunde  se  over  den  brændende  Del  af 
Staden.  Men  som  han  traadte  derhen,  for  han  til- 
bage med  et  forfærdet  Udraab. 

Himlen  var  luerød.  Lyse  Flammer  slikkede  i 
Vejret,  nu  og  da  skjulte  en  tyk  Røgsky  for  et  Øje- 
blik Branden,  men  blev  saa  splittet  af  Stormen,  og 
Flammerne  lyste  dobbelt  stærkt. 

„Anna  Sofie,"  sagde  Kongen  og  greb  hendes  Haand. 

De  stod  et  Øjeblik  betagne  og  stirrede.  Bag  dem 
i  Kreds  stod  Hoffets  Damer  og  Herrer.  Skæret 
var  saa  stærkt,  at  det  oplyste  hele  Rækken  af  Ge- 
makker, hvori  der  endnu  ikke  var  tændt  Lys. 

,Jeg  vil  derud,"  sagde  Kongen  sagte,  saa  kun 
Anna  Sofie  hørte  det. 

„O,  nej.  Eders  Majestæt,"  bad  hun.  „Luften  er 
kold,  og  I  har  ikke  været  karsk  i  mange  Dage." 

„Vieregg,"  kaldte  Kongen.  „Lad  Hestene  sadle. 
Vi  rider  til  Brandstedet." 

„Vi  følger  med,"  sagde  Anna  Sofie.  „Det  søm- 
mer sig  for  os  at  være,  hvor  Hans  Majestæt  er  i 
Dag." 

Kongen  nikkede  mildt  til  hende. 

Saa  gik  de  for  at  klæde  sig  til  Færden.  Lidt 
efter  red  Majestæterne  i  Spidsen  for  de  fleste  af 
Hoffets  Herrer  og  Damer  over  Slotsbroen  ad  Ama- 
gertorv og  Vimmelskaftet.  Vieregg  havde  Møje  nok 
med  at  skaffe  Plads  for  den  kongelige  Kortege,  saa- 
dan  trængtes  Folk. 

Der  var  dem,  som  løb  for  at  se  Branden,  og  der 
var  dem,  der  rædselsslagne  styrtede  tilbage  for  at 
være  i  deres  egne  Huse,  om  Ilden  skulde  naa  der- 
hen. 

„Det  brænder  paa  Nørregade,"  raabte  en. 

„Pilestræde  staar  i  lys  Lue,"  skreg  en  anden. 

Og  de,  der  boede  der,  vendte  om  og  styrtede  af 
Sted  og  løb  paa  andre.  Det  regnede  med  Skælds- 
ord og  Hug.  Folk,  der  kom  med  Lygter  og  Brand- 
stiger, blev  trampede  ned.  Tumulten  var  saa  stor, 
at  Anna  Sofie  blegnede  og  greb  i  Kongens  Arm  for 
ikke  at  falde  af  Hesten. 

„Om  Eders  Majestæt  saa  synes,  da  vender  vi 
Hestene  og  rider  ad  Købmagergade  til  Volden,"  sagde 
Staldmesteren. 

Carl  Ewald:   Anua  Sofie  Reventlow.  19 

Kongen  vendte  sin  Hest  og  Dronningens.  I  skarpt 
Trav  red  de  op  paa  Volden  og  stirrede  derfra  ned 
i  Flammehavet. 

„Ak  Gud,"  sagde  Kongen. 

Hans  Blik  søgte  Anna  Sofies,  og  han  læste  i  hen- 
des Øjne  den  samme  Gru,  han  selv  følte. 

Det  var  rigtigt,  som  Manden  havde  raabt,  det 
brændte  paa  Nørregade.  Om  Ilden  var  opstaaet  dér 
af  sig  selv  eller  antændt  ved  en  af  de  store  Gnister, 
Stormen  slyngede  ud  over  Gaderne,  kunde  ingen 
sige.  Det  brændte  i  en  stor  Gaard,  og  de  fortalte, 
at  det  var  et  Bryggeri. 

„Hvor  er  Politimesteren?"  spurgte  Kongen. 

Politimesteren,  Hr.  Hans  Himmerich,  blev  skaffet 
til  Veje.  Han  var  mørkerød  i  Hovedet,  hans  Øjne 
traadte  ud  af  deres  Huler,  og  han  var  saa  hæs  af 
at  skrige  Kommandoord,  som  ingen  hørte,  at  han 
intet  kuiide  sige,  men  bare  bukke  og  bukke. 

„Hvor  er  Preissler?"  sagde  Kongen. 

Preissler  kom  og  aflagde  sin  sørgelige  Beretning 
om  Mandskabet,  der  laa  drukkent  rundt  omkring  paa 
Værtshusene. 

„Hvorfor  antager  han  ikke  nye  Folk?"  sagde 
Kongen  barsk. 

„Ak,  Eders  Majestæt,"  sagde  Preissler.  ,Jeg  har 
forsøgt  at  faa,  men  hvem  vil  vove  Liv  og  Lemmer 
i  denne  gruelige  Ulykke.     Nogle  fik  jeg  da  omsider, 

men  saa  kom  General  Sponneck  ridende  og  slog  løs 
paa  dem  med  sin  Stok.  Jeg  ved  ikke  bedre,  end  at 
Generalen  er  rasende," 

Jeg  tænker,  I  alle  er  rasende,"  sagde  Kongen. 

Nu  kom  Kronprinsen  ridende  fra  sit  Palæ  ved 
Stranden. 

Han  berettede  om  nye  Ulykker.  Ilden  havde 
fænget  paa  Gammeltorv,  og  hele  den  ene  Side  af 
Vestergade  stod  i  lys  Lue.  Fra  Nørregade  var  Flam- 
merne slaaede  over  i  Studiestræde,  som  brændte 
rask  væk.  Om  ikke  Stormen  lagde  sig  til  Natten, 
da  kunde  ingen  sige,  hvorledes  dette  skulde  ende. 

„Kald  General  Sponneck  hid,"  bød  Kongen. 

Ingen  kunde  finde  Generalen.  Det  oplystes,  at 
han  havde  ladet  Soldaterne  opmarchere  paa  „Grøn- 
land", som  Pladsen  hed  udenfor  Kastellet.  Dér  stod 
de  og  biede  og  havde  streng  Befaling  til  ikke  at  for- 
lade Pladsen.  Saa  var  Portene  ogsaa  lukkede,  og 
det  hjalp  kun  lidt,  at  Kristian  Frederik  Holstein, 
som  havde  set  Branden  fra  Kathrinebjerg,  var  kom- 
men til  Hjælp  med  tresindstyve  Mand  og  fyrretyve 
Vogne.     Vagten  vilde  ikke  indlade  ham. 

„Har  alle  mine  Mænd  da  tabt  Hovedet?"  sagde 
Kongen.     „Hvor  er  Holmens  Chef?" 

Det   vidste    Kristian    Ditlev.     Han   berettede,    at 

Viceadmiralen  havde  været  til  Gilde  hos  Grev  Knuth 

og  dér  gjort  sig  ganske  drukken.     Med  Møje  havde 

de  faaet  purret  ham  ud,  og  nu  red  han  rundt  i  Ga- 
derne og  saa  paa  det  hele  med  sine  drukne  Øjne, 
som  var  det  et  Skuespil.  Der  var  nogle  Matroser, 
som  af  egen  Drift  havde  deltaget  i  Slukningsarbejdet, 
men  til  dem  raabte  han,  at  de  Hundsvotte  gjorde 
bedre  i  at  forføje  sig  til  Holmen  og  passe  paa  Kon- 
gens Flaade.     Her  havde  de  intet  at  skaffe. 

Kong  Frederik  red  fra  Volden  tilbage  ad  Køb- 
magergade og  op  i  Nygade.  Dér  holdt  han  en  Stund 
og  saa  paa  Branden.  Hans  Mund  skælvede,  men 
han  sagde  ikke  et  Ord.  Anna  Sofie  saa  paa  ham 
med  bange  Blikke. 

Rundt  om  dem  trængtes  fortvivlede  Mennesker 
i  hundredvis,  der  vilde  ud  af  Porten  for  at  redde 
deres  Liv.  De  raabte  paa  Mordbrand,  de  udskældte 
Øvrigheden  og  frem  for  alt  Brandmajoren  i  de  vold- 
somste Ord.  Da  han  kom  lobende  og  saa  sig  om 
i  sin  Forvirring,  gik  de  løs  paa  ham  med  dragne 
Knive  og  vilde  støde  ham  ned. 

Da  red  Kronprinsen  frem  og  bød,  at  Porten 
skulde  aabnes,  saa  de  arme  Mennesker  fik  Lov  at  fly 
fra  den  brændende  Stad.  Holstein  og  hans  Folk 
rykkede  ind  i  det  samme  og  der  opstod  en  uhyre 
Forvirring,  hvor  en  Mængde  Mennesker  blev  kvæ- 
stede. 

Hans  Majestæt  greb  Preissler  i  Skulderen,  just 
som  han  stod  ved  Siden  af  hans  Hest,  og  ruskede  ham. 

„Hvorfor  sprøjter  du  ikke  i  Ilden,  Mand?"  raabte 
han  ham  i  Øret. 

„Der  er  ingen  Vand,  Eders  Majestæt,"  sagde 
Preissler. 

„Da  ved  jeg  dog,  der  er  Vand  i  Kanalerne," 
sagde  Kronprinsen. 

„Ak,  Eders  kongelige  Højhed,"  svarede  Brand- 
majoren.    „Det  salte  Vand  øger  alene  Ilden.' 

Luerne  knitrede  og  bragede,  og  Røgen  drev  ned 
ad  Gaden,  saa  der  stundom  ikke  var  til  at  se  en 
Haand  for  sig.  Store  Gnister  faldt  paa  Majestæter- 
nes Klæder,  Hestene  stejlede  og  sprang. 

Klokken  var  eet,  da  Kongen  og  Dronningen  red 
tilbage  til  Slottet.  Hans  Majestæt  gik  til  Ruden, 
hvorfra  han  kunde  se  Flammehavet,  men  holdt  saa 
Hænderne  for  Øjnene  og  vendte  sig  bort. 

,Jeg  kan  ikke  udholde  det,'  sagde  han. 

Saa  lagde  han  sig  paa  sin  Seng,  og  Anna  Sofie 
sad  hos  ham  og  kom  ikke  af  Klæderne  den  hele 
Nat.     Han  sov  lidt,  men  vaagnede  hvert  Øjeblik. 

„Brænder  det  endnu?"  spurgte  han. 

Hun  behøvede  ikke  at  svare,  for  Ilden  oplyste 
Gemakket,  saa  der  var  lyst  som  ved  den  klare  Dag. 

„Sover  vor  lille  Karl?"  spurgte  han  saa. 

„Gud  være  lovet,  han  sover,**  sagde  Anna  Sofie. 
„Og  nu  skal  du  ogsaa  sove  og  vinde  Kraft  til  i  Mor- 
gen at  bringe  Orden  i  de  fortvivlede  Sager." 

Næste  Dag,  som  var  en  Torsdag,  rasede  Branden 
endnu  og  Natten  med  og  hele  Fredagen  og  helt  hen 
til  Lørdag  Aften. 

Kong  Frederik  holdt  til  Hest  og  saa,  da  Frue 
Kirketaam  styrtede  langs  Nørregade.  Han  beor- 
drede Kanoner  opkørt  paa  Torvet  for  at  skyde  de 
brændende  Huse  ned  og  paa  den  Maade  søge  Ilden 
begrænset.  Skuddene  drønede  og  øgede  de  forvir- 
rede Indbyggeres  Rædsel.  Kuglerne  slog  i  de  stærke 
Mure,  som  modstod  dem  og  blev  staaende,  til  Ilden 
naaede  dem. 

Nu  var  Garnisonen  rykket  ud,  og  Soldaterne 
hjalp  til  med  Slukningsarbejdet,  men  de  var  ikke 
under  ordentlig  Kommando,  og  hist  og  her  plyndrede 
de  i  Stedet  for  at  hjælpe.  Alle  Gader  genlød  af 
Skrig  og  Jammer,  Tyve  og  Røvere  kom  til  Stede, 
som  var  de  skudt  op  af  Jorden,  mangfoldige  Kvin- 
der og  Børn  blev  kørt  over  og  trampede  ned  .  .  . 
det  var  en  saadan  Jammer  og  Elendighed,  som  al- 
drig forhen  var  overgaaet  København. 

Kronprinsen  stillede  sig  selv  i  Spidsen  for  Sluk- 
ningsarbejdet i  Raadhusstræde,  hvor  Ilden  truede 
med  at  naa  Palæet,  hvor  han  boede.  Men  da  det 
Torsdag  Aften  saa  værre  ud  end  nogensinde,  flyttede 
Hans  kongelige  Højhed  ud  paa  Kristianshavn  og  tog 
Logi  i  Gehejmeraad  Adlers  Hus,  mens  Kongen  og 
Dronningen  og  Hoffet  flyttede  til  Frederiksberg  Slot. 

Derfra  saa  Anna  Sofie  paa  Branden.  Tre 
Gange  red  Kongen  om  Fredagen  ind  til  Staden  og 
var  der  ogsaa  det  meste  af  Lørdagen.  Hun  fulgte 
ham  ikke  mere,  saa  rystet  hun  var  af  det,  hun  havde 
set.     Hun  vilde  heller  ikke  forlade  den  lille  Prins. 

Lørdag  Aften,. da  Faren  kunde  betragtes  som  over- 
staaet,  sad  Majestæterne  sammen  ved  Prinsens  Vugge. 

„Er  Ilden  nu  slukket  overalt?"  spurgte  hun. 

„Det  brænder  endnu  rundt  om  i  Kælderne,"  sagde 
Kongen.  „Og  det  vil  det  blive  ved  med  endnu  i  mange 
Uger,  har  man  sagt  mig.  Ellers  tænker  jeg,  det  er 
forbi,  men  nu  er  ogsaa  en  Trediedel  af  Staden  lagt 
øde.    Ak,  hvad  er  der  ikke  tabt  i  disse  gruelige  Dage." 

„Det  kan  vel  vindes  igen,"  sagde  Anna  Sofie. 
„Se  paa  vor  lille  Karl.  Han  sover  sødt,  og  hans 
Kinder  er  saa  røde,  som  jeg  aldrig  saa  dem  tilforn." 


NITTENDE  KAPITEL. 


ONDE  DAGE. 


SAA  Stor  en  Ulykke  havde  aldrig  hjemsøgt  Køben- 
havn, og  Nøden  og  Fortvivlelsen  var  uhyre. 

Tusinder  af  Mennesker  blev  ved  Regeringens 
Foranstaltning  bragt  ud  i  de  omliggende  Landsbyer, 
husvilde,  som  de  var,  og  berøvede  alle  deres  Ejen- 
dele. Det  kneb  haardt  med  at  skaffe  Fødemidler  til 
Staden,  og  der  herskede  Forvirring  og  Usikkerhed 
i  alle  Forhold.  Hver  Dag  bragte  Efterretninger  om 
nye  Tab,  Branden  havde  forvoldt. 

Fem  Kirker  havde  Ilden  ødelagt,  desuden  Raad- 
huset  og  Universitetet,  Regensen,  Walkendorffs, 
Borchs  og  Ehlers  Kollegier,  Bispegaarden,  Vor  Frues 

latinske  Skole,  flere  af  Hospitalerne,  Posthuset  og 
mange  andre  offentlige  Bygninger.  Den  reventlowske 
Gaard  paa  Købmagergade  var  brændt,  og  ligeledes 
Politimesterens  og  Brandmajorens  store  Ejendomme. 
Universitetsbiblioteket,  som  laa  paa  Loftet  i  den 
brændte  Trinitatiskirke,  gik  totalt  op  i  Luer.  lait 
var  henimod  atten  Hundrede  Huse  lagt  i  Aske. 

Rundt  om  i  de  tiloversblevne  Kirker  prækede 
Præsterne  om  den  Straffedom,  der  var  gaaet  over 
Byen.  Hver  og  en  forkyndte,  at  det  var  Guds  Vrede, 
der  fiavde  ramt  København,  og  hele  Staden  over 
talte  de  om  Pastor  Dyrkopp  ved  St.  Petri  Kirke, 
der  laa  i  en  svær  Sygdom  og  fantaserede  Dag  og 
Nat.  Han  havde  for  ti  Aar  siden  i  en  Præken  for- 
kyndt, at  inden  ti  Aar  skulde  København  være  en 
Stenhob.  Og  da  hans  Spaadom  gik  saa  gruelig  i 
Opfyldelse,  blev  han  selv  saa  forfærdet,  at  han  mi- 
stede sin  Forstand  og  kort  efter  døde. 

Den  Mand  i  Staden,  der  var  roligst,  var  Kong 
Frederik. 

Han  raadslog  med  sine  Ministre  og  Statens  vise 
Mænd,  om  hvordan  Byen  bedst  paa  ny  skulde  op- 
bygges. Han  satte  Kristian  Ditlev  Reventlow  i  Spid- 
sen for  en  Kommission,  der  skulde  lægge  en  ny 
Byggeplan,  som  skulde  hindre,  at  en  saadan  Ulykke 
kunde  gentage  sig  i  Fremtiden.  Han  arbejdede 
mere  end  nogensinde  i  sit  Kabinet  med  at  under- 

søge  alle  de  mange  Klager  og  Besværinger,  Bran- 
den gav  Anledning  til.  Han  udstedte  Reskripter, 
hvorved  han  udsatte  Betalingsterminer  for  Gæld, 
andre,  hvorved  han  begunstigede  dem,  der  vilde 
opføre  nye  Stenhuse.  Endvidere  paalagde  han  en  tre- 
aarig  Brandskat,  som  skulde  udredes  af  enhver  Ind- 
vaaner  i  Danmark  og  Norge,  undtagen  af  de  brand- 
lidte. Ingen  arbejdede  som  han  for  sin  Hovedstads 
Genrejsning,  og  der  gik  ingen  Dag,  hvor  Borgerne 
ikke  saa  ham  ride  gennem  Gaderne  og  undersøge, 
om  hans  Befalinger  blev  efterkommet. 

Dronningen  var  alvorlig  bekymret  for  hans  Hel- 
bred, men  hendes  Forestillinger  nyttede  intet. 

„Mit  kære  Hjerte,"  sagde  han.  ^eg  har  vel 
Kræfter  til  at  røgte  min  Dont  en  Stund  endnu,  og 
jeg  er  ikke  saa  syg,  som  du  tror.  Jeg  føler  det, 
som  om  Ulykken  har  givet  mig  ny  Styrke." 

Saa  sad  han  i  sit  Kabinet  med  Ministrene  til 
langt  ud  paa  Aftnen,  men  gik  ingensinde  til  Ro,  før 
han  havde  siddet  en  Stund  ved  Prins  Karls  Vugge 
og  forvisset  sig  om,  at  han  var  rask. 

„Tror  du.  Gud  sparer  ham  for  os?"  spurgte 
han  Anna  Sofie. 

,Jeg  tror  det,"  sagde  hun. 

Hun  sagde  det  blot  for  at  trøste  ham.  Hun  saa 
godt,  at  den  lille  Dreng  blev  blegere  Dag  for  Dag.  og 
havde  intet  Haab  om,  at  han  skulde  blive  i  Live. 

Hun  saa  ogsaa,  hvordan  det  gik  ned  ad  Bakke 
med  Kongens  Helbred.  Om  ikke  hun  havde  kunnet 
forstaa  det  af  hans  Træthed  og  det  voksende  Be- 
svær, hvormed  han  bevægede  sig,  saa  kunde  hun 
mærke  det  paa  Hoffolkene,  der  alle  som  een  reg- 
nede med  Hans  Majestæts  snarlige  Død  og  vendte 
deres  Øjne  mod  Hørsholm,  hvor  Kronprinsen  resi- 
derede. En  ny  Tid  var  ved  at  bryde  frem,  og  det 
gjaldt  om  at  sikre  sig  den  tilkommende  Herskers 
Velvillie. 

Ulrik  Adolf  sagde  det  ogsaa  til  hende,  men  hun 
brød  sig  ikke  derom. 

„Det  sømmer  sig  ikke  for  mig  at  tænke  paa  min 
Fremtid,  saa  længe  min  kære  Herre  er  i  Live," 
sagde  hun. 

„Som  du  snakker,"  sagde  Kirstine  Sofie.  „Jeg 
ved  da,  at  du  er  intet  Barn  længere.  Allenfals  bør 
du  da  tænke  paa  den  lille  Prins  i  Vuggen." 

„Ham  sørger  Gud  for,"  sagde  Anna  Sofie. 

Grevinde  Holstein  rystede  paa  Hovedet  og  sagde 
til  sin  Husbond,  at  hun  tænkte  ikke,  Dronningen 
var  vel  forvaret. 

„Du  kommer  til  at  handle  for  os  alle,  Ulrik 
Adolf,"  sagde  hun.  „Om  jeg  var  dig,  saa  tog  jeg 
hver  Ugedag  til  Hørsholm  og  gjorde  Kronprinsen 
min  Opvartning." 

„Det  vilde    kun    lidt    hjælpe    mig,"    sagde    han. 

„Hans  Had  til  Anna  Sofie  er  dybere,  end  du  tror, 
den  afdøde  Dronning  nærede  det  i  alle  de  Aar,  hun 
sad  ensom  og  forladt.  Om  ogsaa  han  viser  Anna 
Sofie  skyldig  Ærbødighed,  saa  betyder  det  intet.  Den 
Dag,  Hans  Majestæt  lukker  sine  Øjne,  er  hendes 
Tid  forbi  og  vor." 

Saa  var  det  en  Dag,  Kong  Frederik  red  mellem 
Husenes  Ruiner  i  Staden.  Det  var  hans  Agt  at  se 
paa  et  nyt,  skønt  Hus,  som  en  af  de  driftigste  Bor- 
gere var  i  Færd  med  at  opføre. 

Som  nu  han  red,  kom  han  for  nær  til  en  Kalk- 
grube, som  kun  uforsvarlig  var  dækket  med  Bræd- 
der. Hesten  traadte  fejl  og  styrtede  i  Gruben.  Kon- 
gen faldt  til  Jorden  og  forslog  sig  saa  alvorligt,  at 
de  maatte  bære  ham  til  Slottet. 

En  Maaned  igennem  maatte  han  holde  Sengen, 
og  Anna  Sofie  plejede  ham  trofast. 

„Forgæves  stamper  jeg  mod  Braadden,  mit  kære 
Hjerte,"  sagde  han.  „Gud  Herren  rammer  mig. 
Naar  Lægerne  kæmper  mod  min  Sygdom,  da  styr- 
ter han  mig  i  sin  Vrede  af  Hesten." 

„Tro  ikke  det,  min  kære  Herre,"  sagde  hun. 
„Din  Angst  og  Anger  gør,  at  du  ser  Syner.  Visse- 
lig ser  Gud  os,  naar  vi  folder  vore  Hænder  og 
beder  om  Tilgivelse  for  vor  Ungdoms  Synd.  Han 
har  ikke  Hjerte  til  at  tage  dig  fra  vor  lille  Karl. 
Du  skulde  se,  hvor  glad  han  var  i  Dag.     Han  rakte 

de  smaa  Hænder  i  Vejret,  da  jeg  kom,  og  saa  sig 
om  i  Kammeret  med  klare  Øjne.  Jeg  tror  for  vist, 
han  ledte  efter  sin  Fader  og  Konge." 

Saa  talte  de  om  det,  som  de  havde  gjort  før. 
Kongen  kom  op  igen  og  forvandt  Følgerne  af  Fal- 
det. Han  arbejdede  ufortrødent  videre  i  Regeringen, 
sad  hos  Anna  Sofie  og  den  lille  Prins  og  bekendte 
daglig  sin  Anger  og  Bodfærdighed  for  sin  Skrifte- 
fader. 

Knapt  et  halvt  Aar  efter,  at  Kong  Frederik  var 
styrtet  med  Hesten,  kørte  han  en  Dag,  fulgt  af  sin 
Livtjener  ned  i  Gjethuset  paa  Kongens  Nytorv  for 
at  overvære  fire  nye  seks  og  tredivepundige  Kano- 
ners Støbning. 

Til  Stede  var  henimod  tre  Hundrede  Mennesker, 
som  stod  ved  Smeltegruben,  som  var  otte  Alen  over 
Jorden.  Hans  Majestæt  stod  paa  Trappen  og  saa 
til,  og  midt  under  Støbningen  sprang  to  af  Formene. 

Det  gav  et  forfærdeligt  Knald,  og  Flammerne 
slog  højt  op,  saa  de  troede  alle,  at  Gjethuset  var 
sprunget  i  Luften  og  brændte  op.  Det  smeltede 
Metal  flød  over  mod  det  Sted,  hvor  Tilskuerne  stod, 
og  alle  løb  i  største  Hast  med  Raab  og  Skrig  mod 
Trappen. 

Livtjeneren  tog  Hans  Majestæt  under  Armen  for 
at  hjælpe  ham  ned.  Men  da  de  var  kommen  midt 
paa  Trappen,  brast  Lægten,  de  holdt  sig  ved,  og  Liv- 

tjeneren  styrtede  baglæns  til  Jorden  med  Kongen 
over  sig. 

En  Snes  Mennesker  faldt  over  dem  og  tram- 
pede paa  Kongens  Ryg  og  Ben,  da  de  prøvede  paa 
at  rejse  sig.  Kristian  Ditlev,  som  var  til  Stede,  løb 
til  og  fik  med  Besvær  Hans  Majestæt  draget  frem. 
Sammen  med  et  Par  andre  af  Hoffets  Herrer  hjalp 
han  ham  op  i  Vognen.  Blødende  og  forslaaet  var 
han  og  havde  tabt  sin  Paryk  og  kunde  næppe  støtte 
paa  Benene.  Saa  kørte  de  ham  til  Ridestalden,  satte 
ham  i  en  Lænestol  og  bar  ham  gennem  Løngangen 
til  Slottet. 

Midt  i  Løngangen  kom  Anna  Sofie  løbende.  Hun 
havde  faaet  Bud  om  Ulykken  og  græd  og  vred  sine 
Hænder.  Hun  var  kun  halvt  paaklædt  og  hendes 
Haar  ikke  opsat.  Hulkende  kastede  hun  sig  over 
Kongen,  der  knap  kunde  tale. 

Atter  laa  Kong  Frederik  syg  en  Maaned,  og  fra 
den  Dag  af  blev  han  aldrig  mere  rask.  Hans  Ben 
begyndte  at  svulme  op,  og  Lægerne  skønnede,  at 
han  led  af  Vattersot. 

„Gud  Herren  straffer  mig,"  sagde  han  til  Anna 
Sofie. 

„Hvor  kan  du  sige  saadan?"  sagde  hun.  „Alle 
andre  Øjne  kan  da  se,  at  Herren  Gang  paa  Gang 
redder  dig  fra  svære  Ulykker." 

Men  endnu  inden  Jul  døde  den  lille  Prins  Karl. 

Han  laa  i  Vuggen  og  var  død,  da  Anna  Sofie  en 
Morgenstund  drog  Tæppet  til  Side  og  bøjede  sig 
over  ham.  Hun  følte  paa  hans  Kind,  Den  var  kold. 
Hun  gav  et  Skrig  og  styrtede  til  Jorden.  Kongen 
kom  til  og  stod  raadløs  og  fortvivlet  ved  hendes 
Side.  Fra  den  Dag  af  vidste  de  begge,  at  Guds 
Dom  var  over  dem  og  søgte  ikke  længer  at  nægte 
det  for  hinanden. 

Snart  talte  Kongen  derom,  snart  Dronningen.  Al 
den  Tid  de  var  sammen,  tilbragte  de  i  Bøn  og  Be- 
kendelse. De  kaldte  saa  den  ene  Præst,  saa  den 
anden,  men  lod  dem  gaa  igen  uden  at  have  fundet 
Trøst  i  deres  Ord.  De  fromme  Guds  Mænd  vovede 
ikke  at  tale  til  Majestæterne  som  til  gemene  Syn- 
dere. De  anede  kun  lidt,  at  Kong  Frederik  og 
hans  Dronning  hudflettede  sig  selv  som  ingen  anger- 
given Forbryder  i  deres  Riger. 

Straks  efter  Nytaar  flyttede  Hoffet  til  Fredens- 
borg, men  da  det  faldt  ind  med  streng  Vinter,  og 
alle  Kakkelovnene  røg,  flyttede  de  til  København 
igen.  Hen  paa  Foraaret  var  de  atter  i  Fredensborg, 
og  der  blev  Kongen  saa  syg,  at  fem  Læger  blev  til- 
kaldt. 

De  vidste  ingen  Bod  for  hans  Sygdom,  og  han 
besluttede  da  at  drage  til  Holsten  for  at  raadspørge 
nogle  tyske  Læger.  Dronningen,  Storkansleren  og 
nogle  faa  af  Hoffolkene  ledsagede  ham. 

„Hans  Majestæt  kommer  aldrig  tilbage  til  Køben- 
havn," sagde  Staldmester  Vieregg  til  Overhofmester 
Walther.  „Hvor  kommer  det  sig,  at  I  ikke  skal 
ledsage  Hans  Majestæt?" 

„Jeg  bad  mig  fritaget,"  sagde  >X^alther.  „Man 
taber  Appetitten  ved  al  den  Jammer  og  Elendighed, 
og  Maden  i  Holsten  er  gruelig." 

Toget  med  den  syge  Konge  drog  langsomt  gen- 
nem Sjælland  og  Fyn. 

Hver  Aften  pintes  Kongen  af  svære  Smerter. 

„Ak,  om  jeg  var  bleven  paa  Fredensborg,"  sagde 
han. 

I  Odense  holdt  han  Mønstring  over  de  dér  for- 
samlede Tropper.  Han  sad  i  en  Lænestol  og  saa 
helt  frisk  ud.  Saa  drog  han  over  Kolding  og  Flens- 
borg til  Gottorp. 

Dér  kom  en  navnkundig  tysk  Læge,  Doktor  Stahl. 
Han  forordnede  en  ny  Kur,  som  i  Begyndelsen  lod 
til  at  hjælpe.  Hans  Majestæt  gik  hver  Dag  en  lille 
Tur  i  Slottets  Have  ved  Anna  Sofies  Arm  og  talte 
muntert  med  hende  som  i  gamle  Dage.  Men  hun 
saa,  hvorledes  hans  Legeme  svulmede  op,  og  havde 
ingen  Tro  til  Kuren.  En  Dag  kaldte  hun  den  tyske 
Doktor  for  sig  i  Enrum  og  bad  ham  sige  hende  Sand- 
heden, om  saa  den  var  aldrig  saa  tung. 

„Eders  Majestæt  har  Ret  til  at  høre  den  frem 
for  nogen,"   sagde   Doktor  Stahl.     „Om  I  vil  følge 

mit  Raad,  da  skal  1  bryde  op  hellere  i  Dag  end  i 
Morgen  og  drage  hjem  efter,  mens  Aarstiden  er  god." 

Saa  bad  hun  Kongen,  at  de  maatte  vende  hjem 
til  Fredensborg,  det  Slot  der  var  dem  begge  kærest. 
Han  indvilligede  straks  og  antog  Doktor  Stahls  Søn 
som  sin  Livlæge. 

Men  Dagen  før  Afrejsen  døde  den  unge  Doktor. 

„Guds  Dom  er  over  mig,"  sagde  Kong  Frederik. 


Carl   Ewald:   Anna   Sofie  Reventlow 

TYVENDE  KAPITEL 


KONGENS  DØD. 


I  ganske  smaa  Dagsrejser  drog  Kongen  og  Dron- 
ningen tilbage  mod  København. 

Hver  Aften,  naar  Maalet  var  naaet  for  den  Dag, 
sukkede  Hans  Majestæt  og  saa  paa  Anna  Sofie  og 
spurgte  hende,  om  hun  tænkte,  han  skulde  naa  vi- 
dere. Hun  opmuntrede  ham  det  bedste,  hun  vidste, 
men  han  læste  af  hendes  sorgfulde  Øjne,  hvad  hen- 
des sande  Mening  var. 

Da  de  kom  til  Odense,  var  Hans  Majestæts  Le- 
geme saaledes  opsvulmet,  at  de  ikke  vovede  at  rejse 
videre  med  ham.    De  redte  saa  hans  Leje  paa  Slottet, 

og  Livlægen  Justitsraad  Schåffer  skikkede  Bud  efter 
al  Verdens  Læger  fra  nær  og  fjern. 

„Nu  nytter  mig  ingen  Doktor  mere,  Schåffer," 
sagde  Kongen.    „Nu  vil  jeg  holde  mig  til  Præsterne." 

Saa  kom  Konfessionarius,  som  hed  Lintrup,  og 
Hofpræsten  Herslef.  De  fandt  ham  siddende  oppe 
i  en  Lænestol  og  paaklædt,  men  saa  svag,  at  han 
kun  talte  med  Besvær. 

Jeg  mærker  nok,  at  ingen  af  Lægerne  mere  vil 
have  med  mig  at  gøre,"  sagde  han.  „Derfor  vil  jeg 
vende  mig  til  den  bedste  Læge,  min  Frelser  Jesum, 
og  til  den  Ende  har  jeg  ladet  Eder  kalde  herover, 
I  gode  Mænd,  at  1  kan  præke  for  mig." 

Begge  Præsterne  talte  da,  saa  skønt  og  kristeligt 
de  kunde,  den  ene  efter  den  anden.  Kongen  lyttede 
opmærksomt  og  nikkede.  Men  da  saa  de  to  gejst- 
lige Herrer  vilde  begynde  igen  efter  Tur,  følte  han 
sig  træt.  Han  saa  hen  paa  Anna  Sofie,  der  sad  ved 
Ruden  og  vendte  sit  taarevædede  Ansigt  bort. 

„Saa  kan  I  gaa  med  Tak,"  sagde  Kongen.  „I 
Morgen  lader  jeg  Eder  atter  kalde." 

Men  som  de  fjernede  sig  med  dybe  Buk,  kaldte 
han  dem  atter  til  sig  og  sagde: 

„Det  skal  I  vide,  at  jeg  har  ingen  Aarsag  til  at 
ønske  mig  længere  Liv  i  denne  Verden,  eftersom 
jeg  Gud  ske  Lov  har  mine  Børn  saa  vidt,  at  jeg 
ikke  maa  sørge  for  dem.     Min  Søn  er  saa  oplyst  af 

Gud,  at  jeg  med  Glæde  kan  aftræde  Regeringen  til 
ham.  Visselig  er  der  for  mig  intet  andet  tilbage  i 
Verden  end  Lidelser  at  vente.  Vilde  kun  Gud  deri 
være  mig  naadig,  at  min  Død  ikke  bliver  for  haard. 
Jeg  frygter  saa  meget  for  en  haard  Død." 

»Eders  Majestæt,"  sagde  Herslef.  „Guds  Trøst 
i  Sjælen  gør  endogsaa  en  haard  Død  let,  ja,  langt 
mindre  græsselig  end  den  allerletteste  Død  for  den, 
der  ikke  er  forsikret  om  Guds  Naade." 

„Gud  give  mig  den  Tro,"  sagde  Kongen. 

Da  saa  Præsterne  var  gaaet,  kaldte  han  Anna 
Sofie  hen  til  sig. 

„Hvorfor  tvinger  du  dine  Taarer,  mit  kære 
Hjerte?"  sagde  han.  ,Græd  kun,  om  det  lindrer 
din  Smerte.  Jeg  skal  dø,  og  du  ved  det,  og  der  er 
intet  mere  at  skjule.  Om  en  føje  Stund  staar  jeg 
for  Guds  Trone  og  skal  svare  for  mine  Gerninger, 
de  onde  som  de  gode.  Give  kun  Gud,  at  jeg  vidste 
dig  i  Behold." 

„Ak,  du  skal  ikke  sørge  for  mig,"  sagde  hun  og 
knælede  ned  for  ham  og  hulkede. 

Jeg  mener,  jeg  har  sørget  for  dig,"  sagde  Kon- 
gen. ,  Kristian  har  skrevet  mig  det  til  under  sin 
Haand  og  Segl,  at  han  vil  gøre  saadan,  som  jeg  har 
bestemt  for  dig  i  mit  Testamente.  Men  han  er  dig 
ikke  god,  mit  kære  Hjerte,  og  mange  er  de,  som 
tuder  ham  Ørerne  fulde." 

„Kunde  jeg  dø  med  dig,"  sagde  Anna  Sofie. 

^a,  det  vilde  være  skønt,  om  du  gik  bort  med 
mig,"  sagde  Kongen  og  sukkede.  „Da  skulde  vi 
mødes  med  vore  stakkels  smaa  Børn,  som  alle  gik 
forud  og  beredte  os  Vejen;  da  skulde  vi  sammen 
knæle  for  Guds  Trone  og  bede  om  Afbigt  for  Syn- 
den, vi  øvede,   fordi  vi  elskede  hinanden  saa  højt." 

Anna  Sofie  græd  lydelig.  Kongen  klappede  hende 
med  sine  opsvulmede  og  indbundne  Hænder.  Saa 
faldt  han  i  Afmagt.  Hun  løb  efter  Justitsraad  Schaffer, 
og  de  tumlede  med  ham,  til  han  igen  kom  til  sig 
selv. 

Næste  Dag  forlangte  han  atter,  at  Slotspræsten 
skulde  komme.  Hans  første  Spørgsmaal  til  ham  var 
paa  ny,  om  han  troede,  at  han  fik  en  haard  Død. 

J[eg  tror  det  ikke.  Eders  Majestæt,"  sagde  Hers- 
lef,  „Men  om  jeg  maa  sige  min  Mening,  da  tror 
jeg,  at  Døden  kan  komme,  førend  Eders  Majestæt 
venter  det,  og  derfor  gør  I  vel  i  ikke  at  opsætte 
noget,  som  I  vil  have  beskikket." 

Jeg  har  beskikket  mit  Hus,"  sagde  Kong  Fre- 
derik. „Om  blot  de,  som  kommer  efter  mig,  vil 
gøre,  som  jeg  har  sagt,  da  er  alt  vel." 

„Da  bør  Eders  Majestæt  afdrage  Hjerte  og  Sind 
fra  Verden,"  sagde  Hofpræsten. 

„Det  vil  jeg  ogsaa,"  sagde  Kongen.  „Gud  hjælpe 
mig  dertil." 

Saa  bød  han  Præsten  gaa  og  vilde  ikke  den  Dag 
høre  nogen  Præken.  Ud  paa  Aftenen  blev  han  saa 
svag,  at  de  tænkte,  det  skulde  være  forbi  med  det 
samme;  men  han  kom  over  det. 

„Døden  vil  ikke  have  mig  endnu,"  sagde  han 
og  smilede  til  Anna  Sofie. 

Hun  havde  ladet  lægge  nogle  Dyner  paa  Gulvet 
foran  Kongens  Seng,  og  der  laa  hun  paa  Gulvet  den 
hele  Nat. 

„Mit  kære  Hjerte  skal  gaa  og  sove,"  sagde 
han. 

Jeg  sover  med  dig  og  vaager  med  dig,"  sagde 
hun.  „Ikke  en  Time  vil  jeg  miste  af  dem,  jeg  endnu 
har  dig  paa  Jorden." 

Saa  smilede  han  glad  til  hende  og  sov  ind  og 
sov  det  meste  af  Natten. 

Næste  Dag,  som  var  Dagen  før  hans  en  og  tre- 
sindstyvende Fødselsdag,  kom  Kronprinsen  og  Kron- 
prinsessen, Prinsesse  Sofie  Hedvig  og  Prinsesse 
Charlotte.  De  flokkedes  om  den  syge  Konges  Leje 
og  græd,  saa  ilde  medtagen  de  fandt  ham.  Kron- 
prinsen bøjede  sig  artig  for  Anna  Sofie  og  tog  hen- 
des Haand  og  kyssede  den.  Sofie  Hedvig  hilste 
hende  knap,  men  Charlotte  fløj  om  hendes  Hals  og 
kyssede  hende  og  græd  med  hende. 

„Er  der  intet  Haab?'  hviskede  hun. 

Anna  Sofie  rystede  paa  Hovedet. 

Saa  talte  Kongen  lidt  med  hver  enkelt  af  dem 
og  bad  dem  saa  gaa,  da  han  var  træt. 

„Gaar  Eders  Majestæt  med?"  sagde  Sofie  Hed- 
vig til  Dronningen. 

„Nej,"  sagde  Anna  Sofie.  Jeg  bliver  hos  min 
syge  Gemal  til  det  sidste." 

„Da  tror  jeg,  min  Broder  vilde  have  bedst  af 
Ro,"  sagde  Sofie  Hedvig  spidst. 

„Hvad  taler  I  om?"  sagde  Kongen  henne  fra  sin 
Seng  og  saa  mistroisk  til  dem. 

„Det  er  intet,"  sagde  Anna  Sofie. 

Hun  gik  hen  og  satte  sig  ved  hans  Leje,  tog  hans 
Haand  mellem  sine  og  lagde  den  til  sin  vaade  Kind. 

„Lad  dem  nu  gaa,  lad  dem  nu  gaa,"  sagde  Kong 
Frederik. 

De  gik  ind  i  Værelset  ved  Siden  af  og  blev  der 
sammen  det  meste  af  Dagen.  Der  var  ogsaa  Karl 
Pless,  som  havde  fulgt  Prinsesse  Hedvig  paa  Rejsen 
fra  Vemmetofte. 

»Døden  er  nær,"  sagde  Prinsessen  til  sin  Ynd- 
ling. „Jeg  undte  min  Broder,  at  han  kunde  leve  og 
angre  sine  Forvildelser,  men  Gud  vil  det  anderledes. 
Naar  nu  han  er  død,  da  haaber  jeg,  at  Kristian  er 
Mand  for  at  rydde  op  blandt  dette  Kryb.* 

Saa  gik  hun  med  Pless.  Om  Aftenen  samledes 
de  alle  i  hendes  Gemakker  og  raadslog  om,  hvad 
der  skulde  ske,  naar  Kongen  var  død. 

,Hun  skal  jages  af  Landet,"  sagde  Sofie  Hedvig. 
.Dronningenavnet  skal  hun  miste  .  .  .  den  Slegfred, 
hun  er,  skulde  hun  skoides  paa  Retterstedet,  som 
de  gjorde  i  gamle  Dage  ved  den  Riddersmand,  der 
var  falden  i  Vanære." 

Kronprinsessen  saa  bifaldende  til  hende,  og  Kron- 
prinsen sagde  ingenting. 

„Aldeles  usømmeligt,  at  hun  ligger  derinde  hos 
ham  paa  Gulvet,"  sagde  Sofie  Hedvig. 

,  Visselig  har  Hendes  Majestæt  Aarsag  til  at  sørge," 
sagde  Karl  Pless.  ,Naar  Hans  Majestæt  lukker  sine 
Øjne,  da  er  hendes  Saga  ude  for  bestandig,  og  hun 
maa  være  glad  til,  om  hun  finder  et  Skjul,  hvor  hun 
kan  gemme  sig  og  sin  Skændsel." 

„O,  at  I  kan  tale  saadan,"  sagde  Prinsesse  Char- 
lotte og  græd.  „Hvad  har  hun  gjort  Jer,  at  Eders 
Hjerter  er  saa  haarde  imod  hende?  Fader  har  alle 
Dage  haft  hende  inderlig  kær,  og  hun  ham  igen,  det 
saa  enhver  i  Landet." 

Ja,  du  skulde  snakke,"  sagde  Sofie  Hedvig 
haardt.  „Ganske  har  du  glemt  din  stakkels  Moder, 
som  græd  sine  Øjne  blinde  af  Sorg  og  Harme.  Mens 
Kristian  var  hos  hende,  søgte  du  Selskab  med  Skø- 
gen og  gik  hende  under  Øjnene." 

„Det  er  ikke  sandt,"  sagde  Charlotte.  Jeg  blev 
hos  min  kære  Moder,  til  hun  døde.  Saa  først  gik 
jeg  til  Fader  og  blev  hos  ham  og  viste  hans  lovlige 

Gemalinde  den  Agt  og  Ære,  jeg  skyldte  hende.  Jeg 
skammer  mig  heller  ikke  ved  at  sige,  at  jeg  har 
faaet  hende  inderlig  kær,  saa  mild  og  god  hun  er," 

„Hvad  siger  du,  Kristian?"  sagde  Sofie  Hedvig. 
„Om  en  Dag  eller  to  er  du  Konge  og  raader  for 
alles  Skæbne.  Er  det  sandt,  som  de  siger,  at  du 
har  lovet  Hans  Majestæt  at  behandle  Mætressen, 
som  var  hun  rettelig  den  Fyrstinde,  hun  giver  sig 
ud  for." 

„Det  er  ikke  Stedet  her  at  tale  om  Statssager," 
sagde  Kronprinsen  og  saa  forbi  hende  med  sit  til- 
lukkede Ansigt. 

Jeg  ser  ikke,  her  er  nogen  anden  end  vi  selv 
og  saa  Pless,"  sagde  Sofie  Hedvig.  „Vi  er  da  ganske 
for  os  selv  og  kan  vel  tale  frit." 

Karl  Pless  saa  forlegen  ud,  Prinsesse  Charlotte 
havde  Møje  med  at  tie  med  en  Ondskabsfuldhed, 
men  Kronprinsen  gik  rask  ud  af  Gemakket. 

Saa  oprandt  Kong  Frederiks  sidste  Fødselsdag, 
som  var  den  ellevte  Oktober. 

Han  vaagnede  tidlig  om  Morgenen,  rejste  sig  lidt 
over  Ende  og  saa  ned  paa  Anna  Sofie,  der  var  fal- 
den i  Søvn  paa  Dynen. 

Saa  graa  og  indfalden  hendes  Kinder  var,  store, 
blaa  Skygger  laa  der  under  hendes  Øjne,  hendes 
Haar  var  ikke  opsat,  og  hendes  Hænder  var  bleven 
magre  under  disse  Dages  Angst  og  Spænding. 

Kongen  kaldte,  og  hun  sprang  op. 

„Mit  kære  Hjerte,"  sagde  han.  „Gud  være  lovet, 
at  du  var  den  første,  mit  Øje  faldt  paa  i  Dag." 

Hun  rettede  paa  hans  Leje.  Tjenerne  i  Stuen 
ved  Siden  af,  som  havde  hørt  hans  Stemme,  kom 
til,  og  Justitsraad  Schaffer,  som  havde  siddet  paa  en 
Stol  og  sovet,  sprang  op  og  gned  sine  Øjne. 

Kongen  vinkede,  at  de  alle  skulde  gaa. 

„Er  Pless  med  Sofie  Hedvig?"  spurgte  han  saa. 

Dronningen  nikkede. 

„Da  maa  jeg  tale  med  ham,"  sagde  Kongen  uro- 
lig. „Han  er  din  værste  Fjende,  mit  kære  Hjerte, 
og  jeg  ved  for  vist,  han  har  stor  Magt  over  Kristian. 
Ak,  om  jeg  vidste  Raad  at  stemme  ham  mildt,  saa 
han  styrkede  Kristian  i  det  rette." 

„Tænk  ikke  derpaa,"  sagde  Anna  Sofie. 

Saa  vred  hun  sine  Hænder  og  græd  og  græd 
ustandselig. 

„Hvem  siger  saa  vist,  at  du  skal  dø?"  sagde  hun. 
„Ak,  om  Lægerne  kan  holde  dig  oppe  en  Stund 
endnu,  da  finder  vi  maaske  paa  Raad.  Jeg  har 
skikket  ridende  Bud  over  det  ganske  Land  for  at 
spørge,  om  nogen  er  bleven  helbredet  for  Vattersot. 
En  stor  Belønning  har  jeg  lovet  den.  der  bringer 
en  saadan  Mand  eller  Kvinde  til  mig.  Hver  Time 
kan  et  af  mine  ridende  Bud  komme  tilbage  med 
Frelsen." 

„Du  gør  dig  unødige  Bekymringer,  mit  kære 
Hjerte,"  sagde  Kongen.  „Nu  er  kun  eet  fornødent. 
Jeg  føler  det  bedst  selv,  at  min  Sjæl  er  paa  Vej  til 
Paradis;  ingen  Læges  Kunst  kan  holde  den  tilbage." 

Hun  græd,  og  han  trøstede  hende.  Saa  blev  han 
urolig  igen  og  begyndte  at  tale  om  Pless. 

„Anna  Sofie,"  sagde  han.  „Tag  mig  det  blaa 
Ridderbaand.' 

Hun  bragte  ham  Elefantordnens  brede  Baand  og 
hjalp  ham  at  binde  det  over  Skuldren. 

„Kald  saa  Pless  hid,"  sagde  han. 

Overkammerherren  kom.  Han  bøjede  sig  dybt 
for  den  syge  Konge  og  biede  paa  hans  Befaling. 

„Pless",  sagde  Kongen.  „Kanhænde  vi  ikke  altid 
har  paaskønnet  dig  efter  Fortjeneste." 

Jeg  har  intet  at  beklage  mig  over,  Eders  Maje- 
stæt," sagde  Pless. 

„Nej,"  sagde  Kong  Frederik.  „Du  klagede  ikke. 
Du  holdt  dig  fjernt  fra  vort  Hof  hos  vor  Broder, 
hvem  du  var  en  tro  Tjener  og  en  god  Ven.  Siden 
Gud  tog  hans  Sjæl,  tjener  du  vor  højtelskede  Søster 
med  samme  Nidkærhed  og  Troskab.  Det  bæres  os 
for,  at  vor  højt  elskede  Søn,  naar  vi  har  lukket  vore 
Øjne,  vil  kalde  dig  til  større  Gerning.  Vi  har  da 
kaldt  dig  hid,  Pless,  for  at  vise  dig,  at  vi  i  fuldeste 
Maal  billiger  vor  Søns  Valg.  Du  skal  vide,  at  din 
Konge  paa  sit  Dødsleje  erkendte  dine  Fortjenester. 

Se,  Pless  .  .  .  dette,  som  vi  selv  har  baaret,  skænker 
vi  dig." 

Han  løste  Elefantordenens  Baand  af  sin  Skulder 
og  rakte  det  til  Overkammerherren,  som  modtog 
det  knælende  og  kyssede  Kongens  Haand. 

,Jeg  takker  Eders  Majestæt  for  den  store  Naade," 
sagde  han. 

Kongen  spejdede  i  hans  Ansigt. 

„Lov  mig  det,  Pless,  at  du  vil  være  min  Søn  en 
god  Raadgiver,"  sagde  han.  „Lær  ham  Mildhed  og 
Forsonlighed.  Mind  ham  om,  at  det  er  en  Konges 
Pligt  at  beskytte  de  svage  og  tage  Enker  og  fader- 
løse i  sin  Beskærmelse.  Lad  intet  ondt  Raad  drive 
ham  til  at  hævne  gamle  Krænkelser,  som  gør  dem 
Fortræd,  som  ingen  mere  har  til  at  værge  sig." 

Overkammerherren  bøjede  sig  dybt,  men  undveg 
Kongens  Blik. 

„Gaa  saa  med  Gud,"  sagde  Kong  Frederik  og 
sukkede. 

De  kom  alle  og  bragte  ham  deres  Lykønskning 
til  Fødselsdagen.  Han  talte  frit  og  muntert  med  dem, 
men  blev  hurtig  træt  og  lod  dem  gaa. 

Sidst  kom  Storkansleren. 

„Det  er  ude  med  os,  Ulrik  Adolf,"  sagde  Kon- 
gen. „Gud  skærme  vor  arme  Dronning,  naar  vi 
ikke  mere  er  hos  hende." 

Jeg  ved  jo,  at  Eders  Majestæt  har  sørget  for 
hende  i  alle  Maader,"  sagde  Holstein. 

»Det  har  vi,"  sagde  Kongen.  „Du  ved  det  .  .  . 
du  har  vel  Afskriften  af  vort  Testamente.  Men  og- 
saa  din  Tid  er  sagtens  forbi.  Du  har  staaet  mig  og 
Anna  Sofie  saa  nær,  at  min  Søn  sikkert  ingen  Brug 
har  for  din  Tjeneste." 

,Jeg  faar  tage,  hvad  Gud  tilskikker  mig,'  sagde 
Storkansleren.     Jeg  er  mig  ingen  Brøde  bevidst." 

„Det  er  du  ikke,"  sagde  Kongen.  „Med  Sand- 
hed kan  jeg  takke  dig  for  din  tro  Tjeneste.* 

Han  laa  sløvt  hen.  Ulrik  Adolf  stod  ved  Ruden 
og  talte  med  Anna  Sofie. 

„Naar  det  er  forbi,  hvad  gør  du  da?"  spurgte  han. 

„O,  hvad  skal  jeg  gøre?"  sagde  hun  og  vred 
sine  Hænder.  „Intet  er  der  mer  i  Verden  for  mig, 
naar  min  kære  Herre  er  borte." 

„Det  er  godt  nok,"  sagde  Storkansleren.  „Men 
du  maa  tage  en  Bestemmelse.  Du  ved  saa  vel  som 
jeg,  hvor  mægtige  dine  Fjender  er,  og  efter  hvad  jeg 
ved,  har  du  ingen  Naade  at  vente.  Om  du  vil  følge 
mit  Raad,  da  drag  straks  til  Klausholm,  naar  det  er 
forbi,  og  sid  der  rolig,  til  Stormen  er  dreven  over." 

„Gerne  det,"  sagde  hun  ligegyldig. 

Saa  gik  Dagen,  og  da  Aftenen  kom,  blev  Hans 
Majestæts  Befindende  saa  slet,  at  der  gik  Bud  efter 

Præsterne.  De  kom  straks  begge  to.  Kongen  var 
slumret  ind,  men  vaagnede  straks  og  nikkede  til 
Hersief. 

„Tillader  Eders  Majestæt  mig  at  forrette  en  Bøn?" 
sagde  Præsten. 

„O,  ja,"  sagde  Kongen. 

Saa  bad  Hersief  en  kort  Bøn,  og  straks  efter 
traadte  Konfessionarius  hen  til  Sengen  og  vilde  gøre 
ligedan,  men  Kongen  vinkede  med  Haanden,  at  han 
skulde  lade  det  fare. 

„Nu  vil  jeg  sove,"  sagde  han. 

Saa  vendte  han  sig  til  Dronningen. 

„Mit  kære  Hjerte,  gaa  til  dit  Kammer  og  und 
dig  en  Times  Ro,"  sagde  han.  „Og  lad  nu  disse 
Herrer  gaa  bort,  for  nu  vil  jeg  sove." 

„Vi  gaar,"  sagde  Hersief  „Men  Eders  Majestæt 
skal  vide,  at  vi  er  i  Gemakket  her  udenfor,  og  vi 
beder  underdanigst,  at  Eders  Majestæt  vil  lade  os 
kalde,  naar  1  vaagner." 

Ja,  ja,"  sagde  Kongen  utaalmodig. 

Saa  gik  begge  Præsterne,  og  Anna  Sofie  lagde 
sig  paa  Dynerne  paa  Gulvet.  Kongen  faldt  hen  i 
Halvslummer. 

„Hvad  er  det?"  sagde  han  saa  urolig  og  løftede 
Hovedet  fra  Puden  og  lyttede  mod  det  andet  Gemak. 

„Det  er  Kronprinsen  og  de  andre,  der  knæler 
og  beder  derude,"  sagde  hun. 

„Gaa  ud  og  sig  dem  Tak,"  sagde  Kong  Frederik. 
„Og  sig,  at  de  skal  gaa,  og  at  jeg  ønsker  dem  en 
rolig  Nat,  for  nu  vil  jeg  sove." 

Dronningen  kaldte  paa  Kammertjeneren,  som  gik 
med  Kongens  Bud.  Saa  kom  Kronprinsen  og  alle 
Prinsesserne  ind  og  kyssede  hans  Haand  og  bød 
ham  en  god  og  rolig  Nat  og  gik  saa  bort. 

Men  ude  i  Forgemakket  sad  Præsterne  og  talte 
sagte  sammen.  Kongens  Kammertjener  var  der  og- 
saa  og  Doktoren. 

Saa  straks  efter  Midnat  kom  Dronningen  løbende 
ud  til  dem  og  sagde  i  stor  Angst: 

„Nu  dør  han  ...  nu  dør  han." 

De  løb  alle  derind  og  saa  straks,  at  det  var  paa 
det  sidste.  Han  havde  mistet  Bevidstheden,  og  Dok- 
toren prøvede  forgæves  paa  at  kalde  den  tilbage. 

,0m  et  Øjeblik  er  det  forbi,"  sagde  han. 

Slotspræsten  lyste  Velsignelsen  over  ham,  og  just 
i  det  samme  drog  Kong  Frederik  den  Fjerde  sit 
sidste  Suk. 

„Hans  Majestæt  Kongen  er  død,"  sagde  Justits- 
raad  Schaffer. 

Anna  Sofie  bøjede  sig  ned  og  saa  længe  paa  det 
blege  Ansigt.  Ingen  rørte  sig,  saa  længe  hun  stod 
saadan. 

Saa  kyssede  hun  Kongens  kolde  Mund  og  vendte 
sig  og  gik  bort.     Hun  gik  ned  ad  Trappen  og  over 

Gaarden  og  op  i  den  anden  Fløj  af  Slottet,  hvor 
Frøkenpigerne  havde  deres  Kamre. 

Der  blev  hun,  indtil  den  nye  Konge  og  hele  den 
kongelige  Familie  om  Eftermiddagen  Klokken  tre 
kørte  til  Nyborg.  Prinsesse  Charlotte  havde  for- 
gæves søgt  at  blive  indladt  hos  hende. 

Straks  da  de  kongelige  Vogne  var  kørt  ud  af 
Slottet,  steg  hun  i  sin  Karet  og  kørte  til  Brangstrup- 
gaard,  som  ligger  en  Mils  Vej  fra  Odense  og  tilhørte 
hende.  Dér  blev  hun  saa  længe,  til  Kongens  Lig 
blev  ført  til  København.  Morgenen  efter  rejste  hun 
til  Klausholm. 


'^^iM^ 


EN  OG  TYVENDE  KAPITEL. 


ENKESTAND. 


KIRSTINE  SOFIE  kom  kørende  i  flyvende  Fart  til 
Klausholm. 

Enkedronningens  Kammerfrue,  Grønwald  og  hen- 
des Kabinetssekretær,  Justitsraad  Hofmann,  tog  imod 
hende  paa  Trappen. 

„Hvor  er  min  Søster?"  spurgte  hun. 

„  Hendes  Majestæteri  Haven,"  sagde  Kammerfruen. 

„Hendes  Majestæt  sidder  det  meste  af  Dagen 
nede  ved  Aaen,"  sagde  Kabinetssekretæren. 

„Gud  fri  og  bevare  os,"  sagde  Kirstine  Sofie. 
„Hun  sætter  jo  Livet  til  i  denne  Kulde.  Kan  I  ikke 
faa  hende  fra  saadanne  Galskaber?" 


Carl  Ewald:   Anna  Sofie  Reventlow. 

„Hendes  Majestæt  vil  ikke  tage  mod  Raison," 
sagde  Fru  Grønwald  og  sukkede. 

Saa  skyndte  Grevinde  Holstein  sig  ned  til  Aaen 
og  fandt  Anna  Sofie  siddende  der  med  Haand  under 
Kind. 

Kappen,  hun  havde  om  sig,  var  gleden  af  hendes 
Skuldre.  Hun  hørte  ikke  engang,  at  nogen  kom, 
men  stirrede  ufravendt  i  det  rindende  Vand. 

„Er  du  dér,  Søster,"  sagde  hun  saa  og  saa  op 
og  nikkede  sørgmodig. 

„Vil  du  dø,  Anna  Sofie,  siden  du  sidder  her  i 
denne  Kulde?"  spurgte  Grevinden. 

„Gerne  vilde  jeg  dø,"  sagde  Anna  Sofie.  „Men 
Døden  har  ikke  Bud  efter  mig." 

„Da  bringer  jeg  Bud  fra  Livet,"  sagde  Kirstine 
Sofie.  „Gaa  op  med  paa  Gaarden,  saa  skal  du 
høre." 

De  gik  sammen  fra  Aaen,  og  Kirstine  Sofie  for- 
talte. 

Der  var  et  saadant  Raseri  mod  Enkedronningen 
ved  det  nye  Hof,  at  man  kunde  vente  sig  det  værste. 
De  talte  om  at  sætte  hende  i  Kastellet  for  Livstid 
og  berøve  hende  hendes  Titel  og  alle  hendes  Godser. 
Prinsesse  Sofie  Hedvig  og  Pless  kom  med  det  ene 
Forslag  værre  end  det  andet.  Kongen  lyttede  til, 
men  havde  endnu  ikke  resolveret  noget. 

„Ulrik  Adolf  er  i  Embedet   endnu,"    sagde   hun. 

„Men  hans  Dage  er  talte.  Det  faar  være,  hvad  det 
vil,  og  derpaa  var  vi  forberedte,  men  om  du  nu  ikke 
kommer  os  til  Hjælp,  da  gaar  det  ud  over  den  hele 
Slægt;  ingen  kan  se  Ende  paa  Konfiskationerne." 

„Hvad  Hjælp  skulde  jeg  kunne  yde  Jer?"  sagde 
Anna  Sofie.  „Jeg  er  jo  Skyld  i  det  altsammen,  og 
min  Forbøn  vil  jo  alene  være  en  Anklage.  Se  til, 
I  kan  fri  Jer  som  bedst,  og  lad  mig  være  udenfor. 
De  maa  gøre  med  mig,  hvad  de  vil,  blot  jeg  faar 
Lov  at  sidde  i  Ro  paa  Klausholm,  til  jeg  dør.  Jeg 
føler  mig  allerede  syg  og  har  Gud  være  lovet  ikke 
langt  tilbage.  Ikke  heller  behøver  jeg  mange  Dage 
til  at  angre  min  Ungdoms  Synd.  Saa  ofte  bad  jeg 
Gud  Herren  om  Tilgivelse,  sammen  med  min  el- 
skede bortgangne  Herre,  at  Bønnen  falder  af  sig 
selv  paa  min  Mund  ved  Morgen  og  ved  Aften." 

„Det  er  overmaade  glædeligt,  at  du  er  bleven 
saa  from,"  sagde  Grevinden.  „For  det,  jeg  forlan- 
ger af  dig,  er  alene,  at  du  skal  skrive  et  underda- 
nigt Brev  til  Hans  Majestæt,  hvori  du  bekender 
din  Synd  og  Anger  og  ydmygst  underkaster  dig  alle 
de  Bestemmelser,  han  maatte  tage  for  din  Fremtid." 

„Skriv  hvad  du  vil,"  sagde  Anna  Sofie.  „Det  er 
mig  alt  det  samme.  Syndet  har  jeg,  og  ingen  Bøde 
er  streng  nok  for  mig." 

„Slidder,  Sladder,"  sagde  Kirstine  Sofie  utaalmo- 
dig.     „Du  er  syg,  som  du  taler.     Men  der  er  ingen 

21* 

Tid,  at  give  bort  med  Snaic.  Ved  du,  at  de  beskyl- 
der dig  for  at  have  udsuget  Landet?  De  siger,  du 
har  bortført  store  Skatte  fra  Rosenborg  og  de  andre 
kongelige  Slotte.  Det  hedder  sig  ogsaa,  at  du  har 
anbragt  store  Kapitaler  hos  udenlandske  Bankierer." 
Jeg  har  intet,  uden  hvad  min  kære  salige  Herre 
gav  mig,"  sagde  Anna  Sofie.  „Og  de  har  endda 
taget  det  meste.  Om  det  saa  var  den  Kasette, 
han  skænkede  mig  i  vort  Testamente,  saa  tog  de 
den.  Visselig  er  der  i  den  Guld  og  Diamanter  af 
stor  Værdi,  men  der  er  og  det,  som  er  mig  langt 
dyrebarere;  der  er  de  Breve,  som  min  Herre  skrev 
til  sit  kære  Hjerte.  Om  de  vil  give  mig  dem  igen, 
da  lad  dem  tage  hele  Resten." 

,Jeg  skal  tale  med  Ulrik  Adolf  derom,"  sagde 
Kirstine  Sofie.  „Nu  sætter  jeg  Brevet  op,  og  du 
skriver  under." 

Hun  skrev  et  Brev,  og  Anna  Sofie  satte  sit  Navn 
under  uden  at  læse  det.  Saa  steg  Grevinden  i  sin 
Vogn  og  kørte  derfra  med  friske  Heste  i  susende 
Fart,  som  hun  var  kommen. 

Fjorten  Dage  derefter  udstedte  Kong  Kristian  den 
Sjette  fra  Frederiksberg  Slot  et  Reskript,  som  var 
stilet  til  Storkansler  Holstein,  Grev  Rantzau  og  Ge- 
hejmeraad  Blome  og  begyndte  saaledes: 

„Efter  at  den  forrige  Dronning  Anna  Sofie,  være 
sig  nu  af  hendes  Samvittigheds  Drift  eller  formedelst 

Følelsen  af  de  hendes  forrige  Magt  indskrænkende 
Omstændigheder,  har  i  en  til  Os  udstedt  Skrivelse 
henvendt  sig  til  Os,  og  deri  underkastet  sig  vor 
Villie  og  Velbehag  i  alt,  hvad  Vi  saavel  angaaende 
hendes  Person  som  hendes  Godser,  Midler  og  Ef- 
fekter vilde  statuere,  samt  derhos  bede  Os  om  Til- 
givelse for  hendes  forhen  som  Hertuginde  førte  højst 
forargelige,  syndige  og  strafværdige  Liv  og  Vandel; 
men  da  det  nu  er  vitterligt  for  Alle,  og  ingen  bedre 
end  Eder  selv  bekendt,  hvilken  stor  Forargelse  hun 
har  givet,  først  ved  mangeaarigt,  offentligt  Ægteskabs- 
brud, og  siden  ved  den  Vores  i  Gud  hvilende,  højt- 
salige  Hr.  Fader  afnødte,  præcipiterede  og  vel  aldrig 
hørte  Formæling  og  den  derpaa  fulgte  synderlige 
Kroning;  saa  vil  ikke  nogen,  ja  ikke  engang  hun 
selv  have  kunnet  forestille  sig,  at  Vi  nogensinde  uden 
højstfølelig.  Marv  og  Ben  gennemtrængende  Gemyts- 
bevægelse  skulde  have  anset  slige  Begivenheder, 
som  ej  kunde  andet  end  geraade  Os  og  vort  hele 
Kongelige  Arvehus  til  allerstørste  Skam  og  Bedrø- 
velse; især  da  vi  saa  Vor  i  Gud  salig  hvilende  Moder 
derved  i  levende  Live  saa  særdeles  pinet  og  efter 
hendes  Død  forhaanet.  Men  vi  have  billigen  ihu- 
kommet, at  i  Hans  Majestæt  Vor  højsalig  Hr.  Faders 
levende  Live  intet  var  efterladt  Os,  som  en  Søn  og 
Undersaat,  uden  stille  Suk  imod  bemeldte  Dronning 
Anna  Sofies  herskende  Magt,  ved  hvilken  hun  selv 

har  overvældet  og  mangen  Gang  til  hans  egen  Sorg 
underkastet  sig  vor  Konge  og  Herre  (hvorpaa  klare 
Bevisninger  fra  hans  egen  Haand  endnu  haves,  som 
kunde  fremlægges,  om  det  var  fornødent).  Men 
efterdi  det  nu  har  behaget  den  Allerhøjeste  Gud  at 
opløfte  Os  paa  den  faderlige  Trone,  og  i  Naade  at 
beskikke  Os  til  Konge,  Fader  og  Dommer  over  vort 
Folk;  saa  erkende  vi  det  ogsaa  billigen  at  høre  til 
Vort  Embede,  og  frem  for  alt  at  paaligge  Os.  ikke 
at  lade  denne  lige  saa  krænkende  som  strafværdige 
Conduite  af  den  hidtil  værende  Dronning  Anna  Sofie 
gaa  ustraffet  hen.  Dog  da  vi  af  os  selv  ikke  ere 
tilbøjelige  til  den  yderste  Strenghed,  og  ønske  ved 
Guds  Bistand  meget  hellere  at  begynde  og  fortsætte 
Vor  Regering  med  Naade,  saa  have  vi  ogsaa  i  dette 
Tilfælde  ikke  villet  gaa  frem  med  den  tilbørlige,  af 
mange  retskafne  saavel  gejstlige  som  verdslige  Mænd, 
paa  Vor  alvorlige  Forespørgsel,  billigede  Strenghed; 
men  have  besluttet  at  bevise  ogsaa  den  hidtil  væ- 
rende Dronning  ufortjent  Naade.  Vi  befale  Eder 
derfor  allernaadigst,  og  ville,  at  I  begive  Eder  hen 
til  oftmeldte  Dronning  Anna  Sofie  og  forestille  hende 
alt  det  Ovenstaaende  tydeligen  og  udførligen;  at  I 
ogsaa,  saavidt  det  staar  til  Eder,  bringe  hende  til 
Erkendelse  og  Bekendelse,  at  hun  efter  en  saadan 
Opførsel  intet  andet  havde  at  vente  end  den  haardeste 
Unaade  og  Straf,  naar  vi  vilde   forfare  imod  hende 

overensstemmende  med  hendes  imod  Os  saa  højst 
skammelige  som  skadelige  Opførsel  (da  hun  ikke 
har  undset  sig  for,  ved  forfængelige  Laster  at  hæve 
sig  over  Os  selv  og  hele  det  Kongelige  Hus, 
offentligen  at  anmasse  sig  den  Kongelige  Magt  under 
Vor  Højsalige  Hr.  Faders  mangeaarige  svage  Til- 
stand, og  at  berige  sig  af  fortrykte  Undersaatters 
Sved,  ja,  end  ikke  har  afholdt  sig  fra  at  bringe  store 
Skatte  og  prætiosa  til  sig,  selv  fra  Rosenborg  Slot), 
men  declarerer,  at  Vi  af  lutter  Kongelig  Naade,  God- 
hed og  Mildhed,  uden  dertil  at  være  forbunden,  have 
reguleret  og  fortsat  paa  følgende  Maade  hendes  Ge- 
halt  og  Etablissement  saaledes:" 

Derefter  kom  saa  Tilladelsen  til  Anna  Sofie  at 
beholde  sin  Dronningetitel,  dog  maatte  hun  ikke  kalde 
sig  Dronning  til  Danmark  og  Norge  eller  antage 
nogen  af  de  øvrige  kongelige  Titler.  Hun  maatte 
beholde  Klausholm,  men  aldrig  forlade  det  uden 
Hans  Majestæts  specielle  Tilladelse.  Der  skulde  af 
den  kongelige  Kasse  udbetales  hende  fem  og  tyve 
Tusind  Rigsdaler  aarlig  i  fire  Kvartaler.  Desuden 
skulde  hun  have  hundrede  Tusind  Rigsdaler  een  Gang 
for  alle  til  at  indrette  sin  Hofholdning. 

Det  tillodes  hende  at  beholde  sit  Sølvservice, 
Møblerne  i  hendes  Gaard  i  København,  hendes  Ka- 
reter, Heste  og  Seletøj.  Hun  fik  Lov  at  benytte  de 
Juveler,  som  Kong  Frederik  havde  skænket  hende, 

saa  længe  hun  levede.  Men  der  skulde  optages  en 
nøjagtig  Fortegnelse  over  dem,  Stykke  for  Stykke 
under  hendes  Haand  og  Segl.  Fortegnelsen  skulde 
tillige  underskrives  under  Eds  Forsikring  af  begge 
hendes  Søstre,  Grevinde  Holstein  og  Grevinde  Dan- 
neskjold, saa  vel  som  af  deres  Mænd.  Alt,  hvad 
hun  forresten  ejede  af  Godser  og  Penge  i  Ind-  og 
Udlandet,  skulde  hun  afstaa  til  Kongen. 

Kirstine  Sofie  fulgte  sin  Husbond,  da  han  med 
de  to  andre  Herrer  bragte  Kongens  Reskript  til 
Klausholm. 

„Gud  være  lovet,  at  det  gik  saa  vel,"  sagde  Grev- 
inden. „Du  ved  ikke,  kære  Søster,  hvad  for  en 
Angst  jeg  har  udstaaet  for  os  alle." 

Anna  Sofie  underskrev,  hvad  de  forelagde  hende. 

„Hvor  er  min  kære  Herres  Breve?"  sagde  hun 
blot. 

Ulrik  Adolf  lovede  at  tale  derom  paa  rette  Sted, 
og  et  halvt  Aar  efter  fik  hun  Brevene  mod  at  under- 
skrive en  Erklæring,  der  lød  saadan:  ^ 

„Efterdi  det  uden  at  se  Brevene  er  mig  umuligt 
at  kunne  erindre,  om  deri  noget  er  blevet  omtalt  om 
højsalige  Dronning  Luise,  saa  tilbyder  jeg  mig  under 
Ed,  naar  det  maatte  forlanges,  ved  Gennemlæsning 
af  disse  Breve  at  opbrænde  alle  dem,  hvori  den  høj- 
salige Dronning  Luises  Navn  omtales.  Saa  vidt  jeg 
ved,  findes  ingen  saakaldet  Betænkning  fra  det  theo- 

logiske  Fakultet,  vort  Ægteskab  betræffende  i  Ka- 
setten.  Om  det  forlanges,  kan  jeg  aflægge  min  Ed 
derpaa.  Ligeledes  kan  jeg,  om  det  forlanges,  med 
Ed  besværge,  at  de  sig  i  Kasetten  befindende  Breve 
fra  min  højsalige  Gemal  ikke  af  mig  skulle  blive  ad- 
spredte —  dertil  er  de  mig  altfor  kære  —  ej  heller 
blive  nogen  forevist.  Men  det  er  min  alvorlige  In- 
tention, at  om  jeg  skulde  dø,  da  skal  de  uden  at 
læses  af  mine  Arvinger,  eller  nogen  anden,  blive 
remitterede  til  Deres  kongelige  Majestæter." 

Hun  gemte  Brevene  i  sit  Chatol,  og  hvor  de 
siden  blev  af,  ved  ingen.  De  fandtes  ikke  efter  hen- 
des Død. 

Saa  levede  hun  Aar  efter  Aar  paa  Klausholm, 
hvor  hun  havde  en  standsmæssig  Hofstand.  Hun 
havde  en  Overhofmester  og  en  Overhofmesterinde, 
en  Hoffrøken,  en  Kabinetssekretær  og  en  stor  Skare 
Jomfruer  og  Lakajer.  Hun  kom  aldrig  udenfor  God- 
sets Grænser,  og  ingen  paa  Egnen  saa  hende,  und- 
tagen naar  hun  hver  Søndag  kørte  til  Voldum  Kirke 
og  hørte  Præsten,  som  hed  Niels  Schive  og  to 
Gange  om  Ugen  besøgte  hende  paa  Klausholm. 

Da  kørte  hun  altid  med  Forridere  og  Hejdukker 
og  Lakajer,  som  det  sømmede  sig  for  hendes  høje 
Stand.  Hun  gjorde  det  kun  til  Minde  om  sin  elskede 
Herre,  og  ellers  mærkede  ingen  noget  Hovmod  hos 
hende. 

Mest  gik  hun  for  sig  selv  i  den  store,  skønne 
Have  eller  sad  i  sit  Kabinet  og  læste  saadanne  gude- 
lige Bøger,  som  Præsten  bragte  hende.  Stundom 
besøgte  Kirstine  Sofie  og  Ulrikke  Eleonora  hende, 
men  hun  talte  kun  lidt  med  dem. 

Saa  stærkt  hadede  Kong  Kristian  den  Sjette  hende, 
at  han  saa  med  største  Mistro  paa  disse  Besøg.  Han 
sendte  endog  sin  Hofmarchal  til  Chefen  for  Post- 
væsenet, Etatsraad  Schulin,  med  Anmodning  om  at 
tilbageholde  og  skikke  til  Slottet  alle  Breve,  der  ind- 
løb til  og  fra  Klausholm.  Etatsraaden  nægtede  at 
adlyde  saa  skammelig  en  Befaling,  før  han  saa  Kon- 
gens egen  Ordre  dertil.  Den  fik  han  da,  og  den 
lød  saaledes: 

„Ifølge  denne  vor  allernaadigste  Specialordre  har 
vor  Etatsraad  Schulin  at  borttage  fra  Posten  alle 
Breve,  som  er  adresserede  til  Klausholm,  og  om 
hvilke  det  er  at  formode,  at  i  samme  findes  Memo- 
ralia,  samt  allerunderdanigst  at  indhændige  os  saa- 
danne, hvorfor  vi  allernaadigst  vil  tildele  ham  dette 
til  sin  Decharge;  men  derhos  ogsaa  tillige  anbefa- 
lende ham  paa  det  skarpeste  at  fortie  og  hemmelig- 
holde denne  ham  allernaadigst  tildelte  Ordre. 

Kristian  R." 

Hans  Majestæts  Hofpræst  og  Skriftefader,  Bluhme 
tillod  sig  at  sige  sin  kongelige  Herre,  ai  hans  kriste- 

lige  Sind  burde  stemme  ham  mildere  mod  hans  høj- 
salige Faders  Gemalinde. 

„Eders  Majestæt  bør  tilgive  Enkedronningen,  hvad 
hun  har  forbrudt,"  sagde  Bluhme.  „Visselig  vilde 
det  ogsaa  være  skønt,  om  I  nu  og  da  lod  forespørge 
til  hendes  Befindende  og  viste  hende  et  og  andet 
Tegn  paa  Eders  Naade." 

Men  Kristian  den  Sjette  rystede  barsk  paa  Ho- 
vedet. 

„Jeg  finder,  at  jeg  endnu  har  gjort  for  lidt  mod 
hende,"  sagde  han. 

Først  efter  fem  Aars  Forløb  lykkedes  det  Bluhme 
at  stemme  ham  mildere,  saa  at  han  skrev  til  Enke- 
dronningen paa  hendes  Fødselsdag  og  nu  og  da 
skikkede  hende  en  Hilsen. 

Anna  Sofie  takkede  i  underdanige  Breve,  men 
Kongens  Naade  gjorde  hende  ikke  gladere.  Bestan- 
dig mere  indesluttet  førte  hun  sit  Liv.  Der  var 
Dage,  hvor  hun  ikke  engang  viste  sig  ved  Taflet,  og 
ingen  saa  hende  uden  hendes  Kammerjomfru,  Ølle- 
gaard  Rostrup,  der  var  hende  kærere  end  nogen 
anden  af  hendes  Tjenere. 

„Ledes  du  ikke  ved  Klausholm?"  spurgte  Ulrikke 
Eleonora,  en  Dag  hun  besøgte  hende. 

„Ak  nej,"  sagde  Anna  Sofie.  „Paa  Klausholm 
levede  jeg   mine  skyldfri   Barndomsaar,    og  her  vil 

jeg  dø  i  Anger.  Vil  du  høre  det,  Ulrikke,  hvorledes 
Hr.  Niels  Schive  siger  det  i  den  Ligtale,  han  med 
Guds  Hjælp  snart  skal  holde  over  mig?" 

„Har  Præsten  alt  skrevet  din  Ligtale?"  spurgte 
Ulrikke  Eleonora  forfærdet. 

„Det  har  han,"  sagde  Anna  Sofie  glad.  „Han  har 
givet  mig  en  Afskrift  af  den.  Jeg  har  paalagt  ham 
intet  at  stikke  under  Stolen,  men  aabent  erkende, 
hvad  for  en  arm  Synderinde  jeg  var,  indtil  jeg  fandt 
Jesum." 

Ulrikke  Eleonora  rystede  paa  Hovedet.  Enke- 
dronningen tog  frem  af  sin  Barm  et  Papir: 

„Hør  nu,"  sagde  hun.  „Saadan  skriver  den 
fromme  Mand  om  Klausholm  og  mig: 

„I  disse  Vande  begyndte  Satan  at  angle  med  sine 
Fristelsers  Kroge  og  søgte  at  betage  hende  Ærens 
uforvisnelige  Krans.  Her  fandt  hun,  hvorledes 
Satans  gloende  Pile  kan  tørre,  tære  og  forvandle 
Sjælens  Vædske  til  Sommerens  Tørke  og  Tørhed. 
Og  man  kan  ikke  undre  sig  over,  naar  Fristel- 
serne satte  an,  som  Hvirvelvinden  i  Disciplenes 
Sejlads,  der  fyldte  Skibet  med  Bølger,  at  hendes 
Sjæl  da  bruste  over  hende,  og  hun  kunde  blive 
som  Naaleøjet  paa  Kompasset,  der  vakler  i  en  Flyve- 
storm;  men  hun  vendte  sig  til  sin  Nordstjerne  igen, 
til  sin  Frelser  Jesum,  og  satte  sig  under  hans  Skygge 
og  skjulte  sig  i  hans   Vunder  som  Duen  i  Klippens 

Rifter.  O,  hvor  forsøgt  var  hun  i  denne  aandelige 
Kamp  og  Strid!  Hvor  kendte  hun  Satans  listige 
Anløb!  Hvilken  en  Indsigt  havde  hun  ikke  i  hans 
Dybheder,  og  hvor  vel  vidste  hun  at  bruge  de  aande- 
lige Vaaben,  saa  at  hun  som  en  ret  Troens  Heltinde 
stod  harnisket  og  skjoldet  med  Troen  til  at  værge 
sig,  baade  i  højre  og  venstre  Side.  Fristelsens  Ovn 
blev  aldrig  saa  hed,  at  Kristus  jo  var  hendes  Skjul 
og  Skygge  imod  Heden.  Som  hun  da  lærte  i  denne 
Skole,  hvad  hun  havde  i  Christo,  og  fik  de  Ting  at 
vide,  som  vare  hende  skænkte  i  ham  af  Gud,  saa 
blev  Jesus  ret  stor  i  hendes  Sjæl,  og  Verden  blev  til 
intet.  Hun  ansaa  Verden  med  al  sin  Glimmer  og 
Glans  for  et  raaddent  Træ,  der  skinner  og  kan  be- 
drage Folk  ved  sit  Skin,  men  hverken  kan  lyse  eller 
varme." 

Hun  forvarede  igen  Papiret. 

„Er  det  ikke  skønt?"  sagde  hun. 

J[o,"  sagde  Ulrikke  Eleonora.  „Det  er  mig  kun 
gruligt  at  tænke  paa,  at  du,  som  var  den  skønneste 
og  gladeste  af  os  alle,  nu  gaar  her  og  læser  over 
paa  din  egen  Ligpræken.  Hvad  tror  du,  Fader  vilde 
sige,  om  han  saa  det?" 

„Jeg  beder  hver  Dag  for  vor  stakkels  Faders 
Sjæl,"  sagde  hun.  „Saa  beder  jeg  ogsaa  vor  kære 
Moder  om  Tilgivelse  for  den  Uret,  jeg  voldte  hende. 
Naar  jeg  sidder  ved  Taflet,  da  glemmer  jeg  vel  ingen- 

sinde,  at  jeg  har  været  Danmarks  og  Norges  Dron- 
ning, paa  det  at  jeg  indtil  Døden  kan  gøre  min 
kære  Herre  Ære.  Men  jeg  taler  med  mine  Tjenere 
om  saadanne  fromme  og  gudfrygtige  Materier,  som 
kan  vende  deres  Hu  fra  denne  Verdens  Forfænge- 
lighed. Det  er  min  Tro,  at  jeg  saadan  hver  Dag 
bøder  lidt  af  det,  jeg  gjorde  ondt,  da  jeg  levede  i 
Forfængeligheden. " 

Omsider  kom  Døden,  Anna  Sofie  havde  ventet 
saa  længe  og  forberedt  sig  saa  vel  til. 

Hun  blev  heftig  angrebet  af  Smaakopper,  og  ingen 
af  de  tilkaldte  Læger  kunde  yde  hende  nogen  Hjælp. 

Pastor  Schive  kom  og  fandt  hendes  skønne  An- 
sigt saa  fuldt  af  Blegner  og  Bylder  og  Saar,  at  han 
tænkte,  hun  lignede  Job.  Han  sagde  det  til  hende, 
og  hun  svarede  ham  med  Jobs  Ord: 

„Hvad  er  et  Menneske,  at  du  vil  agte  ham  stort, 
og  at  du  vil  lægge  dig  ham  paa  Hjerte." 

Lidt  efter  sagde  hun: 

„Jeg  har  det  dog  bedre  end  Job,  thi  Job  havde 
ingen  Seng  at  ligge  paa." 

Efter  nogen  Tids  Forløb  faldt  hun  hen  i  Sløvhed, 
og  mens  hun  laa  saadan,  sagde  hun  som  i  Søvne: 

„O,  Gud,  hvor  stor  er  din  Godhed  imod  mig." 

Saa  vaagnede  hun  igen  af  Sløvheden  og  talte  med 
stor  Frimodighed  med  sin  Sjælesørger.  Han  spurgte 
hende  da  om  Grunden  til  hendes  Glæde. 

Jeg  ved,  at  min  Frelser  lever,"  sagde  hun.  „Han 
skal  opvække  mig  af  Støvet  til  Herlighed." 

Saa  gav  hun  sig  til  at  græde,  og  da  han  spurgte 
hende  hvorfor,  sagde  hun,  at  hun  græd  over  dem, 
der  ikke  havde  omvendt  sig  til  Kristus  og  derfor 
ingen  Trøst  havde  i  Nød  eller  Død. 

Kirstine  Sofie  kom  og  saa  forskrækket  paa  hen- 
des vansirede  Ansigt. 

„Tænk  ikke  derpaa,  Søster,"  sagde  Anna  Sofie 
smilende.  „Al  Skønhed  er  ikke  andet  end  idel  For- 
fængelighed, og  mit  glatte  Ansigt  ledte  mig  til  Fri- 
stelse og  Fald." 

„Sandelig,  kære  Søster,"  sagde  Grevinde  Holstein. 
„Du  er  ikke  mindre  from  end  Hans  Majestæt  Kong 
Kristian." 

„Min  salig  Herre  kom  ogsaa  til  Gud  paa  det 
sidste,"  sagde  Anna  Sofie.  „Ak,  saa  ofte  vi  sad 
sammen  med  hinanden  i  Haanden  og  bekendte  vor 
Skrøbelighed  og  Synd  og  bad  Gud  forbarme  sig 
over  os." 

Saa  døde  hun,  idet  hun  nynnede  en  Salme,  hun 
havde  kær. 

I  sit  Testamente  skænkede  hun  Hovedparten  af 
sine  Efterladenskaber  til  en  Stiftelse  for  Enker  og 
bad,  at  Ulrikke  Eleonora  vilde  indrette  den  og  be- 
styre den.  Alle  sine  Tjenere  fra  den  højeste  til  den 
laveste  betænkte  hun  med  rundelige  Legater. 

Hendes  Lig  blev  hensat  i  Slotskapellet  paa  Klaus- 
holm, indtil  det  kunde  føres  til  Roskilde  Domkirke. 
Kristian  den  Sjette  anordnede,  at  Dronningens  Ka- 
valerer skulde  paradere  som  Vagt  ved  Liget.  Tolv 
Ritmestre  og  Kaptajner  satte  Kisten  paa  Ligvognen, 
og  en  Kommando  Kavalleri  fulgte  Ligtoget  paa  dets 
Vej  gennem  Landet.  Alle  Vegne,  hvor  Toget  kom 
frem,  skulde  Kirkeklokkerne  ringe  en  halv  Time. 
I  ,Roskilde  skulde  de  ringe,  indtil  Bisættelsen  var 
foregaaet. 

